
INTRODUCERE 


Gândul de a scrie o carte închinată 'Teoriei teatrului de-a 
lungul timpului mi se părea că împlinea o îndatorire didactică. 
Studenţii aveau nevoie de un astfel de curs. Şi eu îl făceam. 

Nu bănuiam atunci cât de iniţiatică poate fi o astfel de 
explorare. Iniţiatică, nu în sensul revelării cine ştie căror taine, ci în 
acela de formare superioară, atât a autorului, cât şi a celor cărora li 
se adresează. Mai ales lor. 

Cum s-a petrecut procesul? 

Marile cărți şi autorii care le scriu conţin un zăcământ inepuizabil 
de efluvii misterioase, care parcă abia aşteaptă să fie captate pentru a fi 
puse la dispoziția celor care au nevoie de ele. Aceste efluvii misterioase, 
spre deosebire de alte puteri, sunt încă mai eficiente deoarece prin ele se 
materializează forțele cosmice înseşi. lar acestea sunt fără egal în 
acțiunile lor edificatoare. 

Sper că am captat aceste efluvii şi, în consecință, ele pot deveni 
active pentru toţi cei care vor veni în contact cu ele. Fiindcă tinerii, 
mai ales ei, de-a lungul numeroaselor crize prin care trec, este bine să 
aibă în preajmă un rezervor de forţe capabile să-i scoată cu bine din 
impasuri. Acesta este şi rostul cărții noastre. 

Din punct de vedere metodologic, aveam de ales între 
„inventariere ” şi „reprezentativitate ”. Inventarierea era o operaţie 
pe care au mai făcut-o şi alții, şi chiar bine, în vreme ce discutarea 
reprezentativităţilor, în fond, singurele care dăinuiesc, era o noutate. 
Izolat, fiecare a fost pusă în valoare, dar adunate sub aceeaşi cupolă, 
n-au fost niciodată. 

Optând pentru această modalitate, spaţiul pe care l-aş fi acordat 
diferiților „oarecare” l-am transferat celor semnificativi. Din acelaşi 
motiv, toți înfeudaţii Poeticii lui Aristotel (şi au fost numeroşi), cu două 
excepții — Horaţiu şi Boileau — au fost ignoraţi, iar acestora doi le-am 
citat doar, fără nici un comentariu, cele mai izbutite versuri. 


Începând cu a doua jumătate a secolului al XIX-lea, un amplu spațiu 
a fost acordat teoriei de teatru româneşti. Criteriul nu l-a reprezentat 
considerentele „naţionale ”, ci, pur şi simplu, indiscutabila valoare pe care 
respectivele contribuţii o au în contextul universal al orientării. 

Pentru a scoate în evidenţă şi mai mult fecunda interferare a 
ideilor, circulaţia lor fără frontiere, n-am grupat pe țări intervenţiile 
teoretice, ci le-am inclus într-un flux continuu. În felul acesta 
curentele de idei sunt mai bine integrate în timp, iar imaginea de 
ansamblu este mult mai convingătoare. Ceea ce se caută a se înfăptui 
în zilele noastre — o Europă şi o lume unite — s-a realizat. încă din 
secolele trecute pe cale spirituală. 


Accentele au fost puse în funcție de interesul manifestat de 


diverşii creatori — când pe text, când pe actori, când pe regizori, când 
pe artă dramatică în general.. Şi deoarece preocupările au variat 
nespus de-a lungul timpurilor, nu există riscul de a exaspera prin 
repetarea unora în detrimentul altor factori. ase a hier 

Teoria teatrului de-a lungul timpului a devenit astfel ea însăşi 
un tip de spectacol captivant, menit să incite interes şi să contribuie la 
o mai armonioasă formare — atât a celor cărora li se adresează, cât şi 
a celor care din curiozitate vor veni în contact cu ea. 

Trebuie să atrag totuşi atenţia să nu se confunde Teoria teatrului 
cu Arta spectacolului. Aceasta va fi tratată în cursul despre Istoria 
teatrului, ca parte constitutivă a fenomenului teatral însuşi. Impreună, 
Istoria şi Teoria teatrului vor reprezenta o făptură vie, care în ciuda 
mileniilor pe care le numără, este poate astăzi mai exuberantă decât a 
fost vreodată. Şi aceasta pentru că niciodată ca acum, teatrul n-a 
cunoscut o mai impetuoasă emulaţie. O emulație, pentru prima oară, 
într-adevăr universală. 

ET Dat Ri N 


BHARATA — TEATRUL — INIȚIERE COSMICĂ 
ŞI DESFĂTARE TERESTRĂ 

Prima contribuţie de excepţie în teoria teatrului o datorăm Indiei. 

Umanitatea se afla încă în faza ei cosmogonică, fază în care totul 
era învăluit într-o atmosferă unde sacrul e preponderent. Oamenii îşi 

imaginează existenţa, în afara lor, a unor făpturi nu numai supranaturale 
ca sorginte, ci şi dotate cu puteri colosale, pe care ei înşişi şi le-ar dori 
pentru a putea depăşi frecventele potrivnicii ale lumii înconjurătoare, dar 
şi numeroasele imperfecţiuni sesizate în propria lor fire. FDA 

Se recurge la imaginaţie, iar imaginaţia pe acele meleaguri este 
exuberantă şi, în consecinţă, principalul „instrument” utilizat este 
hiperbola. Totul este văzut ca având proporţii cosmice şi raportân- 
du-se neîncetat la Cosmos. 

În ajutorul unor astfel de viziuni a venit şi tipul distinct de viață 
dus de numeroasele seminții indiene. Era viaţa în mijlocul naturii, a unei 
naturi luxuriantă ca vegetaţie, vibrând acustic zi şi noapte de tot felul de 
sunete — fie înspăimântătoare, fie gingaş melodioase, cu întreaga scală 
sonoră presupusă a exista între ele. Pădurile uriaşe, adevărate jungle 
greu de străbătut, greu dacă nu de-a dreptul imposibil, pe lângă 
mirosurile îmbătătoare ale plantelor de o uluitoare diversitate, dar 
şi frumuseţe, de murmurele izvoarelor, de maiestatea fluviilor, de 
misterioasele manifestări ale oceanului — toate de o imperială solemnitate 
pe timp frumos, dar de o fantastică desfăşurare pe timp de furtună, şi 
furtunile abundau, au contribuit semnificativ la conturarea unui suflet 
poetic, apt de cele mai mlădioase inflexiuni imagistice şi ideatice. 

Conturarea acestui suflet poetic a fost substanțial sprijinită de 
cerul înstelat, mai strălucitor decât în orice altă parte a lumii, deoarece 
nicăieri contrastul dintre bezna nopţii, de nepătruns, şi strălucirea 
astrelor parcă ieşită din comun, nu este mai plastic; contrast din care 
rezultă o mirifică privelişte — terifiantă şi liniştitoare în acelaşi timp. 

Terifiantă, deoarece orizontul pare să aibă fabuloase adâncuri, 
etern insondabile, dând o imagine a ceea ce poate fi nemărginirea, şi 
liniştitoare, deoarece un astfel. de hău, în care parcă luminile sunt 
semnale vorbitoare, posedă virtuţi cu adevărat terapeutice. 

Dar acelaşi cer, neverosimil de întremător, cât de cumplit poate să 
devină când norii îl acoperă şi parcă între ei se încing extraordinare 
încleştări, nu ca între nişte animale gigantice, acestea pot impresiona optic, 
ci atât, ca între elementele naturii înseşi, elemente copleşitor de 

impresionante, care par să;i fi transformat pe privitori în necesara lor pradă 
fără nici o posibilitate de: apărare, :de salvare, ṣi care, pe bietele victime le 
înrâuresc sufleteşte, ca şi când şi-au pus asupra-le amprenta definitiv. 

Împrejrnuit de fantastica frumuseţe a firii, dar şi de fabuloasele 
dezlănţiiiri ale acesteia, având „organele”” cu care să le observe, 
hindusul a fost aproape „constrâns” să vadă lumea în magnifica ei 
splendoare, dar şi în „demienţiala” ei revărsare.“ Ambele viziuni în 
măsură “să-i dăruiască geniul receptării poeziei oriunde aceasta s-ar 
afla. Atât în lumea exterioară lui, dar şi în cea. lăuntrică, ajungând 
astfel să descopere că nu există pred'mari deosebiri între ele.’ 

' În aceste condiții, nu e deloc de mirare apariția Îi İndia a celui 
dintâi „tratat” despre arta teatrului. Autorul lui, din fericire ni s-a 
păstrat şi numele — Bhărata, atât, Bhărata, încă un semn care îl apropie 
deopotrivă de zei şi de făpturile legendare. dintotdeauna, şi Bhărata 
este o astfăl de figută legendară. l 

Contemporan cu Pitagora, dacă jù cumva cu Homer î însuși, lui 
Bhărata îi datorăm unul dintre cele” 'mai elocvente imnuri vedice. 
Fiindcă un astfel de imn vedic este opera lui. Şi îl considerăm unul 
dintre cele mai elocvente (deci convingătoare), nu pentru că este un 
elogiu adus teatrului, în variâtele sale ipostaze (şi într-un eon în care o 
asemenea percepere spirituală şi artistică apare uluitoare), admirabil 
surprinse de cel ales de Brahma să-l onoreze; ci fiindcă, efectiv, imnul 
acesta posedă o misterioasă şi enigmatică lungime de undă ce poate fi 
receptată de toate ființele umane. l 

Ea reiese din dubla menire pe care autorul o atribuie teatrului: 
una de natură săcră, reprezentând o iniţiere într-o revelație de anvergură 
cosmică şi alta, adresată oamenilor fără posteritate, pentru care desfătarea 
înseamnă totul. 

Imnul are nenumărate versete. Nu toate 'sunt O dar 


destule sunt de-a dreptul fascinante. Prin înțelepciunea evidențiată, 


prin ' profunzimea, dar şi prin altitudinea la“ care se situează în 
permanență adevărurile referitoare la teatru.” 

Ceea ce surprinde aici şi ceea ce vă oaie ulterior la “Platon, 
Aristotel şi Aristofan este eternitatea pe care Bhărata a izbutit s-o altoiască 
în trunchiul ideilor, amenințate de efemeritate dacă nu-s excepționale. 

` În mare parte, tot ce urmează acestor impresionante contribuții nu-s 
altceva decât Variațiuni — mai mult sau mai puțin personale — pe temele 
acestor precursori. Variaţiuni, aşa cum vom vedea, de superbă vocaţie 
intelectuală şi artistică, menite parcă să sublinieze încă o dată inepuizabila 

capacitate a omului de a îmbogăţi perspectivele asupra problemelor pe care 
tot dl le creează. Parcă pentru a-şi demonstra că infinitul este măsura sa. 

O importantă secțiune. a imnului intitulat: Natya Castra este 
consacrată definiției teatrului. Autorul propune două determinante. 
Una terestră şi alta cosmică. Este sesizată aici dubla origine a oricărui 
fapt omenesc de excepţie. Terestritatea este parțială, exprimă doar o` 
câtime din ceea ce trebuie avut în vedere când este judecată o realitate 
superlativă. O viziune exclusiv cosmică este şi ea deficitară deoarece 
ignoră obiectul revelaţiei sale care “este întotdeauna omul. Doar 
împreună, din complementare, viziunile devin esenţiale. „Petrecere a 
stăpânilor, odihnă-a săracilor, bogăţie a celor care trăiesc în avuţie, 
încurajare a sufletelor temătoare; înveşmântat în diversele manifestări 
ale vieţii, întruchipând diferitele faze ale acţiunii, am făcut acest 
Teatru asemenea mișcării lumii”. Impresionantă viziune. Şi, poate, 
una dintre cele mai complete definiţii dată vreodată teatrului. Şi ele, 
aceste definiţii, sunt de ordinul miilor .. 

Idealul: este acela care eliberează. toate sursele de energie 
trebuitoare atingerii, sau, măcar tinderii neîncetate spre desăvârşire: 
„Pentru oamenii superiori, inferiori, mijlocii, receptacol al tuturor 
activităţilor; el generează învățături folositoare, şi de la energia 
încordată până la destinderea jocului, aduce toate bucuriile”. 

La orice ţintă se ajunge pe 6 anumită cale. Și întotdeauna există 
o cale majoră. Datoria omului este să o găsească: „În felul acesta, prin 
Senzaţii, Sentimente şi toate felurile de mişcare, acest teatru va fi 
pentru toţi un izvor de învățăminte”. Senzaţiile pentru oamenii 
oarecare; Sentimentele pentru aceia care ştiu cât de importante pot fi 
acestea în definirea superioară a omului; toate modurile de mişcare îi 
are în vedere pe înţelepţi, pe cei care ştiu cât de însemnate sunt 
alternările pe parcursul existenţei. 

Rostul sacru al teatrului este să dezlege mistere. Să le reveleze. În 
felul acesta, oamenii yor îndura mai uşor existența: „Pentru cei urmăriți 
de nenorocire, de munci,. de dureri, sau mistuiți de un foc lăuntric 
(cutremurător acest „foc lăuntric care mistuieşte”, o indirectă definiție a 
genialităţii din totdeauna, dar cât de profundă şi de simplă în acelaşi timp! 
n.n. — E.V.N.), pentru toți Teatrul va oferi un refugiu în viața aceasta”. 

Bhărata simte nevoia să completeze gândul: „Arătând căile legii, ale 
gloriei, ale drumului celui lung, al eliberării, întărind intelectul, teatrul va 
fi pentru. omenire izvor de învăţăminte.” Atotputernică este deci puterea 
teatrului asupra celor care cred în vocaţia lui superior edificatoare. 

Următoarea: idee accentuează acest statut: „N-o să .existe nici o 
cunoştinţă, nici o meserie, nici œ ştiinţă, nici. o-artă, nici.o formă de 
activitate sau de metodă, care să nu se poată vedea în teatru”. 

De ce? Simplu: „Trebuie: să se ştie că teatrul reprezintă în 
întregime acţiunile Zeilor şi ale Titanilor, ale regilor 'şi ale poporului, 
ale profeților, ale cuvântului sfânt”. . În teatru totul este supus 
magicelor interacțiuni ale celor. mai variate tărâmuri, rezultând, de 
fiecare dată, o nouă minune. . 

Într-un fel, teatrul.reprezintă Începutul: „Orice natură individuală din 
lume, cu. amestecul. ei de fericire şi de nenorocire, prezentată prin mimica 
trupului şi alte mijloace de exprimare, iată ce se numeşte Teatrul”. 

Perspectiva este amplificată: „Teatrul va aduce Cunoaşterii sacre, 
ştiinţei şi miturilor un loc de ascultare, iar mulțimii o desfătare”. Altfel 
spus — teatrul, cunoaştere sacră şi desfătare profană. Poate fi ceva mai 
admirabil? Sacrul, din perspectivă indiană, este. Cosmosul însuşi cu cei 
3.333 de zei care îi alcătuiesc panteonul. Cu alte cuvinte, nu există 
nimic planetar care să nu aibă zeitatea patronală, benefică sau 
înspăimântătoare, în funcţie de atitudinea față de divinitatea respectivă. 

Un nou sens ne este dezvăluit: „Brahma zise A Toate Creatorului: 
«Să faci o casă pentru Teatru, conformă cu regulile canonice, o, Mare 
Inteligență» ”. O casă pentru Teatru ne, duce cu gândul la veşnicie. 

Bhărata continuă: „Şi fără a mai pierde timpul, A Toate Creatorul 
a făcut o sală de teatru luminoasă, mare, conformă tuturor figurilor 
canonice” 

Punctul culminant este atins: „După ce a văzut casa Teatrului, 
Brahma spuse tuturor Cereştilor: «Fiecare dintre voi va trebui să dăruiască 
acestui templu al Teatrului ceva din propria sa natură»”. Colosal! Să 
înglobezi peste trei mii de daruri esențiale înseamnă să te transformi într-un 
palat al tuturor comorilor imaginabile. Şi poate chiar neimaginabile ... 

O suită de avertismente subliniază importanța acordată Teatrului: 
„Mergând în lumea muritorilor, voi toți veți dobândi un cult luminos; dar 
nimeni să nu organizeze spectacole fără să fi îndeplinit cultul scenei” 

"Avertismentul se preface în pedeapsă: „Ştiinţa celui ` ce va 
organiza un spectacol fără să fi îndeplinit cultul scenei, va rămâne 
nefructificată, iar el se va întoarce la stadiul de animal”. 

Bhărata poate fi şi un subtil diplomat: „Acest cult adus zeităților 
„scenei merită un sacrificiu. De aceea el trebuie îndeplinit cu o totală 
dăruire de sine de către toți cei care trudesc pentru Teatru”. 

Cei care n-o fac: „Actorul sau şeful de trupă care nu va îndeplini 
acest cult, sau care nu-l va impune subordonaţilor săi, nu se va aştepta 
decât la înjosire”. 

Orice justiţie demnă de acest nume şi răsplăteşte: „Cel ce va 
îndeplini cultul conform ritului şi justei viziuni, acela va obţine comori 
de lumină şi va merge în lumea Căii-Solare”. 

Lovitura de maestru însă abia acum vine: „După ce le-a vorbit 
astfel Zeilor şi tuturor puterilor cereşti, Cel Care Loveşte mi-a 
poruncit precum urmează: îndeplineşte cultul Teatrului”. 

„_ Teatrul nu-i suficient să existe. Teatrul nu-i destul să se afirme. 
Teatrul nu-i îndestulător să acţioneze. Toate acestea Sunt în firea șa 
explicită. Şi mai ales în firea sa implicită. Dar pentru ca teatrul să nu 
renunţe la atributele sale trebuie ca omul care se bucură de minunile 
lui să nu-l trateze ca pe un oarecare. Fiindcă nu-i un oarecare. Şi 
nefiind un oarecare trebuie să i se sublinieze meritele neîncetat. Iar 
singurul în stare să o facă cum trebuie este cultul închinat lui. 

Superlativă încununare! 


PLATON 
(428-348 î. Hr.) 
ARHITECTUL UNEI INSPIRATE IDEALITĂȚI 


Omul platâniciari se înscrie constant pe o orbită a depăşirii de 
sine. Numitorul lui comun este aspiraţia spre idealitate, iar printre 
mijloacele sale de lucru îritâlnim frecvent utopia. 

Idealitatea îl ajută să treacă de orice soi de obstacole, obstacole 
a căror menire parcă nu € alta decât de a-l determina să nu se » mulțu- 
mească niciodată cu ceea ce ajunge să aibă. 

Utopia îi revelează să caute şi să caute până şi acolo unde nimic 
nu pare să-l reprezinte prin ceva semnificativ, deşi aici este el î însuşi în 
tainica sa orânduire lăuntrică. 

Metoda favorită a lui Platon de “definire a condiţiei umane nu 
putea fi alta decât mitul. Numai el — o îmbinare de obişnuit şi de 
fantastic, de cotidian şi de excepţional, de clipă şi de eternitate — era în 
stare să-i dăruiască omului deplina sa anvergură de rege şi de bufon în 
acelaşi timp. Rege, deoarece posedă capacitatea de a domina variatele 
potrivnicii care, parcă, toate, urmăresc aneantizarea lui; bufon, fiindcă 
este singura vieţuitoare în stare să se ia singură peste picior, şi aceasta 
în cele mai solemne din momentele trăite, şi care numai de o altfel de 
„alintare” nu are nevoie. 

Omul însă, fiind necontenit multiplu, cum oare s-ar putea mulțumi 
doar cu părțile existenţiale ce i se dezvăluie, îmbogățindu-l, când năzuința 
lui statornică este aceea de a deveni stăpân al Absolutului? 

Peste secole, Shakespeare avea să formuleze şi calea de atingere 
a acestui obiectiv: „Omul ar fi desăvârşit dacă ar fi consecvent”, 
afirmă unul dintre personajele sale, determinând misterioasa filiație 
posibilă între două noțiuni aflate la o distanță atât de mare una de alta 

i totuşi pe deplin convergente. A 
di Platon Saef ei cale şi face tot ce poate să proiecteze 
omul spre ea, oricât i-ar fi acestuia de dificil să persevereze în acest 
sens. Miturile născocite de el devin astfel o adevărată cale regală spre 
incandescentul miez al problemelor artistice. Sau, încă mai propriu 
formulat, al universului artistic. 

Mitul greierilor, inserat în Phaidros, este enunțat de Socrate. El 
este important deoarece în cuprinsul său este stabilită o relație de mare 
noblețe între două tărâmuri care, la prima vedere, n-au nici O legătură 
posibilă între ele. Nicăieri ca aici, viziunea lui Platon asupra artiştilor, 
nu e mai senină, mai tonică, mai contingentă cu realitatea. Rostul 
artistului este de a cinsti Muzele, iar cine e capabil s-o facă, posedă 
calităţi de excepție, care merg până la totala ignorare a celor materiale. 
Amintitul coeficient de utopie apare şi în cuprinsul lui, dar sublinierea 
este departe de a nemulțumi. Fiindcă cine este mai deplin dintre 
oamerii decât acela care poate face abstracţie de orice, numai de 
imperioasa vocaţie de a transfigura artistic realitatea, nu. , 

“Tot Socrate este protagonistul mitului reamintirii. Un mit al celor 
mai profunde reverberaţii sufleteşti deoarece în centrul său se află 
problema nemuririi. Şi nu este ea, nemurirea, o posibilă piatră filosofală? 

Mitul uitării este o altă ipostază a infinitudinii omeneşti. Şi a 
definitoriei aptitudini umane de a schimba în permanenţă semnele 
afirmative în altele negative sau a acestora din urmă în primele. M 

Evident, nu este vorba de atât de obşteasca opțiune umană numită 
sofistică, în procesele căreia proteitatea, transformarea fără sfârşit a 
albului în negru şi a amândurora în întreg spectrul curcubeului, se vădeşte 
a fi cea mai lesnicoasă dintre modalităţile de asumare a realului. 
Categoric nu. Ne aflăm mai curând în fața unuia dintre cele mai 
năucitoare mistere create de om — cum este oare cu putință ca unul şi 
acelaşi lucru să fie susceptibil de atât de numeroase „travestiuri” care pot 
duce până la pierderea identității originare a acestuia? NIAT 

Este una din întrebările care, iată, după aproape două milenii şi 
jumătate continuă să-şi. păstreze, dacă nu cumva, să-şi amplifice 
farmecul virginităţii ei spirituale. 

Mitul sufletului înaripat ne descoperă o adevărată Lume Nouă 
aflată în vasta galaxie a spiritualității umane. O Lume Nouă asupra 
căreia Platon insistă  descriindu-ne-o cu lux de amănunte, intuind 
importanţa descoperirii pe care a făcut-o. Finalul mitului e apoteotic: 
„Sufletele ce-şi zic nemuritoare, când ajung pe culme, străpung bolta, 
se aşează pe spinarea ei şi, nemişcate, se lasă purtate de roata cerului, 
privind toate câte se află dincolo de ea”. Extraordinara perspectivă 
este atât de asemănătoare cu aceea a marelui artist dintotdeauna şi de 
pretutindeni, care pârcă vede realitatea din înălțimi ameţitoare, dar 
distinge, în acelaşi timp, asemeni văzului de vultur, cele mai 
insignifiante, dar semnificative mişcări terestre. 

Cosmica viziune e întregită: „...cugetul acesta contemplă dreptatea 
în sine, contemplă înţelepciunea, contemplă ştiinţa, nu însă pe aceea 
supusă devenirii, nici pe aceea care îşi schimbă chipul după chipul 
obiectelor pe care obişnuim să le numim reale, ci adevărata ştiinţă 
având ca obiect ființa cea adevărată...” 

Parafrazându-l pe Platon, putem afirma — iată cum arată 
creătorul autentic! Un om care adăposteşte în el însuşi o infinitudine 
de posibilități pe care le scoate la iveală, unele după altele, după cum 
se învârte roata cerului său lăuntric, din înaltul căruia contemplă 
deopotrivă depărtările şi proximitățile, faţă de care arată aceeaşi 
superioară înţelegere. Când spunem „Superioară înțelegere” nu ne 
gândim la o atitudine de supraom, ci la aceea de om deplin, adică de 
om pentru care umanitatea există cu aceeaşi pregnanță ca el însuşi. 

Platon însuşi a fost un astfel de om. l 

Un alt mit hotărâtor este acela închinat lui Prometeu. Simptomatic, 
nu? Simptomatic, deoarece acest prim lampadofor — purtător de torță 
pentru alții, a fascinat de la început şi continuă să fascineze întru eternitate 
orice natură umană devenită conştientă de ea însăşi. 

Grecii, care le ştiau pe toate, imaginându-şi apariția omului, n-au 
putut sau, poate, nici n-au vrut, să-l conceapă altfel decât ca un infinit 
cuprins între hotarele unei vieţi mai mult sau mai puţin îndelungate. 
Acestea erau premisele. Dar ele, nu o dată, sunt infirmate de 
desfăşurarea ulterioară a conexiunilor ce intervin, multe din ele, 
neprevăzute. Dar anticipabile. 

O încununare a creativităţii ne-o oferă mitul demiurgului. 
Subliniind absenţa invidiei din conduita binelui autentic, conexând 
binele cu frumosul ca chezăşie a oricărei capodopere, Platon, indirect, 
Zugrăveşte imaginea unui creator, de data aceasta la nivelul 


omenescului, care să fie ireproşabil. 

Am lăsat programatic la urmă cel mai controversat din miturile 


lui Platon — acela al peşterii. Este mitul care, probabil, a făcut să curgă 


de-a lungul timpului, oceane de cerneală. Şi aceasta deoarece fabulos 
de mulţi comentatori :nu l-au- interpretat dintr-o perspectivă a unui 
omenesc susceptibil să întruchipeze văzutele şi nevăzutele, posibilele, 
probabilele, preferându-le o opțiune dogmatică, în care totul trebuie să fie 
tranşant, ignorându-se cu bună ştiinţă sau involuntar seducătorul spectru 
al curcubeului, atât de caracteristic nuanțatei comprehensiuni umane. 

Nu. ne imaginăm că opţiunea noastră va avea atributul de panaceu, 
dar suntem convinşi că viziunea umanistă îmbrăţişată va contribui, la 
elucidarea problemei de pe o poziţie care exclude orice părtinire. 
| Pentru un om nu numai instruit, ci şi educat — instrucția vizează 
întotdeauna, cu precădere, socialul şi căile de acces spre locuri de şefi; 
educaţia. se adresează sufletului şi tinde spre o ierarhie a meritului 
neinteresat de poziția ocupată — pentru un astfel de om, realitatea are 
de-a pururi o imagine multietajată, atât de la suprafață spre înalturi, cât 
şi spre străfunduri, iar la unul din palierele posibile e cu neputinţă să 
nu vadă propria sa peşteră şi pe sine legaţ, asemeni semenilor 
platonieini, de ceea ce se numeşte ordinea acceptată şi asumată a 
lucrurilor, ordine existentă în acel moment. —— — — l 

' Este important „în acel moment” deoarece grație devenirii amintite 
ca fiind o comporientă a firii umane, lucrurile nu sunt încremenite, de 
felul lor, ci apar astfel numai din cauza unor „infirmități” datorate mai 
mult spiritului decât sufletului, individul fiind capabil să depăşească orice 
stadiu. Cu condiția de a-şi păstra necontenit activă deschiderea spre 
continua metamorfoză trăită de toate. Cu alte cuvinte, omul are limitele 
pe care şi le impune singur. Şi cum, se pare, destui găsesc o stranie 
voliptâte în cantonarea îndelungată în anumite locuri, numeroşi semeni 
se condamnă singuri la cea mai sinistră dintre mărginirile posibile. 
Mărginirea de acest soi atrage după sine comoditatea care încearcă o 
adevărată groază atunci când este silită să-şi părăsească locul devenit 
călduţ prin autosufocarea la care se constrânge. 

Un astfel de ins este teribil de panicat totdeauna când i se 
impune să conştientizeze anumite realități. Una dintre ele fiind aceea 
care îl obligă să se privească imobilizat în „peşteră”. Şi atunci preferă 
să nege degradanta, după propria sa părere, situaţie, în loc s-o 

„analizeze şi eventual: s-o depăşească. Fiindcă specific naturilor 
comode e preocuparea de a nega orice existență care le face să se 
îndoiască de locul lor privilegiat în univers. Dar, astfel de negații 
conţin în ele însele o ireversibilă diminuare a forțelor intelective, 
silite, în cazul naturilor slabe, să cedeze primele. 

Arguţia lui Platon este tot timpul scăpărătoare. Îl înțelegem sau 
nu-l înţelegem, îl aprobăm sau îl dezaprobăm, ne formează sau ne 
deformează, nu atât prin el însuşi, cât prin ceea ce suntem în clipa 
contactului cu ideile sale. Unii, şi sunt destui aceştia, pot vedea în 
astfel de idei o proiecţie a celui mai insidios dintre imperialismele 
psihologice care au funcţionat de-ă lungul istoriei universale 
impunând cu „duhul blândeţii” ceea ce alții n-au izbutit recurgând la 
forța brutală. Şi cum „duhul blândeții” obţine fotdeauna victorii 
durabile, în vreme ce pumnul sau ciomagul le au sorocite în clipe, 
Platon poate să-i sperie pe cei lesne impresionabili (citeşte „fără 
coloană vertebrală proprie”). A o 

Platon însuşi şi-a jucat singur „renghiuri”, „feste”. Unele mai 
tulburătoare ca altele. Cea mai mare dintre autofestele jucate a fost 
poate, legată de creativitatea umană. Când s-a referit la creatorii 
propriu-zişi cuvintele lui de oprobriu le-au covârşit pe cele de lăudă. 
„Poetul — scrie el în Jon — e o făptură uşoară, înaripată şi sfântă, ce nu 
poate cânta înainte de a se simţi stăpânit de zeu — scos din fire — şi 
înainte de a-şi fi pierdut minţile. Câtă vreme n-a căpătat asemenea dar, 
nimeni nu e în stare să facă versuri ori preziceri. Încât cânturile 
frumoase nu sunt ei (poeţii), cei ce le rostesc, de vreme ce nimeni 
dintre. ei nu e în, minţile lui când, le. spune, ci zeul însuşi, care le 
compune şi le grăieşte prin gura lor”. z | îi 

| Aceeaşi concepție o întâlnim şi în Phedru: „Cel ce se apropie de 
porțile poeziei fără să fie transportat de nebunia muzelor, convins că 
meşteşugul singur ajunge să facă din el un poet adevărat va rămâne 
veşnic la jumătatea drumului, poezia omului cu cap fiind întotdeauna 
lăsată în umbră, de poezia celor ieşiţi din minţi”. 

Toate pălesc însă față de opiniile formulate de Platon în 
Republica. Poeţii sunt socotiți înşelători şi stricători de moravuri 
suficiente motive ca ei să fie alungaţi din ideala lui cetate. 

Toate acestea însă devin nesemnificative comparându-le cu 
constantul său entuziasm atunci când evocă exaltant, aşa cum am 
văzut, funcţia Creatorului în configurarea destinului planetar, în 
general, şi al omului, în particular. l ? 

Filosofia lui Platon este una din căile regale ale Creativității ... 

O MINUNE SPIRITUALĂ A UMANITĂȚII — 
POETICA LUI ARISTOTEL Ț~ 
(384-3228.Hr.).. 


În antichitate să acreditase ideea că izvoarele Nilului se află în 
cer. Nimeni nu izbutise să găsească locul de unde porneşte unul dintre 
cele mai binecuvântate fluvii de pe planeta noastră. i 

“Urmând acelaşi fir ideatic, cu siguranță Poetica lui Aristotel îşi 
are originea în Olimpul elen. Într-atât e această operă de superiativă. 
Stagiritul, indiscutabil, trebuie să fi petrecut o vreme printre zei, luându-le 
„interviuri” avant la lettre, interviuri din care s-a înfiripat benefica scriere. 
Şi ea, asemeni Nilului, dar parcă încă mai mult decât acesta, de peste 
două milenii fecundează inteligenţele tuturor celor preocupați de destinele 
esteticii teatrale. Din acest punct dẹ vedere este, poate, creaţia teoretică 
suprem capabilă să-i inspire pe aceia care au simţit chemarea de a 
formula orientări privitoare la destinele teatrului. , E OE 

Platon a însemnat coborârea idealității printre preocupările 
oamenilor deprinşi să enucleeze câte ceva din misterele care-i înconjurau. 
Aristotel demonstrează cu strălucire că universul omenesc este demn 

fi înălțat la nivelul zeilor. 
J De două concepții se înfiripă un sòi de dialog de la 
distanță, nespus de `emulativ. Nu pentru cei doi protagonişti, cât pentru 
generaţiile care vor urma. e ai 


Dintre toate.scrierile antichităţii, Poetica este, poate, cea care a 


incitat în cea mai mare măsură ardoarea feluriților emuli, răspândiți în 
cele mai diverse locuri ale lumii vechi, iar apoi ale celor care au 
îmbogăţit Pământul cu noi centre de interes. | si | 

Puţine opere s-au bucurat de un atât de impresionant şir de 
variațiuni — de la unii care o pastişează, sau chiar plagiază, până la cei 
ce demonstrează, la rândul lor, reale puteri creatoare. Totuşi, nimeni 
dintre succesori nu se poate lăuda că a avut o contribuţie teoretică de 
însemnătatea capodoperei aristoteliene. AI d e 

` Posedând o structură simfonică, într-o vreme care nici nu intuia 

măcar excepționalul procedeu ce se va naşte după aproape două milenii, 
în care ni se vestesc unele teme copios întregite ulterior, cu o savantă 
abilitate, menite să-i evidenţieze constantele, iar leitmotivele conferind o 
aparte greutate ideilor ce se cuvin reliefate, opera lui Aristotel se impune 
interesatului cu o pregnanţă ieșită din comun. | N 

Temele sunt tragedia şi epopeea (din păcate secțiunea privind 
comedia, cu excepția unor sumare, dar consistente observaţii, s-a pierdut), 
iar leitmotivele — părţile constitutive atât ale primei, cât şi a celei de a doua. 

Analiza -pe care o întreprindem are în vedere tragedia, cu 
întregul ei evantai de probleme. Vocaţia acesteia este, în primul rând 
teatrală, aparținând „trup şi suflet” instituției pe care o slujeşte cu o 
fermecătoare consecvență. 

Definiţia tragediei se bucură de ample considerații. Astfel, 
tragedia e. imitația (reflectarea, n.n— E.V.N.) unei acţiuni alese şi 
întregi, de oarecare întindere, în grai împodobit cu felurite soiuri de 
podoabe osebit după. fiecare din părțile ei, imitație închipuită de 
oameni în acţiune, ci nu povestită, şi care stârnind mila şi frica 
săvârşeşte curățirea acestor patimi. 

Graiul împodobit e graiul cu ritm, armonie, cânt. 

Osebit după fiecare din părţile ei — înseamnă că unele din 
acestea constau numai din versuri, iar altele au nevoie şi de muzică. 

Imitaţia care e tragedia fiind săvârşită de oameni în acţiune, un 
prim element al ei va fi neapărat elementul scenic. Urmează apoi 
cântul şi graiul, prin mijlocirea cărora se realizează imitaţia. 

Graiul semnifică alcătuirea verbală a versurilor; cântul, ceva a 
cărui înrâurire e exterioară. 

Acţiunea e realizată de câţiva eroi care se deosebesc după caracterul 
şi judecata fiecăruia (elemente după care se cântăresc faptele individuale). 
Acţiunile sunt cele ce hotărăsc fericirea ori nefericirea omului. 

Personajele 'sunt într-un fel sau altul după caracterele. lor, dar 
fericiţi sau nefericiți după isprăvile fiecăruia. i 

Subiectul e cel dintâi şi cel mai de seamă element al tragediei. El 
nu-i unul. Doar multe şi nenumărate sunt întâmplările putând să se 
ivească în viaţa cuiva, fără ca, din unele din ele, să rezulte o unitate; şi tot 
astfel faptele unui om sunt multe fără ca laolaltă să alcătuiască o acţiune. 

Frumosul trebuie nu numai să-şi aibă părţile în rânduială, dar să 
fie înzestrat şi cu o anumită mărime şi ordine. 

Datoria poetului nu e să povestească lucruri întâmplate cu 
adevărat, ci şi lucruri putând să se întâmple în marginile verosimilului 
şi necesarului. 

Poezia e mai filosofică şi mai aleasă decât istoria: pentru că 
poezia înfăţişează mai mult universalul, câtă vreme istoria mai 
degrabă particularul. 

In tragedie, autorii sunt ţinuţi să folosească numele transmise de 
tradiție, pentru motivul că ce-i cu putinţă e lesne de crezut. 

Plăsmuitorul care este poetul să fie mai curând plăsmuitor de 
subiecte decât de stihuri. l 

Structura celei mai bune tragedii trebuind să fie nu simplă, ci 
complexă, nu trebuie să înfățişeze oameni de ispravă trecând de la o 

stare de fericira la una de nefericire — aşa ceva nu stârneşte frica, nici 
mila, ci repulsia. Dar nici .nemernicii să. treacă de.la_o stare de 
nefericire la una de fericire fiindcă: aşa ceva e potrivnic emoției 
tragice, neprovocând nici unul din sentimentele cuvenite: nici i pe cel 
de omenire, nici mila, nici frica. . A d 

“Tragedia nu trebuie să înfăţişeze î însă nici pe vreuri păcătos nevoie 
marë căzând din fericire în nenorocire. O asemenea intrigă mulţumeşte 
sentimentul de omenie, dar e străină de milă şi de frică. Una o resimțim 
pentru cel căzut în nenorocire fără vină, cealaltă pentru cel la fel cu noi 
(mila pentru omul fără vină, frica pentru cel la fel cu noi) aşa că o 
întâmplare de felul” celui ârătat ni va fi nici “înduioşătoare, nici 
înfricoşătoare. Ceea ce rămâne e o fire între acâste amândouă. 

Schimbarea de situații să nu ducă de. la nenorocire la fericire, ci 
dimpotrivă! de la fericire la nenorocire, şi nu din pricina unei josnicii 
înnăscute, ci a unei mari greşeli săvârşite de un om bun decât de, unul rău. 

În sufletul privitorului, frica şi mila pot fi stârnite prin artificii 
scenice; mai pot fi însă stârnite şi de simpla înlănțuire a faptelor, ceea ce-i 
preferabil şi demn de un poet mai talentat. Mai mult, e regomandabil ca 
relaţia frică—milă să Íe obținută din înlănțuirea faptelor. ; 

Acţiunile scenice pot avea, o mare varietate. Ele trebuie să ṣe 
desfăşoare.. neapărat: fie între prieteni, fie: între.: duşmani, fie între 
oameni care nu sunt între ei nici,prieteni, nici:duṣmani. . 

Când un duşman întreprinde ori numai se gândeşte să întreprindă 
ceva împotriva unui duşman, situația n-are nimic înduioşător în afara 
suferinţei. Când însă lovitura cade între fiinţe dragi una alteia ~ cum ar 
fi fratele care îşi ucide ori are de gând să-şi ucidă fratele, ori un fecior 
pe tatăl său, ori mama fiul, ori fiul mama, sau cine ştie ce altă faptă de 
felul acesta — iată situaţiile ce trebuie căutate. | | 

Poetul e dator să născocească situaţii noi, dar să ştie să-şi 
folosească în chip fericit datele tradiţiei. Adică atunci când personajele 
săvârşesc ce au de săvârşit cu bună ştiinţă şi în cunoştinţă de cauză: 
precum Medeea, pe care Euripide a înfățişat-o omorându-şi copiii. Sau 
când unul face rău fără să ştie cui i-l face, şi abia pe urmă să-şi dea 
seama de legătura cu presupusul duşman, ca Oedip al lui Sofocle. 

"Osebit de acestea, mai e un al treilea caz. Când, pe punctul de a 
săvârşi din neştiinţă o faptă ireparabilă, eroul se dezmeticeşte înainte 
de-a o face. als. I 

Caracterele incumbă mari responsabilități. Cea mai importantă e 
că trebuie să fie alese. Pe urmă putem vorbi de caracter dacă vorba sau 

fapta eroului oglindeşte o atitudine; de-un caracter ales, dacă atitudinea 
e şi ea aleasă. Această calitate se întâlneşte la personaje de orice 
categorie: aleasă pGate fi şi o femeie, şi chiar un rob, măcar că femeia e 
mai curând o ființă inferioară, iar robul pe de-a întregul netrebnic. (Pe 
toate le poate învinge un mare filosof, numai limitele propriului său 
timp nu. Atitudinea față de femeie este o astfel de tulburătoare limită. 
Impreună cu toate cele care decurg din ea. Semnificativ e că marii 
dramaturgi nu se fac „vinovaţi” de o astfel de „orbire”. Clitemnestra, 
Antigona, Ifigenia sunt dovada ..., n.n—E.V.N.). 

A doua calitate când e vorba de caracter e potrivirea. Există o 
fire bărbătească; nici bărbăţia, nici cruzimea nu se potrivesc cu firea 
femeii. Statornicia e o altă trăsătură. Chiar dacă obiectul imitaţiei ar fi 
să fie nestatornic, trebuie înfățişat statornic în nestatornicia lui. 

Un alt deziderat: deznodământul intrigii trebuie să se datoreze 
caracterului eroilor şi nu unei intervenţii divine. Iar în înlănţuirea faptelor 
nu trebuie să-şi facă loc nici un element irațional; iar dacă da, numai în 
afara acţiunii, cum e intervenţia iraţionalului în Oedip-ul lui Sofocle. 

De vreme ce tragedia e imitarea unor oameni mai aleşi ca noi, 
trebuie urmată pilda bunilor portretişti, care silindu-se să dea 
modelelor înfăţişarea particulară fiecăruia, le fac totuşi mai frumoase, 
măcar că asemănătoare. La fel şi poetul, nevoit să imite oameni 
mânioşi, ori uşuratici, ori cu cine ştie ce alte cusururi în firea lor, 
trebuie să-i înfățişeze cum sunt, şi totuşi mai de soi. 

Intrigii şi deznodământului trebuie să li se acorde o atenţie 
majoră. În fiece tragedie o parte e constituită din intrigă şi o parte din 
deznodământ. Întâmplările petrecute în afara acţiunii — de multe ori 
chiar unele din cadrul ei — alcătuiesc intriga; restul e deznodământ. 

Aristotel înțelege prin intrigă partea de la începutul acţiunii până 
unde soarta se schimbă în bine sau în rău; iar prin deznodământ, partea 
de la începutul schimbării până la sfârşit. 

O ingenioasă clasificare a tragediilor ne este propusă de autor: 
tragedia complexă, al cărui miez e alcătuit, întreg, dintr-o răsturnare 
de situaţie şi o recunoaştere; tragedia patetică, de tipul celor brodate 
pe suferinţă; tragedia de caracter; tragedia-spectacol gen Prometeu sau 
cele ale căror acţiune se petrece în Hades. 

Pline de substanță sunt sugestiile Stagiritului adresate dramatur- 
gilor. În alcătuirea intrigilor, ca şi în alcătuirea verbală a fiecărui rol, 
e nevoie ca poetul să-şi imagineze înaintea ochilor, cât mai bine, cele 


ce încearcă să compună. Numai în felul acesta, văzând fiecare lucru 

cu cea mai deplină limpezime, ca şi cum. s-ar afla în mijlocul acţiunii, va 
putea găsi cele de cuviinţă şi se va feri mai lesne de greşeli, potrivnice. 

Mai trebuie ca poetul să-şi desăvârşească operă căutând a-şi însuşi, 
în măsura posibilului, atitudinile personajelor. Darul de a mişca în cel mai 
înalt grad nu-l au decât cei ce, împărtăşind dispoziţia firească a creaturilor 
tulbure cu.adevărat şi pe alţii, şi singur cel mânios să-i mânie. 

Darul poetic ẹ la locul lui mai curând în indivizii armonios 
înzestrați decât în exaltaţi; fiindcă cei dintâi sunt făcuţi să se adapteze 
oricărei situaţii, câtă vreme ceilalţi sunt ieşiţi din fire. l 

Cât priveşte subiectele, fie că-vor fi fost tratate şi de alții, fie 
născocite pentru prima oară, trebuie fixate întâi în liniile lor generale 
şi numai în urmă, împărtăşite în episoade şi amplificate. Ni 

Datoria celui care scrie e să încerce să realizeze toate aceste 
elemente sau, dacă nu, măcar pe cele mai importante. Şi mai ales să se 
ferească ca subiectul să semene ostentativ cu al altora.. Când se 
întâmplă lucrul acesta? Când intriga şi deznodământul amândurora 
sunt la fel, D | 

Mulţi poeţi se pricep să înnoade intriga, dar o dezleagă prost, 
câtă vreme amândouă aceste aptitudini se cuvin puse de acord. 

` Poetul e dator să țină minte că nu-i e. îngăduit să dea tragediei o 
structură de epopee — în care se împletesc mai multe subiecte — cum ar 
fi când cineva s-ar apuca să pună în scenă întreg subiectul Iliadei. 

Efectele nu trebuie căutate cu orice preţ, dar e bine să fie utilizate 
cu ingeniozitate. În tragediile cu peripeții, ca şi în cele cu acțiune simplă, 
poeţii pot obţine efectul dorit pe calea minunării spectatorului: stare de 
spirit prielnică deopotrivă emoţiei tragice şi omeniei. Această condiţie e 
realizată de câte ori un personaj viclean şi plin de răutate ca Sisif, e 
păcălit; ori unul viteaz, dar nelegiuit e biruit. Astfel de întâmplări pot fi, la 
urma urmei, chiar verosimile. Cum zice Agathon: „de multe ori e 
verosimil să se întâmple şi lucruri neverosimile”. 

„Corul trebuie socotit şi el”, susține Aristotel, „ca oricare din 
eroi, un element al întregului”; trebuie, prin urmare să ia parte la 
acţiune nu'ca în piesele lui Euripide, ci ca în piesele lui Sofocle. 

„Sarea” tragediei este elementul miraculos. Acesta este plăcut; 
dovadă faptul că toți care au de povestit ceva o fac adăugând şi de la ei, ca 
să-şi desfete ascultătorii. Decât întâmplări posibile greu de crezut, trebuie 
preferate întâmplările imposibile cu înfăţişarea de a fi adevărate. 

Preţioase puncte de vedere formulează Aristotel şi când e vorba de 
comedie. Aceasta este o imitație a oamenilor neciopliți; nu însă o imitație 

a totalității aspectelor oferite de o natură inferioară, ci a celor ce fac din 
ridicol o parte a urâtului. Ridicolul se poate defini ca un cusur şi o 
urâțenie de anumit fel, ce n-aduce durere, nici vătămare: aşa cum masca 
actorilor comici e urâtă şi frământată, dar nu până la suferință. 

Numeroase sunt hiatusurile legate de apariția comediei. Evoluția 
acesteia dacă n-a fost luată în seamă de la început, a căzut în uitare. Abia ` 
într-un târziu s-a gândit magistratul să acorde autorilor de comedii corul 
de care aveau nevoie: înainte, o făceau din propriul lor îndemn. 

Cine a introdus folosința măştilor ori a prologului, cine a fixat 
numărul actorilor şi toate celelalte amănunte, nu se ştie. 

| Deprinderea de a compune subiecte comice vine de Ia sicilienii 
Epipharm şi Formis. Dintre atenieni, cel dintâi a fost Crates. 

| Mai este, oare, de mirare că una din minunile spirituale datorate 
antichității este Poetica lui Aristotel? 


ARISTOFAN 
(445-386 î.Hr.) 
PRIMUL DRAMATURG TEORETICIAN AL TEATRULUI 


___ Inedită e contribuţia lui Aristofan în problemele teoriei teatrului. 
Piesa care o aduce în prim plan este Broaştele (405 î.Hr.). Autorul 
evocă Hadesul, împărăția morţilor, unde există un tron sortit să fie 
ocupat de cel mai de seamă autor tragic. Acesta este Eschil. 

Apare însă Euripide şi noul venit pretinde că i se cuvine lui 
onoarea supremă, el considerându-se cel mai mare dintre cei mari. Şi 
aceasta în condiţiile în care tot acolo se mai afla şi Sofocle. Dar în 
vreme ce autorul lui Oedip şi al Antigonei găseşte firesc ca tronul să-i 
aparțină mai vârstnicului predecesor, recentul venit, ca un autentic 
„furios” avant la lettre, nu-şi face nici un soi de procese de conştiinţă 
solicitându-l imperios pentru el. Îndrăzneala lui merge până acolo 
încât chiar îl şi ocupă, uzurpându-i drepturile celuilalt. 

Cu un impresionant discernământ ne sunt înfăţişate personalităţile 
celor trei dramaturgi: Eschil, sigur şi demn, Sofocle superlativ omenesc 
în firescul său, Euripide înfumurat şi insolent. 

Disputa propriu-zisă între Eschil şi Euripide are un amplu 
preambul pe parcursul căruia Euripide o face necontenit pe superiorul 
înțepându-l şi Chiar ridiculizându-l pe adversar. Astfel Eschil e 
„înfumurat, moară stricată,/ Neputincios, flecar neîntrecut,/ Meşter de 
vorbe, cu eroi prea cruzi”. „Ştie/ C-o să-l dărâm! Tot flecărind 
zvârlea/ Vreo zece vorbe sprâncenate, mari/ Cât boul, încâlcite şi 

pompoase,/ Drept la mijlocul dramei”. „Luându-ţi moştenire tragedia,/ 
Am vrut s-o scutur de lăudăroşi/ Şi vorbe mari! Am subțiat-o! Pus-am/ 
În ea şi stihuri-mici.../ N-am spus orice! N-am încurcat cuprinsul!/ 
Actorul prim ieşea oricând pe scenă,/ Spunând a tragediei obârşie”. 
„(arătând spre spectatori) I-am învăţat să-şi -mişte limba”. „Eu i-am 
deprins cu vorbe delicate/ Cum să măsoare stihul cu echerul,/ Să 


cugete, să vadă. răul, saw/ Să-i, uneltească...” „Am pus în scenă 


întâmplări folositoare/ Şi cunoscute; oamenii puteau/ Să cerceteze; nu 
am vorbe mari/ Cu clopeţei la ham...” „Am pus în tragedie judecată, / 
imbold: spre cercetare; de aceea/ Azi poţi pătrunde toate lucrurile”. 
„Astfel de gânduri şi de simțăminte/ (arătând spre spectatori) Le-am 
strecurat oricând în suflete,/ Punând în tragedie judecată,/ Imbold spre 
cercetare; de aceea, Azi pot pătrunde toate lucrurile/ Şi mai cu 
seamă, îşi gospodăresc/ Şi casele mai bine; de-i întrebări:/ Cum 
merge? Unde e cutare lucru?/ Ei îți răspund cu toți «gospodăreşte»...” 

Rareori a fost scrisă o adulare de sine mai meşteşugit împletită 
cu o involuntară, desigur, autodenigrare. Măiestria lui Aristofan atinge 
aici culmi pe care nicăieri altundeva nu le va egala. Euripide, 
lăudându-se excesiv, realizează contrarul: atrage atenţia că s-ar putea 
ca elogiile să fie, exagerate cum sunt, inversul lor. E | 

Corul, vocea fără echivoc a lui Aristofan însuși, face abstracție de 
afirmaţiile lui Euripide. El îşi concentrează interesul asupra celor ce 
urmează să spună Eschil: „Priveşte-n jur strălucitorule Achile/ Hai, 
prăieşte o, Eschil! (Să notăm semnul de egalitate pus între Achile, cel mai 
de seamă dintre războinicii greci şi marele dramaturg, n.n. — E.V.N.) 
Grăieşte! Însă să-ţi struneşti mânia,/ Ca să n-ajungi dincolo de măslini./ Ți 
s-au adus învinuiri grozave!/ Ia seama, deci, tu om cu suflet bun,/ O, pune 
frâu mâniei în răspuns!/ Acum strânge pânzele! Şi lasă/ Doar pânzele de 
sus!/ Apoi desfă-le/ Puțin către puţin, încet, încet,/ La vânt uşor şi fără de 
opriri...” lar conducătorul corului întregeşte aşteptările: „Eşti cel dintâi 
elen ce a clădit cuvinte înălțătoare/ Ca monumentele... Tu ai împodobit al 
tragediilor grai!/ Fii, deci bărbat, şi dă-ne apă limpede ca a izvoarelor”. 

Răspunsurile lui Eschil au, asemeni tragediilor lui, monumen- 
talitatea de care aminteşte Aristofan însuşi. Să-l ascultăm: : 

„Mâhnit mă aflu de-ntâinirea asta/ Îmi ard rărunchii! Dar o să 
răspund, să nu se spună că-s nepriceput”. „l-am lăsat pe oameni/ viteji, 
de patru coţi de-nalţi, buni platnici/ Ai dărilor; nu pierde vreme; nu/ 
Sofişti şi măscărici! Ai mei respiră/ Doar sulițe şi căşti, penaje albe,/ 
Pulpare, coifuri; pieptul lor era/ Acoperit în şapte piei de scuturi”. „Au 
poeţii datorii măreţe!/ Vă amintiţi, cei vechi şi mari... Orfeu/ Ne-a 

învăţat misterele; oprit-a/ Vărsările de sânge; iar Museu/ Oracole şi 
leacuri; Hesiod/ Munca la câmp... Ne-a dat Homer cel sfânt/ Învățături 
spre cinste şi mărire,/ Despre curaj şi despre armele/ Vitejilor...”, 
„creat-am Eroi, cum sunt Patrocles şi Teucros/ Zis «inimă de leu»... 
Să fie pildă/ De eroism, să fie cetăţenii/ Doar la un pas de trâmbiţe... 
N-am Fedre/ Nici Stehoboi şi nici înidrăgostite!...” „Poetul e dator, în 
toate cele,/ Să nu aducă-n scenă pilde rele!/ Copiilor le înfloreşte 
mintea/ Prin dascăli iscusiți; iar, cei. maturi/ Îşi făuresc virtuțile prin 
arte!/ Datori suntem.să spunem adevărul!” „Nu-i trebuiesc. gândirii 
geniale,/ Să aibe forme mari, monumentale?/ O, prometeii vor pieri 
curând,/ Purtându-i ca pe oamenii de rând!” Din cauza pieselor lui 
Euripide - „Ni s-au golit palestrele; cei tineri/ S-au istovit”. „A 
zugrăvit codoaşe şi femei/ Născând în temple, sau culcându-se/ Cu 
fraţii lor! de aceia statu-i plin/ De măscărici, de scribi ce linguşesc/ 
Mulțimea, înşelând-o fără milă.../ Cine mai ştie cum se duce torţa?...» 

„Urmează cântărirea ârgumentelor fiecăruia. Câştig de cauză are 
Eschil. De trei ori la rând. Dar dacă judecata aceasta este vicioasă? 
Urmează alte încercări. Şi balanţa se înclină de fiecare dată spre 
Eschil. Deşi dificultatea opțiunii este mare. Eschil este înţelept. 
Euripide, sentimental. O cetate pustiită de un război inimaginabil de 
lung, pe cine l-ar alege? i SA si 

Biruitor, în cele din urmă este tot Eschil. Şi, ca un perfect om al 
Cetăţii, înainte de plecare, contribuie la facerea ordinii în Hades: ..... tu 
(Pluton) să dai/ În paza lui Sofocle tronul meu,/ Să mi-l păstreze, de mai 
vin cândva/ Pe-aici! Eu pe Sofocle îl socot/ După talent, al doilea-ntre 
poeți!” Justiţiaritatea eschiliană dobândeşte un ton încă mai tranşant: 
„Să-ţi aminteşti, să nu mi-l laşi nicicând, Pe-acest Euripide, pe acest 
viclean şi mincinos, şi măscărici,/ Să stea pe tronul meu, nici chiar cu silă”. 

Ca supremă consideraţie faţă de marele poet, Pluton ordonă 
Corului: „lar voi, acuma, luminaţi-i calea,/ Cu sfintele făclii şi însoţiți-l/ 
Şi să răsune ca un semn de cinste,/ Cântările şi cîntecele lui...” 

E Ultimul cuvânt îi aparține Corifeului: „Voi zei de sub glie! Dați-i 
mai întâi o cărare uşoară,/ Poetului ce merge şi urcă spre tărâmul luminii!/ 
Cetăţii daţi-i cuget curat, izvor de fapte măreţe!/ Numai aşa vom pune un 
cap suferințelor noastre amare, Şi încordările grele-n război! Cleofon şi 
toţi cei ca dânsul,/ Lupte, dacă mai vor, pe ogoarele patriei lor”. 

l Piesa Broaştele, în termenii de astăzi, poate fi echivalentă unui 
manifest literar de o emoţionantă încărcătură — socială, spirituală 
sufletească, sentimentală, solidară. Un exemplu pe care veacurile îl 
vor urma cu nesaţ. 

-> ARTA POETICĂ TRIBUTARĂ 


Tributară cui? Poeticii..lui Aristotel. Acesta şi este motivul 


pentru care doar vom cita cele mai remarcabile versuri, ca versuri, şi 
nu ca pe o contribuție esenţială estetică... . sa SI 


„Un subiect comic nu vrea să fie tratat în vers tragic; 


“Tot aşa,-n versuri de casă şi pentru călțuni potrivite, 


-Al lui Thyeste ospăț povestit se tevoltă să fie”. 

„Fiece gen locul său cuvenit şi sortit să-şi păstreze”. 
: 5 
„Dacă ceva ne-ncercat pui în scenă şi ai îndrăzneala $ 
Unui personaj nou să faci, să rămână aşa pân la urmă, 
Cum a purces la-nceput, şi să fie-n acord cu el însuşi”. . 
i K l * l eo e p 
„Greu esă spui în chip propriu ceva general;,e mai bine 
Un episod iliac să prefaci într-o piesă de teatru, se 
Nu să prezinţi tu întâi lucruri necunoscute, nespuse'.., 
A $ kx. ? s 
„Tu să nu dai cumva, unui tânăr - -. 42 ca 
Rol de bătrân, şi copilului rol de bărbat în putere, a 
Ci-ntotdeauna-nsuşiri, căpătate-ori fireşti ale vârstei”. 
; i punot . 
„Sau se petrece pe scenă un fapt, sau e spus când se-ntâmplă 
“Sufletul este mişcat mai puţin de ce-i spune urechea 
Ca de aceea ce-i stă chiar sub ochi şi ceea ce vede 
Însuşi cel ce priveşte; 


şi totuşi să n-aduci pe scenă 
Ce-i potrivit să se-ntâmple-nlăuntru, 

a sa Š 
şi ia dinaintea | | 
Ochilor multe ce pot fi de-un martor sfătos povestite. 

da ` x i g 

Față de public Medeea copiii să nu-şi omoare, 
Nelegiuitul Atreu să nu fiarbă-n vileag cărni umane, 
Sau să se schimbe în pasăre Procne, şi Cadmus în şărpe. 

* 
Tot ce-mi arăţi de-acest fel, nefiind de crezut, mă revoltă.. 

* i 
Nici să nu fie mai mică şi nici de cinci acte să treacă 
Piesa ce vrea să mai fie cerută şi-n teatru iar pusă; 

* PE ; 


Zeul să nu intervină decât când un nod se iveşte 


Demn 'să-ł dezlege, şi-a: patra persoană să nu ia cuvântul. 


„Corul să aibă rol de actor, împlinind funcțiunea 


Sa personală, şi el între acte nimic să nu cânte 
Fără folos subiectului şi nelegat strâns de-acesta. 
A 


El celor buni să ia partea şi sfat să le dea de prieten, 

Ura s-aline, pe cei temători de greşeli să-i iubească, 

Mesele simple-n bucate să laude, cum şi dreptatea 

Cea sănătoasă, şi legea, şi pacea cu poarta deschisă; 
X 


Taine să ştie păstra, să-i implore pe zei şi să-i roage 
Celor sărmani să le-aducă noroc şi să-l ia celor mândri. 
. o i ! 
Însă pe Satirii veseli şi-obraznici, aşa fel se cade 
A-i prezenta, şi-mpletit seriosul cu gluma să fie, 
Astfel ca zeul pe scenă adus, sau eroul, oricare, 
Infăţişat mai nainte-n regească porfiră şi aur, 
Să nu ajungă, prin proastă vorbire,-n murdare cârciumi, 
Sau, de țărână ferindu-se, norii şi vidul să prindă. 
EJ 
Să flecărească nu-i demn tragedia în versuri uşoare; 
Ca o matroană silită să joace la zile festive, 
Ea să roşească puțin lângă Satirii fără ruşine. 
; * 
Mie, Pisoni, mi-ar place, dacă drame satirice-aş scrie, 
Nu stilul fără figuri, numai nume şi verbe proprii, 
Nici n-aş umbla să alung tonul tragic...” 


Citarea acestor versuri, frumoase, în felul lor, abia ne evidențiază 


cât de înfeudat îi este Horaţiu, lui Aristotel. Dar ținuta aleasă a 
comentariului său versificat, ne-a îndemnat, totuşi, să-l facem cunoscut. 


Concluziile se impun singure... 

LONGIN 
„4283-2734. Hr.) 
REVELAȚIA SUBLIMULUI . 


Incitantă cartea Despre sublim (cunoscută ulterior şi ca Tratatul 
despre sublim) atribuită tui Longin sáu Pseudo-Longinus. © ` 

Etimologic hupsos, ca substantiv, semnifică altitudine, elevație, 
culme. De aici, printr-o firească. extindere însemna cerul, depărtările 
universului, elevația: stilului; iar ca: adverb —. hupsi: era sinonim 
sensului de în înălțimi, în înalturi, în ceruri. 

Longin a urmat drumul lui. Platon care era. convins că natura n-a 
privit omul ca pe un. animal de joasă extracţie. În acelaşi spirit, autorul 
accentuează: „(natura) a făcut să se nască în sufletele noastre mai întâi 
o invincibilă pasiune pentru tot ce ne poate părea mai măreț şi mai 
sfânt. Şi astfel, lumea întreagă nu-i este parcă suficientă vastei 
întinderi a spiritului uman.” i C 

Perspectiva é întregită: „Gândurile noastre merg câteodată mai 
departe decât cerurile şi pătrund mai încolo de aceste margini care 
înconjoară şi care termină toate lucrurile.” l 

Şi culminează: „Şi când cineva gândeşte despre un om a cărui 
viață n-a avut nimic altceva în cursul ei decât măreție şi caracter 
ilustru, poate cunoaşte prin aceasta pentru ce suntem noi născuți.” 

Omul, în accepțiunea lui Longin, posedă o receptivitate care 
cuprinde în tiparele ei chiar'mai mult decât este cosmosul însuşi. Cum 
este posibil aşa ceva? Este posibil grație facultăţilor umane în stare să 
amplifice şi să nuanțeze în: acelaşi timp tot ce există pe plan exterior. 
Mirarea, în care Aristotel desluşea atributul exterior al „filosofării”, îl ajută 
pe ins să descopere legăturile ascunse dintre realități, iar uimirea discerne 
conexiunile oculte dintre cele ce dăinuiesc în spațiul invizibilului. 

Într-o astfel de viziune, nimic nu e mai firesc decât admirația 
mulţumită căreia cucerim accesul pe tărâmurile celei mai edificatoare 
dintre înălțările cunoscute. DR | 

Tainicul temei al oricărei înălțări sufleteşti şi spirituale (acestea 
numai împreună izbutesc performanța deplinei ascensiuni) este 
întotdeauna existența unei pasiuni dominante, însoţită de o energică 
aspirație. Abia când înfăptuiesc contopirea "cu . participarea total 
afectivă a persoanei o pot conduce pe aceasta pe fericitele şi atât de 
invidiatele meleaguri unde sublimul sălășluieşte. 

Trecerea spre acest „dincolo” mai este condiţionată de o fire 
umană pentru care naturalețea (totdeauna o stare înnăscută) este o 
realitate de fiecare clipă. Numai ea posedă văzul capabil să distingă 
frumuseţea şi chiar măreția presupuse de sublim. 

Nu-i surprinzător că o astfel de concepție pare înfiripată în zilele 
noastre: atât este ea de „modernă”, de „contemporană”. Accentul pus 
în permanență pe-valori, pe emulaţia instituită între ele, pe necontenita 
raportare la un ideal atotstăpânitor conferă Tezelor despre sublim ale 
lui Longin un impact faţă de care nimeni nu poate rămâne indiferent. Cu 
atât mai puţin epocile subminate etic de o prea deşănţată materialitate. 

Cel care, totuşi, rămâne indiferent faţă de ele, sau, şi mai rău, le 
este de-a dreptul ostil, se condamnă din capul locului unui tip de viață 
foarte pedestru (ca să nu spunem de-a dreptul inferior), condamnare 
care îl cantonează pe individ în „închisoarea” fleacurilor şi nimicuri- 
lor, închisoare dintre „zidurile” căreia nu se vede niciodată orizontul. 

_ Dintre toate artele, foarte dispuse să absoarbă tot ce este capabil 
să le mențină şi chiar să le dezvolte puterile latente, acestea totdeauna 
mai eficiente decât cele izbitor prezente, teatrul a fost domeniul în 
care ideile longiniene despre sublim au rodit înmiit: Şi continuă să 
rodească astfel deoarece el, teatrul, este teritoriul care pare că este 
„Pământul făgăduit” al sublimului. M 

De ce? Fiindcă el este acela care născoceşte personajele cele mai 
apropiate de esența naturii umane, personaje pentru care ceilalți 
oameni! există, şi există tocmai pentru că între ele şi aceştia se stabilesc 
legăturile pe care numai viața le poate institui între diversele realități 
ce par la prima vedere opuse, dacă nu chiar contrare. NI 
Aşa se face că sublimul a devenit un soi de al doilea suflet al 
teatrului. l 


ZEAMI 
(1363-1443) 
TEORETICIAN AL TEATRULUI NÔ 


Mare practician al artei japoneze nô, Zeami a scris tratate despre 
acest teatru pe care îl consideră religios. 
Ă Sfaturile date interpreţilor sunt împărțite pe diverse vârste, 
începând cu micul actor de şapte ani, la care trebuie să se deceleze 
maniera pentru care este el dotat: fie pentru dans (hataraki), pentru 
cântec sau pentru mişcarea impetuoasă. 

a In toate cazurile el va fi lăsat să dea curs liber tonalității proprii 
fără prea multe indicaţii care l-ar putea face să-şi piardă curaj ul şi i-ar 
stăvili zeul, născut din facultăţile sale personale. Modalităţile mimice 
nu-i vor fi predate acum. Nu va trebui să apară în piesele liminare ale 
unei. reprezentații în aer liber. In piesele de categoria a treia sau a 
patra, copilul poate fi lăsat să joace în maniera pentru care e dotat. 

Începând cu doisprezece sau treisprezece ani, vocea tinde să se 
fixeze atingând parametrii normali. l i i 

Este vârsta la care nô începe să fie înțeles, aşa încât repertoriul îi 
va fi predat progresiv. Având avantajul: graţiei naturale a vârstei, ca şi 
vocea plăcută,.defectele eventuale vor trece neobservate. Mimicile pe 
care le va interpreta să nu fie prea minuţioase. Este prematur să se tragă 
concluzii:asupra facultăților sale pentru-toată viaţa, căci este vorba de o 
floare a momentului şi nu de una în toată puterea cuvântului. 

Pornind de la şaptesprezece sau optsprezece ani, tânărul se simte 
stingherit de noile: sale dimensiuni, dar ştiind că se află în punctul 
critic al carierei sale, el trebuie să-şi continue exercițiile cu şi mai 
mare hotărâre, mai ales cele privitoare la voce, căutând să găsească 
tonalitatea care îi este accesibilă. 

La douăzeci şi patru, douăzeci şi cinci de ani, facultăţile artistice 
încep să se stabilizeze. Corpul este pe deplin format, vocea definitiv 
conturată. Datorită insolitului ţinutei sale, comparată mai ales cu aceea 
a unor artişti consacrați, s-ar putea ca laudele să-l facă să se creadă un 
artist abil, ceea ce ar fi primejdios. Căci nu este încă vorba de o 
deplinătate autentică, ci de una neobişnuită, datorate tinereții care 
seduce publicul în acel moment special. 

La această etapă care nu este decât un debut, tânărul se crede 
maestru şi emite opinii aberante, privitoare la maniera sa desăvârşită, ceea 
ce este de-a dreptul jalnic. În aceste condiţii, a lua floarea unui moment 
drept floarea autentică este o stare de spirit care nu poate decât să-l 
îndepărteze de floarea adevărată. (Am păstrat terminologia autorului, care 
subliniază prospeţimea înțelegerii fenomenului descris. n.n. — E.V.N.) 
Dimpotrivă, acum, la debut, exerciţiile trebuiesc multiplicate. 

La treizeci şi patru, treizeci şi cinci de ani, facultăţile au ajuns la 
punctul culminant al dezvoltării lor. Acum, dacă s-au asimilat complet 
observaţiile de mai sus, actorul poate deveni îndemânatic şi va obține 
cu siguranţă consacrarea publică şi renumele. 

Dacă totuşi acest lucru nu se întâmplă, înseamnă că, deşi abil, 
actorul nu a atins încă înflorirea autentică. N: 

După patruzeci de ani, începe declinul tuturor facultăţilor. Este 
un declin care nu se petrece simultan cu toţi factorii determinanţi, dar 
el va afecta rând pe rând pe fiecare în parte şi pe toţi la un loc, ducând 

spre un dramatic deznodământ. 

De la patruzeci şi patru, patruzeci şi cinci de ani mijloacele 
pentru nô vor trebui modificate, conform transformărilor suferite de 

cap. Chiar pentru un om cu trăsături frumoase, fața descoperită 
evine penibilă în spectacol. Deci trebuiesc evitate mimicile prea 
minuţioase, ele fiind lăsate actorului secund. 

Pai rue este însă vorba de un actor care nu-și pierde farmecul nici 
până = cincizeci de ani, înseamnă că merită atributul de actor 
universal. Dar şi în acest caz, el trebuie să se ferească de roluri prea 
extenuante, ca să nu aibă parte de eşec. 

| Ft de cincizeci de ani, în general, nu există un alt mijloc 
mai un decăt retragerea. Căci există un proverb care spune: „Bătrână 
până şi licorna valorează mai puţin decât o mârțoagă”. 
O încheiere firească după aproape patruzeci şi cinci de ani de 


muncă neîntreruptă. O muncă, poate, încă mai â i 
ì întrer : , e, incă mai grea decât cea 
dintre activităţi. i aii 


LEONE DE SOMI 
(1527-1592) 
O CONCEPȚIE ORIGINALĂ 


Autor dramatic influențat de commedia dell’arte, în teoria 
teatrului îşi demonstrează o surprinzătoare originalitate. 

T „Drama, spune el în Dialoguri, este pur şi simplu o oglindire a 
vieții oamenilor, unde sunt atacate viciile, considerate odioase şi unde 
sunt lăudate virtuțile pe care oamenii trebuie să le practice”. ' 

| Este bine ca autorul să nu se bazeze doar pe inventarea 
subiectului, ci să se inspire din istoria adevărată, care va emoţiona mai 
mult pe spectatori decât ficţiunile şi-i va determina să profite de 
examenele de pe scenă, ştiindu-le adevăruri. 

In tragedie, atât în dialoguri, cât şi în acţiune, totul trebuie 
exprimat în modul cel mai elevat şi mai viu, mai mult decât în 
comedie ŞI aceasta deoarece regala maiestate a tragediei se ridică mult 
mai sus decât în viaţa de toate zilele. 

Atât tragedia, cât şi comedia sunt considerate ca fiind făcute să 
producă plăcere, chiar atunci când dau lecţii de viață bună şi moderată 

Singura diferență esențială dintre ele este că tragediile au ca 
personaje principale persoane regale folosind un limbaj serios, solemn 
şi fiind implicate în acțiuni teribile, concepute într-un stil pe măsura 
grandorii lor, în timp ce comedia, care este o oglindă a vieții obişnuite 
ne prezintă doar nişte oameni şi moravurile lor, într-un stil adaptat 

caracterului lor, în scopul de a acuza viciul şi de a lăuda Mea Cal 
tragediei se transformă în comedie, în delicii plăcute, al cărui obiecti 
de a instrui prin exemplu şi de a fermeca prin glume şi ironii. sia 
De Somi nu admite nici o regulă care să pretindă trage iei un 
final nenorocit. În ceea ce priveşte întrebarea pe care şi-au es EA 
continuau să şi-o pună autorii dramatici în legătură cu e sine 
piesei în versuri sau în proză, autorul crede că proza pai in as dei 
comediei, unde se respectă limbajul familiar; iar versurile AR E 
potrivite demnității tragice. Măreţia inerentă temei pare să pretin 
limbaj mai cadențat decât acela al muritorilor de rând. 


CERVANTES 
(1547-1616) 
O DREAPTĂ CUMPĂNIRE A TEATRULUI 


Pentru autorul lui Don Quijote, el însuşi şi un valoros sos 
dramatic, teatrul este rezultanta unei drepte cumpăniri între na T z 
compromisuri. Exigențe impuse de naturile umâne poop a A 
la număr, totdeauna, şi compromisurile pe care. le i iei 
agresivitate spectatorii incapabile să Lalelei stepa e pir 
covârşitori, numeric, mereu. Dar.. Cervantes, i N 

ă a lui Cicero potrivit căreia „voturi e nu treb. 
Pare e câtarilet, inclina în mod firesc spre e i tie 
telor şi nu spre triumful” totdeauna dubios al apom A sud za 

Simptomatic, discuția despre teatru nu-l are pro E soda 
Quijote, ci pe Canonic şi pe Preot. Spunem tn E piete 
afirmaţiile atât de înțelepte, dar şi atât de surprinzătoare ela gr 
suportă întotdeauna două măsuri — una ideală, pentru minţi A li eu 
superlative cum este a sa, şi alta deformată de ignoranța şi e m 
celorlalți. În vreme ce tot ce este legat de prima opțiune se trac T ea 
atitudine tolerantă, înțelegătoare, a doua se manifestă neînc Se 
agresivitate dogmatică, o agresivitate care nu lasă nici un spaț 
mărunt posibilității de a exista celor de altă „opinie”. "A PER 

Cele două feţe bisericeşti, având uzul îndelungatelor recuşuri ct și 
felul de indivizi, dintre care majoritatea îl mA SE da ti st 
căpătâi, deci cei disponibili pentru orice şi la orice, au n Sa i 
aibă picioarele temeinic înfipte în. pământ, interzicân pat. cate 
iluziile, în orice caz tendinţa de idealizare atât de prisose nic ERR 
personaj. Ele şi-au „confecţionat” cu vremea „cuvenita mască s 


cărei principal atribut îl constituie gravitatea (ca să nu spunem „morga ) 

care trebuie să însoţească, spre a da greutate, argumentelor, dacă acestea 
au în vedere oamenii în totalitatea lor. Acestora le impune „prestanţa” 
vorbitorului mai mult decât substanța afirmațiilor. zu 
Cervantes însă nu-şi alege personajele pe care le investeşte să 
abordeze problemele teatrului numai pentru că au picioarele bine 
înfipte în pământ. ai gi 
Ele posedă şi cea mai rară dintre calități — bunul-simț. Toţi cred că 
îl posedă, toți vorbesc despre el ca despre o avuţie personală, inestima- 
bilă, dar, la o cercetare care nici:nu trebuie să fie prea serioasă, reiese că 
nici unul din atributele acestuia nu îi. caracterizează. Cei doi însă au 
bun-simţ. De aceea, observaţiile lor au grăuntele de necesar şi de verosimil 
cerute încă de Aristotel tuturor celor ce se referă la problemele artei. 
Discuţia este o continuare a alteia despre romanele cavalereşti la 
care participase şi Don Quijote, „marele maestru al acestui ordin.” 
Acum însă, cei doi, retraşi, cum le stă bine celor deprinşi cu 
comuniunea lui Dumnezeu, ajung şi la chestiunile legate de teatru.. 
Iniţial, cuvântul îl are Canonicul, despre care Preotul ajunsese să 
creadă că era un om cu glagore şi care spunea bine ceea ce spunea. Ceea ce 
se întâmpla şi acum. Dar intervenţia Canonicului pare doar o introducere în 
temă, deoarece „partea leului” în această discuţie o va avea Preotul. 
Discuţia debutează cu un diagnostic diferenţial pus de Canonic 
asupra acelei specii a genului dramatic care seamănă mai mult mulțimii 
decât marilor valori: „Dacă astea (comediile vremii) care se obişnuieşte 
să fie jucate acuma, atât cele cu subiect fictiv, cât şi cele istorice, sunt 
toate, sau cele mai multe, proaste şi recunoscute ca atare, şi cu toate că 
n-au nici cap, nici coadă, vulgul le ascultă cu plăcere şi le -socotește 
reuşite, aplaudându-le, când ele sunt atât de departe de a fi bune, iar 
autorii, care le ticluiesc, şi actorii, care le joacă, spun că aşa şi trebuie să 
fie, pentru că aşa, şi nu în alt chip, le vrea vulgul, mai adăugând că acelea 
care au un plan şi urmăresc acţiunea aşa cum o cere arta nu-s bune decât 
pentru patru-cinci rafinați care le pricep, pe când tot restul publicului 
rămâne nedumerit şi nu ştie în ce ar consta arta lor, şi că lor le vine mai 
bine la socoteală să-şi câştige pâinea fiind pe placul celor mulți, decât 
merite în ochii celor puţini, atunci tot aşa se va întâmpla şi cu cartea mea 
după ce-mi voi fi spart capul şi ars vederea căutând să păzesc regulile 
pomenite, şi am să fiu şi eu aşa cum se zice că era croitorul din colţ.” 
Admirabil acest diagnostic diferenţial! El parcă a fost scris ... 
mâine, atât este de actual, de sagace, atât în laturile care surprind 
valoarea, cât şi slăbiciunile. Ambele privite din mai multe perspective, 
aşa cum se cuvine să se petreacă lucrurile ori de câte ori cercetarea se 

doreşte serioasă. Comentatorul urmăreşte să fie cât mai obiectiv, să ere 
umbrească părerile de nici o înclinare „partizană”. Şi continuă pe acelaş 
ton: „Şi cu toate că m-am încumetat de mai multe ori să-i conving pe 
actori că se înşeală crezând ceea ce cred, şi să le arăt-că ar putea ra 
mai multă lume şi câştiga mai multă faimă jucând comedii scrise sa j à 
mai curând decât din astea neroade, sunt cu toții atât de încăpăţânaţi ş E 
înverşunați să rămână la părerea lor, încât nu se află pe lume argument 
í » 
ici fapt vădit să le-o scoată din cap.” | ei da 
A Postreuil pe care Cervantes îl face actorilor nu este deloc măgulitor. 
Dar tarele pe care le atribuie lor corespund în mare parte. sia ie 
putem generaliza. Atunci, ca în toate vremurile, erau şi st zi s u itor 
ai Thaliei. Dar atunci, ca şi în alte vremi, numărul lor era destu le re n 
Printr-o frumoasă întorsătură retorică, iscusitul Canonic acor 
circumstanțe atenuante „vulgului”: „vina nu-i a vign care o 
nerozii, ci a celor care nu se pricep..să pună: în scenă a see fă 4 
„sunt piese compuse de poeți pricepuți, spre faima şi numele 
re folosul celor ce le-au jucat. E, | E 
ic Diplomaţie? Din partea unui Canonic, deprins cu savante 
ocoluri, ne-am putea aştepta. Dar realitatea Erie că Apele 
esi ilă ţinută verticală care ie imp - 
cervantesiene au o remarcabilă ţinută S 
adapteze poziția în funcție de cine știe ce considerente. Iar Canonicul, 
i Preotul, posedă o astfel de ținută. da , . 
aa Aici se hieheie contribuția primului vorbitor. In continuare și ja 
expune punctele de vedere celălalt interlocutor, care încearcă o sub m : 
disjuncție valorică între diferitele Cei E Ls pă Pa 
ie să ă ius (Cicero, n.n— E.V.N.), 
teatru trebuie să fie, după cum crede lu! ius păi  d 
i ieții ildă de moravuri şi icoană a adevărului; cele 
oglindă a vieţii umane, pildă de glet 
joacă astăzi rozilor, pildă de spirit vulgar, 
ce se joacă astăzi sunt oglindă a ne i E 
i ă inării.’ ar, stau calitățile ideale 
ană a neruşinării.” Pe de o parte, aşadar, stat 3 
R denan. care trebuie să oglindească viața an pia 
întărească dorință de a persevera în bunele cea pol Şi pară m 
ă i obligație; ita însă, în mod prepon 
adevăr suprema obligație; pe de a însă, ari 
i — situaţi tre o deşteptăciune mere 
zugrăvesc oameni — situați undeva în en 
eat şi o prostie care nu le face chiar pe toate boacăne, oameni a căror 
inţie îi înregimentează pe nerozi. , | | 
ag aril invocă un număr de „fapte” ale acestor nerozi, sr 
curând ale autorilor de comedii: ani mpi pe raclă E E 
închipui, î im, decât să aduc 
închipui, în treaba asta de care vorbim, ts ; a 
i ilî î n actul al doilea să-l vez 
imului act pe un copil înfăşat în scutece, şi în ca 
Pi “ara Şi 5 barbă pe obraz? Şi ce nerozie mai mare decât să-ți 

zugrăvească un bătrân viteaz şi un tânăr laş, un lacheu bun sfetnic, un 
rege hamal şi o principesă spălătoare de vase?” La fel ca Aristotel, 
odinioară, şi Cervantes pretinde ca verosimilul şi necesarul să fie 
arbitri ai desfăşurării scenice. 

Preotul: se ambalează şi formulează o idee de care romanticii se 
vor îndrăgosti, dar pe care purtătorul de sutană o ia în derâdere: „Ce să 
mai zic de felul cum se păstrează unitatea timpului — când pot sau ar 
putea să se petreacă acţiunile reprezentate — altceva decât că am văzut 
o comedie începând, la primul act, în Europa, urmând cu al doilea în 
Asia şi sfârşindu-se cu al treilea în Africa? Ba încă, poate că, de-ar fi 
fost să aibă patru acte, şi-ar fi tras cortina în America, petrecându-se 
astfel în cele patru vânturi ale lumii!” 

Un alt obiectiv îl reprezintă condamnarea superficialităţii de care 
dau dovadă autorii de comedii mai puțin dotați: „Şi dacă-i adevărat că 
imitarea naturii e cel dintâi lucru ce trebuie ţinut în seamă într-o 
comedie, cum e cu putință să se mulțumească o minte, fie mediocră, 
cu faptul că într-o acţiune care, chipurile, s-ar fi petrecând pe vremea 
regelui Pépin şi a lui Carol cel Mare, personajul principal poate fi 
împăratul Hiraclie, cel care a intrat cu crucea în Ierusalim, punându-i-se 
pe seamă şi cucerirea sfântului mormânt, isprava lui Godefroy de 
Bouillon, când sunt o groază de ani de la unul şi până la celălalt?” 

Un adevărat savant se vădeşte a fi Cervantes nu numai când e 
vorba de respectul faţă de adevărul istoric, ci şi atunci când pretinde ca 
şi normele literare să fie luate în seamă: „Şi cum e cu putinţă ca o 
comedie care se întemeiază pe închipuiri să le atribuie un caracter de 
adevăr istoric, amestecând faptele petrecute unor persoane diferite în 
epoci diferite, şi toate astea nu după vreun plan, care să poată părea 
adevărat, ci cu erori vădite şi cu totul de neiertat?” 

Supărător este că se găsesc destui care să le ia apărarea: „Şi ceea 
ce-i mai rău este că se află ignoranți care spun că asta e desăvârşirea, 
şi că orice altceva înseamnă să cauţi cu lumânarea efecte rare!” 

Tirul dezlănţuit este reglat acum spre alt domeniu: „Ce să mai 
vorbim de comediile sacre? Ce de miracole false vezi închipuite în ele, 
ce de fapte apocrife şi prost înţelese ale câte unui sfânt care uzurpă 
minunile altuia!” 

Şi dacă lucrurile. s-ar mărgini doar la atât: „Ba încă şi în 
comediile cu subiect laic se încumetă să vâre autorii câte o minune 
acolo, fără altă nevoie şi fără alt gând decât că li se pare lor că n-ar sta 
rău aici cutare fapt miraculos ori cerească «apariţie», cum îi spun ei, 
ca să se minuneze publicul neştiutor şi să vină la teatru; fiindcă toate 

astea sunt spre paguba adevărului şi în prejudiciul istoriei, pe lângă că 
stârnesc oprobriul talentelor spaniole; căci străinii, care păzesc cu 
multă luare-aminte regulile comediei, ne socotesc barbari şi ignoranți 
văzând absurditatea și nerozia comediilor pe care le ticluim. | 
“Nici: o scuză pentru astfel de slăbiciuni n-are justificare: „Şi 
n-ajunge, spre a ne dezvinovăţi, să spunem că ținta principală a statelor 
bine orânduite, atunci când îngăduie să se dea publicului piese de teatru, 
este să ofere acestuia zăbava desfătătoare a unui răstimp de cuviincioasă 
destindere, distrăgându-l în acelaşi timp de la plictisul şi proasta stare ce 
ia naştere din trândăvie; nici că, de vreme ce la asta duce orice comedie, 
bună sau rea, nu mai are de ce să pună în ădiri prin reguli, strângându-i 
în chingi pe cei care le compun sau le joacă, ca să le facă aşa cum ar 
trebui făcute, căci prin oricare din ele poți atinge ținta ia care năzuieşti. 
Merită să fie întreprinse eforturi menite să confere întâietate 
operelor dramatice de excepție: „Scopul urmărit poate fi atins mult mai 
bine, fără să încapă măcar comparaţie, prin comediile de bună calitate 
decât prin cele proaste; pentru că, după ce ai văzut o piesă artistic 
compusă şi bine gândită pleci de la teatru înveselit de glume, instruit de 
adevăruri, înţelepțit de vorbele cu şart, ştiind să întâmpini intrigile şi 
înnobilat la suflet de pilde, urând viciul şi îndrăgind virtutea, pentru că 
toate aceste simțăminte trebuie să le deştepte o bună piesă de teatru în 
sufletul celui ce ia parte la spectacol, oricât de bădăran Şi de necioplit ar 
fi...” Da, astfel de noime e cu neputinţă să nu îmbogăţească spectatorii. 
În plus: „este peste orice putință ca o comedie, care ar avea toate aceste 
însuşiri, să nu te destindă, înveselească, mulțumească şi îndestuleze cu 
mult mai mult decât aceea care ar fi lipsită de ele, aşa cum sunt lipsite cea 
mai mare parte din cele ce se joacă de obicei în zilele noastre." îi 
De ce se întâmplă totuşi ca preponderență să aibă comediile de 
proastă calitate? Pentru Cervantes deficiența decurge nu din absența 
talentului, ci din tendința spre compromis a creatorilor: „ȘI asta nu-i din 
vina poeţilor care le scriu, pentru că sunt unii dintre ei care ştiu foarte bine 
prin ce greşesc, după cum ştiu mai mult decât bine ce ar trebui să facă; 
dar cum piesele de teatru au devenit marfă ce se poate vinde, ei îşi spun 
că teatrele nu le-ar da doi bani pe ele de n-ar fi croite după tiparul la 
modă; aşa că încearcă şi poetul să facă şi el cât mai pe placul 
proprietarului de teatru care urmează să-i plătească lucrarea.” 
În rândurile care urmează Cervantes face un admirabil portret lui 
Lope de Vega: „Că e adevărat ceea ce spun, se poate vedea din 
nenumăratele comedii pe care le-a scris un talent mai mult decât fericit 
din câte a născut ţara noastră, cu atâta duh şi cu atâta har, cu un vers 

atât de elegant şi cu sentinţe atât de grave, pe lângă că sunt lucruri 
bine spuse, în sfârşit, cu atâta elocvenţă şi cu un stil atât de nobil, încât 
s-a umplut lumea de faima numelui său.” 

Admiraţia nu-l împiedică pe Cervantes de a nu vedea şi unele 
carenţe: „Totuşi, vrând să facă pe gustul comedianţilor, nu toate au 
ajuns, cum au ajuns unele, la gradul de desăvârşire care li s-ar cere.” 

Scrierea de mântuială este o adevărată calamitate, care se 
răsfrânge nu numai asupra auditorului, ci şi asupra actorilor: „Alţii 
scriu piese cu atâta lipsă de luare-aminte la ceea ce fac, încât, după ce 
le sunt jucate, bieţii comedianţi se văd nevoiţi să fugă şi. să se 
surghiunească singuri, de frică să nu fie pedepsiţi, aşa cum li s-a 
întâmplat adeseori, pentru că au adus pe scenă lucruri ce ştirbesc 
numele vreunor regi, sau cinstea cine ştie căror familii ilustre.” 

Incheierea nu mai este însă formulată în numele autorului. Preotul 
găseşte de cuviință, potrivit practicilor bisericeşti ale momentului, să 
propună nici mai mult nici mai puţin decât instituirea unei ... cenzuri. 
Chiar dacă cenzorul ar fi o natură umană luminată, nimic nu este într-atât 
de luminat încât să devină posibilă propunerea sa: „La toate aceste 
neajunsuri s-ar pune capăt, dimpreună cu altele multe de care nici nu mai 
vorbesc, dacă ar fi să fie adus la curte un om priceput şi înţelept, care să 
cerceteze toate piesele de teatru până la a nu fi jucate; şi nu numai cele ce 
ar fi făcute la Madrid, ci toate cele ce ar năzui să apară pe oricare din 
scenele Spaniei; şi fără această aprobare, pecete şi iscălitură, nici un 
dregător să nu lase, în ţinutul lui, să se joace vreo piesă; în felul acesta, 
comedianţii vor avea grijă să trimită mai întâi piesele la curte, spre a le 
putea juca în toată siguranţa, iar cei care le compun vor fi mai cu băgare 
de seamă şi mai cu sârguință la ceea ce fac, căci le va inspira teamă faptul 
că operele lor urmează să fie supuse cercetării amănunțite a cuiva care se 
pricepe; şi în felul acesta s-ar scrie piese bune şi s-ar atinge în chip fericit 
ținta urmărită prin ele: atât desfătarea poporului, cât şi buna părere a 
oamenilor de litere din Spania, folosul şi siguranţa actorilor şi scutirea 
dregătorilor de grija de a-i pedepsi.” 

Unde poate duce o astfel de cenzură am văzut prea bine. Rămâne 
ciudățenia faptului că Cervantes a putut imagina o astfel de gogoriţă. 
Fiindcă gogoriță rămâne chiar şi dacă pe el însuşi s-ar fi avut în vedere în 
calitate de „om priceput şi înțelept” pe care o atribuie cenzorului. 

Dincolo de toate însă, este uimitoare pledoaria sa pentru un 


repertoriu de valoare, cu argumente la fel de actuale astăzi ca în ziua 
în care le-a conceput. 

LOPE DE VEGA 
(1562-1635) 
ŞI NOUA ARTĂ DE A FACE COMEDII 


Într-un stil impregnat de ironie, autorul susține că el — în pofida 
celor care, fără a scrie un rând, se consideră infailibili cunoscători în 
materie — a compus deja piese fără ajutorul regulilor, pe care, ca 
precoce şcolar ce se afla, le studiase din scoarță-n scoarță. 

Recunoaște că uneori a aplicat şi el aceste reguli pe care puţini 
le cunoşteau la fel de bine, dar că, observând curând monstruozităţile 
pline de surprinzătoare maşinaţii care nu puteau fi acceptate decât de 
ignoranță, a revenit la bunele sale obiceiuri barbare, închizând regulile 
sub un triplu lacăt. 

El consideră că, deoarece publicul este cel care plăteşte, este în 
drept să i se vorbească în propria sa limbă şi conform gusturilor sale. 

Orice imitație poetică trebuie să cuprindă trei elemente: dialogul, 
dulceaţa versurilor şi armonia, adică muzica. Toate aceste date vizează 
atât comedia, cât şi tragedia, cu singura deosebire că una tratează 
despre acțiunile umane şi plebeiene, iar cealaltă despre regi şi nobili. 

Tragedia îşi scoate subiectele din istorie; comedia, din ficțiune. 
De aceea, actorii de comedie jucau fără coturni sau decoruri. 

Cicero numea comediile „oglindă a moravurilor şi vie imagine a 
adevărului”, atribut glorios care le făcea egale cu istoria. 

Cerându-i-se să conceapă o nouă artă dramatică în Spania, Lope 
de Vega răspunde că el îşi imaginează piesele de teatru fără să mai 
urmeze vechile reguli. Recomandă să se aleagă mai întâi subiectul, 
fără a se ţine seama dacă printre personaje se află şi regi. De altfel, 
susține autorul într-o paranteză, regele Filip se supăra văzând regi 
aduşi pe scenă, considerând că autoritatea regală nu trebuie amestecată 
în ficţiunile ordinare. Revenind la piesele vechi, menţionează că Plaut 
reprezenta zei, ca de pildă Jupiter în Amfitrion. 

Îmbinând tragicul cu comicul, pe Terenţiu cu Seneca, ar rezulta 
un monstru asemănător minotaurului; dar această varietate place mult, 
căci însăşi Natura ne dă un exemplu, din diversitatea sa extrăgându-şi 
frumuseţea. 

Trebuie ca subiectul să fie axat pe o singură acţiune, evitându-se 
cât mai mult episoadele, care nu fac decât să încarce totul cu elemente 
străine de temă. 

Nu este necesar să se limiteze acțiunea de la răsăritul până la 
apusul soarelui, dar este necesar ca ea să se desfăşoare într-un timp cât 
mai scurt, în afară de cele care se desfăşoară pe mai mulţi ani, caz în 
care marile spaţii de timp vor fi plasate în antracte. 

Subiectul o dată ales va fi scris în proză, apoi distribuit în trei 
acte, încercând să nu se rupă, cu fiecare din ele, intriga zilei.. Mai de 
mult, comedia, încă în copilărie, mergea în patru labe întocmai cum 
el, la unsprezece sau doisprezece ani, scria comedii în patru acte 
Deoarece îndrăznea să ofere precepte de artă, după ce a scris 483 de 
comedii care, cu excepția a şase, păcătuiesc grav împotriva artei, va ` 
apăra ceea ce a scris, pentru că dacă ar fi scris în alt fel nu ar fi avut 
succesul pe care l-a obținut în faţa publicului. 

E Revenind la importanța subiectului, Lope de Vega îl concepe 
divizat în două părți bine sudate de la început până la sfârşit Cat 
priveşte deznodământul, acesta nu se va petrece decât în ia scenă 
altminteri se riscă plecarea unora dintre spectatori înainte de final 

Nu este indicat ca scena să rămână fără personaje, Publicul este 
nemulțumit de asemenea situaţii, chiar dacă valoarea piesei d 
câştigat prin aceasta. citi 
ȘI Limba folosită trebuie să fie pură, fără întorsături strălucitoare 
căci pentru a trata subiecte vulgare este de ajuns să fie imitată 
conversaţia dintre două sau trei persoane. Când este vorba de un 
personaj care trebuie să convingă sau să dea sfaturi, atunci trebuie 
adăugate sentinţe şi peroraţii, imitându-se, fără îndoială, natura 
EP Limbajul comediei trebuie să fie, deci, pur, limpede şi inteligibil 
inspirat din limbajul popular, care se deosebeşte de cel de curte, und 
se folosesc expresii strălucitoare, sonore şi căutate (savante) i 

| Stilul nu trebuie să fie încărcat de afectare, ci să imite caracterul 
celui care vorbeşte: dacă este rege să vorbească maiestuos; dacă este 
un bătrân, să se exprime cu modestie sentenţioasă; îndrăgostiți să 
emoționeze prin expresii pasionate. 

i Monoloagele să fie astfel concepute încât să transforme în aşa 
măsură pe recitator, încât acesta să transforme la rândul lui publicul i 
| Autorii de teatru trebuie să se ferească de a zugrăvi fai te 
imposibile; arta nu trebuie să imite decât verosimilul. 

n primul act se expune subiectul; în al doilea, intriga: 
clarviziunea spectatorului trebuie mereu înşelată, pentru ca s luți a 
nu fie ghicită înainte de final. i ia 

Versurile şi figurile de stil trebuiesc distribuite cu prudență 
fiecare gen cu scena care i se potriveşte. 

A înşela spunând adevărul este un artificiu apreciat, dialogul 
prezentând echivocuri, distrând publicul care se crede i i 
înțelege substratul. Ba 

Satira nu trebuie să fie nici prea clară, nici prea directă, ci să 
înțepe fără înverşunare, căci altfel autorul nu se va putea baza nici pe 
aplauzele de moment, nici pe faima viitoare. . e 

Costumul trebuie să respecte epoca şi locul: să nu apară un turc 

ipat ca un preot creştin. 
it omental în m redacta „îndreptarul” său, Lope de Vega 
avea câteva sute de comedii „lansate” pe scenele „Spaniei. Cu alte 
cuvinte, o experiență creatoare apreciabilă. | . 

El pledează pentru o nouă artă de a scrie comedii, dar destule 
din noutăţile sale au fost legitimate de Aristotel. Totuşi, concepția lui 
presupune şi destule inovaţii care fac din amintita operă,un reper 
pentru timpul său. Nouă ni se pare însă că ingeniosul Cervantes ăre 
câştig de cauză în „duelul” său indirect cu Lope de Vega. Şi are, 
deoarece în vreme ce „sfaturile” lui Lope datează, considerațiile lui 
don Miguel îşi păstrează şi astăzi o surprinzătoare prospeţime. _ 

Mai important decât învingătorul acestei „dispute” este faptul că 
Teatrul s-a ales cu doi teoreticieni de marcă, a căror lumină ne 


învăluie tonic. 


WILLIAM SHAKESPEARE 
(1564-1616) 
SUGESTII PENTRU ACFORUL PERFECT 


Cunoscând „dinlăuntrul” întreaga. structură — atât socială, cât şi 
sufletească a actorului — lui Shakespeare nu i-a fost prea dificil să 
formuleze una dintre cele mai complete definiţii ale acestuia. In 
Hamlet, de unde extragem toate citatele, protagonistul afirmă: 
„(actorii) sunt cronica vie şi prescurtată a vremurilor.” | | 

Cronica este un cuvânt care exprimă prin el însuşi cele trei 
nivele ale timpului: trecutul, prezentul şi viitorul. Trecutul, la care se 
raportează; prezentul, pe care-l însuflețeşte; viitorul, pe care-l 
anticipează. Deoarece aceasta este cronica din totdeauna. Shakespeare 
însuşi a cultivat-o evocând crâmpeie din istoria Angliei, zbuciumata 
istorie a unui popor în necontenită căutare de sine, soldată cu mari 
descoperiri psihologice, cu profunde şi elevate reflecții asupra lor şi cu 
conexarea acestora la ansamblul întregei existențe umane, conexare de 

" pe urma căreia nimic nu va mai rămâne ca înainte. . T 

O îndatorire a actorului este să acorde rostirii o grijă superlativă. 
Spunem „rostiri” şi nu altfel, deoarece prin rostire trebuie să înțelegem 
suprema dezvăluire a sensurilor. 

© Dumnezeu nu vorbeşte. Pentru El. rostirea este calea folosită 
pentru a le revela oamenilor intențiile Sale. Oamenii însă vorbesc. Şi 
vorbesc deoarece ei cel mult pot comunica altora ceea ce simt, ceea ce 
vor, ceea ce ar vrea să săvârşească... Dumnezeu recurge la rostire 
deoarece prin ea dezvăluie celei mai îndrăgite din seminţiile pe care 
le-a creat ceea ce se aşteaptă ca aceasta să înfăptuiască — înfăptuirea 
fiind întotdeauna o îngemănare a gândului şi a faptei într-o expresie 
unică, irepetabilă. Şi Dumnezeu aspiră ca oamenii să înfăptuiască 
saltul în omenia de care aceştia sunt capabili. 

Actorul, la rândul său, nu trebuie niciodată să vorbească, ci să 
rostească. Vorbirea presupune rostogolirea unor cuvinte prin care omul 
încearcă să obțină un oarecare profit. Ceea ce se aude în astfel de 
împrejurări este sunetul unor cuvinte cu variabilă încărcătură, de la cea 
exactă din punct de vedere etimologic până la cea mai lăutărească 
acccepţiune posibilă, de obicei situată la antipodul adevăratei semnificaţii. 
Rostirea înseamnă revelarea unor mistere bănuite de toţi, dar cunoscute 
numai de El. Vorbirea comunică informaţii, rostirea dezvăluie comuniuni. 
Informaţiile sunt utile: de cele mai multe ori asigură supraviețuirea. 
Dezvăluirile comuniunii introduc participanții într-un univers paradisiac. 

O lume fabuloasă din universul căreia omul nu mai poate fi 

alungat. 
Acesta este sensul exigenţei hamletiene când afirmă: „Spuneţi 
tirada cât mai viu şi mai curgător.” Dacă aceasta este pretenţia, care 
poate fi contrarul ei? „Dacă însă urlați, cum fac mulţi actori de-ai 
voştri, mai bine îl pun pe crainicul târgului să-mi strige stihurile.” O 
doleanţă mai limpede formulată nici că.se poate. 

In toate timpurile, trupele valoroase de actori au fost consecința 
unor temeinice selecționări şi autoselecţionări, iar principala exigenţă care 
le caracteriza era reprezentată de ideea de omogenitate a tuturor 
membrilor. Abia ulterior intervenea problema statutului pe care vedeta îl 
va juca în ansamblul ei. Fiindcă vedeta însăşi, dacă era demnă de acest 
calificativ, avea grijă să fie înconjurată de actori foarte buni sau măcar 
buni, conștientă de enormul risc asumat prin tolerarea câte unuia prost. 

O altă trăsătură incriminată de autor este în continuarea logică a 
celei anterioare: „Şi să nu spintecaţi aerul cu mâna, uite aşa!” Această 
spintecare a aerului de care vorbeşte marele brit este mai puţin gravă 
decât cea menţionată anterior. Dar nu: mai puţin nocivă. Şi aceasta 
deoarece un gest nelalocul său, făcut mai cu seamă într-o clipă de mare 
încordare lăuntrică a celorlalți duce în mod fatal la ruperea lanțului magic 

înfiripat între spectatori şi actori, fiind asemănătoare unei puternice 
lovituri de gong intervenită în'cel mai inoportun moment. : = 

Un alt afluent pornit din izvorul. amintit este gândul: „F iți cât mai 

stăpâniți.” Este unul dintre acei afluenți care pot deveni, trebuie să devină 
într-o viaţă de autentic creator, un fluviu esențial, unul din fericita familie 
a Amazonului care a adus pe..lume o pădure de infinită varietate a 
speciilor, care a instaurat un climat de mare: generozitate pentru localnici 
şi care pentru întreaga planetă a reprezentat poate cel mai sănătos plămân 
mulțumită căruia toți au avut de respirat un aer mai pur. l D 

Deprins să lumineze suplimentar orice idee, Shakespeare 
continuă: „Chiar şi în noianul, în furtuna — ca să zic aşa — în vârtejul 
pasiunii, trebuie să păstraţi o măsură care să-i mai domolească puțin 
sălbăticia.” Cu alte cuvinte, stăpânirea de sine nu este totul. Pe lângă 
ea, actorul mai trebuie să posede ştiinţa măsurării ei exacte, lucru încă 
mai dificil de obţinut decât amintita stare.  : EIE ooe 

Diatriba lui Shakespeare continuă. „Oh! Mă doare în suflet când 
aud câte un vlăjgan cu căpățâna vârâtă într-o perucă cum sfâşie o 
pasiune, cum o face ferfeniţă şi cum sparge urechile spectatorilor de la 
parter...” se mărturiseşte Hamlet. .Şi descifrăm în acest paragraf 
obligativitatea actorului de a se acomoda el textului şi nicidecum de 
a-l subordona proastei sale înțelegeri. Aceasta din urmă este totdeauna 
de faţă acolo unde actorul se reduce pe sine însuşi la rolul unui 
„debitator agresiv” al vorbelor. autorului, în loc să fie un iscusit 
ambasador al sensurilor pe care acestea îl-adăpostesc. Ne vine în minte 
un gând al lui Eminescu care, şi el, pretinde actorilor să pună de la ei 
atunci când textul autorului este deficitar. Dar să pună de la ei 
substanţă intelectuală şi emoțională şi nicidecum ceva atât de precar 
ca supralicitarea auditivă. Dăunătoare şi unuia şi celorlalți. 

Verdictul lui Shakespeare nu se lasă aşteptat: „Aş vrea ca unul de 
ăsta, ce se crede. mai grozav decât Termagant şi mai Irod decât Irod- 
împărat, să fie bătut cu biciul.” Câtă cruzime! Câtă cruzime? Nu. 
Shakespeare nu este deloc crud. În cazul său è vorba de exigenţă. 
Cruzimea este o aberaţie fiziologică racordată la animalitatea din om. 
Exigenţa este o calitate specific umană prin care omul obţine o dublă 
încununare. Prima îl vizează pe celălalt pe care doreşte să-l vadă dezbărat 
de slăbiciuni. A doua se referă la el însuşi. Dorind un lucru de la alţii 
suntem obligați ca noi înşine să-l împlinim. Altminteri e demagogie. Iar 
Shakespeare urăşte demagogia. Ca toate naturile într-adevăr superioare. 

Tânărul prinţ Hamlet îşi încheie prima parte a pledoariei într-o 
cu totul altă tonalitate: „Vă rog, feriţi-vă de asemenea lucruri.” Spusă 
cu blândeţe, invitaţia atestă convingerea lui că actorii prezenţi sunt din 
alt aluat decât cei incriminaţi. Fapt confirmat de întâiul actor care 
promite: „Îţi făgăduiesc, Măria Ta.” i 

Partea a doua a „îndreptarului actoricesc” în versiunea Hamlet — 
Shakespeare precizează: „Dar nici prea molateci să nu fiţi!” Dacă 
grandilocvenţa este un viciu respingător, mai ales pe scena de teatru, o 
scenă unde naturaleţea trebuie să aibă primul şi ultimul cuvânt, cu 
nimic mai prejos se vădeşte a fi extrema acesteia, lipsa de energie şi 
voință. Fiindcă actorul, ca judecător absolut al stărilor sufleteşti, 
trebuie să adopte faţă de toate, atitudinea imparțială a celui menit să 
facă dreptate tuturor... Este o poziție nespus de anevoioasă, dar 
imperios necesară. Orice rabat de la aplicarea ei poate duce la o 
distorsionare a realității şi, implicit, la falsificarea existenţei însăşi. 

Intuim că ar putea exista un instrument ajutător. Dar care ar putea fi 
numele lui? Ni-l spune Shakespeare însuşi: „Bunul-simţ să vă fie 
călăuză!” Ei, mare scofală! Auzi, bunul-simţ. Ce-i atât de greu? Doar 
oricine îl are! Aparent lucrurile stau astfel. Chiar! Cine n-are bun-simţ? 

Pentru cine ştie însă care este realitatea privitoare la bunul-simţ, 
invocaţia lui Shakespeare îşi dezvăluie cutremurătoare aspecte. Psihologii 
au constatat că dintre toate calitățile. esenţiale umanităţii, cea mai rară 
dintre toate este tocmai bunul-simţ. Şi aceasta deoarece ceea ce majori- 
tatea numeşte bun-simţ nu este altceva decât bunul-plac. Iar între cele 
două noțiuni se cască un abis. Bun-simţ are omul născut cu mari calităţi, 
în vreme ce bun-plac posedă toți neisprăviţii. Şi sunt numeroşi aceştia... 

Un alt îndemn: „Potriviţi fapta cu vorba, şi vorba cu fapta.” 
Stabilirea unei juste relaţii de acest gen implică existenţa unor naturi 
umane de mare complexitate. lar actorul este una dintre ele. Lui îi 
revine dificila îndatorire de a evidenția căile prin care fapta şi vorba 
pot să dialogheze spre substanţialul câştig al ambelor „competitoare”, 
şi mai cu seamă, al celor care asistă la amintita competiţie. 

O idee esenţială: „Luaţi seama să nu depăşiţi cuviinţa şi cumpătul 
firii fiindcă tot ce întrece măsura se abate de la ţelurile teatrului, a cărui 
menire încă din capul locului şi până astăzi este să înfățișeze un fel de 
oglindă a firii, să arate virtuții chipul ei adevărat, trufiei imaginea sa şi 
fiecărei epoci, tiparul şi pecetea lor.” Admirabilă incatenare de năzuinţe, 
fiecare reprezentând un aspect fundamental al naturii umane. 


Teatrul-oglindă reflectă lumea în întregul ei — văzut şi nevăzut, 
făţiş sau ocult, palpabil şi impalpabil — şi este gata să reveleze. totul, 
dar decenţa şi pudoarea autenticei sale sensibilități o „cenzurează”,; iar 
această cenzură este singura îngăduibilă. Şi este singura de acest fel. 

Teatrul- oglindă a firii mai are meritul de a fi preocupat nu de 
orice răsfrângere, ci numai de aceea care îngemănează aspectele legate 
de acel plan în care naturalul şi omenescul se interpătrund sub numele 
de „fire”, adică sub chipul unui întreg ce se intercondiționează. Natura 
influențează omul, iar acesta înrâureşte natura, proces din care rezultă 
cea mai completă perspectivă asupra ambelor. 

În continuare, Hamlet îşi justifică opţiunea: „Oh, pe câţi actori nu 
i-am văzut jucând şi am auzit şi laudele ce li se aduceau în gura mare, 
actori care nu aveau — Doamne, iartă-mă! — nimic creştinesc în vorbirea 
lor, nici înfăţişare de creştini, de păgâni, sau măcar de oameni!” 

La prima vedere, pare o frază banală. Dar ea are meritul de a 
avertiza asupra celui mái mare pericol care poate pândi activitatea 
actoricească: pericolul dezumanizării celor ce slujesc scena. Dezumani- 
zare care se petrece — culmea! — cu neprecupeţitul ajutor al spectatorilor. 
Aceştia, furaţi de satisfacţiile de moment, de prejudecățile constituite cu 
„temeinicie”, ajung să accepte orice li se oferă de pe scenă. Iar cei de pe 
scenă, văzând admiraţia celor din sală, ajung să se creadă desăvârşiți. 

E momentul ca Întâiul actor să intervină cu decenţa care-i stă atât 
de bine oricărui creator care se respectă: „Nădăjduiesc, Măria Ta, că noi 
am îndreptat oarecum cusurul ăsta.” Atâta dezgust are Hamlet de acest 
stadiu, încât ţine să precizeze: „Îndreptaţi-l pe de-a întregul.” Cu alte 
cuvinte, nu vă rezumaţi la jumătăţi de măsură. Viciul este mult prea grav 
ca să nu pretindă o radicală operaţie. Fiindcă orice „rămăşiță” de acest 
gen poate reinfesta organismul. Şi, poate, de data aceasta, ireversibil. 

Exigenţele sunt întregite: „Şi cei care fac pe bufonii să nu spună 
mai mult decât e scris în rolul lor.” Şi ei? Nu-i cumva o exagerare a lui 
Shakespeare ? Bufonii, se ştie, au printre „atribuţiile” lor tainice şi pe 
aceea de a-i face pe oameni să râdă. Atunci de ce această măsură? 

Intuind posibilele obiecţii, Shakespeare pune punctul pe i: „Sunt 


unii care izbucnesc în râs, ca să facă să râdă câţiva spectatori nerozi' 


tocmai atunci când se joacă o scenă de căpetenie, care ar trebui 
ascultată. Urât obicei!” Se putea ca autorul nostru să nu aibă dreptate? 
E necesar, într-adevăr, ca ei înşişi să se autostrunească, să dea dovadă 
de intelectualitate, adică de respect față de ceilalţi. Iar jocul lor să şi-l 
armonizeze cu cel al ansamblului, subordonându-i-se acestuia şi nu 
subordonându-şi-l pe acesta măruntelor lor scopuri egoiste. 

Şi, cum ne-a deprins, Shakespeare punctează decisiv: „Trădează 
o ticăloasă îngâmfare la caraghiosul care se foloseşte de asemenea 
mijloace”. Nici un menajament. Totul exprimat limpede. Şi laconic ca 
o lege menită să înfrunte mileniile. Îngâmfarea unui astfel de actor nu 
este numai prostească; aceasta i-ar mai atenua atitudinea. Prostul, doar 
nu ştie ce face! Aş! Nimeni nu-i atât de prost ca să nu ştie ce face. 
Poate idiotul. Creţinul. Tâmpitul. Nu însă, prostul. Acesta posedă o 
drojdie. de. raționalitate. Nu se spune că viclenia este inteligenţa 
prostului? Infatuarea unui astfel de actor este de-a dreptul ticăloasă. 
Cumplit verdict. Fiindcă dacă răutatea poate fi uneori involuntară, 
ticăloşia nu este niciodată. Ea, ticăloşia, este rezultatul unei sistematice 
elaborări a răului. De aici, inabsolvirea sa. lar actorul ticălos este încă 
mai incriminabil deoarece el slujeşte o artă care se recomandă a fi prin 
excelență dominată de spiritul de echipă, iar acesta presupune 
abnegaţia tuturor celor implicaţi. Ori este suficient ca unul dintre 
aceşti participanţi să se rupă din acest „lanț de aur” ca totul să fie 
compromis. Lucru pe care Shakespeare nu-l poate tolera. 

Astfel, printre marile calităţi ale actorului, la loc de onoare, se 
află instinctualitatea sa, cu o funcţie de lăuntrică busolă, care indică 
întotdeauna direcția cea mai nimerită de revelare a rolurilor. O 
altă imensă calitate este inteligența care poate concura în vioiciunee 
argintul viu însuşi. De ce este atât de aparte inteligența actorului? 
Deoarece întregul se poate divide până la a deveni infinit în 
corpuscularitatea lui, şi prin asta e în stare să atingă ţinte inaccesibile sau 
unghere atât de ascunse celorlalte tipuri de investigaţii, încât actorii 
care le revelează sunt adevăraţi descoperitori în domeniu. Şi îl mai 
caracterizează pe actor o subtilitate care poate atinge, fără să destrame, 
tot ce alții distrug pur şi simplu prin simpla lor apropiere. Este 
subtilitatea care se ataşează numai de acei oameni care, simte ea, 
posedă profunda înțelegere față de tot ce este excesiv delicat. Şi, în 
semn de gratitudine, le oferă propria colaborare, fără de care nimic 
semnificativ nu se dezvăluie. 

Actorul mai este însoțit de un neostoit avânt care poate accede 
deopotrivă la cele mai înalte piscuri, dar şi să răzbată până în abisalele 
străfunduri ale comprehensiunii omeneşti. 


= Ca nimeni altul, Shakespeare ne oferă sugestii pentru actorul 
perfect. z 

PIERRE CORNEILLE 
(1606-1684) 
UN TEORETICIAN MODERN 


Deoarece i se reproşa că nu respectă întocmai regulile aristotelice, 
Corneille şi-a impus ideile asupra teatrului în lucrarea Discursuri. In 
prima parte este tratată utilitatea şi părţile poemului dramatic; în a doua 
parte se vorbeşte despre condiţiile particulare ale tragediei, despre 
calităţile persoanelor şi ale evenimentelor care-i pot servi drept subiect şi 
modul de a le trata în funcţie de verosimil sau de necesar; în partea a treia 
urmează explicaţii asupra celor trei unităţi — de acţiune, de timp şi de loc. 

El susţine că această unitate trebuie menţinută cu strictețe atât 
cât este posibil. (Observaţi nuanţa — strict, dar în limita posibilului.) 
Deci, poate fi socotită unitate de loc, dacă acţiunea se petrece în 
acelaşi oraş, dar în spaţii diferite, cu condiţia ca schimbarea să nu se 
petreacă pe parcursul aceluiaşi act. 

Dacă jurisconsulții admit ficțiuni de drept (să nu uităm că 
dramaturgul a fost întâi avocat), de ce nu s-ar putea admite şi ficțiuni 
de teatru, în care să se stabilească un loc teatral neutru, ca loc de 
întâlnire al tuturor personajelor. 

Corneille se arată cum nu se poate mai modern atunci când 

"subliniază constrângerea la care sunt supuşi autorii dramatici de 
respectarea exactă a celor trei reguli şi cât de mult împietează ea 
asupra frumuseții piesei. „Respectul acesta absolut este atât de greu de 
realizat, dacă nu imposibil, încât trebuie neapărat să găsim o mai mare 
libertate atât în ceea ce priveşte locul, cât şi timpul!” se plânge el, el 
care este recunoscut drept unul dintre rarii dramaturgi care s-au 
conformat totuşi regulilor cu mare eleganță. 

Într-o examinare a piesei sale Andromeda, Corneille se apleacă 
asupra unei probleme care a rămas dificilă până în zilele noastre: şi 
anume, a versificaţiei în teatru. Deoarece în viaţa de toate zilele, nimeni 
nu vorbeşte în versuri, Corneille recunoaşte că versurile auzite pe scenă 
sunt luate, printr-o convenţie tacită, numită de el „ficţiune”, drept vorbire 
curentă, deci proză. În aceste condiţii, este normal să ne întrebăm, aşa 
cum o face şi Corneille de ce anume versurile alexandrine sunt 
considerate mai apte de a fi luate drept proză, decât oricare alt tip de vers? 

Numeroşi comentatori ai teatrului corneillian susțin ideea că 
autorul Cidului dacă s-ar fi lăsat mai puţin încorsetat în reguli ar fi 
reuşit performanţe mult peste cele oferite. Analiza teoriilor sale despre 
teatru ne îndreptățeşte să credem că lucrurile stăteau într-adevăr aşa. 
De aceea, regretul este cu atât mai mare. 

JEAN RACINE 
; (1639-1699) 
PASIONAL TEORETICIAN AL TEATRULUI 


Preocuparea sa asupra problemelor teatrului a fost constantă. 
Asupra tragediei exprimă păreri a căror obârşie o constituie Poetica 
lui Aristotel. Variaţiunile sale însă sunt personale. Astfel, în concepția 
sa, tragedia este imitarea unei acţiuni grave, plină de grandoare, redată 
într-o reprezentare vioaie, capabilă să inspire mila şi groaza, dar şi să 
tempereze caracterul lor excesiv sau vicios, reducându-le la un stadiu 
moderat şi raţional. 

Stilul în care se desfăşoară acțiunea trebuie să respecte cadența, 
armonia şi măsura, îmbrăcând fie forma de versuri, fie aceea de cânt, în aşa 
fel încât discursul, în ansamblul său, să creeze un sentiment de plăcere. 

. Una dintre componentele tragediei se adresează în primul rând 
ochiului, cum ar fi decorația sau costumaţia. Următoarele sunt dicţia ŞI 
cântul, apoi caracterele, moravurile, sentimentele, starea de spirit. În 
concluzie, Racine vede tragedia ca fiind compusă din şase părți, care 
constituie natura şi esența ei. Acestea sunt: fabula sau țesătura, contextul 
piesei, apoi moravurile, dicţiunea, sentimentul, decorul (Şi tot ce se 
adresează ochilor) şi cântul. 

Imitaţia se realizează prin cânt şi dicţiune, iar modul de imitație 
constituie reprezentaţia teatrală, adică decorul, costumaţia, gestu- 
rile etc., pe când ceea ce se imită, nu este altceva decât: acţiunea 
moravurile şi sentimentele. 

În urma reprezentaţiei, de succes, a primei sale piese Alexandru 
cel Mare, moralistul Pierre Nicole a condamnat teatrul în numele 
bisericii. Deşi încă foarte tânăr şi dramaturg începător, Racine i-a 
adresat, în apărarea teatrului două scrisori, bine gândite, dar conside- 
rate prea şfichiuitoare pentru „domnii de la Port-Royal” cărora Racine 
le fusese discipol. 

_ Intreaga sa pledoarie se sprijină pe comparaţia pe care o 
stabileşte între scrierile lui Nicole cele zece Scrisori imaginare 
(imitate după Provincialele lui Pascal), cu prima intitulată Ereziile 
imaginare, unde personajele sunt la fel de comice, ca şi cele 
prezentate pe scenele de teatru, singura diferenţă constând în faptul că 
ele proveneau din mânăstiri sau de la Sorbona, şi nu din lumea laică, 
neîncadrată în nici una din aceste două înalte instituţii. 

„Acelaşi lucru se poate spune şi despre romane, care însă nu erau 
considerate condamnabile. 

In prefața la tragedia sa Berenice (1670), Racine afirmă: „Nu 
este deloc necesar să existe morţi şi sânge într-o tragedie: este de ajuns 

ca acţiunea să fie grandioasă, actorii să fie eroici, pasiunile puternice, 
iar totul să se scalde în acea tristeţe care face tot farmecul tragediei.” 

Simplitatea în derularea acţiunii, calitate în mare cinste la antici, 
este destul de greu de atins pentru un autor nu îndeajuns de dotat spre 
a putea susţine trează atenţia spectatorilor îri cursul celor cinci acte nu 
prin numărul de incidente, ci prin violența pasiunilor, frumuseţea 
sentimentelor şi eleganța exprimării. | | 
l Celor care îi reproşează lipsa aglomerării de intrigi, Racine le 
răspunde prin declaraţiile spectatorilor care nu s-au plâns nici de 
plictiseală, nici de lipsa emoțiilor. a _ 

Principala regulă. este ca piesa să placă şi să emoționeze; toate 
celelalte reguli nu sunt făcute decât pentru a se ajunge la această primă 
obligaţie. Iar în privinţa dificultății de a se supune multitudinii de 
reguli, Racine repetă răspunsul dat de un muzician regelui Filip al 
Macedoniei: „Să vă ferească Dumnezeu, o, rege, să fiți vreodată atât 
de nenorocit încât să ştiţi toate aceste lucruri mai bine ca mine.” 

Prefaţa la Bajazer (1676) ridică problema subiectului de dată 
recentă. Racine recunoaşte că respectul față de eroi creşte pe măsură 
ce ei se îndepărtează de noi. Dar nu numai depărtarea în timp 
provoacă acest efect, ci şi depărtarea în spațiu. Aşa încât personaje 
moderne, dar făcând parte dintr-o lume cu obiceiuri prea puțin 
cunoscute aici, se pot bucura de aceeaşi consideraţie şi de acelaşi 
interes ca şi cei trăitori în secole revolute. 


MOLIERE (JEAN-BAPTISTE POQUELIN) 
(1622-1673) 
SAU DESPRE TEORIA TEATRULUI CA VEŞNICIE 


În prefața sa la Tartuffe (1669), Molière subliniază faptul că 
această comedie, care satirizează de fapt ipocrizia umană, a stârnit 
proteste mult mai vehemente decât comediile în care erau ridiculizate 
alte vicii ale societăţii contemporane, cum ar fi avariţia, preţiozitatea, 
burghezia dornică de nobleţe sau falsa ştiinţă medicală. 

Dacă doctorii, marchizii, orăşenii au suportat în tăcere glumele 
făcute pe socoteala lor, prefăcându-se chiar că se distrează şi ei ca toţi 
ceilalți spectatori, ipocriții au reacționat cu totul altfel. Prea buni 
diplomaţi pentru a se arăta. ofensaţi exact de săgeata care îi rănea cel 
mai tare, dezvăluindu-le fondul prefăcut al firii, ipocriţii vremii se 
învăluie în haina protectoare a cauzei religioase. În ochii lor, Tartuffe 
este o piesă care aduce atingere pietății. 

Totul le apare suspect: vorbele, gesturile, privirile. li se par a 
ascunde condamnabile. atacuri la adresa credinţei. Chiar dacă piesa a 
fost supusă cenzurii și a obţinut aprobarea regelui, a reginei. şi a 
miniştrilor, ea a fost în continuare atacată de cei care se simțeau vizaţi 
şi care organizau adevărate cabale împotriva ei. 

Deranjat că toate acestea ar putea induce în eroare opinia publică 
a celor neavizaţi sau lesne încrezători, Molière ia atitudine, explicând 
în prefața sa,..că, pentru „cel ce examinează . comedia fără idei 
preconcepute, reiese limpede deosebirea dintre personajul ipocrit, care 
mimează doar pioşenia creştină, spre a-şi atinge propriile scopuri 
josnice şi personajul celui de bună credinţă, care se lasă înşelat cu 
naivitate de falsele declaraţii ale prefăcutului. e 

La acuza că asemenea chestiuni delicate nu trebuiesc discutate 
pe scenă, Moliăre răspunde că teatrul s-a născut o dată cu misterele 
religioase jucate în Evul Mediu, iar piesele încărcate de credinţă ale 
lui Corneille erau jucate cu succes. l 

Cuvintele pioase puse în gura lui Tartuffe. trebuiau. folosite 
tocmai pentru a demonstra până unde poate merge impostura. Dovada 
o face faptul că unii preoţi au privit comedia cu îngăduință, în timp ce 
alții au confundat-o cu un spectacol ruşinos. Sf 

Este 'de 'ajuns să ridicăm vălul echivocului, spre a privi comedia în 
ceea ce are ea mai bun, şi anume de a fi un poem ingenios care, demascând 
defectele oamenilor nu face altceva decât să ofere nişte lecţii profitabile. 
Ştiut este că omul suportă mai uşor reprimaridele decât ridiculizarea. A 
spus-o şi Aristotel şi toți autorii greci sau romani ai antichității. 

Chiar dacă uneori comedia poate să apară ca un gen de artă 
corupt, fapt recunoscut de Moliăre, replica sa este că nu există artă 
salutară care să nu cunoască şi reversul ei, prin indivizii corupți care o 
practică. Aşa se întâmplă şi cu medicina şi cu filosofia şi cu religia. 
Bineînţeles că nu trebuie confundată binefacerea acestor ştiinţe cu 
răutatea acelora care contribuie la coruperea lor. 

Moliere conchide afirmând că este preferabil să contribui la 
rectificarea şi îndulcirea pasiunilor umane, decât să doreşti completa 
lor dispariție. Iar în ceea ce priveşte părerea că teatrul nu este tocmai 
un loc de recomandat pentru spiritele prea delicate, Molière răspunde 
că, până şi ele, aceste spirite înclinate mai mult spre puritate, au 
nevoie din când în când, de o relaxare şi de un divertisment. 

In încheiere, Moliere redă discuția pe care o are regele împreună 
cu prinţul de Condé la sfârşitul reprezentaţiei piesei Scaramouche: 

„Regele: De ce oare se scandalizează atât de mult oamenii la 
comedia lui Moliere şi nu zic nimic despre Scaramouche? 

Prinţul de Condé: Asta pentru că în. Scaramouche este jucat 

Cerul şi religia de care acestor domni nu le pasă, în vreme ce comedia 
lui Molière îi aduce pe'ei în:scenă: asta nu pot ei să sufere”. 
În prefața la Preţioasele ridicole, Molière ni se dezvăluie ca un 
foarte fin cunoscător al figurilor de retorică, pe care le mânuieşte, fie 
că sunt paradoxuri, preteriţiuhi saù subtile aluzii, cu aceeaşi siguranţă 
în vervă şi eleganță. El declară, în urma succesului piesei sale: „Nu că 
aş vrea s-o fac pe autorul modest, dar cred că aş ofensa întregul Paris 
dacă l-aş acuza că a aplaudat o prostie. Cum publicul este judecătorul 
absolut, ar fi o impertinenţă din partea mea să-l dezmint. Dar chiâr 
dacă aş fi avut cea mai proastă impresie despre Prețioasele ridicole 
înaintea reprezentaţiei, acum trebuie să cred că ele valorează ceva, de 
vreme ce atâta lume a vorbit piesa de bine.” ` 


` . 


- Arătându-se surprins că şi-a văzut piesa tipărită fără voia lui, 
Molière se plânge că în felul acesta a fost lipsit de privilegiul — de care 
se folosesc din plin alţi autori — de a-şi ruga prietenii să-i compună 
dedicaţii bine înflorite în latină sau greacă, ori de a-şi fi luat drept 
proteotor al cărții o mare personalitate, fără, să-i fi cerut, învoirea. În 
plus, el se mai plânge că nui s-a acordat răgazul să consulțe cărţi de 
specialitate, care să-i furnizeze tot felul de informaţii savante asupra 
tragediei şi comediei, asupra etimologiei, definiţiei şi originei lor. . 

Ironia care se degajă cu atâta, dezinvoltură din aceste aserțiuni 
este una din caracteristicile stilului său. 

Molière se foloseşte de prefaţă şi pentru a-şi justifica intenţiile 
privitoare la această comedie, pe care o consideră menţinându-se 
între limitele satirei oneste şi permise. Se ştie că. activităţi excelente 
pot deveni subiect de comedie dacă sunt prost maimuţărite; iar aceste 
imitații caraghioase nu au ofensat nicicând pe adevărații savanţi, pe 
judecătorii cinstiţi sau pe bunii conducători. Tot astfel, adevăratele 
preţioase nu au nici un motiv să se simtă lezate văzându-le pe cele 
ridicole că le imită atât de rău. 

Această sumară trecere în revistă a unora dintre părerile lui 
Molière despre teatru, ni-l înfăţişează pe acesta ca pe un subtil 
teoretician al artei teatrale, dar şi ca pe un rafinat cunoscător al 
condiţiei umane, aflată, de data aceasta pe poziţii de apărare şi mai 
ales de ripostă ticăloasă. 

„Cel cu imusca pe căciulă, de orice se simte ameninţat” sună 
un proverb foarte răspândit printre popoare. Reacţia anti-Moliăre, 
o reacție nespus de dureroasă deoarece a vizat un perfecționist şi 

nicidecum un căutător al nodurilor din papură, arată că numărul acestora 
ce au pe propria căciulă o muscă insolentă, este foarte mare. Cu atât mai 
mare este şi meritul lui Moliere: de a-i fi indicat oprobriului public. 


NICOLAS BOILEAU-DESPREAUX 
(1636-1711) 
DUBLA ÎNFEUDARE A ARTEI LUI POETICE 


Ca şi în cazul lui Horaţiu, şi în privinţa lui Boileau putem vorbi 
despre o abilă translatare în limba franceză a vremii, o limbă de mare 
rafinament şi putere: expresivă, atât a Poeticii aristoteliene, cât şi a 
celei a autorului latin menţionat. 

Acesta-i motivul pentru care, şi de data aceasta, vom cita doar 


acele versuri care au graţia lor specifică, nu însă şi aportul creator care 
le-ar fi recomandat încă mai mult. - 


„Puneţi doar pasiunea în versuri să grăiască 
La inimă să meargă, s-o mişte, s-o-ncălzească. 


Întâi chiar locul scenei ar trebui fixat. 


Dar noi ce ne supunem la legea rațiunii 
Vrem arta să îndrepte şi mersul acţiunii; 
Un loc, o zi anume, şi-un singur fapt deplin 
Va ţine pân'la urmă tot teatrul arhiplin. 


Nu pune-n scenă fapte ce-s greu de priceput: 
Se-ntâmplă şi-adevărul să fie necrezut. 


Minunea cea absurdă pe mine nu mă-ncântă: 
Când spiritul nu crede, nimic nu îl frământă. 


Chiar tot ce nu se vede mai clar într-o lectură, 
Mai bine-l înțelegem privindu-l în natură, 
Dar sunt anume lucruri ce arta ni le-arată 

Că pot fi auzite — văzute niciodată. 


Când frământarea pururi din scenă-n scenă creşte 
La culme de-i ajunsă, uşor se limpezeşte. 


Un spirit nu se simte puternic zguduit 
Decât dacă subiectul e-n intrigă-nvelit, 
Tar când deodat' secretul se face cunoscut 

Îşi schimbă-nfățişarea în mod neprevăzut. 
Stângace, tragedia, greoaie şi vulgară, 
Născutu-s-a din cântul şi dansul de la ţară . 
Şi preamărind pe Bachus în cântec, muritorii 
ÎI invocau s-aducă belşuguri în podgorii. . 
Acolo prin petreceri mai veseli deveneau, 

Pe cântărețul meşter c-un țap îl răsplăteau. 


Tespis fu primul. care, cu drojdie mânjit, 

Cu ceata nebuneașcă prin târguri a pornit; 
Urcând în car actorii cu straie zdrenţăroase 
Înveselea mulțimea cu scene caraghioase. 


Eschil şi alte roluri a introdus în cor, 

Şi-a potrivit o mască la fiece actor, 

Pe-un pod de scânduri teatrul, în piaţă ridicat, 
Făcu s- -apară-actorul, cu botfori încălțat. 


Prin geniul lui, Sofocle înalță tragedia, :: 
Desăvârşindu-i fastul, sporindu-i armonia, 
Cu măiestrie pune şi coru-n acțiune, 


p 


Din versuri noduroase îşi scoate versuri bune. . 


Pe greci el îi înalță pe culmi de nepătrunis 
La care slăbiciunea latină n-a ajuns. 


Actorii vechea mască o scot din jocul lor 
Lăuta ţine locul de muzică şi cor. 


Dar dragostea, cu-adânca-i şi gingaşa-i simţire, 


În teatru şi-n romane ea pune stăpânire. 
Această pasiune ce-n suflete se-adună 
In inimi să pătrundă e calea cea mai bună. 


Unicul vostru studiu natura deci să fie, 
Voi toţi ce-aveţi pretenţii să scrieți comedie. 


Pe om dacă-l vezi bine şi-adânc îl cercetezi, 
Şi-n inimile-ascunse de străduieşti să vezi 
Când ştii risipitorul cum €, sau un zgârcit, 
Ciudatul, îngâmfatul, gelosul, cel cinstit, 
Poţi să-i arăţi pe scenă făcându-i să trăiască 
Sub ochii noştri, singuri aievea să grăiască. 


Prezintă-i pretutindeni, naivi, în felul lor 
Şi-i vei reda artistic, mai viu, atrăgător. 


Natura e bogată-n ciudate creaturi, 

- Ea pune-n fiecare-anume trăsături; 
Un semn, un gest o poate descoperi de-ndat'; 
Dar să-i pătrundă-adâncul nu orişicui e dat. 


Preschimbă toate timpul: ne schimbă şi pe noi 
Şi orice vârstă-şi are plăceri, moravuri noi. 


Actorii cu nobleţă pe scenă de glumesc, 
A intrigei putere o cresc în chip firesc. 


lar acțiunea-i mersu-i pe-a judecății cale, 
Să nu-şi piardă pe scenă aplauzele sale, 
Să-i fie stilul pururi plăcut şi-mpodobit; 


Iar gluma să o facă la timpul potrivit, 


De pasiune pline, dibaci alcătuite, 
Şi scenele-ntre ele să fie-nlănţuite. 


În fiecare glumă nu depăşi măsura: 
Modelul tău să fie necontenit natura”. 


Acesta este, în linii mari, Boileau. Un spirit în care preponderența 
o are rațiunea cea mai limpede (dar, în artă, limpezimea matematică, 
este mai curând dăunătoare decât benefică): o sensibilitate, gata să 
renunţe total la drepturile ei de dragul surorii mai mari (şi orice totală 
renunțare la drepturi duce, inevitabil, la catastrofă); o instinctualitate 
căreia nu-i dă niciodată cuvântul (şi o astfel de interdicţie ascunde 
numeroase adevăruri esențiale). 

Sunt calități şi cusururi, deopotrivă, fundamentale. Unele dintre 
acelea care, ceea ce câştigă într-o parte, pierd în cealaltă. Dar 
pierderile înseamnă mult mai mult decât câştigurile. 

Corneille şi Racine, plătindu-le obolul ei înşişi, nu şi-au 
descoperit geniul în toată plenitudinea lor. Singur Molière va reuşi 
performanţa de a-şi explora nemărginirile, explorare ce se va solda cu 
înscrierea lui alături de celălalt uriaş, Shakespeare... 

ANDREA PERUCCI 
(1651-1704) .. 
TEORETICIAN AL COMMEDIEI DELL'ARTE 


Dacă; ar fi dispărut orice vestigii ale commediei dell’arte, tratatul 
lui Andrea Perucci ar putea servi la o eventuală „reconstituire” a 
fenomenului artistic respectiv. du 

În 1699 când apare cartea lui Despre arta reprezentaţiei dinainte 
gândite şi despre improvizație, forma teatrală evocată intrase de 
câtăva vreme într-un con inevitabil de umbră. De mai bine de o sută 
cincizeci de ani, generaţii după generaţii de actori, unii alcătuind 
adevărate „dinastii”, au uzat şi au abuzat de procedeele ce constituiau 
„tezaurul” acestei insolite formule de teatru. 

Nu peste multă vreme — aveau să treacă totuşi mai bine de cinci 
decenii — Carlo Goldoni îşi va începe „reforma” care va viza exact 
commedia dell’arte, ajunsă din urmă de o adevărată decrepitudine. Nu 
atât din cauza vârstei, cât din aceea a supralicitării unor modalităţi 
care nu puteau să ducă decât la un iremediabil impas. 

Până atunci însă, care este contribuţia lui Andrea Perucci? 

Tratatul său este structurat în două părți, împărțite, fiecare, în 
cincisprezece „Capitole” consacrate câte unei reguli socotite de autor 
edificatoare pentru înțelegerea aspectelor fundamentale. Cincisprezece 
reguli privind reprezentaţia, cincisprezece reguli vizând improvizaţia. 

Enumerarea câtorva dintre aceste reguli ne dă măsura 
competenţei reale în materie de teatru a autorului: „Ce anume este 
reprezentaţia şi care sunt părțile ei”; „Alegerea personajelor potrivite 
pentru roluri”; „Memoria şi folosirea ei în învăţarea rolurilor”; 
„Mişcarea potrivită a actorului” (prima parte), „Rolurile amorezilor”; 
„Dialogurile de dragoste”; „Subiectul comediilor improvizate”; 
„Intermezzourile din comedia improvizată” (partea a doua). 

Multe din ideile lui Andrea Perucci continuă să aibă şi astăzi 
prospețimea avută odinioară, putându-se constitui într-un îndreptar al 
celor ce ar dori să practice această profesiune, în cazul în care n-ar 
exista erudiți sfătuitori în acest domeniu. i 

Amintim câteva dintre semnificativele sale idei. 

„... această meserie (a actorilor, n.n. — E.V.N.) trebuie condusă ca o 
monarhie şi nu ca o republică, unde toți sunt supușii unei căpetenii, şi cu 
sfințenie îl ascultă și nu-i încalcă preceptele.” Ideea are cel puțin două 
planuri relevante. Unul, social, pe care îl considerăm însă mai puțin 
important, şi unul care conferă talentului rolul de rege. De acest rege 

trebuie să țină întregul omenesc al actorului, lui trebuie să-şi subordoneze 
toate componentele existenţiale. Şi atunci, bine îi vor merge toate! : 

„Treaba celui care pregăteşte spectacolul nu este numai să citească 
subiectul, ci să lămurească personajele cu : numele şi însuşirile lor, 
subiectul poveştii, locul unde se: petrece, casele. Să hotărască glumele 
trebuitoare, aşa ca să n-aibă grijă de lucrurile care sunt de folosință în 
timpul comediei.” Cu atribuţiile cărui factor modern al reprezentaţie 
teatrale aduc aceste precizări? Nu cumva cu atribuţiile celui pe care abia a 
doua jumătate a secolului al XIX-lea îl va pune în evidenţă, cu acela care 
se va numi — regizor (după unii), director de scenă (după alții)? 

„Tuturora (actorilor, n.n. — E.V.N.) le e de trebuință să se 
însoţească cu ştiinţa, altminteri vor fi tot atâția papagali ori maimuțe 
care, deprinşi să rostească accente sau să maimuțărească gesturile 
altuia, nu înţeleg şi rostul celor ce fac.” Poate fi o mai contemporană 
invitație adresată actorilor, apelul la necontenita lor cultivare, fără de 
care nici o performanță nu mai este posibilă? 

++. Să te prefaci în acel personaj pe care-l joci, de parcă te-ai fi 
schimbat în el, uitându-ți starea ta proprie, căci cu cât te vei exprima 
mai schimbat în el, uitându-ţi starea ta proprie, căci cu cât te vei 
exprima mai firesc, cu atât mai mult îţi vei atinge ţinta dorită şi vei 
primi aplauze.” Există vreun decalog al interpretării actoriceşti (cu 
excepţia adepților lui Brecht) în care să nu figureze acest deziderat? 

Ce spun — poruncă! Gordon Craig însuşi şi-ar fi dorit un astfel 
de actor. 

„Cel mai bun leac ca să-ţi fie memoria mai uşoară şi mai iute, 
este exercițiul şi silința, pentru că lăsând-o în lenevie, întocmai ca 
fierul prinde rugină, şi voind s-o foloseşti iar, dai peste mari 
greutăţi...” Şi mai sperăm că pot fi noutăţi sub soare ! 

„trebuie în fiecare zi să înveţi pe de rost câte ceva, ca să-ţi ţii 
mintea înfierbântată...” Aici, epitetul „înfierbântată” este foarte la el 
acasă, deoarece numai actorul pasionat este capabil să învingă 
numeroasele obstacole pe care le întâlneşte la tot pasul în calea sa. 

„Cunosc o mulțime de comici, care părând neputincioşi la 
început, fără eleganță şi fără frumuseţe, închinându-se cu totul 
încurajare salutară. Şi este astfel deoarece schimbarea în bine nu-i 
determinată de vreun deus ex machina, de ceva din exteriorul lor, ci 
răspunde unor comandamente impuse din lăuntruri, singurele tipuri de 
comandamente încoronate de succes. 

După cum orice medalie are aversul şi reversul ei, şi inversul 
situaţiei este posibil: „... am cunoscut persoane plămădite cu frumuseţe 
şi, cu toate astea, pentru că s-au dat trândăviei, încrezându-se în:acel mic, 
dar pe care li-l} dăduse natura, n-au fost văzuţi niciodată ieşind din 
hăţişurile natale, socotite fiind totdeauna fiare...” Întristătoare perspecti- 
vă, dar la fel de adevărată ca şi cea amintită anterior, Darurile pentru ca să 
devină haruri trebuiesc însoţite de o activitate stăruitoare. Şi aceasta 
deoarece darul este doar o premisă, în. timp ce harul este un rod care 
urmează plăcerii resimţită de. Dumnezeu î însuşi, atunci când vede că omul 
sporeşte ceea ce i-a dat inițial, printr-o de nimic descurajată străduință. 

„.... gesturile trebuie să fie: la suverani, grave; la femei, 
cuviincioase; la bătrâni, cumpătate; la tineri, grațioase şi frumoase; la 
slujnice, mai desfrânate, dar cu judecată; la prostălăi, nechibzuite; la 
bravii căpitani, deznodate, dar cu măsură; la furii, dezlănţuite, dar şi 
bine chibzuite; în rolurile de sfinți ori de persoane credincioase, să fie 
cucernice, umile şi cuviincioase.” lată o întreagă enciclopedie a 
gesturilor de care actorii trebuie să ţină seama dacă vor să convingă 
şi... să primească aplauze. 

Densul tratat despre arta teatrală a lui Andrea Perucci 
adăposteşte î în sipetele paginilor sale nenumărate âlte bijuterii menite 
să împodobească Grice interpretare actoricească de excepție. Am 
desprins doar câteva dintre valoroasele nesternâte pentru a incita 
curiozitatea celor care prin vârstă răspund de minune atributului 
definitoriu al oricărui actor care se respectă şi anume infatigabilei 
năzuinţe de a cunoaşte prin propriile pa bogățiile aflate pe diferite 
tărâmuri. Toate, abia aşteptând să fie... „jefuite” de tinerii dornici 
să-şi îmbogăţească propriul tezaur. 


CARLO GOLDONI 
(1707-1793) se la 
REFORMATOR TEMPERAT, DAR HOTARAT 


Sunt creatori care fac valuri în jurul lor până şi atunci când stau 


locului. Un anumit fluid degajat de orice vedetă reală se răspândeşte 
din întreaga lor făptură şi este resimţit de ceilalți ca întremare. Este 
ceea ce se întâmplă şi cu Carlo Goldoni. Atât voluminoasa lui 
dramaturgie — a scris în jur de 200 de piese de variate facturi —, cât şi 
Memoriile redactate la vârsta necesarelor „repriviri duminicale” (cum 
spune Lucian Blaga) ni-l dezvăluie ca pe un om convins că steaua lui 
personală străluceşte în permanenţă. Ne vom bizui însă afirmaţiile 

recurgând la. amintitele Memorii -şi. aceasta, deoarece ele sunt o 
inepuizabilă sursă de informaţii = atât despre sine, cât şi despre epocă 
şi mai ales despre reforma pe care o întreprinde în contextul unor mai 
ample consideraţii despre teoria lui privind teatrul, ca şi asupra 
momentelor evocate cu dezinvoltura artistului autentic. . 

Commedia dell'arte: se afla într-o accentuată fază de decădere. 
Trecuseră mai bine de două secole din clipa apariției ei, perioadă în 
care a avut parte de glorie, dar şi de eclipse efemere, biruite, o vreme, 
cu destulă lesniciozitate. În veacul al XVIII-lea însă trăia una din acele 
agonii al căror deznodământ părea cel inevitabil — moartea. 

= Cu vitalitatea unui organism odinioară puternic refuza să cedeze. 
Continua să fie o instituție naţională. Preţuită nostalgic şi. suplimentar 
pentru că într-o Italie supusă diferitelor dominaţii străine, commedia 
dell’arte era un stindard al demnităţii ultragiate. Şi nimic nu” se 
vădeşte mai rezistent decât o astfel de demnitate. 

În astfel de condiţii era nevoie de numeroase şi temeinice daruri 
pentru cel ce se încumeta s-o reformeze. Din fericire, Goldoni le-a 
posedat. Se plăcea enorm pe sine, fapt ce a imprimat strădaniilor sale 
necesara continuitate. Erä foarte talentat — multe din piesele sale i-au 
fost inspirate de lucrări de care nimeni nu-şi mai aminteşte astăzi 
fiindcă varianta sa este mai bună. Era deosebit de harnic — pariul 
câştigat că poate scrie şaisprezece piese într-un singur an — l-a impus 
atât prezentului, cât şi posterităţii. Şi mai avea, în plus, o ştiinţă a 
relațiilor umane care i-a înlesnit multe. 

Dar să-i dăm lui Goldoni cuvântul. 

Întâi, autoportretul pe care şi-l face: „„... dacă în lucrurile bune şi 
rele pe care le spun despre mine, cumpăna se-nclină spre cele bune, 
datorez mai mult naturii decât strădaniei.” Este un tip de sinceritate care 
provoacă interesul. Cei mai mulți pun în cârca dificilei autoformări 
roadele obținute, dând astfel, cred ei, o mai mare greutate faptelor. 

După această inspirată trăsătură de penel, urmează altele: ,....cei 
răi nu m-au făcut să renunţ la plăcerea de a fi folositor.” Notabilă 
decenţa acestei precizări. 

Farmecul indicibil al opiniilor lui Goldoni î însă constă în aceea 
că tot ce afirmă are contingenţă cu însuşi procesul de creaţie căruia 
înțelegea să-i plătească tribut. Asistăm în felul acesta la o substanţială 
îmbogăţire a ambelor realități — şi a omului, dar şi a artistului: „Toată 
silința dată la alcătuirea pi&selor mele a venit din dorinţa de a respecta 
natura.” A respecta natura nu este sinonim oare cu a fi autentic? „lar 
toată grija pe care am avut-o a fost de a nu spune decât adevărul.” 

Imbatabil tandem — natura şi adevărul! Nu-i de mirare că atâtea 
din piesele sale păstrează şi. astăzi prospețimea de trufanda a 
îndepărtatelor vremi când au fost scrise: 

Şi pentru a nu lăsa nici un dubiu asupra celor afirmate, continuă: 
„Spun adevărul, nu ascund nimic; falsa modestie mi se pare-tot atât de 
odioasă ca şi vanitatea.” Într-adevăr, amândouă sunt cele mai funeste 
însoţitoare ale unui creator. Prima îl leagă de mâini, a doua îi țintuieşte 
picioarele în medievali butuci. Rezultatul .. : o exasperantă mediocritate. 

Şocul continuă. Fiindcă Goldoni are o adevărată tehnică a 
şocurilor. Dar fără această tehnică ar fi fost oäre un mare dramaturg? 
„Memoriile mele vor folosi poate ca hârtie de împachetat, dar le scriu 
ca şi când ar urma să fie citite în cele patru colţuri ale lumii.” Există în 
această relativizare, mai frecventă decât am putea crede între intenție 
şi finalitate, o conştiinţă indubitabilă a propriei valori. Fără care, se 
pare, nimic excepțional nu se poate. înfăptui, `` 

~ Aerianul, spumosul Goldoni se vădeşte adeseori un adevărat om 
pascalian, un om conştient de fragilitatea sa de trestie, dar şi de 
fabuloasa: putere rezidență în, poate, cea mai umană dintre trăsăturile 
sale, demnitatea gândirii; lată-l formulând o idee de zile mari: „Omul 
e o ființă greu de înțeles şi greu de pătruns; nici eu singur n-aş putea 
îndreptăţi temeiurile ce mă fac să mă port uneori potrivnic principiilor 
şi planurilor mele.” Cu alte cuvinte, el însuşi, omul numai zâmbet, 
numai vorbă afabilă, până şi atunci când satirizează (Goldoni, trebuie 
s-o recunoaştem, n-a folosit satira, totdeauna desființatoare; a preferat 
ironia, aceasta mai incisivă, adeseori, dar păstrând un aer de 
amenitate) a fost o natură problematică. 

Perspectiva e întregită: „Cu toată voința de a mă dărui în întregime 
unui lucru care mă interesează, întâmpin mereu greutăți şi fel de fel de 
prostii ce mă opresc sau mă-ndepărtează de la ţintă.” Dar a fost, oare, 
vreodată destinul de creator exceptat de o asemenea „dilemă”? 

Numeroase sunt sugestiile pe care le formulează Goldoni, când 
are în vedere omul aşa cum l-ar dori el să fie şi nu aşa cum îl 
întâlneşte. mereu, pretutindeni: „Se află plăceri pentru toate stările; 
mărginiți-vă dorințele, măsuraţi-vă puterile şi vă veți simți bine aici, 
sau prost oriunde.” Un Goldoni stoic? Nu. Mai curând un Goldoni 
gata să aleagă de oriunde partea bună a lucrurilor. Sau: „Dacă o arie 
mă mişcă, dacă mă distrează, o ascult cu încântare, fără a cerceta dacă 
muzica e franțuzească sau italiană, ba cred că nu există decât o singură 
muzică.” Excelent gând. Valabil pentru orice artă. Inclusiv pentru 

teatru. Sau: „Binefacerea e o. virtute: a sufletului; morocăneala un 
defect al temperamentului; amândouă se pot întâlni în aceeaşi fiinţă”. 

Teritoriul asupra căruia Goldoni este incontestabil stăpân este cel al 
creaţiei. Ideile sale nu numai că abundă în forme de-a dreptul luxuri- 
ante, ci şi posedă savoarea fructelor culese exact atunci când trebuie, 
moment, se pare. deosebit de important, ştiut de adevărații specialişti. 

` „Când ai un talent trebuie să-l pui la bătaie; un pictor de tablouri 
istorice nu se va da îndărăt să picteze o maimuţă, dacă-l plăteşti bine.” 
Există în această afirmaţie şi foarte multă autoironie. Goldoni este 
unul dintre cei dintâi profesionişti ai scrisului (în sensul că se obliga, 
prin contract, să ofere un număr de piese pe an, în schimbul unor sume 
bine precizate). Să nu ne lăsăm înşelaţi însă. Nici pictorul de tablouri 
istorice, nici, mai ales el, Goldoni, n-ar fi făcut pentru nimic în lume 
rabaturi la autoexigenţa sa, oricât de tentante ar fi fost ofertele. 

Strict elaborat până în amănunt, este sistemul valoric goldonian 
când este vorba de activitatea sa creatoare: „Pentru ca 6 piesă să aibă 
succes, trebuie să întrunească multe însuşiri şi cel mai mic neajuns o poate 
face să cadă.” Ce însemna aceasta altceva decât o exigență necontenită? 

„Nu trebuie să traduci, trebuie să :creezi, să“ imaginezi, să 
născoceşti” — iată o idee compusă din patru verbe, dar fiecare din ele 
având greutatea lui specifică. „Să nu traduci”, adică să nu fii tributar 
unuia sau altuia, deoarece tributul, de orice natură ar fi el, nu onorează 
pe nimeni. „Să creezi”, adică să aduci pe lume ceva ce n-a mai fost aşa 
cum îl prezinţi tu. „Să imaginezi”, cu alte cuvinte să nu te limitezi 
doar la ceea ce văd toţi, ci să îmbogăţeşti existentul cu ceva inedit. „Să 
născoceşti” în sensul de a concepe nu atât o suprarealitate, cât mai 
curând un univers articulat după propriile tale legi. 

Sunt patru verbe asemănătoare unor motoare foarte puternice (la 
vremea respectivă necunoscute omenirii) graţie cărora totul devine 
posibil: orice distanță poate fi străbătută, orice „pată albă” sortită 
dispariției, orice infirmitate suspendată. 

Un alt gând bogat în fertile consecințe: „Nu spui niciodată prea 
mult când e vorba de a cinsti adevărul.” Din nou, adevărul! Am putea 
crede că el este daimonul său specific, divinitatea care îl călăuzeşte în 
viața de toate zilele. Singura divinitate care nu înşeală, care nu 
amăgeşte, care nu îmbată. 

Luciditatea, atât de caracteristică oricărui mare creator, este o 
prezenţă cotidiană în viaţa lui Goldoni. El este tipul de creator care 
foloseşte nu lupa, aproape totdeauna încă destul de măgulitoare, ci 

microscopul, până şi atunci când miza o reprezintă stările definitorii 
umane: „Îndrăgostiţii mei sunt exagerați, dar nu mai puțin adevăraţi; în 
lucrarea asta (titlul piesei este chiar Îndrăgostiții, n. n. — E.V.N.) e mai 
mult adevăr decât verosimilitate; fiind sigur de realitatea faptului, puteam 
scoate din èl o imagine care i-ar face pe unii să râdă şi i-ar înspăimânta pe 
alţii. ” Nu-i, oare, dragostea, o netontenită pendulare între bună dispoziţie 
şi înspăimântare? Buna dispoziţie pentiu că există, înspăimântare fiindcă, 
Doamrie, ce s:ar întâmpla dacă ar înceta? 

Ajungem în’ punctul culminant al demonstraţiei noastre. Acolo 
unde Goldoni î îşi înfăţişează trânşant metoda sa de lucru. O metodă de 
lucru supusă, cum îi.stă bine oricărei ființe într-adevăr vii, şi 
dramaturgia lui este 6 mostră peste veacuri de cât de vii pot fi unele, 
unor inevitabile transformări, dar totul. este ca acestea să ducă mai 
departe şi în sens ascendent creaţia. Este ceea ce se, întâmplă î în cazul 
lui Goldoni. Dar să-l ascultăm pe el însuşi, prezeritând-o. 

.. timpul, experienţa şi obișnuinţa mă familiarizaseră în aşa 
măsură « cu arta comediei, încât după ce-mi închipuiam subiectul şi-mi 
alegeam personajele, rostul nu mai era decât o chestiune de rutină”. 
(Trebuie să atrag atenţia încă de pe acum că hâtrul Goldoni nu trebuie 
crezut pe cuvânt când parcă îi face plăcere să se autodiminueze. Este 
atitudinea creatorului de:marcă pentru. care el însuşi devine obiect de 
studiu. Dacă nu cumva singurul obiect de studiu. De aceea, recomand 
circumspecție maximă în cazul său ! n.n. — E.V.N.) 

„Odinioară făceam patru operaţii înainte de a ajunge la 
alcătuirea şi corectarea unei piese. 

Prima operaţiune: planul, cu cele trei părți principale, expunerea, 
intriga şi deznodământul. 

A doua operaţiune: împărţirea acţiunii în acte şi scene. 

A treia: dialogul scenelor mai interesante. 

A patra: dialogul întregii piese.” 

Am putea crede că Goldoni avea, suplimentar, un adevărat spirit 
matematic. Totul este expus cu ri goarea unei axiome. Dar.. 

„Mi se întâmplase de multe ori ca, ajuns la această ultimă 
„ operaţiune, să schimb tot ce făcusem în a doua şi a treia, căci ideile se 
schimbă; o scenă dă naştere alteia; un cuvânt, găsit din întâmplare, dă 
naştere unei noi idei şi astfel am ajuns după câtva timp să reduc cele patru 
operaţiuni, la una singură: având în mine planul şi cele trei părți, încep 


62 


de-a dreptul cu Actul întâi, scena întâi; merg până la sfârşit tot după 
principiul că toate liniile trebuie să ajungă la punctul hotărât; adică, la 
deznodământul acțiunii, partea principală pentru care par a fi pregătite 
toate episoadele.” 

Ei, da. Acum preceptele teoretice aduc creaţie adevărată. Rigla, 
compasul şi echerul fac loc imprevizibilului, totuşi; elaborat cu grijă, 
pe direcţia sa esenţială, dar susceptibil oricărei intruziuni, dacă este 
cazul. Şi, totdeauna, este. 

„M-am înşelat rareori în privinţa deznodământului; pot îndrăzni 
s-o spun, de vreme ce toată lumea a spus-o şi lucrul nici nu mi se pare 
greu; e foarte uşor să găseşti un deznodământ fericit când l-ai pregătit 
temeinic încă de la începutul piesei şi nu l-ai scăpat o clipă din vedere, 
în cursul lucrării.” l 

Într-adevăr. Limpede ca bună ziua. Dar ca o „bună ziua” spusă 
de cineva cu un uriaş talent, dublat de un fin analist şi de un subtil 
psiholog cum s-a dovedit a fi fost Goldoni. 

Am insistat asupra. acestor păreri goldoniene deoarece din expunerea 
lor reiese cu claritate tâlcul întregii sale reforme. Motivele pe care el însuşi 
le formulează, sunt subadiacente. Indicăm unul: „iată neajunsurile 
comediilor cu improvizații: jucând după cum îl taie capul, actorul spune 
uneori vrute şi nevfute, strică o scenă şi face să cadă o piesă. 

Neplăcuta întâmplare îmi dovedi şi mai mult nevoia de a da 
piese dialogate.” 

Şi, ca o hotărâre a destinului, ideea: „Am să dau piese de 
caracter, cu sentiment, acţiune, morală, stil.” 

Un alt obiectiv realizat al reformei sale a fost rămânerea la 
năzuinţele specifice commediei dell'arte. 

Astfel de idei îl preocupă pe Goldoni. Ele sunt „permanenţa” sa, 
capul de Meduză pe care o dată privit îl împietreşte, în sensul 
consecvenţei arătate în această privinţă. 

Adevărul însă este că reforma i-a fost sugerată de însăşi nevoia 
sa de a zugrăvi o lume cu oamenii vii, rezultați de pe urma 
„colaborării” dintre virtuţi şi vicii, dintre calități şi slăbiciuni, dintre 
frumoase însuşiri şi cusururi. Proces care a transfigurat efemerul şi 
întâmplătorul commediei dell’arte în eternitatea şi legitatea de factură 
„made Goldoni.” 

DENIS DIDEROT (1713-1784) 
“UN PRECURSOR ÎN TEORIA TEATRULUI 


Una din cele mai luminoase figuri ale secolului său, Diderot 
susține în Paradoxul actorului (1770, dar publicată abia în 1830) că 
un, actor cu cât este mai impasibil, cu atât reuşeşte să emoţioneze mai 
tare pe spectatori. Un mare actor, afirmă el, trebuie să aibă -o judecată 
pătrunzătoare, care să-l ajute.să imite orice caracter, dar să-şi păstreze 
inima liniştită şi rece, fără nici o sensibilitate. Căci dacă actorul ar fi 
sensibil, el nu ar putea să joace de două ori acelaşi rol, cu aceeaşi 
căldură şi cu acelaşi succes. 


Numai actorul care va juca după matură chibzuinţă, după 
studierea atentă a naturii umane, pe care o va imita de fiecare dată * 


întocmai, va reuşi să fie la fel de bun la fiecare nou spectacol, sau 
poate chiar din ce în ce mai bun. 

Actorul care joacă doar cù inima este totdeauna inegal: jocul său va 
fi alternativ slab şi puternic, cald şi rece, plat şi sublim, deoarece căldura 
îşi are progresul său, elanurile sale, începutul, mijlocul şi extremitatea. 

- Este sigur că actorul încearcă toate tulburările sufleteşti ale 
personajului pe care îl încarnează; dar asta la început. O dată lupta 
aceasta trecută, actorul se ridică la înălțimea fantomei sale, pe care o 
stăpâneşte şi apoi. o repetă fără emoții. Cu ochii închişi el se poate 
vedea pe el însuşi întruchipând rolul, se poate auzi şi judeca, analizând 
în acelaşi timp şi impresiile pe care le produce. 

In acest moment, actorul devine dublu. Sângele rece trebuie să 
tempereze delirul entuziazmului. Omul de rând poate să simtă. Marele 
poet, marele dramaturg, marele actor, observă, studiază şi apoi redă. 

Nu inima face toate acestea, ci mintea. 

Sensibilitatea este o slabă organizatoare. 

Doar ochiul înțeleptului observă ridicolul din jurul lui şi îl 
fixează în scrieri, în personaje care ne fac să râdem. 

Actorul de talent redă cu scrupulozitate semnele exterioare ale 
sentimentului. -o 

Totul în furia actorului sau în durerea sa nu este decât pură 
imitație, o lecţie bine învățată, dar o imitație sublimă despre care el 
păștrează o amintire care însă îi lasă toată libertatea spiritului, iar 
tulburarea inimii este transferată spectatorilor. 

Actorul nu este personajul pe care-l încarnează; doar spectatorul 
crede aceasta, pentru că jocul este foarte bun, deşi este doar o iluzie. 

Extrema sensibilitate îi face pe actori să fie mediocri. 

Exact cum sensibilitatea mediocră creează actorii slabi. 

Totala absenţă a sensibilităţii pregăteşte pe actorii sublimi. 

Astfel de opinii tranşante suscită desigur comentarii pe măsură. 
Şi aceasta deoarece Diderot vizează doar un singur tip de sensibilitate. 
Cea de factură galo-francă, prezidată în permanență de o luciditate 
pentru care spiritul de metodă este unica realitate din lume. i 

Pentru astfel de naturi umane, tot ce nu are transparența cristalului 
este opac. ; 

Ce ne facem însă cu tipurile de sensibilitate meridională — elină, 
latină, spaniolă? Unde situăm sensibilitatea celtică anglo-saxonă-irlandeză, 
ea însăşi, paradoxal, o sensibilitate cu toate atributele sudului? Unde 
includem sensibilitatea de tip slav, receptivă la cea mai uşoară atingere? 
Unde clasăm sensibilitatea românească, ea însăşi de sorginte seismografic? 

Doar sensibilitatea germană are similitudini cu opţiunea franceză. 
Nu întâmplător teatrul epic este o creație a acestor meleaguri germanice. 

Să revenim însă la Diderot. Un loc important în teoria sa îl ocupă 
pantomima. În drame se vorbeşte prea mult, se joacă efectiv prea puțin, 
vechea artă a gestului este pe cale de a se pierde. Arta pantomimei, 
adăugată discursului, ar produce efecte mult mai puternice. 

De ce să separăm ceea ce natura a unit? 

Ceea ce emoționează de multe ori mai mult decât cuvântul sunt 
strigătele, cuvintele nearticulate, vocile stinse, monosilabele scăpate 
când şi când, murmurul din fundul gâtului, dintre dinţi. 

lată de ce l-am numit pe Diderot un precursor al teoriei teatrului ... 


DOMNIŞOARA CLAIRON 
(1723-1803) 
O PREZENŢĂ INSOLITĂ 


A jucat mai mult eroinele lui Voltaire, scandalizând publicul vremii 
prin inovaţia introdusă în costumaţia care respectă ținuta orientală. 
In Memoriile sale a lăsat observaţii interesante asupra tehnicii actoricești. 

Ea vorbeşte despre necesitatea, pentru actor, de a avea o bună 
constituție fizică. Profesiunea de actor fiind extrem de obositoare, ea 
nu se împacă deloc cu nervi, plămâni sau cu un stomac nu îndeajuns 
de rezistenți. 

Toate artele şi meseriile au principii cunoscute; nu şi actorul de 
teatru. El trebuie să-şi caute clarificări în istoria popoarelor lumii. Şi nu 
este de ajuns lectura; ea trebuie aprofundată până în cele mai mici detalii, 
pentru a putea adapta fiecare rol la caracteristica fiecărei națiuni. 

Totul trebuie bine cumpănit şi repetat de sute de ori, pentru a 

depăşi dificultăţile întâlnite la tot pasul. | | 

- Teatrul nu este decât reprezentarea a ceea ce se vede mai 
impozant în lume. | 

Puritatea exprimării în tragedie, importanța evenimentelor, 
demnitatea personajelor, nu se potrivesc cu tonul trivial sau aerul de 
indecenţă. i E 

Studiul limbii este cel mai important. Cine nu cunoaşte valoarea 
cuvintelor nu poate stăpâni valoarea lucrurilor. 

Pentru a se putea pronunţa asupra valorii unei piese, actorul 
trebuie să aibă cunoştinţe temeinice. În plus, el trebuie să fie 
familiarizat cu regulile şi efectele teatrale, să aibă urechea exersată, 
gustul sigur, spiritul atent, rafinat, înţelept. Mai trebuie, de asemenea 
să aibă cunoştinţe de istorie, geografie, limbă, prozodie. Iar autorii 
dramatici, atât cei vechi, cât şi cei noi, trebuie să-i fie bine cunoscuți. 

Domnişoara Clairon recunoaşte că, fără a fi ghidată sau sfătuită, 
studiile sale, deşi aprofundate cu zel şi pasiune, de multe ori rămâneau 
infructuoase făcând fără voie destule greşeli. Dar cine vrea să devină 
actor celebru nu are timp de pierdut. . 

Ea crede că actorul de tragedie trebuie să-şi însuşească şi în viața 
obişnuită tonul şi ținuta de care are nevoie în teatru, căci, zice ea pe 
drept cuvânt, nimic nu este mai puternic decât obișnuinţa. 

„Dacă timp de douăzeci de ore, în cursul zilei, voi fi percepută 
ca orăşeancă, voi fi orăşeancă şi în rolul de regină. Tonuri, gesturi 
familiare îmi vor scăpa în fiecare clipă. lar elanurile de grandoare vor 
ceda în fața ținutei mele temătoare şi supuse cu care m-am învățat. De 
aceea, fără a uita vreodată care este locul meu în societate, am căutat 
totuşi să nu fac în viața de toate zilele nimic care să-mi ştirbească 
ţinuta de nobleţe şi de austeritate necesare scenei”. 


HENRI-LOUIS-CA IN zis LEKAIN 
(1728-1778) 
INVITAȚIE LA NEUITARE 


Tragedian francez care cerea o mai mare naturaleţe a declamaţiei şi 
o punere în scenă mai atentă la exactitatea subiectului şi a costumației. 

Scopul teatrului este să placă şi să instruiască în acelaşi timp. 
Inima este prima calitate a actorului; inteligența, cea de a doua; iar 
adevărul şi căldura debitului cea de-a treia; grația şi forma corpului 
său cea de-a patra. 

Actorul trebuie să-şi cunoască bine rolul, să studieze prozodia, 
să nu piardă din vedere natura simplă, nobilă şi emoţionantă. 

El trebuie să ştie că inteligenţa nu se dobândeşte decât în urma 
unor mature reflecţii, iar talentul se obţine printr-o muncă îndârjită. 

Actorul trebuie să înfățişeze exact personajul; să folosească 
pitorescul cu grijă, să fie tot atât de adevărat în dicţie când e vorba de 
detalii, ca şi atunci când se pun în joc mari pasiuni; să-şi perceapă arta 
în stil mare; să evite prea accentuata sacadare în dicţiune; să fie 
permanent la scenă şi să se identifice cu personajul său. 

Toţi cei care contribuie la actul teatral creator ar trebui să-şi 
scrie memoriile, în care să-şi noteze observaţiile, spre perfecţionarea 
acestei arte şi spre binele întregii societăți. 

Îndemnul lui Lekain, coroborat cu prompta punere în aplicare a 
sfatului de către Domnişoara Clairon, şi cu lunga serie a actorilor care 
ulterior nu vor prididi prin a-şi oferi posterităţii cel mai convenabil 
dintre chipuri este unul dintre acele, puţine îndemnuri, care au rodit 
neaşteptat de îmbelşugat. Spre binele teatrului de pretutindeni şi de 
totdeauna. 


PIERRE-AUGUSTIN CARON de BEAUMARCHAIS 
(1732-1799) 
ŞI PARADOXALA SENTINȚĂ A POSTERITĂȚII 


Răspunzând criticilor aduse piesei sale Bărbierul din Sevilla, 
Beaumarchais compară soarta piesei de teatru cu aceea a copilului, 
care, conceput cu voluptate, este născut în chinuri, apoi supus 
oblojelilor Cenzurii, fluierăturilor nepricepuţilor, estropierilor din 
partea actorilor care pretind că îl alintă, pentru ca în final să cadă 
pradă celei mai cumplite maladii: uitarea iremediabilă. 

In prefața sa la piesa Eugenie (1782), Beumarchais susţine că 
interesul publicului este mai bine servit de dramele serioase decât de 
comedii, fiindcă subiectele emoţionante afectează mai adânc sufletul 
omului decât cele glumeţe. În timp ce râsul zgomotos este duşmanul 
reflectării, înduioşarea, dimpotrivă, este tăcută, şi îndeamnă la 
reculegere. Cel care plânge la un spectacol este singur şi plânge datorită 
unei fermecătoare emoții, iar lacrimile sale sunt amestecate cu dulceaţa 
zâmbetului plin de tandreţe; Beumarchais găseşte că în această aparentă 
opoziţie plâns/zâmbet rezidă cel mai frumos triumf al artei. “ 

Omul care se teme să plângă sau care refuză să se înduioşeze, 
trebuie să aibă un viciu al inimii, sau poate motive serioase de a nu 

îndrăzni să privească în interiorul lui însuşi. Omul sensibil va prefera 
utila şi dulcea emoție, în locul micilor comedii care, o dată coborâtă 
cortina, nu lasă nimic în inimă. | 

În privinţa dilemei unor scriitori care nu ştiu dacă drama 
serioasă sau tragedia trebuie să fie scrise în versuri sau în proză, 
Beumarchais crede că genul serios nu admite decât stilul simplu, fără 
înflorituri, căci întreaga sa frumuseţe trebuie să vină de la fond, de la 
țesătură, de la interesul ei şi de la dezvoltarea subiectului. 

Adevărata sa elocvenţă reiese din situaţii şi singura coloratură 
permisă este cea a limbajului viu, tumultos, impetuos, limbajul adevărat 
al pasiunilor, fără amestecul afectărilor datorate rimei şi cenzurii. 

Pentru ca genul serios să fie cu adevărat luat în seamă de 
spectatori, trebuie ca autorul să aibă talentul de a-i transporta dincolo 
de scenă şi de echipament tehnic, dincolo chiar de intervenţiile 
glumeţe ale actorilor, în aşa fel încât nimic din toate acestea să nu-l 
poată sustrage de la desfăşurarea dramei. Or, primul efect al 
conversaţiei rimate, al cărei adevăr ține de convenţionalitate, este 
distrugerea oricărei iluzii de adevăr. 

Asemeni lui Diderot, şi Beaumarchais optează pentru scrierea 
dramei în proză, şi încă în una lipsită de ornamente stilistice, eleganța 
exprimării trebuind să fie sacrificată în favoarea energiei, ori de câte 
ori autorul se vede forțat să aleagă pe una din aceste două modalități 
de expresie. 

Paradoxală şi această situaţie a lui Beumarchais! 

Pledează cu profundă convingere şi chiar cu sorţi de izbândă 
pentru genul serios. El singur îi consacră o piesă pe care a socotit-o 
capodopera sa. Moare cu certitudinea că nu s-a înşelat! 

Dar lovitură de teatru! Una dintre cele mai reuşite lovituri de 
teatru. Foarte reuşită deoarece în cazul său n-a fost vorba de nici un 
deus ex machina, procedeu atât de frecvent utilizat până şi de un geniu 
ca Euripide. 

În cazul său, lovitura de teatru aparține Posterităţii înseși. 

De ce? Simplu. Pentru că ea n-a ales piesa serioasă ca să-l 
reprezinte în veşnicie pe Beaumarchais. Ea a optat pentru cele două 
comedii, scrise parcă în joacă. Le-a ales pe cele al căror protagonist 
nu-i nimeni altul decât un biet bărbier, biet din perspectiva ierarhiei 
sociale, dar ce bărbier! dacă îl contemplăm din înaltul condiţiei 
umane, înalt unde este printre cei mai de seamă. 

Figaro, căci despre el este vorba, Figaro poartă însemnele vremii 
noi pe care Beumarchais însuşi a apucat să le vadă şi care, se pare că 
a avut multe din atributele pe care le atribuie „valetului”, de fapt 
omului care își este lui însuşi stăpân. 

O noutate absolută, la ora aceea, printre eroii literaturii 
dramatice universale. Una din acele noutăţi sortită să înfăptuiască, 
printr-un soi de clonare avant la lettre, minunea populării întregului 
univers cu reprezentanți ai noului rang — acela al omului care gândeşte 
pentru mulţi fiindcă el însuşi este o multitudine umană. 

Paradoxală această situaţie a lui Beaumarchais. Paradoxală, şi nu 
prea! 


LESSING 
(1729-1781) 
DESCHIZĂTORUL DE DRUM 


Scriitor german erudit, Lessing este şi autorul mai multor piese de 

teatru dintre care este de reținut Nathan înțeleptul, o entuziastă pledoarie 
pentru toleranţă; dar activitatea sa de căpetenie este aceea de animator. 
In Scrisori despre literatura modernă, el protestează contra 
influenţei teatrului francez, iar în Laocoon caută să marcheze deosebirile 
dintre arta figurativă şi arta poetică. În calitatea sa de consilier al teatrului 
din Hamburg, el publică o sută patru puncte de vedere adunate în 
culegerea devenită celebră — Dramaturgia de la Hamburg. 

„În legătură cu respectarea celor trei unități în teatrul francez, 
Lessing declară pe drept cuvânt: „Cât zgomot fac francezii în jurul acestei 
regularități, pe care ei înşişi au uşurat-o atât de mult în propriul lor 
teatru!” Exemplele nu lipsesc. Căci pentru a se sustrage tiraniei acestor 
reguli, dramaturgji francezi au recurs la tot felul de procedee: în locul 
unui spațiu unic ei au introdus un spațiu nedeterminat, care poate fi luat 
când un loc, când drept un altul, cu condiţia ca şi decorul să fie neutru, iar 
cele două spaţii să nu fie prea îndepărtate unul de celălalt. 

„Unităţii de timp ei i-au substituit unitatea de durată (care 
permitea să se considere drept o singură zi un anume timp în care nu 
s-ar pune problema nici a răsăritului nici a apusului de soare şi în care 
nimeni nu s-ar culca în pat, mai mult decât o dată, oricât de multe şi de 
variate ar fi evenimentele din respectivul interval). 

_ _ Ín vizorul lui Lessing intră acum Corneille. Acesta, pornind de la 
antici, pe care îi cunoştea foarte bine, izbuteşte să se apropie de ei mai 
mult prin aranjamentul mecanic, în timp ce Shakespeare (începe lunga şi 

nedezminţita domnie a marelui brit printre germani, dar şi în întreaga 
lume, n.n. — E.V.N.), care îi cunoştea mai puţin, merge către fond, 
atingând astfel însuşi scopul tragediei, chiar dacă foloseşte căi mai bizare. 

Shakespeare este geniul capabil să dea imboldul necesar 
dramaturgiei germane pentru ca ea să tindă spre cele mai înalte dintre 
piscurile omenescului. Să tindă şi să le cucerească. Profeţia împlinită 
foarte curând. 


JOHANN WOLFGANG GOETHE 
(1749-1832) 
TEORETICIAN AL TEATRULUI TOTAL 


După Eschil, Shakespeare şi Moliere, Goethe poate fi considerat şi 
el un autentic om de teatru. A fost foarte mare dramaturg, timp de decenii 
director al teatrului din Weimar, funcţie în care a îmbinat, anticipându-le, 
o subtilă artă de impresariat cu aceea de „regizor” (el este cel dintâi care 
nu numai că intuieşte necesitatea unui astfel de creator, dar îi şi 
postulează unele atribute, valabile şi astăzi), a fost câteodată actor (mai 
mult din curiozitate şi ca să-şi demonstreze că nimic nu este imposibil în 
ceea ce-l priveşte ...) — astfel spus, un animator al teatrului, cu mult 
înainte ca această noțiune să fi dobândit consistență pragmatică. 

În paginile de față ne vom ocupa de Goethe, teoretician al 
teatrului. Dar nu al indiferent cărui teatru, ci al aceluia — total. Luarea 
de poziţie cea mai expresivă o găsim în „Prologul în teatru” cu care 
debutează Faust-ul său. 

Directorul teatrului, Actorul comic şi Poetul îşi exprimă punctele 
de vedere care, la un loc, sunt şi ale lui Goethe însuşi. De insistat vom 
insista mai ales asupra ideilor celui dintâi, fiindcă el îmbrăţişează 
fenomenul dintr-o perspectivă mai amplă, aptă de sugestive 
generalizări mereu actuale. 

Directorul salută în actor şi poet pe constanţii săi colaboratori: 
„Voi doi, care de-atâtea ori, în neajuns/ Şi la necaz alăturea mi-aţi 
stat,/ Să-mi spuneţi ce nădejdi legaţi/ De-ncumetarea noastră ...” 
Performanțele majore ale teatrului fiind o consecință a muncii de 
echipă, este normal ca directorul să se adreseze celor doi nu ca unor 
„Subalterni”, pasămite el plăteşte, ci ca unor colaboratori preţioşi. 
Deosebirea dintre subaltern şi colaborator este fundamentală. 
Subalternul există ca să execute poruncile „şefului”, colaboratorul are 
menirea de a completa viziunea celui care elaborează prima iniţiativă. 

Subalternul este un „obiect” pe care îl poţi muta de colo până dincolo, 
fără ca această mutare să modifice statutul celor implicați; 
colaboratorul are propria sa poziţie, la fel de importantă ca a celuilalt, 
şi care poate înrâuri esenţial desfăşurarea ulterioară a lucrării lor. 
Subalternul nu depăşeşte obligaţiile de valet care îndată ce încalcă 
vreo prerogativă poate fi concediat fără regret; colaboratorul are 
acelaşi rang cu acela ce organizează reuşita; sau, poate, căderea, fără 
să-i reproşeze însă-acestuia mai mult decât lui însuşi. 

Acest sentiment durabil al colaborării a făcut din teatru una din 
primele instituţii cu adevărat democratice din lume. Şi este poate singura 
instituţie democratică care numără aproape trei milenii. Frumos, nu? 

Directorul din perspectiva goetheană este un om cu picioarele solid 
înfipte în pământ. Şi aceasta deoarece e principala chezăşie a izbânzii: 
„Mulţimei vrem să-i. fim pe plac,/ îndeosebi fiindcă ea trăieşte/ şi în 
acelaşi timp ne lasă să trăim/ Şi noi”. Mulțimea este evident publicul. „Şi 
fiecare-o sărbătoare speră”. Deci este exigent. Sau pretențios? Exigentul 
are propriile sale criterii la care raportează totul. Pretenţiosul este pradă 
capriciilor. Iar acestea se schimbă de la o clipă la alta. 

„Cu bunătăţi norodul n-a fost răsfăţat,/ Dar a citit grozav de multe”. 
De la acest „a citit grozav de multe” se pot ivi surprizele. Fiindcă poţi să 
citeşti grozav de multe, dar dacă n-ai discemământul de a extrage din 
lectură rădăcinile pătrate ale sensurilor majore, cititul în loc să fie o 
treaptă spre un om superior devine o pantă spre amorul propriu, iar 
aceasta ... „Mă tem de ignoranţii activi” avea să spună Goethe, „deoarece 
nimic nu este mai înspăimântător decât ei”. Or, o lectură nefinalizată în 
direcția umanizării individului, ci în aceea a Justificării bunului plac, e 
cumplită. Şi cu amarnice repercursiuni asupra întregii societății. 

Soluția ca publicului să-i convină opţiunea teatrală există. 
Directorul se întreabă, nu dă răspuns, dar acesta este o rezultantă a 
întrebării puse: „Cum o aducem, ca mai nou oleacă/ Să pară totul, plin de 
tâlc, dar şi să placă?” De ce? „E-nvederat că-mi face mare bucurie/ Să 
văd că încă-n plină zi, la ora patru,/ Mulţimea-şi face loc spre casierie/ Şi 
se încaieră pentr-un bilet pe mâne/ Ca-n timp de foamete pentru o pâine”. 

Goethe a avut proprietatea comparaţiilor expresive. Şi de data 
aceasta a găsit una deosebit de plastică. Şi de convingătoare. Foamea 
de teatru a oamenilor e la fel de mare ca şi aceea după o bucată de 
pâine în clipele de penurie absolută. lată un tip. de egalitate 
stimulatoare. Nespus. De la public, autorul trece spre însemnătatea 
care revine poetului în configurarea reprezentaţiei teatrale: „Cu gloata 

pestriță aşa de-a dreptul/ Face minuni numai poetul”. Este verdictul 
cuiva care a verificat pe propria sa piele adevărul afirmației. Un text 
inspirat, înfiripat după tainicele legi ale teatrului, obține ceea ce nici 
un discurs politic nu poate. Oricât de strălucitor ar fi. 

Tot ce urmează este un îndreptar dramaturgic de mare succes. 

Prima sugestie: „Fă-ndeosebi să se întâmple multe”. În felul 
acesta, ca sub o cuprinzătoare cupolă sunt implicați nenumărați 
spectatori. Fiecare va găsi măcar ceva care să-l satisfacă. Fiindcă un 
deziderat al bunului teatru din totdeauna este acesta — să nu laşi pe 
nimeni nesatisfăcut. 

„Cei care vin, vin ca să vadă, negreşit” este o altă observaţie 
bine surprinsă. Mulți spectatori caută în teatru un ideal loc de refugiu, 
un liman unde să se simtă altminteri decât în viaţa de toate zilele. Vor 
să se vadă pe ei înşişi, dacă nu idealizați, măcar demni de preţuire. 
Abia pe urmă. vin, dacă vin, reflecţia asupra celor văzute, decantarea 
aspectelor, opţiunea față de unele în detrimentul altora. Ă 

Ideea e întregită: „Dacă se ţes sub ochi destule întâmplări/ Incât 
norodul năucit/ Să caşte gura, asta îţi sporeşte vaza/ Şi repede devii un 
om iubit”. Veşnic, actual comandament! Dramaturgul să nu alerge 
după cai verzi pe pereţi, buni şi aceştia, în orele de singurătate, când 
caii verzi de pe pereţi îl pot duce unde nici un alt tip de vehicul nu 
poate ajunge, dar într-o piesă de teatru diversitatea este totul. 

De ce? „Căci masa o convingi numai prin masă./ Din toate îşi 
alege fiecare ce-i convine,/ Cine dă mult, dă multora ceva. Aşa e bine./ 
Şi fiecare pleacă mulțumit acasă”. Cam necruțătoare viziune? Da, dar 
încă nu este totul. Ceea ce urmează subliniază ca un creion roşu 
situaţia: „Când dai o piesă, dă-o-n piese”. Adică stomacul publicului 
poate digera de toate? „Un astfel de ghiveci pe voie iese./ Încă nu-i 
gata şi le-o dai în seamă”. 

Motivația nu trebuie căutată prea departe: „La ce folos să le 
prezinți un tot,/ Când publicul, în ciudă ţi-l destramă”? 

Prea e de tot ce susţine directorul! Poetul se scandalizează şi 
ripostează cu duritatea unui om de o cu totul altă părere: „Nu bănuiți 
ce proastă e atare meserie,/ Cât de nedemnă de-un artist adevărat!/ 
La dumneavoastră, precum văd, e o maximă,/ Să dai întreaga trudă 
peste cap”. 

Directorul revine însă imperturbabil: „Mustrarea nu mă stinghe- 
reşte”. Evident, el este acela care cunoaşte starea de sănătate a națiunii, a 
publicului, iar medicaţia care trebuie prescrisă trebuie să fie una plăcută. 

„Un om ce vrea cu trecere să fie,/ Îşi va alege şi unealta cea mai 
bună”. Este una din replicile goetheene care au fost concepute-să facă 
o îndelungată carieră, şi fac! Fiindcă ea este valabilă atât în lumea 
teatrului, dar şi în teatrul lumii! Oamenii care se predestinează pe ei 
înşişi reuşitelor de orice fel, au o astfel de preocupare neîncetat. 

Invitaţia adresată poetului: „Priviţi odat” cu gânduri treze/ Cine ` 
sunt cei pentru cari scrieţi” este încercarea de a-l aduce cu o parte 
măcar din trup printre cele ce alcătuiesc viața. În fond de ce să-şi 
cheltuiască poetul atâta energie, atâta materie cenuşie, când prezenţa 
spectatorilor într-o sală de teatru are atâtea variate cauze. Goethe înşiră 
câteva: „Dacă acesta e mânat de plictiseală,/ De la ospeţe alții vin sătui, 
agale,/ Şi ceea ce e trist din cale-afară,/ Ne vin atâţia din cei care-şi 
găsesc/ Deplina desfătare rumegând jurnale”. Violent diagnostic 
diferențial. Iar parafa îl pecetluieşte: „La noi s-adună toți ca la un bal 
mascat./ Curiozitatea doar i-a-naripat”. Şi încă nu-i totul: „Cucoanele, 
împodobite până-n ceafă,/ Contribuie la joc fără de plată”. 

Tirul artileriei grele continuă: „Priviţi-vă patronii mai de-aproape./ 
Pe jumătate-s reci, pe jumătate grosolani”. Şi: „Visează-acolo unul, 
dacă-l recunoşti,/ Un joc de cărţi, pasionat şi cu temei,/ Iar altu-o 
noapte de orgie cu femei”. Trist, dar adevărat. Poate nicăieri 
imaginaţia oamenilor n-o ia mai mult razna ca atunci când asistă la un 
spectacol de teatru. Şi tipul de „raznă” este unul de natură fundamen- 
tală pentru fiecare în parte. 

Pragmaticul director precizează: „Nebunilor, pentru un scop ce 
nu v-amuză,/ De ce mai canoniţi suava muză?” Lesne de zis, foarte 
dificil de pus în practică. Şi că este așa, stau mărturie cele peste cinci 
decenii pe care autorul lui Faust le-a consacrat edificării cât mai 
maiestuoase a capodoperei sale. 

Directorul însă o ţine pe a lui: „Vă spun: daţi mult, şi tot mai mult!/ 
C-atunci nu rătăciţi, şi toți o să v-asculte”. Îndemnul exprimă un adevăr. 
Dar oare toate adevărurile merită să fie urmate? „Cătaţi a ameţi pe 
oameni, cum se cere,/ Căci anevoie e să-i mulțumiți”. Altă replică cu 
bătaie lungă. Şi parcă mai potrivită domeniului politic decât celui teatral. 

Directorul simte nevoia să sintetizeze propriile sale convingeri 
într-o expresie definitivă, de efigie bătută pe o medalie: „Am vrea să 
bem o băutură tare./ Începeţi, fierbeţi-mi-o în căldare”. (Aluzia la 
acţiunile vrăjitoreşti este foarte netă. Goethe prețuia tot ce era de 
natură magică. De aici imaginea aceasta tulburătoare). 

Peroraţia Directorului continuă printr-o suită de maxime, ele 
însele de o apreciabilă însemnătate de-a lungul perioadei formative. 
umane. Adică de-a lungul întregii vieţi: „Ce nu faci azi, nu ai să faci 
nici mâine./ Dar zilele nu-s de pierdut”. 

Ne aflăm în faţa uneia dintre obsesiile goetheene: neîncetata 
valorificare a timpului. Cităm alte câteva sentinţe: „Clipa de faţă este 
o puternică zeiță”, „Nu considera niciodată o jumătate de oră ca fiind 
lipsită de valoare”, „Nu dori decât superlativului să se repete”. 

Ceea ce este însă mai impresionant ține de consecvenţa cu care 
el însuşi a urmărit să ia în deplină posesie timpul, cu toate unităţile lui, 
până la cele mai neînsemnate, în aparenţă. In fond, toate, având 
propriul lor preţ. | 

În acelaşi spirit, Directorul de teatru (deci, Goethe însuşi) 
poruncește: „Prilejul prindeți-l de chică/ Atunci nici el n-adastă mult./ 
Luaţi-l numai cu-ndrăzneală”. Porunceşte? De fapt îşi comandă lui 
însuşi ce să facă. | 

După acest moment culminant al intervenţiei . Directorului, 
Goethe asemeni Vrăjitorului din propria poezie, magistral transpusă de 
Paul Ducas într-un poem simfonic (Ucenicul vrăjitor) simte nevoia să 
potolească învolburările: „Pe scenele acestea de prin ţară/ Încearcă ce 
se poate fiecare./ Maşini, prospecte, sforărie,/ Nu le cruțaţi! Fiţi cu 
răbdare/ Şi folosiţi din plin luminile cereşti,/ C-avem prisos bogat de 
stele./ Nu ne lipsesc nici apa, focul, / Avem la îndemână toate cele:/ 
Sunt stânci aici, şi păsări, fiare”. Teatrul, cu alte cuvinte, poate reda 
întreaga materialitate a lumii. Dar, oare, este suficient doar atât? 

„Să istoviți pe scena-ngustă/ Creaţiunea-ntreagă, crugul mare”. 
Aşa da. Creaţiunea presupune şi partea nevăzută a lucrurilor. Parte, 
adeseori, mai importantă decât ceea ce se poate distinge cu ochiul 
liber. Fiindcă pentru a decela ocultul e nevoie de văz. Adică de 
privirea cosmică din om. 

Şi nu este totul: „Şi arătați cum drumurile cad/ Din cer prin lume 
până-n iad”. Cum? Goethe însuşi a făcut-o, încredinţându-i eroului său 
îndrăgit, autoportretului său de fapt, Faust, dezlegarea: clipa merită să 
fie reţinută numai atunci când viaţa este un imperiu al libertății de 
acţiune. Îşi merită viaţa, condiţia de om, numai acela care zi de zi le 

„ cucereşte iar şi iar. l 

Înfăptuind adevărul, binele şi frumosul, triumviratul anticilor 
eleni, devenit piatra unghiulară a existenţei gotheene însăşi, nemurirea 
e posibilă. 

FRIEDRICH SCHILLER 
(1759-1805) 
TEORETICIAN AL VIEȚII FRUMOASE PRIN TEATRU 


Marele poet german a fost unul dintre acei oameni pentru care 
idealitatea este o atmosferă încă mai de dorit decât cea terestră. 
“Aceasta din urmă întreţine viaţa făptuitorilor, prima este climatul în 
care dăinuiesc sufletele, ca expresie a prezenţei cosmosului în om. 
Studiul său — Scena privită ca instituție morală — poate fi asimilat unui 
manifest. Mai mult — unei profesiuni de credință. De aici imensa sa 
însemnătate atât pe planul destinului individual, cât şi al aceluia 
universal, incluzând întreaga umanitate. 

„Creatorul autentic — spune Schiller — sfâşiat de tendinţe contrare, 
găseşte în teritoriul frumosului, limanul său preferat de întruchipare”. 

Cunoscându-şi pornirile antinomice, creatorul autentic nu se va 
limita doar să-şi confirme aspiraţiile înalte, ci va năzui să şi le transfigu- 
reze în fapte artistice. Tărâmul cel mai fecund şi mai propriu al acestor 
tipuri de fapte este teatrul. Acesta exercită o importantă influență 
asupra omului în totalitatea sa de fiinţă care îşi infirmă necontenit 
hotarele, extinzându-le. 

„Când dreptatea vorbeşte pentru aur”, afirmă poetul, „şi amu- 
țeşte în solda viciului, când fărădelegea celor tari îşi râde de neputința 
ei, iar teama leagă braţul autorităţii, scena preia spada şi cumpăna şi 
târăşte viciul înaintea unei judecăţi teribile”. 

Intregul univers uman este sub incidența acestei uriaşe instanţe: 
„Cu aceeaşi siguranţă cu care o reprezentare vizibilă acţionează mai 
puternic decât litera moartă şi relatarea seacă, tot astfel, fără îndoială, 
acţionează scena mai profund şi mai durabil decât morala şi legile”. 

Nici una din nelegiuirile rămase nepedepsite de celelalte tribunale 
nu se poate sustrage pedepsei pe care teatrul i-o aplică. Dar tot el nu 
lasă nerăsplătit nici un gest semnificativ: „O experienţă veche cât lumea 
ne învaţă că în țesătura lucrurilor omeneşti adesea cele mai însemnate 
atârnă de firele cele mai subțiri şi, dacă urmărim acțiunile până la originea 
lor, vom zâmbi de zece ori înainte de a ne îngrozi o singură dată”. 

Incomensurabil este imperiul care se supune jurisdicției sale: 
„Scena este cea care ține oglinda tuturor nebuniilor, făcându-le să plece, 
ruşinate, capul”. Miracol? Sau, pur şi simplu, a tot biruitoare vocaţie? 

In arsenalul armelor sale toate sunt paşnice: „Ceea ce a obținut 
(uneori) prin emoție şi spaimă, (alteori) săvârşeşte mai iute şi mai 
corect, prin glumă şi satiră”. Nu astfel procedează viața însăşi? 

De ce se petrec toate acestea? Fiindcă omul este în aşa fel 
construit încât atunci când nu este complet dezumanizat, ceva 
dinăuntrul său reacţionează mai curând la „pedepsele” impuse de 
bunăvoință decât de damnările dreptei voințe, oricât de justificate ar fi 
ele: „Zeflemeaua şi disprețul rănesc mândria omului mai dureros decât 
ar putea aversiunea să-i chinuie conştiinţa. Laşitatea noastră se 
ascunde în faţa groazei, dar tocmai această laşitate cade pradă satirei. 
Legea şi conştiinţa ne feresc adesea de fărădelege şi de viciu; ridicolul 
pretinde un simţ propriu mai rafinat, pe care nicăieri nu-l exercităm 
mai mult decât în faţa scenei”. 

Efectele ei regeneratoare sunt nelimitate: „Scena este o cheie 
spre cele mai tăinuite unghere ale sufletului omenesc”. Singurele, 
definitorii ... 

O primejdie, totuşi, pândeşte. Mai bine zis un lanţ întreg de 
primejdii. Şi ele nu sunt oarecare: „„... amorul propriu şi pervertirea 
conştiinţei distrug adesea influenţele binefăcătoare ale scenei, mii de vicii 
îşi ridică încă, obraznice, privirea în oglinda ce le-o pune în faţă, mii de 
sentimente bune se sting fără roade în fața inimii reci a spectatorului ...” 

Să nu disperăm însă. Să nu cedăm panicii. Amândouă sunt, poate, 
cele mai pocite sfătuitoare ale omului: „Chiar dacă scena nu lichidează 
viciul în întregime şi nici nu-l limitează, ea ni l-a făcut pe deplin cunoscut”. 
Da. Şi acest gen de cunoaştere nu-i puţin lucru: „Cu aceste infamii şi cu 
aceste nebunii suntem obligaţi să trăim. Trebuie ori să le ocolim, ori să dăm 
piept cu ele; trebuie ori să le subminăm, ori să ne supunem lor. Dar ele nu 
ne mai surprind; suntem pregătiți să parăm loviturile lor. Scena ne-a învăţat 
cum să le descoperim şi să le facem inofensive”. 

Minunile săvârşite de teatru nu se opresc aici: „Scena a smuls 
masca fățărniciei şi a descoperit plasa pe care viclenia şi intriga au 
ţesut-o în jurul nostru. Ea a scos la lumina zilei înşelăciunea şi 
falsitatea din întortocheate labirinte”. Urmarea? Omul a devenit mai 
stăpân pe el însuşi. 

Există însă un tărâm unde consecinţele fastelor rezolvări ale 
scenei sunt uriaşe. Numele lui? Binecuvântatul tărâm sufletesc: 
„„..răsplăteşte suferința de moment prin voluptatea lacrimilor 
(singurele care pot elimina toate impurităţile, n.n. — E.V.N.), şi o 
splendidă creştere a curajului şi a experienţei ne învaţă să fim mai 
drepţi cu cel nefericit şi să-l judecăm mai indulgent. Numai după ce 
am cunoscut temeinic nevoile şi durerile lui, avem dreptul să ne 
pronunțăm. Inlesneşte cunoaşterea omului de către om, descoperind 
acel misterios angrenaj după care acesta acționează ...” 

Argumentele lui Schiller cunosc un necontenit crescendo: „O 
însemnată categorie de oameni are toate motivele să fie mai 
recunoscătoare față de scenă decât restul. Aici ascultă mai marii lumii 
ceea ce n-aud niciodată sau foarte rar: adevărul. Aici văd ceea ce nu 
văd niciodată sau foarte rar: omul”. Înaripate gânduri în stare să poarte 
lumea dincolo de orice obstacol. i 

Dar omul, ce ar fi omul, lipsit de bucuria formării superioare: 
„Atât de mare şi de variat este meritul bunelor scene pentru formarea 
noastră morală. Merit care nu este cu nimic mai prejos în ce priveşte 
luminarea minții”. 

Instantaneu, teatrul devine parcă un soi de pământ făgăduit: 
„Tocmai aici, în aceste sfere înalte, ştiu spiritele alese şi participanţii 
înflăcărați să utilizeze cât mai bine scena. Ei aruncă o privire asupra 
speciei umane, compară popor cu popor, secol cu secol, descoperind 
că masele largi ale popoarelor sunt încătuşate în lanţurile prejudecă- 
ților care veşnic lucrează împotriva fericirii lor, şi că razele pure ale 
adevărului nu luminează decât puţine minţi care plătesc acest câştig, 
poate cu efortul unei vieţi întregi”. 

O întrebare îşi înalță fruntea: „Prin ce poate legiuitorul înțelept 
să determine națiunea să i se alăture?” lar răspunsul are caratele 
excepționalităţii: „Scena este mijlocul prin care elita gânditoare a 
poporului prinde lumina înțelepciunii şi o împrăştie în raze blânde 
în marea mulţime. Mai drepte se revarsă de aici şi curg prin toate 
arterele poporului, conceptele; mai limpezi, principiile; mai pure, 
sentimentele; negura barbariei, bezna superstiţiei dispar; noaptea se 
retrage în faţa luminii biruitoare”. 

Un alt front este deschis de Schiller. Cel al educaţiei: „Cu acelaşi 
succes fericit ar combate scena şi erorile educaţiei ... Nici o problemă nu 
este pentru stat, prin urmările ei, atât de importantă şi totuşi, nici una nu-i 
atât de abandonată şi lăsată la totala discreţie a iluziei şi uşurătății 
cetățeanului”. Emoţionant tablou. Dar ultima culoare n-a fost pusă 
încă: „Numai scena ar putea să-i plimbe prin fața ochilor (statului, 
n.n. — E.V.N.), în tablouri duioase, cutremurătoare, nefericitele victime 
ale educaţiei neglijate; aici ar putea taţii noştri să renunţe la maximele lor 
egoiste, iar mamele noastre să învețe a iubi mai rațional”. 

Pericolul însă mai are şi o altă sursă. Deloc de ignorat: „Falsele 
concepte abat de la calea cea dreaptă şi cea mai bună inimă de 
educator; ele sunt şi mai fatale când, fălindu-se cu metode proprii, 
distrug odraslele fragede prin filantropice sisteme de creştere”. 

Atingem creasta, poate, a celui mai înalt val: „Nu pot trece 
niciodată cu vederea marea influență pe care scena de prestigiu ar 
avea-o asupra spiritului naţiunii”. Urmează una dintre cele mai 
frumoase definiţii ale acestui spirit: „Numesc spirit naţional al unui 
popor asemănarea şi concordanța părerilor şi înclinațiilor sale față de 
anumite lucruri, faţă de care un alt popor are alte opinii şi sentimente”. 

Rolul demiurgic în această problemă revine teatrului: „Numai 
scenei îi este cu putință să realizeze, să obțină această concordanță 
într-un grad înalt, dat fiind că ea străbate întregul domeniu al cunoaşterii 
umane, epuizând toate situațiile vieţii şi luminând toate colţurile 
inimii; fiindcă ea reuneşte în sine toate stările şi toate clasele şi dispune 
de drumul cel mai bătătorit care duce spre minte şi spre suflet”. 

Pentru întregirea ideii, Schiller dă un elocvent exemplu: „Ce a 
ținut Grecia strâns unită? Ce a atras poporul atât de irezistibil spre 
scena lui? Conţinutul, fondul patriotic al teatrului grec, spiritului elen, 
marele, copleşitorul interes al lumii greceşti, care se confundă cu 
umanitatea înaltă ce respiră aici”. 

Ideile lui Schiller au urcat treaptă după treaptă spre pisc: „Scena 
este aşezământul unde se îmbină plăcutul cu utilul, agreabilul cu 
instructivul, amuzamentul cu arta şi petrecerea cu înnobilarea lăuntrică; 
este locul unde nici o forță a sufletului nu e încordată în detrimentul 
alteia, şi nici o plăcere nu e gustată în dauna ansamblului. Când o tristeţe 
ne apasă inima, când suntem scârbiți de lume şi de treburi, scena ne 
primeşte în braţele ei, în lumea ei artificială, în care uitând-o pe cea reală, 
ne dobândim pe noi înşine, cu sentimentele şi cu pasiunile noastre ... 

Fiecare ins gustă încântarea şi extazul tuturor, iar inima lui face 
acum loc unui singur simțământ, unei singure dorințe: de a fi om!” 

Poate fi ceva mai admirabil? ... 


GEORG WILHELM FRIEDRICH HEGEL 
(1770-1831) 
ESTETICIANUL SUPERLATIV 


A fost un om preocupat de absolut ca de un autentic eu tainic al 
naturii umane. De aici a decurs o filosofie pentru care cele mai fireşti 
noțiuni au fost acelea care îl raportau pe om la marele univers, care îşi 
propunea un necontenit dialog din care să rezulte adevărul. Cu privire la 
toate. O astfel de tendinţă „imperialistă”, în cel mai bun sens cu putință, 
nu putea să rămână nerăsplătită. lar răsplata a constat că orice contribuție, 
mai ales în estetică, avea să-i fie îndatorată. Nu în măsura în care se 
petreceau lucrurile cu Platon sau cu Aristotel, dar nici departe de ele. 

Nu ne propunem să-i analizăm estetica. Astfel de analiză riscă 
întotdeauna să depăşească numeric paginile originalului. Nici să. insistăm 
asupra tuturor ideilor sale privitoare la teatru. Chiar un astfel de studiu ar 
presupune un număr de pagini cu mult peste cele îngăduite de un curs. De 
aceea, ne propunem doar să marcăm ceea ce ni se pare mai semnificativ 
din perspectiva actorului. Acestuia îi este destinat cursul şi-n calitatea-i de 
Măria Sa, vom năzui să-i oferim ceea ce i se cuvine. 

Deşi dialectician, Hegel n-are ezitări: „... atât din punct de 
vedere al conţinutului, cât şi din acela al formei, drama este cea mai 
perfectă totalitate, ea trebuie considerată ca treapta cea mai înaltă a 
poeziei şi a artei în general”. 

Motivul? „... singură vorbirea este elementul demn de a expune 
spiritul, şi printre diferitele genuri ale artei cuvântului poezia dramatică 
este, la rândul ei, aceea care uneşte în sine obiectivitatea epopeii cu 
principiul subiectiv al liricii (nici el, nici Hegel n-a scăpat de sub imperiul 
lui Aristotel, n.n. — E.V.N.) întrucât ea reprezintă, ca nemijlocit prezentă, 
o acţiune încheiată în sine ca pe o acţiune reală ce se naşte din interiorul 
caracterului care se realizează pe sine şi este determinată în rezultatele 
ei şi de natura substanțială a scopurilor, indivizilor şi conflictelor”. 

Parcă ar fi un alt Wilhelm Tell, cu cele două săgeți pregătite în 
caz că-şi va rata ţinta. Dar bănuim, ce spun, avem certitudinea că 
Hegel n-o va rata niciodată. 

Să continuăm însă: „... în dramă latura principală nu este acţiunea 
reală, exterioară, ci expunerea spiritului interior al acţiunii atât în ceea 
ce priveşte caracterele care acţionează, precum şi pasiunea, patosul, 
hotărârea lor, acțiunea lor reciprocă şi mijlocirea între ele, cât Şi în ceea 
ce priveşte natura generală a acțiunii în lupta şi destinul ei”. 


șa ae. 


“Triumviratul — tragedie, comedie, dramă — găseşte în Hegel un 
subtil analist. „Conţinutul veritabil al acţiunilor tragice îl furnizează 
pentru scopurile pe care şi le însuşesc indivizii tragici, cercul puterilor 
care constituie ceea ce e substanțial în voința omenească şi care au 
justificare în ele însele”. Este un Tărâm asemănător celor al Mumelor: 
„Pe această culme, unde simple însușiri întâmplătoare ale 

individualităților dispar, eroii tragici ai artei dramatice — fie ei 
reprezentanții vii ai unor sfere substanţiale ale vieții, fie indivizi mari şi 
puternici sprijinindu-se liberi pe ei înşişi — sunt înălțaţi oarecum la nivelul 
operelor sculpturii, şi astfel chiar sub acest raport statuile în ele însele mai 
abstracte şi chipurile zeilor lămuresc. înaltele caractere tragice ale grecilor 
mai bine decât toate explicațiile şi adnotările amănunțite”. 

>. tema propriu-zisă a tragediei originale este divinul, dar nu 
divinul aşa cum constituie el conținutul conştiinţei religioase ca atare, ci 
aşa cum se- încorporează el în lume, în acţiunile individuale, fără 
a-şi pierde în această realitate nici caracterul său substanţial: şi fără a fi 
convertit în contrariul său”. Într-adevăr, orice om reprezentativ, şi mai cu 
seamă când este sub incidența tragicului, parcă nu se mai raportează la 
semeni, ci la desăvârşita entitate celestă. Nu în sensul că ar concura-o în 
vreun fel, numai gândul acesta şi este blasfematoriu, ci în acela al 
emulativității ce se răspândește în lume prin intermediul acestui arhetip al 
perfecțiunii. Omul pentru care Dumnezeu există este cineva care încetează 
de a-şi mai considera semenii un mobil suficient menirii pe care şi-a 
asumat-o. Şi care, i-a fost măcar în parte insuflată de dincolo de orizont. 

„In această formă, substanţa spirituală a voinței şi a înfăptuirii 
este eticul. Deoarece eticul, dacă îl înţelegem în nemijlocita lui 
fermitate şi nu-l privim numai de pe poziţia reflecţiei subiective, ca 
moralitate formală este divinul în realitatea sa lumească, substanţialul, 
ale cărui laturi — atât particulare, cât şi esenţiale — dau conţinutul 
motor al acţiunii cu adevărat omeneşti, explicându-şi şi realizându-şi 
esenţa lui în înseşi acțiunile noastre”. 

Definind cele două câmpuri de manifestări dominante ale artei 
teatrului, Hegel ajunge la eficiente concluzii: „Dacă în tragedie iese în 
evidenţă triumfător, în mod conciliator, substanţialul etern, întrucât el 
înlătură din individualitatea intrată în conflict numai falsa ei 
unilateralitate, dar pozitivul pe care acesta l-a voit îl înfăţişează, în 
starea lui de conciliere afirmativă şi lipsă de scindare, ca pe aceea ce 
trebuie menţinut, în comedie, dimpotrivă, subiectivitatea este aceea 
care, cu infinita ei siguranţă de sine, are rolul principal ...” 

Trăsăturile comediei sunt îmbogăţite: „De aceea terenul general 
al comediei este o lume în care omul ca subiect s-a instituit pe sine 
stăpân absolut peste tot ce consideră că este conţinut esenţial al 
cunoaşterii şi al înfăptuirilor sale; o lume ale căror scopuri se distrug 
din această cauză, pe ele însele prin propria lor neesențialitate...” 

Dar drama? Ce se întâmplă cu ea? „Între tragedie şi comedie se 
situează a treia specie principală a poeziei dramatice, care are însă o 

importanță mai puţin generală, cu toate că în ea deosebirea dintre 
tragic şi comic tinde să se estompeze, sau cel puţin ambele laturi, fără 
să se izoleze ca laturi reciproce şi absolut opuse, se îmbină, formând 
un întreg concret”. J 

Din perspectiva hegeliană, „arta actorului s-a dezvoltat complet 
numai în timpurile moderne”. Afirmația ni se pare cel puțin hazardată. ` 
Dar scuzabilă venind din partea unui teoretician „pur sânge”. 

„Principiul ei constă în faptul că ea face, desigur, apel la 
gesticulație, acțiune, declamație, la muzică, dans şi decor, dar 
păstrează vorbirea şi exprimarea ei poetică ca forță preponderentă. 

Aceasta este pentru poezie ca poezie unicul raport just. 

Fiindcă îndată ce mimica -sau cântecul sau dansul încep să se 
dezvolte independent pentru ele însele, poezia ca artă este coborâtă la 
rangul de mijloc şi îşi pierde dominaţia asupra acestor arte, altfel 
numai acompaniatoare ...” 

Viziunea lui Hegel asupra actorului este una profund 
comprehensivă: „... actorul se introduce în opera de artă ca individ 
integral, cu figura, fizionomia, vocea lui etc. şi primeşte sarcina să se 
contopească pe deplin cu caracterul pe care-l înfăţişează”. (Paradoxul 
actorului apăruse cu un an înainte de moartea lui Hegel. Dacă l-ar fi 
cunoscut, poate el, în calitatea lui de german, adică, având o sensibilitate 
apropiată de galofrancul Diderot, şi-ar fi „revizuit” punctul de vedere ...). 

Doldora de subtilităţi sunt relaţiile autor-actor sau actor-—autor: 
„Poetul are dreptul să pretindă actorului să se transpună cu totul, cu 
gândirea sa în rolul ce i-a fost încredințat fără să adauge ceva din al 
său şi să-l realizeze aşa cum poetul l-a conceput şi i-a dat formă 
poetică”. Oare cum ar reacționa Hegel astăzi, când principiul său, 
foarte sănătos, de altminteri, este rău materializat pe toate scenele 
lumii? Cum? Nu este greu de desluşit. Şi-ar modifica punctul de 
vedere potrivit noii optici generalizate, aproape. 

„Actorul trebuie să fie oarecum instrumentul pe care cântă 
autorul, un burete care absoarbe toate culorile şi le redă nemodificate”. 
Fraza sună ca un irefutabil verdict. Dar de ce n-ar fi şi el valabil într-un 
climat în care totul este permis? 

„Urmează o erudită privire înapoi: „La antici, lucrul acesta era 
mai uşor, deoarece, cum am spus, declamarea se limita mai cu seamă 
la claritate, iar latura ritmului etc. era lăsată în grija muzicii, în timp ce 
măştile acopereau trăsăturile feţei şi nici acţiunii nu-i rămânea câmp 
mare de desfăşurare”. 

Ca în orice proces viu, şi în arta dramatică pot interveni modificări. 
„Actorul, fiind om viu, are, ca orice individ, particularităţile lui înnăscute 
în ceea ce priveşte organul (vorbirii), figura, expresia fizionomiei, 
particularităţi pe care el este nevoit, pe de o parte, să le înlăture în fața 
exprimării unui patos general şi a unui ansamblu de trăsături caracte- 
ristice generale, iar pe de altă parte este obligat să le pună în acord cu 
figurile mai pline (de conţinut) ale unei poezii mai bogat individualizate”. 
Îndatoririle actorului acoperă un larg spectru de probleme: „el 
(actorul) trebuie în multe puncte şi să întregească, să umple golurile, 
să găsească tranziţii, recurgând la propria sa. creaţie, şi, în general, el 
trebuie să limpezească prin jocul său opera poetului, scoțând la lumină 
vie şi prezentă toate intenţiile secrete ale acestuia şi făcând să fie 
vizibile trăsăturile lui de maestru ce se găsesc la adâncime mai mare”. 
Cu alte cuvinte, actorul de factură hegeliană este învestit cu 
atributele cele mai deosebite (atât în sens de diferite, cât şi în acela 
de distincte). El este chemat să confere operei dramatice dimensiuni 
eclipsate de cine ştie ce deficienţe; mai mult, să pună ceva din propria 
sa personalitate acolo unde acelaşi autor s-a „grăbit” lăsând serioase 
hopuri în urmă; şi, tot el trebuie să descopere legăturile care dau 
impresia întregului. , : N 
Actorul mai are atributul de chimist care trebuie să găsească solvenţii 
graţie cărora cele mai tulburi ape se limpezesc, atunci când poetul le-a lăsat 
„poluate”. Insă principala sa menire este de a fi un autentic pescuitor de 
perle al autorului însuşi care le-a scăpat la prea mari adâncimi. 
Actorul hegelian are toate însemnele reprezentativității. 


ARTHUR SCHOPENHAUER 
(1788-1860) 
APOLOGET AL VOINȚEI CREATOARE 


În opera sa de căpetenie Lumea ca voinţă şi reprezentare (1819) 
filosoful german avansează părerea că lumea ar fi o vastă iluzie, 
produsă de o voinţă absurdă. Prin revelaţiile din teatru umani-tatea ia 
cunoştinţă de această stare de lucruri. 

Tragedia este, după Schopenhauer, genul poetic cel mai elevat, 
atât prin dificultatea executării, cât şi prin grandoarea impresiei, 

“produse de dezvăluirea laturii înspăimântătoare a vieţii, cu durerile, 
angoasele, triumful celor răi, forța hazardului care pare a-şi bate joc de 
oameni, zdrobirea inocenților. 

În teatru vedem simbolul semnificativ al naturii din care este 
alcătuită lumea şi existenţa. Desluşim voinţa luptând cu ea însăşi, 
în toată grozăvia acestui conflict. Tragedia ne arată suferinţele 
oamenilor, fie că ele sunt rezultatul întâmplării sau al erorilor care 
guvernează lumea sub forma unei necesităţi inevitabile şi cu o perfidie 
care ar putea fi luată drept o persecuție voită, fie că ele îşi au sursa în 
însăși natura omului, în încrucişarea eforturilor şi voinței indivizilor, 
în perversitatea şi prostia marii lor majorități. 

Voința existentă în toți oameni este una, dar manifestările ei sunt 
într-o continuă luptă sfâşietoare; ea poate fi mai mult sau mai puţin 
energică, mai mult sau mai puțin rezonabilă, mai mult sau mai puţin 
luminată de cunoaştere, în funcţie de individ. 

La ființele excepţionale, cunoaşterea, purificată şi înălţată 
prin însăşi suferința îndurată, ajunge la un stadiu în care lumea 
exterioară, vălul Mayei, nu o mai poate înşela, ea văzând limpede 
dincolo de forma fenomenală, sau de principiul de individualizare. 
Atunci, egoismul, consecinţa acestui principiu, dispare o dată cu el. 
„Motivele”, altădată atât de puternice, îşi pierd forţa şi în locul lor, 
cunoaşterea perfectă a lumii, acţionând ca un calmant al voinţei, aduce 
resemnarea, renunțarea şi chiar abdicarea de la dorinţa de a trăi. 

- Aşa se întâmplă că, în tragedie, noi vedem cum naturile cele mai 
nobile renunță, după îndelungi lupte şi suferinţe, la scopurile urmărite 
cu ardoare până atunci, uitând de bucuriile vieţii şi chiar debara- 
sându-se cu plăcere de povara existenţei. E procedeul ales de Prințul 
Constant al lui Calderon, la fel şi de Margareta lui Faust, tot aşa şi de 
Hamlet. Când Horatio vrea să-i urmeze exemplul, Hamlet îl îndeamnă 
să trăiască, să suporte încă un timp durerile acestei lumi inospitaliere, 
pentru a putea povesti soarta prietenului său şi a-i justifica amintirea. 
Acelaşi lucru s-a întâmplat și cu Fecioara din Orleans şi cu 
Logodnica din Messina. Toate aceste personaje mor purificate de 
suferinţă, adică atunci când voinţa de a trăi este deja moartă în ei. În 
Mahomet de Voltaire, ultimele cuvinte pe care Palmyra le adresează 
lui Mahomet înaintea de a muri sunt revelatoare: „Tu trebuie să 
domneşti; lumea este făcută pentru tirani”. 

A pretinde, dimpotrivă, tragediei, să practice ceea ce se numeşte 
justiție poetică, înseamnă să nu cunoşti esenţa tragediei, de fapt însăşi 
esența acestei lumi. Doctorul Samuel Johnson, în critica sa asupra 
unor drame ale lui Shakespeare, nu s-a sfiit să-şi exprime această 
absurdă exigenţă. El îi reproşează poetului de a fi disprețuit întru totul 
justiția. Într-adevăr, de ce sunt vinovate Ofelia, Desdemona, Cordelia? 

Dar numai un spirit îmbibat cu un plat optimist de protestant şi de 
raționalist poate pretinde o asemenea justiţie în cadrul dramei, care nu-i 
poate oferi altfel nici o plăcere. 

Care este deci adevărata semnificaţie a tragediei? Ea ne învaţă 
că eroul nu are a-şi ispăşi păcatele sale individuale, ci păcatul originar, 
adică însăși crima existenței. Calderon o spune cu toată sinceritatea: 
„Cea mai mare crimă a omului este că s-a născut”. 

Astfel de idei, formulate într-o epocă sfâşiată de numeroase 
contradicții. existente atât pe plan social, cât, mai ales, pe plan individual, 
nu-i de mirare că au exercitat o imensă influență asupra unor creatori de 
pretutindeni, formați într-un climat din ce în ce mai pronunțat romantic. 
Acceptând ideea vieţii ca ispăşire a crimei de a se fi afirmat, creatorii 
intrau în posesia unei revelații care, pe de o parte, atenua conflictul 
existențial — de vreme ce oricând îmi pot curma suferinţa, sunt liber, dar 
în acelaşi timp, intensifica la maximum bucuria de a fi. 


VICTOR HUGO 
(1802-1885) 
ŞI DEZIDERATELE ROMANTICE ALE TEATRULUI 


Şeful şcolii romantice franceze şi-a formulat punctele de vedere 
în câteva prefețe importante. Ele au însoţit piesele Cromwell (1827), 
Maria Tudor (1833) şi Ruy Blas (1838). 

În prima prefață, considerată un adevărat manifest al romantis- 
mului, Victor Hugo raportează tot ce este mai valoros în teatru de până 
atunci, la opera lui Shakespeare. „Shakespeare este drama”, afirmă el; 
„şi drama, care topeşte în acelaşi suflu grotescul şi sublimul, teribilul 
şi bufonul, tragedia şi comedia, este caracteristică literaturii de azi”. 
Definind creația marelui brit, Hugo insinua că dramaturgia romantică 
se va distinge prin aceleaşi atribute subliniate cu atâta discernământ. 
In orice caz, acesta era obiectivul urmărit. | 

Deosebirea dintre genuri este considerată arbitrară. La fel şi 
faimoasele unităţi, dintre care este admisă doar unitatea de acţiune. 
Aceasta este acceptată de toți „pentru că rezultă dintr-un fapt: nici 
ochiul, nici spiritul omenesc nu pot cuprinde mai mult decât un 
ansamblu dintr-o dată ... Aşa cum nu pot fi trei orizonturi într-un 
tablou, aşa nu pot fi trei unităţi într-o dramă”. 

Pentru a elimina orice tendință simplificatoare, Hugo adaugă: 
„Să ne ferim de a confunda unitatea cu simplitatea acţiunii. Unitatea 
ansamblului nu exclude câtuşi de puţin acţiunile secundare pe care 
trebuie să se sprijine acțiunea principală. 

Trebuie numai ca aceste părți, subordonate cu pricepere 
întregului, să graviteze fără încetare către acțiunea centrală şi: să se 
grupeze în jurul ei la diferite etaje sau, mai bine zis, pe deosebitele 
planuri ale dramei. 

Unitatea de ansamblu e legea de perspectivă a teatrului”. 

Atitudinea iconoclastă continuă: „.... ar fi straniu ca, în această 
epocă, libertatea ca şi lumina să pătrundă peste tot şi tocmai în sfera 
gândirii nu, cea mai liberă din lume prin însăşi esența ei. 

Să dăm cu ciocanul în teorii, în «poetice» şi în sisteme. 

Să aruncăm jos vechea tencuială care ascunde fațada artei. 

[...] nu există alte reguli decât legile generale ale naturii care 
domină arta în întregul ei şi legile speciale care, pentru fiecare 
compoziţie în parte, rezultă din caracteristicile proprii fiecărui subiect. 

- Unele sunt veşnice, interioare şi rămân; celelalte variabile, 
exterioare şi nu folosesc decât o dată”. 

O frumoasă explicaţie oferă Hugo cu privire la existenţa unor 
capodopere produse, totuşi, sub impactul strivitoarelor „reguli”: „... dacă 
unii dintre poeţii noştri au putut fi mari, chiar numai imitând, aceasta s-a 
întâmplat, deşi s-au modelat pe tiparele antice, pentru că au ascultat 
deseori natura şi geniul lor, pentru că au fost, măcar întrucâtva, ei înşişi. 

Crengile lor se agăţau de arborele vecin, dar rădăcina lor se 
înfigea în pământul artei. Ei erau iederă, iar nu vâsc ...”. 

Care ar fi izvorul marilor înfăptuiri artistice? „Natura ŞI 
adevăru!”. „,...departe de a nărui arta, ideile noi nu urmăresc decât să o 
reconstruiască pe temelii mai sănătoase şi mai trainice”. 

Pus să aleagă ce va reflecta opera sa între „frumos” şi „caracte- 
ristic”, poetul romantic va înclina spre cel de al doilea termen. „Aceasta 
nu înseamnă culoare locală, adică un adaus de câteva accente țipătoare, 
pe ici, pe colo, într-un ansamblu fals şi convenţional. Culoarea locală nu 
trebuie însă să fie la suprafața dramei, ci în adâncul ei, în însăşi inima 
operei, de unde se revarsă în afară de la sine, în mod natural, egal şi 
infiltrându-se în toate colțurile dramei, ca seva care urcă din rădăcini până 
în ultima frunză a copacului”. 

In prefața la Maria Tudor, Hugo declara: „Există două modalităţi 
de a face pe oameni să fie pasionaţi de teatru: prin măreție şi prin adevăr. 
Măreţia subjugă masele, adevărul îl cucereşte pe individ”. 

“Scopul poetului dramatic, oricare ar fi în ansamblu, părerile lui 
despre artă, trebuie să fie, înainte de toate, căutarea măreției, ca la 
Corneille, sau a adevărului, ca la Moliăre; sau, încă mai bine, să atingă 

totodată măreţia şi adevărul, măreţia în adevăr, adevărul în măreție, 
aşa ca la Shakespeare, şi atunci înseamnă că a atins cea mai înaltă 
culme până la care poate urca un geniu. 

l-a fost dat lui Shakespeare să împace şi să amalgameze 
neîncetat în opera sa aceste două calități: grandoarea şi adevărul, 
calități aproape opuse sau oricum atât de distincte încât defectul 
fiecăruia dintre ele constituie contrariul celeilalte. Obstacolul măreției 
este falsitatea şi piedica adevărului este micimea. 

Shakespeare exagerează proporţiile, dar păstrează raporturile: el 
face lucruri mai înalte decât noi, dar care trăiesc întocmai nouă. 
Hamlet, de pildă, este tot atât de adevărat ca oricare dintre noi, dar mai 
mare. Hamlet e colosal şi totuşi real. Asta pentru că Hamlet nu este tu 
sau eu, el este noi toţi. El nu este un om, el este omul. 

Scopul poetului în teatru este deci să descopere într-una măreţia 
prin adevăr şi adevărul prin măreție. Căci adevărul conţine moralul, 
grandoarea conţine frumosul. 

Scriind piesa Maria Tudor, autorul a vrut să realizeze o regină 
care să fie femeie. Să fie mare ca regină şi adevărată ca femeie. 

După cum a susţinut şi altă dată, drama pe care a dorit s-o scrie, 
nu este tragicomedia mândră, nemăsurată şi sublimă a lui Corneille; 
nici tragedia abstractă, amoroasă, ideală şi elegiacă, a lui Racine; nici 
comedia sagace, pătrunzătoare, dar prea nemilos de ironică, a lui 
Moliere; nici tragedia cu intenții filosofice a lui Voltaire; nici comedia 
cu substrat revoluționar a lui Beaumarchais. Nu e nimic din toate 
acestea, sau, poate, toate acestea la un loc. 

Dacă ar exista un om care să realizeze o dramă aşa cum o 
înţelegea Hugo, ar trebui ca această dramă să fie inima umană, 
pasiunea umană, voința umană, ar fi trecutul reînviat în folosul 
prezentului, ar fi istoria strămoşilor confruntată cu istoria pe care o fac 
contemporanii. Ar fi amestecul pe scenă al tuturor amalgamelor din 
viață; ar fi o revoltă colea şi o convorbire între îndrăgostiţi dincoace; 
iar în această convorbire ar fi o lecţie pentru oameni, iar în revoltă ar fi 
un strigăt al inimii; ar fi râs, plâns; ar fi binele, răul, înaltul, adâncul, 
fatalitatea, providenţa, geniul, hazardul, societatea, lumea, natura, 
„Viaţa; iar deasupra acestora toate s-ar simți planând ceva măreț! 

O astfel de dramă s-ar putea dispensa de rigorile autenticității 
istorice, deoarece esenţa ei nu ar urmări decât o perpetuă lecţie de înălțare 
morală şi spirituală. Cel care ar crea o asemenea dramă, ar trebui să fie 
înzestrat cu două calități: conștiință şi geniu. Chiar dacă autorul 

acestei piese, spune Hugo cu subtilă modestie, nu are decât prima 
dintre calităţi, el întâmpină cu seninătate judecata spectatorilor, căci el 
nu pierde niciodată din vedere poporul pe care teatrul îl civilizează, istoria 
pe care teatrul o explică şi sufletul uman pe care teatrul îl sfătuieşte. 

Prefaţa la Ruy Blas ridică problema preferințelor celor trei tipuri 
de spectatori care populează îndeobşte sălile de spectacol: femeile, 
care sunt sensibile mai ales la emoţiile stârnite de pasiuni; apoi 
gânditorii care caută cât mai multe subiecte de reflecţie şi în fine, 
marele public, amator mai ales de acțiune, dătătoare de senzaţii tari. 

__Cu toţii doresc să obţină o plăcere: a ochilor, a inimii sau a 
spiritului. In concluzie, marele public iubeşte melodrama, femeile se 
dau în vânt după tragedie, iar gânditorii preferă comedia care redă 
umanitatea. 

Toate aceste tipuri de spectatori au dreptate: Şi cei care vor să fie 
emoționaţi, şi cei care vor să fie distraţi şi cei cărora le place să li se 
dea o lecţie. 

' Scopul drariei, conchide autorul, este să creeze şi să facă să 
trăiască, nişte caractere, adică, de fapt, nişte oameni, bântuiți de 
pasiuni care îi dezvoltă pe unii, îi modifică pe alţii, iar din ciocnirea 
lor să apară viața umană, cu evenimentele ei măreţe, mărunte, 
dureroase, comice, teribile, care să trezească interesul, atât prin 
plăcerea produsă i inimii, cât şi prin morala de care are nevoie spiritul. 

Drama ţine de tragedie prin zugrăvirea pasiunilor şi ţine de 
comedie prin zugrăvirea caracterelor. Drama este cea de-a treia mare 
formă de artă, cuprinzând, inserând şi fecundând pe primele două. 

Corneille şi Moliere ar rămâne independenți unul de altul, dacă 
între ei nu ar fi Shakespeare, dând mâna stângă lui Corneille şi mâna 
dreaptă lui Molière. În acest fel, cei doi poli opuşi ai electricităţii — 
comedia şi tragedia se întâlnesc şi scânteia care țâşneşte este drama. 


ALFRED de MUSSET 
(1810-1857) 
SUBTILITATEA DEZAMĂGIRII 


Din 1832 Musset, dezamăgit de căderea piesei Noaptea 
venețiană, va scrie piese de teatru sortite doar lecturii, unele adunate 
în volumul sugestiv intitulat Un spectacol într-un fotoliu, cele mai 
multe publicate în „Revue des deux mondes”. 

Părerile sale asupra artei, în general, şi a teatrului, în special, sunt 
prezentate în cărțile: Scrisorile lui Dupuis şi Cotonet, Un cuvânt asupra 

artei moderne, Despre tragedie, din care desprindem următoarele idei: 
„A vrea să faci o tragedie fără unități este ca şi când ai vrea să faci o casă 
fără cărămizi”. Şi. argumentează: „Regulile sunt rezultatul calculelor 
făcute asupra mijloacelor de a atinge scopul propus. Departe de a fi nişte 
piedici, ele sunt arme, rețete, secrete, scripeţi. Un arhitect se serveşte de 
roţi, de pârghii, de planuri; un poet se serveşte de reguli, şi cu cât vor fi 
ele mai exact respectate, mai energic folosite, cu atât efectul va fi mai 
mare, rezultatul mai solid”. Şi autorul avertizează: „feriţi-vă să le slăbiți 
dacă nu vreţi să slăbească însăşi operele voastre”. 

„Dacă tragedia ar reapare în Franţa”, spune Musset, „ea ar trebui să 
se arate mai îngrijită, mai severă, mai antică decât pe vremea lui Racine şi 
Corneille. Toate transformările pe care le-a suferit, toate alternările care 
au degradat-o, vădeau tendinţa ei de a deveni drama romantică. 

Drama, o dată intrată în teatrul francez, tragedia ar trebui să-şi reia 
ținuta cu şi mai multă mândrie, dacă vrea să renască şi să fie viabilă. 

Romantismul, căutând să iasă la lumină, s-a introdus în tragedie 
secându-i forțele. 

Ar fi o faptă frumoasă, încercarea de a vedea dacă adevărata 
tragedie, simplă, dar păstrătoare de reguli asemănătoare celei a lui 
Sofocle, ar putea reuşi în prezent. 

De ce să nu tratăm subiecte noi, nu contemporane, dar franceze 
şi naţionale? Cui nu i-ar place să vadă pe scenă vechi eroi ai istoriei 
Franţei, Duguesclin sau Ioana d'Arc alungându-i pe englezi? Doar 
armurile lor sunt la fel de frumoase ca mantiile sau tunicile. 

Nu ar fi o încercare îndrăzneață, dar lăudabilă, purificarea scenei 
de lungile discursuri, de madrigalele filosofice sau lamentaţiile 
amoroase, de toată această etalare de nimicuri care nu fac decât să 
îmbâcsească scenele? 

De ce să nu se ia drept deviză acest vers al lui Chénier, care a 
servit ca epigraf pentru romantism şi care s-ar putea aplica renaşterii 
tragediei: „Asupra unor gânduri noi, să facem versuri antice”. 

Nu ar fi o mare înnoire să se trezească muza greacă pentru a o 
prezenta francezilor în ferocea sa măreție, în sublima sa atrocitate? 

Nu este oare momentul de a, readuce, o dată cu subiectele 
serioase, francheţea stilului, abandonând perifraza, această pompoasă 
şi frivolă manieră de a te învârti în jurul unui gând? 

Nu ar fi tot atât de nobil să spui, de pildă, „un om care loveşte cu 
sabia”, ca şi „un muritor care răpune cu spada sa”? 

Cei vechi disprețuiau timiditatea în exprimare, şi Corneille nu 
vorbea aşa. Acestea sunt o parte din întrebările pe care Musset le 
punea scriitorilor contemporani. l 

Dacă avem în vedere că în aceeaşi perioadă Hugo recurgea la un 
limbaj exaltat, presărat de hiperbole care mai de care mai emfatice, la 
metafore care parcă săreau în permanenţă peste cal, la comparații de 
factură homerică, exigenţele lui Musset sunt cu atât mai demne de 
prețuire. Nu fiindcă au pus surdină exagerărilor (şi acestea sunt 
necesare în vremuri în care se separă din nou uscatul de ape ...), ci 
pentru că pretinzând în continuare mult, dar în cât mai simple cuvinte, 
şansele de a avea câştig de cauză sunt incomparabil mai mari decât ale 
celorlalţi, care apar bombastici de-a dreptul. 

Uimitor, în timp, este paradoxalul efect avut de piesele lui Musset: 
scrise pentru a fi citite într-un fotoliu, ele au devenit în zilele noastre cele 
mai solicitate pentru a fi puse în scenă. Secretul? Autorul a păstrat în 
permanență bunul simţ, în calitate de arbitru al propriei creații, 
simplitatea, ca numitor comun, iar frumuseţea fără zorzoane, vestmântul 
favorit al personajelor. De aici, impactul asupra spectatorilor. 


RICHARD WAGNER 
(1813-1883) 
INSPIRAT ÎNNOITOR AL TEATRULUI MUZICAL 


Situat sub steaua lui Beethoven, format în spiritul acestui titan, 
animat el însuşi de irepresibile impulsuri dominatoare, Richard Wagner a 
înfăptuit o creație muzicală de apreciabilă însemnătate, fiind totodată 
un abil teoretician. Arta şi revoluția, Opera de artă a viitorului şi 
Opera şi drama reprezintă cele mai de seamă contribuţii în domeniu 
predilect, dezvăluind o personalitate care în ciuda tuturor furtunilor 
ce-l bântuie vădeşte un ax lăuntric inebranlabil. Calea aleasă este 
inconfundabilă, originală, plină de sugestivitate. 

Astfel, mitului i se conferă funcţia majoră, singura, după Wagner, 
în stare să surprindă cu aplombul necesar semnificaţii ce depăşesc 
obişnuitul. Or, întotdeauna un artist care nu vrea să se înserieze altora, 
trebuie să demonstreze capacitatea de a fi excepţional în tot ceea ce 
întreprinde. De aici, obligația unei totale individualizări. 

Inzestrat şi cu un indiscutabil talent poetic, autorul lui Lohengrin 
reformulează în sens goethean, adică într-o formă ce-i aparține, o 
varietate impresionantă de teme. Damnatul izbăvit prin iubire (Olandezul 
zburător), irezistibila magie a iubirii (Tristan şi Isolda), consecvenţa în 

marele sentiment (Parsifal), exigenţele de factură eternă ale dragostei 
(Lohengrin), fascinația puterii multiramificate (Aurul Nibelungilor), 
bucuria existenței creatoare (Maeştri Cântăreţi din Niirenberg) sunt 
faţetele unui diamant de mare preţ, căruia timpul n-a făcut decât să-i 
adauge noi străluciri. ii 

Textul astfel elaborat este turnat în tipare muzicale la fel de 
inedite şi de surprinzătoare, rezultând o sinteză în care poezia, muzica, 
dansul, decorul, regia, interpreţii vocali sunt antrenați să sublinieze 
magistral un omenesc de esenţă superioară. 

Acest extract era menit să acționeze asupra publicului ca o forță 
de influențare, având chiar o putere formativă- notabilă. 

Toate la un loc reprezentau ceea ce Richard Wagner numea 
„drama muzicală”, o formulă de teatru care îşi propunea să întreacă 
impactul avut odinioară de tragedia antică elină. 

Personajele wagneriene aveau monumenitalitatea celor concepute 
de Eschil, un eroism care parcă descindea din Prometeu însuşi. Influență 
benefică deoarece Wagner avea o structură sufletească. preponderent 
pesimistă, agravată şi de înrâurirea unui Schopenhauer constant sumbru. 

Aşadar, pe un talger al balanței îi identificăm pe Beethoven şi pe 
Eschil, iar pe celălalt talger, pe Schopenhauer şi propria sa natură 
fiziologică, echilibru precar pe plan individual, dar extraordinar de 
eficient pe plan de creator. Dacă asociem acestui raport o fire megalomană 
situată la granița patologicului şi o capacitate de autosugestie neobişnuită 
e lesne să întrevedem climatul existenţial și creativ care-l va însoți 
întreaga viaţă. A rezultat o personalitate artistică dominatoare, chiar 
dictatorială. Richard Wagner se simţea în largul său numai atunci când 
era înconjurat de adulatori (care formau în permanență un fel de cor antic 
ale cărui elogii neprecupețite îl dinamizau. Tot era bine, deoarece de 
obicei laudele excesive sfârşesc prin a-l paraliza pe cel vizat). 

Având norocul de a întâlni un mecena pe măsura imperialismului 
său artistic, în persoana lui Ludwig al Bavariei, marele muzician şi-a 
putut vedea împlinit visul unui teatru clădit potrivit indicaţiilor sale. 
Templul de la Bayreuth, cum a fost numit noul edificiu teatral, avea să 
devină lăcaşul unde se oficia insolita „religie” artistică. | 

Impactul avut asupra contemporanilor a fost uriaş, iar ecourile 
acestui impact dăinuie şi în zilele noastre, când Richard Wagner apare, 
» poate, mai puțin măreț, dar mult mai convingător. O dată excrescenţele 
nocive atenuate — rasismul, gongoricul, grandilocvența, înțelegem mai 
limpede influența exercitată asupra epocii sale şi a perioadei imediat 
următoare când manifestările artistice au fost „ampretate” de ideile sale. 

Festivalul anual de la Bayreuth s-a constituit într-un reper nu numai 
muzical de excepție, ci teatral în accepțiunea sa cea mai grăitoare: 

Dimitrie Cuclin, printr-una din acele formule laconice şi cuprin- 
zătoare în acelaşi timp, a sintetizat admirabil locul lui Richard Wagner în 
universul artistic modem: „Douăzeci şi cinci de secole de epice agonii 
creatoare ale omenirii au trebuit să dea naştere geniului lui Wagner!” 


HENRIK IBSEN 
(1828-1906) 
ESENȚIALITATEA TEATRALĂ 


Marii dramaturgi sunt aproape întotdeauna dublaţi şi de ingenioşi 
teoreticieni. De altfel, marile performanţe creatoare nu se pot înfăptui 
decât reflectând intens asupra tuturor articulaţiilor din care este alcătuit 
„trupul” plin de viață al operei. Ibsen nu face excepție de la regulă. 

Nicăieri ca în teatru, conciziunea nu este mai necesară. Aici totul 
trebuie să fie riguros conceput: „Nici o vorbă prea mult, care să nu fie 
o rotiță necesară mecanismului dramatic.” 

Suita de îndatoriri pe care un reputat dramaturg trebuie să le 
împlinească dacă vrea ca piesele sale să fie incitante continuă: „Nici 
un personaj uitat pe scenă” (dar câţi creatori înzestrați chiar nu cad în 
acest fel de „păcat”, de o gravitate excepţională, n.n. — E.V -N.); „nici o 
întrebare fără răspuns” este un alt deziderat de înfăptuirea căruia 
depinde atât de mult conflictul!; „nici o curiozitate incitantă care să nu 
fie până la sfârşit satisfăcută” reprezintă un principiu de căpătâi al 


oricărei opere dramatice viabile. 


Un dramaturg este cu atât mai demn de prețuire, cu cât „subor- 
donează totul cauzalităţii legice a scenei”, şi aceasta deoarece nicăieri 
„Cauzalitatea” nu este mai strictă ca în templul Thaliei. Mai mult, 
solicitudinea prevede ca „fiecare detaliu să-şi afle locul în întreg”. 

O atenţie deosebită trebuie acordată înlănţuirii faptelor. Dacă în 
roman, scriitorul îşi poate înlesni orice libertate — anticipând, 
regresând, lâncezând, precipitând, năucind, încurcând, abracadabrând 
— în teatru „acțiunea trebuie să decurgă implacabil ca o operaţie 
matematică” (poate cel mai dificil tip de doleanţă, pentru satisfacerea 
căreia dramaturgul trebuie să fie născut, iar nu făcut, cum se întâmplă 
atât de frecvent! n.n. — E.V.N.). z 

Respectarea acestei îndatoriri conduce la un rezultat de excepție: 
„dacă e corect efectuată, în final se încheie fără rest”. 

Rareori a fost exprimat în mai puține cuvinte un mai edificator 
îndreptar pentru uzul autorilor dramatici din toate timpurile. Meritul lui 
Ibsen este cu atât mai important, cu cât prin întreaga sa operă dramatică el 
confirmă cel dintâi însemnătatea principiilor pe care le-a stabilit. 

Propunându-le spre meditaţia celor interesaţi, poate, cine ştie, 
vom contribui la apariția unor dramaturgi de excepţie. Ei nu sunt 
niciodată atât de numeroşi încât să nu mai suporte şi alte apariţii. 


FRIEDRICH NIETZSCHE 
(1844-1900) 
ŞI TRAGEDIA CA EMULAŢIE 


Cu Naşterea tragediei din spiritul muzicii se întâmplă un lucru 
caracteristic tuturor marilor cărţi. Acestea au întotdeauna un plan care 
răspunde intențiilor declarate ale autorului şi altele, pe care el le-a 
nesocotit, sau chiar ignorat. 

Planul declarat este acela al temei anunțate — naşterea tragediei. 
lar celelalte vizează condiţia artistului autentic din toate timpurile şi 
de pretutindeni. 

Ceea ce Platon intuise şi accentuase — artistul este un exaltat, şi 
ceea ce Aristotel a postulat — artistul trebuie să fie şi un mare lucid, 
Nietzsche reuşeşte în cartea sa sub denumirile nespus de inspirate — 
apolinic şi dionisiac, expresie, împreună, a nemărginirilor, dar şi ale 
limitelor puterii umane creatoare. Binecuvântatele nemărginiri şi 
emulativele limite. Primele străbat nesfârşirea asemeni unor meridiane 
şi paralele de un soi aparte, secundele dinamizează energiile care 
trebuie în permanență să se întreacă pe ele însele. ` 

` Dar să ascultăm dezvăluirile oraculare pe care modernul Orfeu 
ni le revelează în chip superlativ, de parcă atât dionisiacul, cât şi 
apolonicul ar fi dobândit conştiinţa de sine abia prin strădaniile sale. 

Pentru Nietzsche, ca. pentru toţi marii teoreticieni ai artei, 
aceasta are o zestre de trăsături care o compun şi care nu-s receptate 
de toţi la fel. Receptarea este condiționată de lungimile de unde 
cosmice pe care fiecare le adăposteşte în sine însuşi. Aşa se face că 
unii sunt străini unei atari posibilități, alţii le presimt, dar n-au 
conştiinţa că ele acţionează într-adevăr şi alţii le simt necontenit 
încărcătura de sensuri care abia aşteaptă să întâlnească pe cineva 
capabil să le distingă murmurul. Fiindcă numărul alfabetelor folosite 
de undele cosmice spre a se revela este quasi-infinit. 

Din fericire, Nietzsche a posedat o ştiinţă de mare complexitate 
în decriptarea semnalelor numai de el auzite şi trecând la descifrarea 
acestora se găseşte în situația unui descoperitor de noi lumi. Noile 
lumi pe care tragedia are şansa de a le fi sălaş de aproape trei mii de 
ani încoace, dar pe lângă care atâția au trecut fără să le observe. 
Desigur, putem fi sau putem să nu fim de acord cu punctele sale de 
vedere. Unii, poate, vor socoti de cuviință să le combată, alţii, să le 
ignore, iar alții, să se aplece cu interes şi cu o comprehensiune pe care 
numai dragostea o posedă, asupra ideilor sale. i 

In ce ne priveşte, ne situăm pe o a patra poziție. În ce constă 
aceasta? În convingerea că asistăm la un, Lucian Blaga ar spune, 
mister relevat. Iar în faţa unor astfel de situații excepționale, cea mai 
indicată atitudine este aceea a cuiva care abia aşteaptă să se pătrundă 
de lumina pe care acesta o degajă. 

Nietzsche are sentimentul, din capul locului, că a ajuns pe tărâmul 
unor ultime adevăruri. Nu pentru că acestea ar fi într-adevăr „ultimele”, ci 
pentru că cei ce au trecut prin vecinătatea lor n-au dorit să le asculte 
mesajul, un mesaj mai mult decât edificator. Care este acesta? 

Arta este alcătuită din nişte componente esenţiale, în stare să 
schimbe toate opticile existente. Aceste componente sunt două: 
apolinicul şi dionisiacul. 

„Cele două zeități ale artei, Apollo şi Dionysos, spune Nietzsche, 
ne fac să ajungem la concluzia că, în universul grecilor, exista un contrast 
uriaş, atât în origine, cât şi în finalitate, între artele plastice (cele 
apolinice) şi cea neplastică (muzica), adică arta lui Dionysos. 

Ambele porniri, atât de deosebite, înaintează paralel, de obicei 
certându-se fățiş, dând naştere, prin emulaţie, unor creaţii mereu mai 
viguroase; astfel se perpetuează lupta din sânul acelui contrast pe care 
denumirea comună: «arta» îl anulează doar aparent, până ce, printr-un 
miracol metafizic al voinţei eline, să apară îngemănate şi, prin această 
împerechere, să făurească tragedia aitică, acea operă de artă atât 
dionisiacă, cât şi apolinică.” 

Curiozitatea ne este aţâţată. Şi o primă întrebare se conturează: 
care este distincția dintre cele două ipostaze: „Pentru a ne închipui mai 
bine cele două tendinţe, să ni le reprezentăm mai întâi ca cele două 
lumi distincte ale artei: una a visului, cealaltă a beţiei; între aceste 
două fenomene. fiziologice, putem observa un contrast asemănător 
aceluia dintre apolinic şi dionisiac.” 

Aşadar, la un pol este Apollo, zeul luminii, dar şi a zonelor 
oculte, aflate sub imperiul visului, întotdeauna o suprarealitate care 

nu se găseşte niciodată în conflict cu realitatea propriu-zisă, ba, 
dimpotrivă, între acestea se instituie o tainică legătură căreia fiecare îşi 
transferă celeilalte puterile, transfer din care rezultă nu numai o putere 
mai mare, uriaşă, ci şi o clarviziune pe care doar visul o poate imprima 
celor omeneşti. Persoana în care schimbul amintit are loc, pe lângă 
predispoziţiile poetice mai posedă şi altele, de factură filosofică. 
Primele revelează, secundele conceptualizează. În felul acesta 
imaginea asupra lumii atinge dimensiuni ieşite din comun, în stare să 
sesizeze, dar şi să explice cele sesizate. 

Opţiunea nu este lipsită de imense riscuri. Iar cel mai mare dintre 
toate este acela de a crede că totul nu este decât aparență, un interminabil 
univers de aparenţe. Dar ce temei se poate pune pe ele? Din punctul lui 
Nietzsche de vedere însă nu temeiul este cel important. Însemnătate are 
faptul că omul devine conştient de nenumăratele aspecte care, fatalmente, 
îi scapă, şi-i scapă deoarece nimeni nu exprimă mai plastic calitatea 
lui Proteu, de zeu al metamorfozelor şi, de ce nu, al transfigurărilor, 
ca bietele, dar sublimele aparenţe. Cum? Cât timp au statutul de aparente, 
ele pot fi reduse cu uşurinţă, la zero. Dar, din clipa în care un simbol 
acceptă să le locuiască, fantasticul se produce. Din biete prezenţe efemere 
devin sublime reprezentări eterne. 

La celălalt pol îl întâlnim pe Dionysos. Încruntat, pus pe harță. 
El nu acceptă niciodată să fie „al doilea”. Trebuie să-i explicăm. Nu 
am ajuns abia acum la el fiindcă ar fi vreodată „al doilea”, ci pur şi 
simplu din rațiuni exegetice. Fără să vrea îi scapă un suspin de 
uşurare. „Ei, dacă acesta-i motivul...” 

Grecii şi l-au imaginat pe Dionysos ca pe un arhetip al ieşirii din 
matcă. Fiindcă aceasta este semnificaţia orgiei despre care se vorbeşte 
că l-ar caracteriza. În mod cert, la obârşii, oamenii care îi alcătuiau 
alaiul nu se dădeau în lături de la fel de fel de licori care mai de care 
mai abracadabrante. Dar unii dintre cei ce recurgeau la ele, aveau 
revelaţia că mai pot exista şi alte tipuri de beții, cele lăuntrice având o 
savoare inegalabilă. Iar ele, uneori, nici nu trebuiesc provocate prin 
stimuli externi. Este de ajuns o concentrare mai intensă pentru ca 
„poarta” spre tainele ce abia aşteptau să se ivească în lume Şi s-o 
ocupe, s-o colonizeze, deoarece o lume ocolită de ele seamănă 
„adeseori unui pustiu fără capăt — să se deschidă. 

Este destul să i se pronunţe doar numele: „Dionysos” ca lumea să 
intre într-un fel de clocot care precede întotdeauna dezlegările esenţiale. 
Că n-au, din păcate, toți oamenii „organ” pentru el, vina nu-i aparţine lui, 
ci respectivilor nefericiți. Fiindcă nimic nu întrece starea de tristeţe a celui 

incapabil să se rupă, măcar din când în când, din propriile sale ţâţâni, 
Jăsând să pătrundă în el lumina şi aerul curat de afară. o: 

Tragedia atică este, cu alte cuvinte; o creaţie a: puterilor reunite ale 
acestor doi zei. Apollo aduce cu sine nevoia de măsură, echilibrul ca 
aspirație, înălțarea ca impuls; Dionysos vine cu hybrisul, cu nemăsurarea, 
cu groaza pe care acțiunile scăpate din frâu o determină. Unul fără altul 
sunt realități destul de „nesărate”. Apollo poate părea de-a dreptul fad; 
Dionysos este exterminant de obositor. Împreună însă realizează una 
dintre cele mai fericite sinteze. Omul mai păstrează frenezia sa animalică, 
dar luciditatea care nu-l părăseşte nici în astfel de momente, îi impune 
limite. Şi limitele, în loc să-l exaspereze, le resimte ca pe benefice 
îndemnuri. lar nemărginirea, întruchipare a absolutului, nu-l mai îndure- 
rează fiindcă se ştie în necontenit marş sub orizontul ei stimulator. 

Grecul antic era un neliniştit. Şi, dacă ţinem seama de ideea lui 
Hegel potrivit căreia „omul este nelinişte, deci spirit”, găsim una din 
căile care-l explică şi care ne explică creaţiile sale. Tragicii elini s-au 
ivit nu ca să îngrozească suplimentar pe oamenii acelor vremuri, ci, 
dimpotrivă, să le aducă o alinare a suferințelor pe o cale inedită, cu 
atât mai surprinzătoare, cu cât nu emitea nici o veleitate măcar în acest 
sens. Vestitul catharsis nu acţiona ca o lege bună pentru toţi, ci doar 
pentru oamenii a căror sensibilitate o invocau. 

Nu-i deloc de mirare că tipul acesta de om neliniştit şi-a 
imaginat cele mai năucitoare simboluri, şi pe toate le-a pus în legătură 
cu el însuşi. Unul dintre cele mai elocvente este acela al labirintului. 
Cel mai de seamă dintre riscurile care-l pândeau pe elin, fiindcă acolo, 
undeva în acest labirint îl aştepta un alt el însuşi, dar un el însuşi care 
avea trăsăturile unui Minotaur. Ce însemna aceasta? Că înaintarea îi 
era mereu primejduită; dacă nu cumva fatală, dacă nu avea grijă să 
devină, la rându-i un Teseu, înarmat înainte de a pătrunde „acolo” cu 
firul unei făpturi iubitoare al cărei nume nu-i altul decât Ariadna. 

Ce poveşti frumoase, au născocit grecii! Dar, oare, erau doar 
nişte poveşti? 

Un prim rezultat al tragediei?! ... Statul şi societatea şi, în 
general, abisul ce desparte omul de om, fac loc unui sentiment de 
unitate care îi reidentifică pe oameni cu natura. l 

Consolarea metafizică pe care ne-o aduce orice tragedie 
autentică, gândul că, în miezul lucrurilor şi în ciuda aparențelor 
schimbătoare, viața este indescriptibil de puternică şi plină de bucurie 
— această consolare apare cu o plasticitate perfectă sub aspectul 
corului de satiri, al acelui cor de ființe ale naturii, care îşi duc viaţa 

parcă eternă sub masca oricărei civilizaţii şi rămân veşnic aceiaşi, în 
pofida generațiilor succesive şi a istoriei popoarelor. 

Omul s-a individualizat până la a deveni propriul său distrugător. 
Dar tot el se află în posesia darului care-l ajută să stabilească punți 
spre lumile cărora le-a aparţinut odinioară. Lumi de care acum are 
nevoie mai mult ca niciodată. Fiindcă grație lor îşi suspendă procesul 
autodistrugerii. lar „natura” este numele generic al nemăsuratului 
rezervor de primeniri de sine de care este atât de dornic. 

Natura este cadrul ideal în care „extazul stării dionysiace, în care 
sunt nimicite limitele şi piedicile existenței obişnuite” să nu 
degenereze transformându-se într-un hău gata să înghită orice. 
Inclusiv pe omul care nesocotindu-i avertismentele se precipită cu 
ochii legaţi în străfunduri. De sine. Mai ales, de sine. 

Inchinând o carte tragediei, Nietzsche reuşeşte performanţa de a 
oferi posterităţii una dintre cele mai tonice viziuni asupra omului. Este 
adevărat că omul evocat este poate cel mai universal om al 
momentului respectiv, deci un adevărat arsenal al înțelepciunilor de 
toate soiurile, dar meritul indiscutabil al autorului este că nici o clipă 
nu se abate de la indicaţiile busolei sale lăuntrice al cărui Nord îl 
reprezintă în permanență convingerea că idealitatea o dată înfăptuită 
devine posibilă pentru toate generaţiile care aspiră la ea. 

Suntem departe de supraom. Deşi, dacă reflectăm bine, îi desluşim 
încă de acum posibila evoluţie. Evoluție care, atâta timp cât se 
circumscrie individului şi nu societăţii, este benefică. Şi cum să nu fie 
benefică o concepţie care deliberat este ostilă slăbiciunilor, cursurilor, 
viciilor oploşite în confortabilul loc numit om. Fiindcă Nietzsche n-a avut 
în vedere eradicarea bătrânilor, infirmilor, neajutoraţilor din societate; el 
năzuia ca omul individual să le stârpească prezența în propria sa existență. 
Perspectivă care schimbă radical înțelesurile filosofiei sale. 

Torturat timp de o viaţă de tot felul de maladii care, pretinzând 
unele leacuri ce-i ajutau într-un loc, dar îi şubrezeau alt organ, el a trăit ca 
o făptură care rareori avea parte de câteva ore de pace în el însuşi. Animat 
de gândul unei stări de bine generalizate şi de durată, era firesc ca el să 
pledeze împotriva tuturor acelor elemente distructive din el însuşi care-l 
transformaseră într-un adevărat câmp de luptă. Cu alte cuvinte, Nietzsche 
milita pentru un om cu o sănătate capabilă să-i asigure o existență tihnită. 
Tip de existență de care el nu putea să aibă parte. 

Din păcate, ideologiile, dispuse să desfigureze orice atunci când 
cred că astfel devin mai radicale, au transplantat lăuntricul proces 
nietzschenian pe tărâmul socialului. Iar urmările au fost dezastruoase. 

E de datoria noastră să-l repunem pe Nietzsche în matca sa inițială, 
matca omului ce se doreşte desăvârşit, în ciuda tuturor invalidităţilor 
de care este subminat. Şi fiindcă nu poate altfel, caută să extermineze 
orice fel de infirmitate din el însuşi. 

Naşterea tragediei este scrierea exemplară din acest punct de 
vedere. Şi este exemplară deoarece evocând o lume şi oamenii ei plasați . 
pe o orbită cosmică de o nespusă măreție, în ciuda tuturor slăbiciunilor 
care o mistuie, găsesc de fiecare dată alte resurse care să-i propulseze mai 
departe. lar vehiculul folosit nu-i altul decât apolinicul şi dionisiacul, 
fericit reunite în angrenajul al cărui nume este tragedia. 


SARAH BERNHARDT 
(1844-1923) 
EXIGENŢA FAŢĂ DE SINE 


Actriţă dramatică de mare şi răsunător succes dovedeşte în 
scrierile sale că şi-a studiat cu luciditate profesia, fiind într-o perma- 
nentă dorinţă de perfecţionare. 

In legătură cu arta actorului, Sarah Bernhardt declară plină de 
convingere: „noi să întreținem publicul în ambianța în care autorul a 
vrut să-l transporte; trebuie să creăm atmosfera prin sinceritatea 
noastră, iar publicul cu sufletul la gură nu trebuie, ca şi artistul, să-şi 
redobândească liberul arbitru decât o dată cu căderea cortinei. 

Trebuie ca în artist, totul să trăiască la un loc, totul să exprime 
senzaţia profundă care îl animă, iar ochiul, mâna, poziția corpului, 
aplecarea capului, să contribuie la efectul de ansamblu.” 

Prima calitate şi prima datorie a actorului este studiul oamenilor 
şi al tipurilor, deci o bună cunoaştere a istoriei. Ca un adevărat erudit, 
el trebuie să fie sigur pe caracteristicile epocii în care trăieşte 
personajul său, perfect încadrat în casta sa, în generaţia sa, în partidul 
său, în mediul social în care s-a format. 

Actorul trebuie să poată trece cu ușurință de la o stare la alta 
diametral opusă. 

In afara observaţiilor culese din cărţi, actorul trebuie să observe 
cu atenţie toate straturile sociale, toate profesiile, chiar cele mai 
exotice, pentru a le putea concentra în jocul său, întreaga umanitate, 
trecută sau prezentă. 

Tot el trebuie să se reînnoiască în permanenţă, pentru a se putea 
adapta la toate exigenţele rolului său, evoluând o dată cu literatura 
dramatică, fie că este vorba de autori greci, de Molière sau de 
Shakespeare, să fie gata să înfrunte cele mai moderne ficțiuni. 

Arta dramatică nu este o meserie, este o artă, în care trebuie să-ţi 
dai tot sufletul şi ultima picătură de sânge pentru a pune stăpânire pe 
publicul care, la început, este tentat să-ți reziste. 

Ca orice actor reprezentativ, şi Sarah Bernhardt şi-a dat seama 
că adevăratul mobil al perfecţionării nu-i altul decât o necontenită şi 
concentrică mobilizare a acelor resurse creatoare care, fiecare în parte, 
şi toate la un loc, contribuie la progresul ce nu cunoaşte alte limite 
decât fatalele hotare ale somaticii căreia îi aparţine. _ 

Asaltul vizează în primul rând rutina care se acumulează cu anii, 
mai ales atunci când nu există preocuparea de a-i zăgăzui expansiunea: 
„Actorul trebuie să-şi sacrifice cutezător în fiece clipă rutina dobândită” — 
cu alte cuvinte, pentru o astfel de faptă, e nevoie de cutezanță şi de 
sacrificiu, remarcabilă observaţie deoarece rutina face parte din zestrea 
„Supraviețuirii”, ori această zestre este ultima care dispare. i EA 

În plus, tentaţia odihnei trebuie tratată cu aceeaşi hotărâre, oricât 
de convins ar fi că are dreptul la ea. De ce? Deoarece numai astfel el 
este „dispus la noi studii”. Capitolul „studii” înseamnă şi pentru marea 
actriță un domeniu esenţial. In parte, am văzut anterior la ce se referă. 
Dar studiul mai înseamnă şi o cunoaştere de sine care trebuie să 
întreacă ceea ce se înțelege prin ea, de alte profesiuni. Actorul fiind 
parcă în mai mare măsură decât scriitorul obligat să se cunoască pe 
sine până în cele mai oculte cotloane. | 

„Arta nu are vârstă, nici artistul nu trebuie să aibă” este un alt 
comandament major. Cum reuşeşti performanța? Sarah Bernhard 
indică drumul. Nu este unul lesnicios, dar în artă, şi, implicit, în arta 
teatrului, există oare ceva într-adevăr aşa? Poate doar pentru veleitarii 
şi curioşii care contemplă din afară. „Şi nu prin indolență ŞI 
complacere în el însuşi, ci prin pasiunea integrală, prin stăpânirea 
personalităţii sale, el se va ridica la gloria supremă a oamenilor a căror 
viaţă nu este decât creaţie, muncă, ardere.” 

Indolenţa şi complacerea în ceea ce este înseamnă pentru actor 
începutul dezastrului. După cum pasiunea capabilă să lege între ele 
toate clipele fundamentale ale vieţii este archimedica pârghie prin care 
actorul poate răsturna universul, în sensul de a-l pune mai temeinic pe 
picioarele sale. | | i 

Un alt obiectiv — stăpânirea personalității, mulțumită căreia el îi 
va domina artisticeşte pe alții. | 

„Creația, munca, arderea”: iată numele Graţiilor benefice actorului. 

JOHAN AUGUST STRINDBERG 
(1849-1912) 
TEATRUL, BIBLIE A SĂRACILOR 


Numeroase noutăţi în domeniul teoriei de teatru aduce Strindberg, 
preocupat statornic şi de acest aspect al creaţiei. Din punctul lui de 
vedere, teatrul este o biblie a săracilor, o biblie în imagini pentru cei 
ce nu ştiu să citească, iar autorul dramatic, un predicator laic care 
răspândește ideile timpului său sub o formă accesibilă oamenilor din 
clasa de mijloc a societăţii: aceştia sunt cei ce umplu teatrele, încât ei 
trebuie să priceapă fără prea mult caznă despre ceea ce este vorba. 

Intotdeauna teatrul a fost şi o şcoală pentru tineri; prin extindere, 
pentru oamenii semicultivaţi care posedând încă talentul minor de a se 
lăsa înşelaţi, sunt însuflețiţi de iluzia şi sugestia autorului dramatic. 

Într-o perioadă, susține Strindberg, când gândirea rudimentară, 
incompletă, rod al imaginaţiei, părea că tinde să evolueze spre 
reflecţie, anchetă, punere la încercare, teatrul era pe punctul de a fi 
părăsit, ca o formă de explozie gata să-şi piardă virtuțile şi care nu va 
putea fi preţuită din cauza absenței condiţiilor necesare. 

Ipoteza e confirmată şi de criza teatrului care se manifestă în 
Europa (când oare, nu s-a vorbit despre o criză a teatrului?, a existat, 
oare, vreo epocă scutită de această problemă?, n.n. — E.V.N.) şi prin 
care ţările unde s-au născut cei mai mari gânditori ai timpului, arta 
dramatică e moartă, ca, de altminteri, cele mai multe arte. 

In celelalte țări s-a crezut că se poate crea un teatru nou dând 
formelor vechi conţinutul noii epoci; dar, pe de o parte, ideile noi n-au 
avut timpul să devină destul de populare pentru ca publicul să le poată 
sesiza; iar pe de altă parte, luptele politice au încălzit spiritele în 
asemenea grad, încât spectatorului îi este cu neputinţă să încerce o 
bucurie pură şi dezinteresată acolo unde convingerile sale cele mai 
profunde sunt contrazise şi unde majoritatea îşi exercită dictatura, 
aplaudând sau fluierând atât de fățiş cum se poate într-un teatru. Pe 
scurt, nu s-a găsit forma nouă adoptată conţinutului nou, şi vinul nou 
nu a făcut să explodeze sticlele vechi. 

In Domnișoara Iulia, arată Strindberg, autorul n-a încercat să 
creeze vreun lucru nou — aceasta este cu neputinţă —, dar a căutat să 
modernizeze forma potrivit exigenţelor pe care, oamenii fiecărui timp 
trebuie să le impună teatrului. . 

In acest scop, a ales un subiect de care s-a lăsat sedus, străin 
luptelor dintre acoliţi, pentru că problema măreției sau a decadenţei, 

conflictul dintre înalt şi josnic, dintre bun şi rău, dintre bărbat şi 
femeie este şi va rămâne demn de un interes durabil. 

Subiectul e luat din viaţă şi e prezentat aşa cum l-a auzit relatat. 
Evenimentul a făcut asupra lui o impresie profundă, considerând că 
poate conveni unei tragedii. 

Strindberg speră să vină un timp când oamenii vor fi destul de 
evoluaţi, destul de lămuriţi, pentru a privi cu detaşare spectacolul 
brutal, cinic, crud pe care li-l oferă viaţa, un timp când vor fi părăsite 
gândurile inferioare, infidele, numite sentimente, şi care vor fi de 
prisos când judecata va fi perfecționată. 

Despre sufletul personajelor sale, pe care îl identifică, îl 
asimilează caracterului, Strindberg crede că este un conglomerat de 
civilizații trecute şi actuale, bucăţi de cărți şi de ziare, fâşii din 
vestmintele de duminică devenite zdrențe, aşa cum sufletul însuşi este 
un ansamblu de piese de toate soiurile. Aceste caractere s-au format 
astfel: cel slab a furat cuvintele celui mai puternic, repetându-le; 
spiritele au împrumutat „idei”, sugestii, unele de la altele. 

In privința dialogului, Strindberg socoteşte că a încălcat tradiţiile. 
N-a făcut din personajele sale nişte catecumeni care pun întrebări 
prosteşti pentru a provoca răspunsuri spirituale. A evitat ceea ce este 
simetric, matematic constituit în dialogul francez; a lăsat mințile să 
lucreze într-un mod neregulat, cum o fac într-adevăr în conversații, unde 
nu se epuizează niciodată un subiect, dar unde un gând oferă rotiţe de care 
se poate agăța altul. De aceea, dialogul este rătăcitor şi se îmbogăţeşte în 
cursul primelor scene cu o materie care este reluată mai departe, repetată, 
desfăşurată, încărcată ca o temă dintr-o compoziție muzicală... 

Din punct de vedere al aspectului tehnic compozițional, 
Strindberg încearcă să suprime repartiția pe acte. De ce? Capacitatea 
noastră de a ne iluziona slăbind, am putea fi stingheriți de antractele în 
cursul cărora avem timp să gândim, deci să ne sustragem influenţei 
sugestive a autorului — magnetizator. 

Piesa strindbergiană durează o oră şi jumătate. Şi deoarece se 
poate asculta o conferință, un discurs sau discuţiile unui congres într-un 
timp tot atât de lung, atunci nici piesa nu ne va obosi dacă are durata 
amintită. Intenţia lui Strindberg e de a educa publicul în aşa fel încât 
să poată vedea spectacolul unei seri într-o singură parte. 

Sunt necesare însă, numeroase căutări. Autorul dramatic trebuie 
să ofere momente de repaos de care au nevoie atât actorii, cât şi 
publicul, fără a lăsa pe acesta din urmă să iasă din iluzie. Şi Strindberg 
recurge la trei forme de artă care aparțin, toate, teatrului: monologul, 

pantomima şi baletul, care, la origini, în tragedia antică, formau un tot: 
monodia este acum monolog, iar corul, balet. 

Pentru a realiza maximul posibil în teatru, lui Strindberg îi sunt 
de ajuns, aşa cum declară el însuşi — o masă şi două scaune! ... „Masa 
oferă un solid punct de sprijin şi îngăduie gesturi vii, elocvente, fiind 
ca o trăsătură de unire între personajele care vorbesc, dând coerență 
dialogului, separând şi unind...” 

Sublinierea ideilor teoretice ale lui Strindberg are meritul de a 
explica două lucruri: ele ne introduc, parţial, desigur, în atmosfera 
teatrului său. Parţial, fiindcă Strindberg se revelează în toată 
complexitatea sa, numai cititorului care îi parcurge integral opera. Şi, 
uneori, nici asta nu se dovedeşte îndestulător. Mai e nevoie şi de o 
similitudine sufletească, de apartenența noastră, măcar într-un fel, la 
familia spirituală a dramaturgului. Al doilea merit îl reprezintă 
familiaritatea cu un nou tip de configurare a piesei care, după el, va 
face, din ce în ce mai mult, şcoală în teatrul universal. 

Sunt calități care explică numeroase aspecte atât ale drama- 
turgului, cât şi a viitorului teatru ce se va scrie din ce în ce mai mult în 
următoarele decenii ale secolului al XX-lea. 


MIHAI EMINESCU 
(1850-1889) 
ERUDIT TEORETICIAN AL TEATRULUI 


Nimeni nu-l egalează, printre români, pe Mihai Eminescu, ca 
teoretician al teatrului. Iar dintre străini, destul de puţini îi pot sta 
alături. Sfera lui de cuprindere vizează teatrul în totalitatea lui. Iar 
cunoştinţele lui în domeniu sunt cele ale unui adevărat erudit. 

Opiniile lui au o asemenea elevare şi profunzime, atâta substanță de 
excelentă calitate, şi o formă de exprimare atât de actuală încât ar fi un 
sacrilegiu să nu i le redăm întocmai. Ceea ce ne aparţine este doar 
sistematizarea lor potrivit exigenţelor didactice ale acestui curs. Aşadar... 


Teoria teatrului 


„Drama are ca obiect şi ţintă reprezentarea caracterelor omeneşti 
curățite de neconsecvenţa vieţii şi cugetării zilnice, a caracterelor 
omeneşti, consecvente, în toate momentele aceleaşi, pentru a căror 
manifestațiune se aleg situaţiuni interesante.” 

„„.. Caracterele autentice se lovesc unul de altul în dezvoltarea 
lor, din asta se naşte înnodământul, iar din învingerea unui principiu şi 
căderea celuilalt deznodământul dramei.” 

„... lupta sufletească se reprezintă prin simțăminte exprimate în 
mod plastic şi intensiv...” 

„Materialul în care se manifestă această luptă este limba ...” 

„Caracterele să fie reale; căci oamenii boiţi cu alb şi negru nu 
înseamnă caractere.” 

„Situaţiile (trebuie să se nască) din caractere.” 

„Trei elemente pot fi într-o dramă care să constituie valoarea ei. 

Unul, caracterele, acestea fac ca ea să fie frumoasă; al doilea 
situaţiunile (deci planul), acesta interesează; al treilea, limba care 
poate avea un farmec liric.” 

„În opul dramatic nu există întâmplare. Drama arată ce se lucrează 
de cutare sau cutare caracter conform predispoziţiei sale naturale. De 
aceea, ea implică în sine o vină tragică. Nu o vină pedepsită de codul 
penal, ci aceea care se naşte din ciocnirea unor caractere deosebite.” 

„Toate soiurile de scriere dramatică se împart numai în două 
genuri, din care unul e mai înalt, celălalt mai de rând: drama de 
caractere şi drama de intrigă.” 

„Genul întâilea arată caracterele în toată curăţenia şi consecvența 
lor, al doilea le admite fiind cunoscute, iar conflictele se nasc din 
planuri premeditate, ca să zic intelectuale, a două părţi opuse.” 

„În cel de întâi gen conflictul trebuie să se nască cu necesitate, 
ca între două puteri elementare aduse în contact, precum urmează cu 
necesitate esploziunea dacă arunci o scânteie într-o magazie de praf” 
(de puşcă, n.n. — E.V.N.). 

„Aduse o dată în contact, caracterele se dezvoltă repede şi 
energic, privitorul rămâne uimit, nu de ceea ce se întâmplă, căci o 
poate ghici mai totdeauna, ci de espresia curată, străvezie a 
caracterelor omeneşti, care-n viața comună se ascund sub masca 
convențiilor sociale.” 

„în tragediile lui Sofocle ştim de mai înainte ce are să se-ntâmple, 
dar caracterele sunt cristalizate şi ne uimesc prin teribila lor 
consecvență, până sunt înfrânate prin ele înşile, urieşi ce cad sfărâmați 
sub propria lor greutate.” 

„Drama de intrigă consistă nu atâta în conflictul a două 
caractere, ci în acela a două planuri opuse. Aicea publicul priveşte cu 
mult mai mare interes desfăşurarea, căci el poate gândi ce se petrece în 
inima unui om, nu însă ce se petrece în capul lui.” 

„Tot ce se abate de la aceste norme generale este greşit.” 

„Scrierile dramatice se deosebesc în două: în cele care interesează 
prin caractere şi cele cari interesează prin planul sau fabula lor. După a 
noastră părere numai acestea din urmă pot fi prefăcute în vodeviluri.” 

„In drama adevărată persoanele nu sunt scornite de minte, ci 
reale.” 

„Vodevilu-i poveste în cari întâmplările şi. încurcăturile sunt 
lucruri de căpetenie, drama nu-i poveste, ci viaţă reală, simțită.” 

„Dramele de bulevard, date pentru a asigura existența zilnică a 
teatrului vor fi plăcut la mulţi; noi însă am dat seama despre ele numai 
întrucât observasem pe ici, pe colea câte un caracter mai bine desenat.” 

„Altfel aceste ne-au lăsat în deplină apatie şi nici cu mult mai 
mult decât figurele pe care le formează un caleidoscop.” 

„Fabula piesei (bulevardiere, n.n.— E.V.N. ) o formează o crimă 
monstruoasă, persoanele sunt unele şi aceleaşi şi seamănă între ele ca 
figurele dintr-un joc de cărți.” 

„Reţeta pentru comiterea unei asemenea piese e foarte uşoară: 
iei o ingenuitate, un tată nobil, o mamă iubitoare, un amant frumos, un 
intrigant cu pălărie mare şi ochii boldiţi, un pahar cu apă în care se 
toarnă sare, un pumnar, le amesteci toate bine, le dai cinci clocote, ca 
să iasă cinci acte şi în sfârşit te duci acasă mulțămind Domnului că 
toate relele din lume sunt trecătoare.” 

>. mare parte din public — din cel ce se crede cult chiar — are 
nevoie de asemenea drame, în cari, după un distich clasic, «virtutea 
s-aşează la masă, după ce viciului i s-au aplecat.»” 

„acest soi de repertoriu, necesar din cauze reale, e un adevărat 
pericol pentru inima şi creierii actorului, un pericol ce nu se poate 
neutraliza decât printr-un repertoriu ales, care să-i readucă pe 
nefericiții martiri, torturați în piesele de bulevard, într-un aer mai 
curat, la măsură mai dreaptă, la caractere adevărate, c-un cuvânt un 
repertoriu, care să prefacă temnita şi spitalul în teatru.” 

„Situaţii pline de viaţă dramatică, o intrigă interesant şi totdeauna 
bine condusă, un ton cuviincios, depărtat de orice trivialitate, sunt 
calități care ne fac a uita lipsa de adâncime şi de poezie.” 

„Caracterul e nimerit de minune, căci arată un om în care patimi 
foarte deosebite formează o energică unitate.” 

„Toate tonurile de colori sunt bine păzite.” 

„O piesă de teatru e esteticeşte un întreg ca şi un tablou, sau o 
simfonie. Fie tabloul cât de frumos dacă o figură din el va fi caricată, 
impresia totală se nimiceşte.” 

„+. arta este senină şi veşnică. Dramele lui Shakespeare şi 
comediile lui Molière se vor pute reprezenta Şi peste mii de ani şi vor 
fi ascultate cu acelaşi viu interes, căci pasiunile omeneşti vor rămâne 
în veci aceleaşi.” 

„Dar a pune pe scenă împrejurări şi oameni, cari azi sunt pentru 
a nu mai fi mâine, înseamnă a da unui institut de cultură sufletească 
caracterul frivol al unui caf6-chantant.” 

„Să nu se uite un lucru: arta e senină.” (Revenire, cu surplus de 
argumente). 

„Moartea la creştini e un schelet, la cei antici -e un geniu cu 
făclia întoarsă. Adevărată e şi o imagine şi cealaltă, dar cea din urmă 
face o impresie senină!” 

„„.. boala, schilodirea, c-un cuvânt defectele fizice nu fac o 
impresie senină, ci penibilă.” 

„.. tot ce vine din afară, precum sărăcia, întâmplările care nu sunt 
izvorâte din propriul meu caracter, toate acestea n-au a face cu scena.” 

„Înainte de toate, persoanele unei piese trebuie să fie sănătoase 
atât trupeşte, cât şi la minte.” 

„Mai târziu pot nebuni, dar în partea expozitivă a piesei trebuie 
să fie sănătoase, să aibe forme normale, să vorbească ca oamenii, în 
sfârşit în dramă n-avem a face cu anormități fizice sau morale.” 

Pentru a nu lăsa neacoperite afirmaţiile sale drastice, Eminescu 
analizează admirabil una din capodoperele antichităţii eline: 

„Să luăm o tragedie antică, spre exemplu pe Regele Oedipus a 
lui Sofocle. 

„ Oedipus e un caracter violent. 

În Theba domneşte ciuma, din cauză că zeii sunt mânioşi pentru 
uciderea nedescoperită a predecesorului lui Oedip. 

Oedip mişcat de rugămintea poporului, hotărăşte pedeapsa cea 
mai aspră pentru omorâtorul regelui Laios. 

Poporul tot e încununat cu ramuri verzi de întristare, de pe altare 
se înalță fumul jertfelor către zei, această solemnă durere publică e 
impunătoare în antica ei simplitate. 

Oedipus, fără să ştie că el însuşi e omorâtorul lui Laios, promite 
poporului — şi promite sieşi în fundul conştiinţei, că va afla prin 
stăruinţă pe ucigaș. 

Să nu se uite că fabula despre Oedipus era cunoscută întregului 
popor grecesc şi că în momentul când gura lui Oedipus osândea pe 
omorâtor, tot poporul ştia că el e omorâtorul. 

Demosul antic ştiind aceasta asculta c-o adevărată spaimă 
tragică cuvintele eroului piesei. 

Vine preotul Tirezias, chemat să ghicească care-i omorâtorul. 
Tirezias nu voieşte să vorbească, speriat de adevărul pe care-l ştie. 

Oedipus îi impută rea credință, până ce preotul spune în sfârşit. 

Toată scena e tragică. 

În fine vine păstorul care descoperă toată fabula. 

Efectul e cumplit. 

Regina stă înmărmurită. Oedipus o întreabă ceva. 

Ea nu răspunde nici un cuvânt, ci iese din scenă şi se sinucide. 

EI, văzând adâncul mizeriei sale sufleteşti, ştiind că şi-au ucis pe 
părintele său, că s-au căsătorit cu mumu-sa, îşi scoate însuşi ochii, 
care să nu mai vadă o lume a cărei privelişte îl doare şi pleacă, dus de 
mână de un copil al său în exil. 

Este ceva măreț şi senin în toată concepţia aceasta. 

Dar în această scenă nu este nimeni bolnav, nici schilod, nici 
sărac. 

Sunt oameni normali care espiază crime, ce au răsărit din însuși 
caracterul lor”. 


Teatrul românesc 


„Teatrului românesc îi trebuie un capital de piese bune, actorilor 
un capital de roluri potrivite cu talentul şi fizicul lor.” 

. răul de căpetenie este următorul. În toate ramurile activităţilor 
publice | n-a fost şi multă vreme încă nu va fi stabilitate. Precum în viaţa 
statului fiecare urmaş strică jucăriile pe care şi le făcuse predecesorul său, 
tot aşa şi în teatru vedem succedându-se direcţii cu totul deosebite.” 

„Intr-un an vedem tendenţe mai curate, într-altul ne trezim din nou 
cu offenbachiadele, iar o parte din public, aceea căreia îi mai place un 
repertoriu ce nu-i dă nici de gândit, nici de simțit, încurajează adesea 
piese la cari un tată de familie nu-şi duce bucuros nici nevasta, nici copiii.” 

„Întrebarea, dar este dacă teatrul românesc are destulă putere de 
viaţă ca să cristalizeze în mijlocul nestorniciei împrejurărilor noastre.” 

„Cu toată sfiala, ce ne-o impune fizionomia intelectuală a 
României, vom răspunde totuşi da.” 

„In privirea comediei ne-am format de mult convingerea. Comedia 
ar putea să aibă la români un viitor foarte însemnat, din cauza voioşiei cu 
care se joacă, mai ales când piesa se petrece în cercuri sociale bine 
cunoscute de actori.” 

„. în comedie nu e pericol. Ea poate să aibă un viitor, şi dacă s-ar 
începe z a se juca deocamdată piesele mai uşoare ale lui Molière, în bunele 
traduceri vechi, s-ar pune începutul unui repertoriu comic statornic.” 

„Arta dramatică n-are în România nici un singur azil, în care să 
se poată dezvolta în liniştea şi cu maturitatea ce i se cuvine.” 

„Neavând fonduri statornice, teatrul românesc e avizat la 
nestatornicia gustului publicului celui mare, căci atârnă de la 
încasările serale.” 

„... nestatomicia lui materială are drept efect şi nestatornicia 
artistică.” 

„De o jumătate de secol putem zice că se joacă teatrul şi cu toate 
acestea până acum nu s-au cristalizat încă: un repertoriu statornic, care 
să nu se învechească niciodată.” 

„Lipsa de capital bănesc e cauza lipsei unui capital artistic, 
teatrul n-are repertoriu statornic, actorii n-au o seamă de roluri studiate 
din piese de caracter, cari să nu se învechească niciodată, ci siliți a 
interesa publicul şi a-l atrage oricum la reprezentații, actorii schimbă 
rolurile care cum îi vine.” 

„... piesele se schimbă foarte repede încât abia se mai repetează 
de două sau trei ori”. 

„... atârnarea de publicul cel mare e cauza de căpetenie pentru 
care nici repertoriul nu-i de samă, nici actorii n-au vremea materială 
ca să-şi studieze «con amore» rolurile.” 

„ŞI nici e cu putință ca teatrul să se ridice la gradul unei instituţii 
de cultură.” l 

„In teatrul central al unei nații de peste zece milioane de suflete 
se dau Orfelinele cu sala plină, iar de s-ar da Zgârcitul lui Molière sau 
Hamlet al lui Shakespeare, suntem siguri că sala ar fi goală. 

O asemenea împrejurare se explică, se scuză chiar — dar nu se 
justifică.” 

„Ar fi drept ca un popor atât de numeros ca al nostru să aibă 
măcar un singur teatru model c-un repertoriu model şi nu ne îndoim că 
acest teatru şi-ar creşte publicul. 

Azi ar veni puțini, mâni mai mulţi, poimâni şi mai mulți, încât 
peste zece ani singurul teatru care ar fi totdeauna plin ar fi cel bun.” 


Repertoriul naţional 


„În genere noi nu suntem pentru traduceri, ci pentru compuneri 
originale; numai aceea voim, ca piesele, de nu vor avă valoare estetică 
"mare, cea etică să-i fie însă absolută.” 
„Ni place nouă şi gluma mai bruscă, numai ca să fie morală, să 
nu fie croită pe spatele a ce e bun.” 

„Ni place nouă şi caracterul vulgar, numai corupt să nu fie; 
onest, drept şi bun ca litera evangheliei, iată cum voim noi să fie 
caracterul vulgar din dramele naţiunale.” 

„Sunt binevoiţi autorii, cari chiar cu talent mai neînsemnat îşi 
dau o silință onestă de a scrie solid şi sănătos fără jignirea moralei şi a 
cuviinţei — adeseori autori de aceştia sunt mai de preferat decât aceia 
cari strălucesc prin luxul bogat al fanteziei, prin verva cea plină şi 
strălucitoare a spiritului; tot aşa precum adeseori e mai de preferat apa 
cea vie, curată, proaspătă, care constituie o condiţiune neapărată a 
vieţii, înaintea chiar a parfumatelor vinuri ale orientului.” 

Ajungem astfel la una din preocupările majore ale geniului 
eminescian preocupare al cărui nume nu-i altul decât 


Modele 


„Când iei în mână operele lui Shakespeare, geniala acvilă a 
Nordului, cari par aşa de rupte, aşa de fără legătură între sine, ţi se 
pare că nu e nimica mai uşor decât a scrie ca el, ba chiar a-l Şi întrece 
chiar prin regularitate. 

Insă poate n-a esistat autor tragic care să fie domnit cu mai 
multă sigurătate asupra materiei sale, care să fie ţesut cu mai mare 
conştiinţă toate firele operei sale, ca tocmai Shakespeare; căci ruptura 
sa e numai părută, şi unui ochi mai clar i se arată îndată unitatea cea 
plină de simbolism şi de profunditate, care domneşte în toate 
creaţiunile acestui geniu puternic.” . 

„Shakespeare nu trebuie citit, ci studiat şi încă astfel ca să poţi 
cunoaşte ceea ce-ţi permit puterile ca să imiți după el ...” 

Ar fi nefiresc să nu inserăm tot aici admirabilul portret făcut 
aceluiaşi Shakespeare care, prin tainicele jocuri ale eternității, se 
dovedeşte a fi şi un extraordinar autoportret. Poezia, intitulată ŞI ea 
simbolic premonitor — Cărțile — îşi răspândeşte lumina de parcă ea ar 
veni de pretutindeni: 


„Shakespeare! adesea te gândesc cu jale, 
Prieten blând al sufletului meu; 

Izvorul plin al cânturilor tale 

Imi sare-n gând şi le repet mereu. 

Atât de crud eşi tu, şi-atât de moale, 
Furtună-i azi şi linu-i glasul tău; 

Ca Dumnezeu te-arăţi în mii de feţe 
Şi-nveţi ce-un ev nu poate să te-nveţe. 

De-aş fi trăit când tu trăiai, pe tine 
Te-aş fi iubit atât — cât te iubesc? 

Căci tot ce simt, de este rău sau bine, 
— Destul că simt — tot ţie-ţi mulţumesc. 
Tu mi-ai deschis a ochilor lumine, 
M-ai învăţat ca lumea s-o citesc, 
Greşind cu tine chiar, iubesc greşeala: 
S-aduc cu tine mi-este toată fala”. 


„Un dramaturg e, care întrunind mărime şi frumuseţe, curățenie 
şi pietate adevărat creştină, se ridică cu totul din cercurile esclusive nu 
numai ale unor clase ale societății până la abstracţiunea cea mare şi 
puternică a poporului. 

Pe popor în luptele sale, în simţirea sa, în acțiunea sa, demonică 
şi uriaşă, în înțelepciunea sa, în sufletul său profund ştie a-l pune pe 
scenă Victor Hugo şi numai el. 

Adoratoriu al poporului şi al libertăţii, el le reflectă pe amândouă 
în conture mari, gigantice, pe care adeseori, puterile numai omeneşti 
ale unui actor nici că le poate urmări cu espresiunea. 

Pe acest bard al libertăţii îl recomandăm cu multă seriozitate 
Junimii, ce va vrè să se încerce în drame naţiunale române.” 

„Dacă cineva se simte anume dispus să trateze materie tragică, 
ori comică din poporul țăran, îi recomandăm de model pentru cea întâi 
sublima dramă a lui Frederic Hebbel: Maria Magdalena, pentru cea 
de-a doua din comediile cele poporale ale poetului danez Holberg. 

Nu să le imiteze, nu să le traducă, ci numai să le aibă de 
măsurariu pentru ce va scrie în acest gen.” ~> 


Actorul 


„... un actor e dator să gândească nu numai cu autorul, dar 
adesea şi în locul lui.” 

„Câte piese nu datoresc succesul lor — nu valorii lor interne —, ci 
jocului bine meditat al actorilor.” 

„Sunt două soiuri de actori, unul care primeşte condițiuni şi altul 
care impune condițiuni directorului. În interesul teatrului nostru noi 
am dori cât mai mulți din aceştia din urmă.” 

„...actorul simte când are să înfăţoşeze caractere adevărate şi 
când imaginare. Intr-un caracter adevărat e la el acasă.” 

»...actorul să nu fie numai un talent, căci talentele se găsesc 
uşor, ci să rămâie neatins de toate obiceiurile rele, de manierile 
stranie, de rutina viţioasă a celor mai mulți artişti.” 

„Este elementăr într-un teatru că toţi actorii să aibă un diapazon 
statornic.” 

„Meritul ' şi adevăratul talent sunt mai presus de nevoia. 
reclamei...” l 

„actorul să interpreteze atât de bine rolul greu, încât să-ți râdă 
inima ascultând frumoasele versuri.” 


Slăbiciuni ale actorului 


»... afectarea exagerată şi încrederea neascunsă în talentul său.” 

„++. Se suie pe coturnul tragic chiar când nu e vorba de a înfăţoşa 
caractere înalte, pasiuni adânci.. i 

„Juca bătrânul general. Însă de multe ori uita de bătrâneţele 
sale şi gesticula cu cârja, pe care trebuia să se sprijine cu toată 
îndemânarea unui tinerel. 

Iritarea şi violența dă o putere juvenilă extraordinară, dar cu 
toate acestea în toate împrejurările de emoţiune am trebui să 
recunoaştem pe gârbovitul bătrân.” 

>... Ceea ce constatăm cu părere de rău este că afară de doi-trei, 
ceilalți nu ştiu a vorbi. În teatrul românesc ți se pare a auzi citind pe 
cineva într-o limbă pe care el n-o pricepe...” 

»... multe scene s-au jucat aşa încât părea că un actor vorbeşte 
din pivniță şi altul din podul casei; iar când vorbeau mai mulţi era Şi 
mai ciudat.” 

x 


Ideile lui Eminescu sunt mult mai numeroase. Noi n-am făcut 
decât să le desprindem pe acelea care au în mai mare măsură legătură 
cu formarea unui tânăr actor. Acesta găseşte în masivul tezaur 
eminescian al teoriilor despre teatru o cale spre roluri, dar mai ales 
spre sine însuşi. Este o descoperire de sine comparabilă cu caratele 
diamantelor. În ambele cazuri, valorile sunt neprețuite şi nepreţuibile. 
Ca tot ce se referă la formarea armonioasă a unui tânăr. 

Închei amintind un alt gând al lui Eminescu: „Un început bun e 
adesea lucrul de căpetenie.” 

Aşa să fie. 

I. L. CARAGIALE 
(1852-1912) 
MENTOR AL TEATRULUI ROMÂNESC 


Nimeni nu ne caracterizează mai bine decât noi înşine. Ceilalți văd 
doar partea de la suprafaţă a aisbergului, uriaşa masă de sub valuri scapă 
privirilor. Nu şi celor personale. Când privirile aparțin unui creator. 

Gândul mi l-a sugerat Caragiale. Într-una din fermecătoarele sale 
idei „răzleţe”, idei asemeni solitarului (diamant șlefuit în nenumărate 
fațete, de o valoare nepreţuită...), el spune: „Văd enorm, simt 
monstruos.” În cazul de față atât „enorm”, cât şi „monstruos” nu sunt 
atributele unei dihanii apocaliptice, ci majorele însuşiri ale unei firi 
artistice superlativ înzestrate. Părerile lui despre teatru nu fac excepție 
de la această admirabilă normă. 

„Teatrul, afirmă el, nu e un gen de artă, ci o artă de sine 
(stătătoare) tot aşa de deosebită de literatură în genere şi în special de 
poezie, ca orişicare artă — de exemplu, arhitectura.” 

Simţind nevoia să întărească afirmaţiile sale, Caragiale are 
mândria creatorului conştient de prerogativele artei pe care o slujeşte: 
„Teatrul e o artă independentă, care, ca să existe în adevăr cu 
dignitate, trebuie să pună în serviciul său pe toate celelalte arte, fără să 
acorde vreuneia dreptul de egalitate pe propriul său teren.” 

Instituţia are personalitatea ei distinctă: „Teatrul este o artă 
constructivă, al cărei material sunt conflictele ivite între oameni din 
cauza caracterelor şi patimilor lor. 

Elementele cu care lucrează sunt chiar arătările vii şi imediate 
ale acestor conflicte.” 

Natură poetică reprimată de excesiva sa luciditate, Caragiale are 
din când în când sentimentul că imaginile pot exprima complexitatea 
gândurilor legate de un fenomen atât de important cum este teatrul, 
mai bine decât orice altceva: „O picătură de rouă ce cade din înălțimi 
reflectă din pereţii ei tot văzduhul; ceea ce e fără margini în afară, se 
adânceşte înlăuntrul ei, afundându-se iar fără margini.” 

Premisele promit. Unde vrea însă să ajungă Caragiale? „Exact la 
pont” ca să-i folosim propria expresie: „Aşa e şi sufletul omenesc, o 
oglindă diferită având în adâncimea-i şi o conştiinţă; de aceea, 
minunea fără margini de afară, ne interesează mai puţin decât minunea 
dinlăuntrul, tot aşa de fără margini. 

Cu cât cea dintâi se depărtează, cu atât cea de-a doua ne 
pătrunde mai adânc: cea dintâi este, cea de-a doua suntem.” 

Excepţională această distincție între „este” şi „suntem”. „Este” — 
înseamnă a fi pe plan cosmic, acolo unde toate părţile aparțin unei 
totalități care le diminuează, dacă nu cumva chiar le- anulează orice 
individualitate. În vreme ce „suntem” subliniază realitatea umană ca 
fiind ea însăşi un univers, dar un univers care, dimpotrivă, potențează 
la maximum tot ce este personal în ceva. 

Imaginea oglinzii nu este întâmplător aleasă. Ea face parte din 
simbolistica tuturor tărâmurilor care îşi propun să dezvăluie ocultul — 
de la alchimie până la psihologia abisală: „Atâta trebuie oglinzii: să 
aibă darul de a reflecta; încolo, fie sferică, fie tăiată ca diamantele-n 
fațete, fie achromă, sau colorată în orice chip, ea îşi va păstra mereu 
un mod acelaşi de oglindire: totdeauna va fi un mod constant de 
raporturi între ce şi cum oglindeşte.” 

Să ne amintim frecvenţa cu care feluriţii teoreticieni utilizează 
imaginea oglinzii când vor să se apropie de exhaustivitate, şi vom 
înțelege mai bine intenţiile marelui nostru dramaturg. 

„Disecţia” la care Caragiale supune teatrul dezvăluie o competenţă 
ieşită din comun. Este competența creatorului deprins să contemple 
„fenomenele” dinlăuntrul lor şi nu din afară, aşa cum procedează, de 
obicei, până şi cei mai avizaţi dintre critici. Ne amintim că tot el spusese, 
iarăşi, în termeni inconfundabili: „Vrei ca ceva să-ţi apară exact, priveşte-l 
de aproape. Vrei ca să-l vezi frumos, contemplă-l de departe.” Caragiale 
foloseşte ambele planuri când e vorba de teatru. Şi bine face. În felul 
acesta, avem deopotrivă o imagine exactă şi frumoasă. 

„Convenţionalitatea acestei arte este cea mai grosolană posibilă: 
căci intențiunea de a arăta obiectul — care aicea sunt conflictele morale 
ivite între oameni — se realizează prin arătarea obiectului chiar întocmai.” 

Deci, facultatea teatrului este pe deplin obiectivă. De aici şi autori- 
tatea lui atunci când înfăţişează existenţa în varietatea ei aproape infinită. 

„Aici intenţia artistului îmbracă, în carne şi oase adevărate, 
figurile ce ne arată: toate sunt, nu spuse, ci aevea înfăţişate; bucuria 
râde din ochi vii, durerea plânge cu lacrimi adevărate, faptele cer timp, 
şi precum în natură trebuiesc să treacă vreme şi împrejurări peste 
obiectul real pentru ca el să se modifice în o stare dată lui, asemenea 
aici trebuiesc să treacă împrejurări şi prin urmare vreme reală pentru 
ca să se desăvârşească arătarea intenţionată.” Similitudinea propusă 
izbuteşte şi de data aceasta să reliefeze particularităţile distinctive ale 
teatrului față de celelalte arte.. 

Procesul urmat de teatru are „individualitatea” sa: „... concepțiunea 
dramaturgului se formează în înfățişări vii de împrejurări şi fapte 

omeneşti, iar gândirea lui nu are nimica de a face cu producţia teatrală în 
sine; şi dacă el gândeşte, aceasta o face numai spre a găsi întocmirea, 
economia mechanică, pe care să poată sta clădirea ce a conceput şi 
voiește să înfățişeze.” Sunt semnificate aici cele două lumi din care este 
alcătuit teatrul: textul şi spectacolul. Ambele pot să-şi păstreze autonomia 
necesară, dar au şi obligaţia de a colabora creator. 

Urmează stabilirea unei corespondențe dragi lui Caragiale: „Cu 
mult mai mult se aseamănă deci dramaturgul cu architectul, care concepe 
clădirea, o plănuieşte pe hârtie, şi tocmai apoi o arată făcută gata din 
grămădirea întocmită a materialului voit.” Şi continuă: „În acest sens 
gândeşte şi dramaturgul — nu la a gândi ceva, ci la arăta ceva.” 

Care sunt notele distinctive ale teatrului? „Insă fiindcă Teatrul 
ne arată oamenii, şi fiindcă în împrejurări omeneşti, acțiunile, cari sunt 
chiar viaţa, sunt însoţite de vorbire, oamenii dramaturgului trebuie 
fireşte să vorbească şi ei. 

Din împrejurarea însă că păpuşile lui, pe lângă că trebuie să 
umble, să plângă, să râză, să se mângâie, să se bată ori să se ucigă 
chiar (fapte ce nu se pot întâmpla în lume tot pe tăcute), mai trebuie să 
şi vorbească şi că poetul nu are alt material extern de comunicare a 
gândirii sale decât cuvântul — din această împrejurare, că un element 
material este comun, şi aceasta în proporţii de întrebuințare şi ordine 
foarte neegale, între două arte atât de fundamental deosebite prin 
modul de transmitere al concepțiunii, se poate oare deduce că Teatrul 
este Poezie şi că o producţie de teatru este o producţie de gen literar?” 

Intrebarea este retorică, iar răspunsul lui Caragiale, unul care nu 
numai că spulberă insinuarea formulată mai sus, ci cu argumente 
solide vine s-o demonteze piesă cu piesă. 

Demonstrația include şi alte aspecte. „... piesele nu se împart în 
primitive şi moderne, simple şi complexe, naive şi rafinate: se-mpart pur 
şi simplu în piese bune şi rele, frumoase şi urâte, inteligente şi neroade.” 
Sunt de observat ingenioasele perechi de contrarii pe care Caragiale le 
foloseşte ca un adevărat maestru — nu numai al limbii, ci şi al cugetării. 

„O piesă cât de primitivă poate fi foarte frumoasă, precum o piesă 
cât de modernă poate să fie din contră foarte proastă.” Un diagnostic 
diferențial de expert, diagnostic confirmat suplimentar: „Autori, cari au 
rămas clasici, şi vor încânta lumea totdeauna sunt, din punctul de vedere 
al technicei şi al facturii, foarte primitivi, şi autori moderni, a căror factură 
a atins culmea rafinării, trec unul după altul, având fiecare o clipă de 
succes, şi după aceea se duc să se-nece în fundul uitării.” 

Este surprinsă aici o realitate care a depăşit fruntariile vremii în 
care a fost dezvăluită. Numărul cimitirelor de piese proaste sunt 
egalate poate numai de mai materialele cimitire de maşini din lumea 
contemporană... | 

+». la teatru, arta execuţiunii are o importanţă cu atât mai mare, 
cu cât materialurile lor de construcție sunt deosebite suflete 
omeneşti... În teatru sufletele omeneşti trebuie să se mişte; puterea 
construcției rezidă într-un echilibru instabil.” 

Prețioasa idee este accentuată: „Din aceasta rezultă că 
executarea bună a unei comedii slabe poate s-o scape de cădere, iar o 
executare prea slabă poate face să se surpe cea mai frumoasă piesă.” 

Caragiale taie un nod gordian: „Şi pentru aceea virtuozitatea 
artistului dramatic a avut şi va avea totdeauna, în afară şi independent 
de literatura respectivă, o atât de mare importanță.” 

Frumoase calități de exeget vădeşte Caragiale atunci când îşi 
propune să înfățişeze deosebirea dintre două concepte artistice foarte 
dezbătute de-a lungul vremurilor, conceptele de stil şi de manieră. 
Demonstrația întreprinsă are deopotrivă altitudine şi profunzime, două 
însuşiri care abia împreună nu greşesc niciodată. Altitudinea fără 
profunzime e retorică, profunzimea fără altitudine este naturalistă. 

Obiectul dezbaterii? Shakespeare şi Schiller. 

Intervenţia lui Caragiale debutează liniştit: „lată două piese de 
teatru, două tragedii. În amândouă avem aproape aceeaşi fabulă: doi frați 
— unul bun, blând, prostuţ, onest, devotat tatălui Şi fratelui; celălalt, rău, 
fățarnic, invidios, intrigant, urând de moarte şi pe tată-său şi pe frate-său”. 

Dintr-o dată, un semnal de alarmă: „Cel rău profită de buna- 
credință a naivului bătrân, țese o intrigă infernală şi pierde pe cel mai 
mic în ochii tatălui.” E 

Ni se descriu limanurile: „Într-una din piese horopsitul, victimă 
persecutată, o ia razna în lume şi fuge în pădure, unde trăieşte într-o 
vizuină ca un pustnic nebun. În cealaltă, horopsitul, desperat, îşi ia 
lumea în cap, şi se face tâlhar de codru. Şi într-una şi-ntr-alta, tatăl 
lesne crezător cade la rându-i victima mişelului intrigant.” 

Ajungem la locul separării celor două albii: „Ia să vedem ce fac 
cu această fabulă doi artişti deosebiți.” 

Într-adevăr, ce vor face? „Unul ne aruncă înainte persoanele 
fabulei şi le dă drumul să facă orice vor voi ele, cum le-o tăia capul şi 
cum le-o îndemna inima: să facă în fine tot ce sunt în stare să facă. 

Celălalt ne prezintă persoanele dându-le misiunea imperativă de 
a ne spune cum sunt ele.” 

Diferenţierile se amplifică: „Primul, o dată ce le-a dat drumul 
persoanelor sale, nu se mai amestecă deloc, nu mai face nici o 
presiune morală asupră-le. El nu se mai interesează de soarta lor, de 
succesul sau peirea lor: le lasă în voia întâmplărilor, aşa cum le-a făcut 
Dumnezeu, să-şi împlinească fiecare scrisul ei. 

Cel de al doilea, din contră, e foarte gelos de soarta persoanelor 
lui: o singură clipă nu le slăbeşte; se ţine pas cu pas de ele. Le 
ocroteşte, le persecută, le laudă, le critică, le admiră, le ajută să iasă 
din încurcătură, să răspunză la enigme, să dezlege şarade; le 
recompensează şi le pedepseşte.” 

Ca într-o excelentă piesă de teatru cu două planuri principale, 
argumentele lui Caragiale se supun unei intrigi nu numai ingenioasă, 
ci şi perfect verosimilă: „Dacă, la cel dintâi, doi inşi se ceartă şi cât 
p-aci să-şi verse sângele, el se dă cuminte la o parte, lăsându-i să-şi 
împartă părul cu furca. 

In cazul analog, cel de-al doilea, după ce-i pune cu dinadinsul să 
se certe, apoi tot el se amestecă de-i împacă; ba, ori ajută pe cel mai 
slab ca să covârşească puterile celui mai tare; ori, dacă este mai 
simpatic acesta, îi mai dă ajutor pe dedesubt ca să-l zdrobească pe 
acela cu desăvârşire. 

In fine, bietele persoane, bune, rele, cum or fi, în loc să facă 
necontenit ce i-ar îndemna firea lor, sunt osândite să spună mereu 
aceea ce le suflă autorul. 

S-ar putea zice că persoanele acelea de ar exista, şi-au găsit 
beleaua cu introducătorul lor în faţa lumii.” 

Ne apropiem de deznodământ: „Într-un cuvânt, la persoanele 
celui dintâi artist, avem o continuă confirmare a vieţii; iar la ale celui 
de-al doilea, un torent continuu de afirmări exterioare, fără vreo 
confirmare interioară.” 

Gongul final: „Oricine, credem, a înţeles că am vorbit despre 
Glocester şi fiii săi şi despre bătrânul Moor cu Franz şi Carol.” 

Expunerea are aceeaşi claritate pe care a demonstraț-o eminenta 
analiză evocată deja a lui Eminescu asupra lui Oedip rege de Sofocle. 
Şi, în cazul ambelor exegeze, ne întrebăm dacă ar putea altcineva să 
concentreze în mai puţine cuvinte ceea ce se petrece în respectivele 
universuri umane? Credem că nu. 

Talentul a constituit o preocupare de viață pentru Caragiale. 
Surprinzător? Deloc. Fiindcă un creator autentic nu poate exista în 
afara problematicii determinate de câteva mobiluri dintre care talentul 
este unul de frunte. 

»--. lucrul pe care n-ar trebui să-l uităm niciodată când vorbim 
despre produceri intelectuale: ta-len-tul, şi tocmai de el nu pomenim 
niciodată.” 

Problema a fost enunțată cu aplombul caracteristic marelui 
creator. Interesantă însă este dezvoltarea ei: „O operă de artă este o 
ființă, căreia insuflătorul de viaţă nu este, nu poate fi decât talentul. 

Fără această flacără de viaţă, flacără mai misterioasă şi mai 
nedefinită decât. chiar razele lui Roentgen, poți căpăta lucruri 
artificiale, nu opere artistice, şi nimic nu e mai altceva, față- cu 
artisticul, decât artificialul.” . 

Locul talentului în configurarea creației? „Pentru a face o operă 
de artă, o operă viabilă, trebuie talent, talent, talent.” Această ridicare 
la cub al talentului ilustrează cu prisosință greutatea pe care Caragiale 
i-o acordă. Eo, i 

Ca orice minte subtilă, dramaturgul nostru găseşte nuanțe care 
întregesc convingător afirmațiile: „Am zis într-adins viabilă, pentru ca 
dintru început să eliminăm din discuție ideea de durabilitate, atât de 
străină în discuție.” 

De ce ar fi astfel? „Adesea literații fac greşeala (după părerea 
noastră mare) de amestecă, în cercetările lor despre . creațiuni 
intelectuale, întrebarea: opera aceasta rămâne? Cât timp va rămânea? 
Aşa întrebări sunt absolut afară din chestie.” 

__Dacă aşa ceva nu interesează, atunci ce ar putea stârni 
curiozitatea? „Intrebarea noastră, faţă cu o lucrare de artă, nu poate fi 
decât aceasta: opera aceasta viază? Căci încă o dată, dacă are viaţă, 
aibă-o pentru azi, mâine sau pentru veacuri — ea va fi trăit, şi asta e 
condiţia fiinţei, viaţa, nu durata vieţii.” 

Caragiale atacă frontal: „Ce este talentul? De! aceasta este nu 
prea uşor de spus, dar poate nu de tot imposibil.” Ne-am aştepta ca 
definiția să aibă tranşanţa unei efigii. Dar, Caragiale n-ar fi marele 
dramaturg, dacă n-ar folosi în elucidarea problemelor — ocolul 
semnificativ. Care este acesta? Intrebarea — ce este lipsa de talent? De 
data aceasta răspunsul e în stilul său cunoscut: „Lipsa de talent este 
incapacitatea de a găsi formula de comunicare exactă a simţirii ce ne-a 
produs-o împrejurările materiale.” ; 

Recurgând la perioade ample, Caragiale ne elucidează treptat 
toate necunoscutele legate de talent. „... pe câtă vreme sufletele 
omeneşti în genere sunt iritabile la atingerea naturii, numai unele alese 
sunt în stare să întoarcă în afară, ca un fenomen deosebit, pentru 
înțelesul altora iritarea ce au suferit-o. 

Toţi suntem iritabili; expresivi sunt numai unii.” | 

Profund raționament. Cu reverberații fără sfârşit în cei familiarizați 
cu aspectele artei. „Oricare ar fi felul material al expresiunii, o condiţie 
neapărată pentru ajungerea scopului ei este înțelesul uman. 

Sunete, cuvinte, linii şi colori, forme — viaţa nu consistă în ele 


Chiar, în materialitatea lor, ci în intenţiunea de a ne deştepta, prin . 


înfăţişarea lor, un înţeles. 

Intenţiunea — aceasta este esenţa vieței; expresia este numai 
organizmul ei material.” ; 

Nu vom insista asupra succesiunii în cascadă a argumentelor 
care conduc spre concluzia finală, mulțumindu-ne s-o evocăm pe 
aceasta doar: „A crea — a apuca din haosul inform elemente brute, a le 
topi împreună şi a le turna într-o formă, care să îmbrace o viaţă ce se 
diferenţiază într-un chip absolut hotărât de tot ce nu este ea — aceasta 
este puterea naturii şi a artistului. 

Şi această putere, la artist o numim talent. Talentul este deci 
puterea de expresivitate ce o au îndeosebi unii, pe lângă iritabilitatea 
ce o au toţi.” 

A meritat ocolul (care datorită frumuseţii lui parcă nici n-a fost 
ocol, ci cum spune poetul — „ocolul face parte din drum”, deci o 
inevitabilă parte a acestuia), fiindcă grație rezolvării problemei 
talentului, vom înțelege mai temeinic următoarea secțiune a lucrării 
noastre care se referă la modul în care l-a înţeles Caragiale pe-actor. 

Din portretele pe care Caragiale le consacră Tudorei Pătraşcu, lui 
Ştefan Velescu, lui Ion Brezeanu desprindem destule elemente din care să 
putem constitui portretul actorului ideal visat de marele dramaturg. 

In persoana Tudoriţei, Caragiale elogia — „culmea bunătăţii; 
foarte simplă şi blândă — talente foarte rari la teatru.” Dar bunătatea 
aceasta care nu era consecinţa unui talent deosebit actoricesc, era 
însoțită de nişte atu-uri care-i confereau un loc distinct dacă nu în 
istoria teatrului românesc, în orice caz în muzeul amintirilor plăcute 
ale autorului: „O nebiruită patimă pentru artă o aruncase pe scenă.” 

Şi nu fără motivaţie: „Tânăra era de o frumuseţe remarcabilă. 
Ovalul figurii de o tăietură antică, puțin cam prea dezvoltat; corpul 
înalt şi mlădios, cu talia foarte sus şi voinic fără bogăţie de carne; 
mersul mândru şi hotărât îi dădea un aer de băiat — un tip clasic de 
june lazaron napolitan de o seninătate şi o dulceaţă extraordinare. 
Afară de astea, un contralto grav, bine timbrat şi foarte simpatic. 

Toate însuşirile ei făcură pe Pascaly să destineze pe Tudoriţa 
pentru travesti. Omul cu pătrunderea lui sigură nu se înşelă.” 

Analizând creația unui mare actor, fără dubiu, mare actor, el 
afirmă:  „...Brezeanu este extraordinar temperament, o natură 
desăvârşită de artist, unul dintre rarele fenomene cari pun adânc marca 
lor pe o întreagă epocă artistică.” 

Citând câteva din rolurile acestuia din — Doctorul fără voie, 
Scrisoarea pierdută, Noaptea furtunoasă, Avarul — Caragiale enunţă: 
„judecați despre minunata bogăţie a invenţiei lui, varietatea fanteziei 
lui, puterea stăpână cu care-şi împlinea concepţiunile.” 

„O fibră a fiinţei lui nu se astâmpără o clipă; toate lucrează potrivit 
ca-ntr-un traiu adevărat şi sincer” e un alt semn al talentului său. 

Există însă ceva mai presus de atât: „și ceea ce face să se ridice 
aşa de sus creaţiunile tânărului artist este dragostea călduroasă cu care 
el îmbracă pe toate într-un fel de atmosferă lirică particulară.” 

„Cât e de simpatic (Sganarelle) când, cicălit de nevastă, îi spune 
fierbând: «Te ...bat!», cât e de drăgălaş când scos din fire, chiar o bate!” 

p... Cu cât tact şi cu câtă discreţie ştie el (Nae Ipingescu, n.n. — 
E.V.N.) să cultive amiciţia cetățeanului Titircă şi stima întregii familii 
a acestuia! E i 

Cu câtă vervă lămureşte pe amicul său asupra binefacerilor 
sufrajului universal, preconizat de tânărul Rică Venturiano! 

Cu câtă seriozitate dezleagă el, la sfârşitul piesei, încurcătura, 
când recunoaşte pe romanticul publicist, pe care-l admiră prin 
luminată convingere! — Ipingescu, acest tip de farsă groasă, se ridică, 
prin interpretarea sobră şi rafinată a lui Brezeanu, ia dignitatea 
adevăratei comedii”. ! ` | 

Se pare însă că punctul culminant este atins în rolul Cetăţeanului 
turmentat din Scrisoarea pierdută. „Artistul nostru se afirmă şi aici ca 
un artist de elită, confirmând încă o. dată clasicul precept că şi un 
monstru urâcios, redat de artă, trebuie să placă. 

„Din acel respingător alcoolic, Brezeanu face o nesămuit de 
interesantă întrupare. Are acest Cetăţean turmentat atâta dulceaţă în ochi 
şi pe buze, atâta măsură în mişcări, atâta onestitate şi mansuetudine în 
suflet, încât încetează a mai fi un tip real înjosit; el se ridică sus şi ia 
proporțiile largi şi demne ale unui tip abstract: simbolul unui popor întreg. 

Uite-l! În schimbul unei închipuite îndreptăţiri de sufraj, el este, 
aci îmbrățişat, aci îmbrâncit, când curtenit, când batjocorit — rând pe 
rând, aplaudat, huiduit, ridicat pe braţe, tăvălit prin noroiu, pupat, 
bătut, îmbătat şi mistificat; arareori şi-âr înţelege lucid ciudata soartă, 
dar e pe loc iar buimăcit de câte i se-ntâmplă; mâhnit, dar tot glumeţ; 
beat, dar cu minte; vițios, dar cinstit, se supără o clipă de ceea ce, 

pricepând turbure, simte limpede că se face cu dânsul; apoi, recăzând 
de bună voie în amăgire ca într-o ultimă scăpare posibilă, urmăreşte cu 
tenacitate suprema lui mângâiere — sâmburele mistificării, rădăcina 
soartei lui! — caută mereu şi fără preget să afle de la măcar cine, până 
nu se-nchide urna: el! pentru cine votează? el!” 

Şi analiza continuă cu aceiaşi forță de plasticizare a amândurora. 
A lui Brezeanu, magnific în rol, şi a lui Caragiale, uluitor în 
zugrăvirea interpretării disecate cu plăcerea unui analist de prim ordin. 

Acesta este teoreticianul Caragiale. Un creator pentru care arta 
teatrului nu mai avea secrete. Discernământul, spiritul de pătrundere, 
simţul acela al şaselea. care este caracteristic marilor creatori, bucuria 
descoperirilor, aptitudinea de a se dărui atât clipei, cât Şi duratei, au 
imprimat întregei opere caragialeşti, inclusiv părţii privitoare la teoria 
teatrului, o frumuseţe de nespus, o măreție. autentică prin firescul şi 
omenescul superlativ, pe care numai naturile unice, în felul lor, le posedă. 

„Văd enorm, simt monstruos” şi-a definit propriul univers. 


HENRI BERGSON 
(1859-1941) 
ŞI ESTETICA RAFINATĂ A COMICULUI 


„In eseul său asupra semnificației comicului Râsul (1899), filosoful 
francez îi atribuie râsului o funcţie socială, considerându-l drept o reacţie 
faţă de automatismele de care se izbeşte omul de-a lungul existenţei. 

Este de ajuns, observă Bergson (repetând, de fapt, o vorbă mai 
veche a lui Napoleon), ca un erou de tragedie să se aşeze în mijlocul 
unei tirade, ca efectul comic să-şi facă apariţia. De aceea, susţine el, 
„eroii de tragedie nu beau, nu mănâncă, nu se aşed”. De îndată ce 
intervine grija față de corp, infiltraţia comică este de temut. 

Repetiţia unui cuvânt în teatru devine comică datorită celor doi 
termeni care sunt puşi faţă în față: un sentiment comprimat care se destinde 
ca un resort, şi o idee care încearcă să comprime din nou sentimentul. 

In teatru, râsul nu este o plăcere pur estetică, dezinteresată. 

Există în râs o intenţie nemărturisită de a umili şi, prin asta, de a 
corecta, cel puțin în exterior. De aceea comedia este mai apropiată de 
viață, de viaţa reală, decât drama. 

Cu cât o dramă este mai măreaţă, cu atât este mai profundă 
elaborarea realității în vederea extragerii din ea a tragicului în stare 
pură. Dimpotrivă, în formele de teatru inferioare, cum sunt vodevilul 
şi farsa, comedia se inspiră din realitate. Şi cu cât comedia este mai 
reușită, cu atât se constată o mai mare apropiere a ei de viaţa reală. 

În viață vedem adesea scene care seamănă atât de mult cu 
comedia din teatru, încât cele mai bune piese comice le-ar putea folosi 
fără să le schimbe o iotă. 

Arta, în general, nu este decât o viziune mai directă a realităţii. 
Dar această puritate a percepţiei implică o ruptură de convenţia utilă, o 
anume imaterialitate, numită îndeobşte idealism. Astfel s-ar putea 
spune că realismul rezidă în operă, în vreme ce idealismul stă în suflet, 
şi contactul cu viaţa este reluat numai datorită idealităţii. 

Arta dramatică nu face excepţie de la această regulă. 

Ceea ce drama caută să aducă la lumină, este o realitate 
profundă care nu este ascunsă de necesităţile vieții. 

Sentimentele cele mai violente apar, întocmai scânteii electrice, 
din contactul omului cu semenii săi; atracţii sau repulsii profunde, 
complete rupturi de echilibru, pasiunile pe care omul le ţine în frâu în 
societate, țâşnesc nestăvilite pe scenă. 

Drama văzută la teatru trezeşte în spectatori o tensiune interioară; 
natura îşi ia revanşa asupra societății, mergând direct la fondul lucrurilor. 

In acest fel, ne este dezvăluită partea noastră cea mai ascunsă, 
sau ceea ce s-ar putea numi elementul tragic al personalităţii noastre. 

Interesantă această viziune bergsoniană asupra condiţiei umane 
surprinsă în contextul reprezentat de teatru. Este o imagine care, 
asemeni siturilor arheologice, dezvăluie diferitele straturi succesive 
ale aceleiaşi aşezări umane, purtând în timp, fie vechea denumire, fie 
schimbându-şi identitatea. Dar, oricum ar fi, la un al şaptelea nivel, 
sau la un „n” altul, mult căutata Troie îşi va dezvălui tainele. 

Omul este o existenţă care include într-însa şi râsul şi plânsul, şi 
comedia, cu variatele ei înfăţişări de vodevil şi de farsă, şi tragedia, cu 
mirificele ei ipostaze — monumentală, firească, pasională — ca să le 
amintim doar pe cele mai importante, dar şi drama, această surată mai 
tânără, dar nu cine ştie cât, de vreme ce se spune că Euripide nu mai scrie 
tragedii, ci drame (desigur înainte ca noțiunea să fie numită astfel). 

O atare complexitate nu poate avea alt deznodământ decât unul 
care suspendă orice fel de deznodământ, toate fiind posibile în sensul 
celor spuse de Dostoievski atunci când afirmă că „nimic nu este mai 
fantastic ca realitatea.” 

Omul bergsonian are o asemenea amplitudine sintetizată de 
valenţele sale capabile să-l conexeze la tot ce există — favorabil sau 
nefavorabil, cu atuul privilegiului sau cu acela al handicapului, cu 
deschiderea spre infinit sau cu întemnițarea de bună voie într-o 
opţiune fundamentală. 

Intemniţare care, paradoxal, poate însemna suprema eliberare. 

ANTON PAVLOVICI CEHOV 
(1860-1904) 
PUTEREA DE A-ŢI PURTA CRUCEA 


Misiunea artistului, în concepția lui Cehov, e o misiune de 
entuziasm şi de sacrificiu. Talentul nu e un privilegiu, de pe urma 
căruia posesorul său are numai de câştigat, ci o obligaţie care adeseori 
transformă viaţa celui ce şi-o recunoaşte drept menire, într-un nesfârşit 
şir de suferințe. Dar fără suferinţă, nici o mare creaţie nu e cu putință. 
Emerson spunea că omul care n-a cunoscut suferința nu ştie mare 
lucru despre viață. Cu atât mai mult un artist. Suferinţa scoate la iveală 
tot ce altă stare nu poate. l 

Evident, nu e vorba de o suferință căutată, născocită, ci de aceea 
care vine fără să te întrebe dacă ai aşteptat-o şi, mai ales, atunci când o 
aştepţi mai puţin. Şi ea e cu atât mai puternică, cu cât eşti mai dezarmat, 
cu cât te găseşte mai dezarmat, mai nepregătit s-o înfrunți. Fiindcă rostul 
artistului nu este să savureze gloria, care uneori nici nu apare în decursul 
vieţii sale, ci de a face din arta sa un prilej de bucurie şi de înflăcărare atât 
pentru sine, cât şi pentru alţii. Mai ales pentru alții... 

Emblematic în acest sens este ceea ce spune Nina Zarecinaia: 
„Acum nu mai sunt ca atunci... Sunt o actriță adevărată: joc cu 
plăcere, cu entuziasm. Scena mă îmbată şi mă simt frumoasă. (...) cu 
fiecare zi ce trece cresc puterile sufletului meu. Acum ştiu, înțeleg că 
în ceea ce facem noi, ori că am juca pe scenă, ori că am scrie, 
principalul nu e gloria, nu e strălucirea, nu e ceea ce visam eu, ci 
puterea noastră de a îndura. Să ştii să-ți porţi crucea şi să-ți păstrezi 
credința. Eu cred şi sufăr mai puţin. Şi atunci când mă gândesc la 
chemarea mea nu mă mai tem de viaţă.” 

Rareori a fost formulat un crez artistic de o mai mare frumuseţe. De 
o mai impresionantă nobleţe. De o mai entuziasmantă contagiune. De o 
mai mobilizatoare invitație la perseverare. Cu menţiunea că aici 
perseverarea are semnificația de transfigurare. Or, unde există această 
putere printre puteri, imposibilul însuşi simte nevoia să bată în retragere. 
„Mi-am găsit, în sfârşit, naşul” îl auzim rostind în gând. Şi aşa şi este. 

Pentru Cehov, arta, în general, şi teatrul, în special, sunt 
componente ale existenței tot atât de importante în dezvoltarea calităților 
umane cum sunt actele cele mai vitale. În Pescărușul, aproape nu există 
personaj care să nu se refere la artă, la teatru, la structura lor, la obligaţiile 
artistului, la dificultăţile şi frumuseţile care se leagă firesc de prezenţa lor. 
Judecăţile de valoare formulate au în general un ton încrezător, menit să 

ajute zborului nestânjenit al creatorului, nu să-l doboare. Când acestor 
afirmaţii li se alătură altele, mai sumbre, ele ţâşnesc din sincera dorință a 
celui ce le prezintă de a contribui la desăvârşirea, la mersul înainte al artei 
respective. Actorul, de pildă, trebuie „să iubească teatrul”, „să i se pară că 
jucând stă în slujba omenirii, a artei sfinte.” 

„Când se ridică cortina — spune Treplev — şi în lumina rampei, în 
încăperea cu trei pereţi, aceste mari talente, preoţii artei sfinte, ne arată 
cum mănâncă oamenii, cum beau, cum iubesc, cum umblă, cum sunt 
îmbrăcați; când din scene şi fraze vulgare se căznesc să scoată o 
morală, o biată morală pe-nţelesul tuturor, folositoare în viața de toate 
zilele; când în mii de variațiuni îmi servesc mereu acelaşi lucru şi 
mereu acelaşi lucru, îmi vine să fug, şi fug aşa cum a fugit Maupassant 
din faţa turnului Eiffel, care-i strivea creierul cu absurditatea lui.” 

În domeniul artei nu sunt îngăduite unitățile de măsură mijlocii. Aici, 
competiția nu se poate desfăşura oricum, numai să fie. Opera artistică 
trebuie să fie copleșitoare. Tot ce se menține la stadiul mediu, chiar dacă e 
uns cu mirul celebrități, e efemer. Despre Trigorin, același neliniştit, 
excesiv autoexigentul Treplev spune: „N-are nici patruzeci de ani, dar e 
celebru şi sătul de celebritate... În ce priveşte scrierile lui ... cum să-ți 
spun? Sunt drăguțe. Are talent. ..dar... după Turgheniev sau Zola, nu-ţi mai 
vine să-l citeşti pe Trigorin.” Cumplit diagnostic. Să fii comparat cu 
scriitori buni, nu cu cei foarte mari! Poate fi ceva mai diminuant? 

Viaţa, pare a spune Cehov, e spaţiul de realizare al viselor 
noastre. Fie atunci ca aceste visuri să fie cel puţin frumoase. „Nu 
trebuie să înfățişăm viaţa aşa cum e, sau cum ar trebui să fie, ci cum 
ne-o închipuim în visurile noastre.” Dezideratul îi aparţine aceluiaşi 
Treplev. Prin el, Cehov însuşi preferă lui „aşa cum ar trebui să fie” 
varianta „cum ne-o închipuim în visurile noastre”; fiindcă dacă în 
privinţa felului în care ar trebui să fie viaţa părerile sunt împărțite, 
visurile tuturor oamenilor sunt frumoase... 

De aici, necesitatea de a crea potrivit visurilor pe care le nutrim. 

Artistul adevărat este în concepţia lui Cehov atât de aproape de 
metafora lui Trigorin cu privire la pescăruş. La întrebarea Ninei: „Ce 
scrii?”, Trigorin îi răspunde: „Nimic important. Îmi notez ceva... Mi-a 
trecut prin gând un subiect. (Ascuzând caietul). Un subiect pentru o 
scurtă povestire: pe malul unui lac trăieşte din copilărie o fată tânără, 
aşa, ca dumneata. lubeşte lacul ca un pescăruş şi e fericită şi liberă ca 
şi el. Dar vine din întâmplare un om, o vede şi, aşa, din lipsă de 
altceva, o nimiceşte ca pe acest pescăruş.” 

Adeseori, artistul este jertfa supremă a propriei sale vocaţii — nu o 
dată dictatorială, necruțătoare, greu de îndurat. Dar ea conţine, în ea 
însăşi, ceva sublim care îi asigură dăinuirea şi care sporeşte în cel ce o 
îmbrăţişează tenacitatea şi încrederea. Două puteri ce înfăptuiesc minuni. 

Consideraţiile literare ale lui Cehov, ca şi acelea despre teatru, mai 
au încă o relevanță. Sunt opiniile unui om care s-a simțit deopotrivă — 
veleitar ca Sorin, idealizant ca Dron, etern debutant ca Treplev, celebru cu 
„pete” ca Trigorin, dârz şi impetuos ca Nina şi înfricoşat de perspectiva 
dezabuzării Arcadinei. Şi aceasta deoarece deşi era „plătit” de propriul 
editor în lingouri de aur, deşi cititorii făceau cozi interminabile, din zorii 
zilei, la chioşcurile unde urmau să apară revistele cu vreo creaţie de-a sa 
(anticipând parcă secolul XX, cu infinita sa varietate de fani), a cunoscut 
ostilitatea statornică a criticii, a celei dramatice mai ales. Aşa că avea 
toate datele să-şi privească personajele şi variatele lor crezuri dinlăuntrul 
cuiva care le-a pătimit pe toate, purtându-şi, timp de o viaţă, propria 
cruce. De aici autenticitatea tuturor părerilor formulate. 

Astfel se explică şi de ce părerile despre teatru, crezul despre 
teatru, mai bine zis, al lui Cehov, constituie o mare lecţie morală 
bazată pe iubirea dificultăţilor legate de supunerea vieţii prin artă, o 
iubire care dacă mistuie existenţa artistului, în schimb luminează viața 
semenilor săi, înălțaţi prin arta şi puterea lui de a răzbate când parcă se 
coalizează împotriva lui, căutând să-l silească să dea îndărăt. 

Cehov demonstrează cât de puternic e încorporat teatrul în viaţa 
omului printr-unul din personajele sale care afirmă: „Nu se poate trăi 
fără teatru.” Asemeni acestuia, să ne convingem pe noi înşine că — nu 
se poate trăi fără teatru. 

Din fericire! 


ADOLPH APPIA 
(1862-1928) 
ÎNNOITOR AL SPECTACOLULUI 


Teoretician elveţian, Adolph Appia a pus în scenă opere de 
Wagner, iar prin viziunea lui novatoare a avut o influenţă covârşitoare 
asupra teatrului modern. In 1895 publică studiul Punerea în scenă, a 
dramei wagneriene, urmat în 1899 de Muzica şi punerea în scenă, iar 
în 1921 Opera de artă vie. Sunt scrieri în care militează pentru o scenă 
cu diverse planuri înclinate, cu scări, practicabile, cu jocuri de lumină, 
suprimând rampa şi cortina pentru a include mai bine pe spectatori în 
atmosfera piesei. 

Acordă actorului un loc de frunte, ajutându-l să-şi pună în 
valoare facultățile de exprimare corporale graţie dispozitivelor scenice 
special amenajate. 

După ce-şi termină piesa, autorul are nevoie în primul rând de 
actor, fără de care opera dramatică n-ar mai putea exista decât în 
rafturile bibliotecii. 

Actorul, fiinţă vie, ocupă spaţiul scenic atât prin volumul său, 
cât şi prin mişcare. | 

Evoluţiile corpului au o durată; sunt mai: iuți sau mai lente. 
Autorul dramatic decide şi actorul devine în mâinile sale un compas 
pentru spaţiu, o pendulă pentru timp. Dar nu totalmente, cuvântul scris 
nu poate fixa cu exactitate timpul recitării lui, durata textului scris este 
aproximativă şi nedeterminată. 

Intre opera scrisă a dramaturgului şi opera scrisă a muzicianului, 
diferența este că acesta din urmă îşi domină compoziţia până şi în 
executarea ei, pe când dramaturgul are nevoie de viziunea regizorală 
pentru a da viață operei sale. 

Actualmente, singurul text. care conține în mod implicit durata 
lui în timp, este textul muzical. Durata cuvintelor nu are o prea mare 
legătură cu sentimentele pe care le subînțeleg. Este ceea ce 
exemplifică magistral șonetul lui Felix Arvers sau durerosul secret al 
iubirii lui Cyrano pentru Roxane. l | 

Nici gesturile noastre nu au în mod necesar durata sentimentelor: 
o lovitură de pumnal nu exprimă lunga ură care a dus la acest gest. 

l Muzica poate exprima ceea ce cuvintele sau gesturile noastre 
sunt incapabile s-o facă. Muzica devine astfel un medium remarcabil 
între manuscrisul dramaturgului şi scenă. 

Trăirile sau chiar tăcerile actorului sunt fericit subliniate şi 
completate de muzică. Ea este un regulator al operei dramatice, un fel 
de balanță, căci ea ordonează duratele şi intensităţile relative ale vieţii 
interioare a personajelor. | 

Având aceste patru coordonate ale spectacolului — autorul, 
actorul, spaţiul scenei şi muzica, rămâne să se vadă cum se rezolvă 
animația acestui spaţiu. 

„Este vorba de luminarea lui, mai bine zis de iluminarea picturilor de 
pe pânză, a umbrelor şi a luminilor care simulează un relief oarecare. 

Există două feluri de lumini pentru decorul pictat: una fixată în 
mod fictiv pe pânză prin vopsea, cealaltă instalată pentru a fi vizibilă. 
Lumina de pe pânză nu-l izbeşte pe actor, deşi i se adresează, în timp 
ce lumina rampei îl evidenţiază pe acesta deşi ea este destinată în mod 
special decorului. | : 

„După iluminare vine culoarea. Pictura le poate folosi cum vrea. 
În teatru însă, nu dispunem decât de trei sau patru culori pe sticla 
fixată la luminarea scenei. 

Cam acesta este materialul decorator al scenelor noastre de 
teatru, constituind, de fapt, un ansamblu perfect contradictoriu, țin de 
miracol rezultatele ce se obțin în acest fel. 

Influența exercitată de Appia a fost apreciabilă la vremea sa. 
Bogăția noutăților aduse în prim plan, remarcabila lor putere de 
combinare, personalitățile distincte ale celor chemaţi să le valorifice 
au însemnat pentru arta spectacolului o adevărată revoluție. 

Cu timpul, inventându-se noi şi noi utilități tehnice, aici 
cinematografia avea să joace un rol extraordinar, spectacolul teatral va 
tinde să obţină un loc privilegiat în aprecierile spectatorilor, care nu 
mai veneau să asiste la o piesă, ci la o reprezentaţie de excepţie. 


AL. DAVILA 
(1862-1929) 
TEORETICIANUL DE TEATRU 


Alexandru Davila n-a fost doar inspiratul creator al piesei "Vlaicu 
Vodă sau reputatul director de scenă al unor lucrări dramatice ca 
Manasse de Ronetti-Roman, Cidul de Corneille, Salomeea de Oscar 
Wilde, Gringoire de Th. Banville, sau iniţiatorul şi animatorul 
cunoscutei companii care îi poartă numele. El s-a arătat interesat deopo- 
trivă şi de teoria teatrală, evantaiul problemelor dezbătute fiind deosebit 
de larg, de la cele care vizează textul dramatic şi munca actorului, până la 
rolul pe care publicul îl poate avea în configurarea mişcării teatrale. 

De mii de ani, spune Davila, înţelepții prin cugetări mai mult sau 
mai puţin ingenioase, au stabilit temeiul esteticei. Etică, Morală, Estetică, 
concepțiunea frumosului. Alte vorbe, acelaşi înţeles, alte denumiri, 
aceleași lucruri. Burke, Kant, Schiller, Spencer, Schopenhauer, Cousin, 
Taine etc. pentru a nu vorbi decât de cei moderni, sunt parte în dezacord 
asupra moralei, dar întotdeauna sunt de acord asupra esteticii. | 

Arta trebuie să vorbească sufletului, aşa cum susținea: şi La 
Bruyère: „Când o citire îţi ridică sufletul şi îți inspiră sentimente 
nobile şi curajoase, nu căuta altă regulă pentru a judeca lucrarea: e 
bună şi ieşită din mână măeastră”. 

Frumosul însă e un simț pe care nu-l au deopotrivă toți oamenii, 
dar pe care toți îl posedă, în esenţă, fie ca creatori, fie ca interpreți. 
Dar atunci se pune întrebarea: oare talentul sau geniul să explice arta, 
ori arta să explice talentul sau geniul? Iată-ne închişi într-un cerc 

vicios, tot aşa de ermetic ca acel al oului şi al găinei, care a produs mai 
întâi pe celălalt: oul sau găina? 

Şi pentru că nu putem să ieşim din acest cerc vicios, să lăsăm 
fără altă chibzuire talentul şi frumosul să ne pătrundă sufletul şi să ni-l 
ridice cât de sus. 

Singurul răspuns ce i se va da întrebării va fi că arta, privită în 
scopul ei, e manifestaţiunea frumosului, privită în mijloacele ei, ea este 
interpretarea naturii, "adică. a acelui complex de sentimente, de cugetări, de 
ființe, de lucruri, de obiecte, de legi inexorabile, pe care le cunoaştem 
câteodată, dar care cunoscute sau nu, stăpânesc totul şi cărora totul e supus. 

A fi interpretul naturii e foarte greu. A fi însă acela care simte, 
sintetizează, care simbolizează puterile ei, e ceva mai mult şi e după 
părerea mea, deosebirea dintre autor şi actor. 

Interpretul trebuie întâi să priceapă sinteza sau “simbolul pe care 
îl interpretează. Al doilea, trebuie să facă inteligibilă această sinteză, 
acest simbol şi numai în sfârşit cată să ținem socoteală de mijloacele 
pe care interpretul le-a întrebuințat. 

De aceea, în general autorul — când este interpret — este cel mai 
bun interpret al operelor sale. El explică, desluşeşte, amănunţeşte, se 
coboară în fundul subiectului, pe când interpretul de profesie adeseori 
interpretează fără a explica, fără a desluşi, fără a amănunțţi, fără a se 
cobori în fundul subiectului. 

De aici şi nedumerirea publicului care crede că interpretul 
interpretează subiectul, pe când în realitate interpretul găseşte numai 
prilej de a-şi arăta mijloacele personale sau „sachismele” învăţate în 
şcoală. Este dar mare deosebire între creator şi interpret. Totuşi 
câteodată interpretul se ridică la înălțimea autorului. 

Există în aceste formulări tranşante nu atât dezamăgirea că 
interpreţii sunt rareori de valoarea creatorilor, cât exigenţa, pe care 
Davila a căutat adeseori s-o pună în practică în viaţa sa artistică, de a 
tinde să se înfăptuiască acest deziderat cât mai des cu putință. 

Din faptul că un personaj dintr-o piesă poate fi reprezentat de 
actor în multe feluri, din care unul e cel mai bun, nu trebuie să 
conchidem că celelalte interpretări sunt proaste, se poate zice numai 
pătrunzând cugetul autorului, că o interpretare e mai apropiată de ceea 
ce a vrut autorul decât alta. 

Tot astfel nu trebuie să conchidem din faptul impersonalității 
actorului că el ar fi o ființă inferioară în clasificarea omenirii. Ba chiar 
acela care simțind patimile unei alte ființe va schimba sufletul după 
împrejurări şi este azi împărat, mâine cerşetor, acela e mai mult decât 
un om, e omenirea întreagă; căci el resimte toate patimile omeneşti. 

Pentru a-şi păstra situațiunea sa înaltă, afirmă Davila, teatrul trebuie 
să fie imaginea sufletului omenesc. Când teatrul nu este aceasta, ci o sală 
de desfătare şi actorul nu o imagine a sufletului omenesc, ci o giugea, 
atunci şi teatrul şi actorul se cobor din situaţiunea lor înaltă. 

Actorul trebuie să-şi înalțe sufletul la înălțimea rolului pe care îl 
joacă, nu trebuie să zică fraze goale şi nu-i iertat să nesocotească scena. 

Când teatrul devine un salon de întâlnire şi.un mijloc de 
apropiere şi de desfrâu, teatrul nu mai e teatru, ci uh local. i ii 

Un factor de care trebuie să se țină seama este publicul. Acesta este 
un rău puternic, acum rostogolind glie şi nămol, acum valuri albastre şi 
străvezii, după cum i-a plouat sau i-a fost senin şi nu trebuie nimeni, încă 
mai puţin teatrul, să se lupte împotriva curentului său. Curentul se poate 
analiza sau abate, dar nu e dat nimănui să i se împotrivească cu sorți de 
izbândă. Teatrul poate fi un zăgaz, dar niciodată stăvilar şi e foarte 
mâhnicios să vezi un zăgaz fără apă, un teatru fără public. 

Oricare ar fi acest public actorul trebuie să-şi împlinească 
datoria la fel şi nu e o scuză pentru actorul care nu şi-a îndeplinit toată 
datoria, că publicul din sală nu e acela pe care actorul îl dorea. 
Respectul pe care actorul îl datorează fiecărui spectator în parte nu 
trebuie să se modifice prin numărul spectatorilor. Actorul cată să fie 
colaboratorul autorului, iar nu numai rostitorul cuvintelor acestuia. 

Vehement se arată Davila față de „pleava actoricească care face 
dintr-o artă o meserie. Aceştia au urmat şcoli, dar n-au găsit nicăieri 
nici focul sacru, nici talentul. Ei se vor schimonosi în conformitate cu 
şcolile pe care le vor fi urmat, dar nu vor interpreta personajul dorit de 
autor şi aşteptat de public”. i 

Concluzionând, putem spune ca Davila: „Teatrul a fost 
întotdeauna cel mai eficace mijloc de propagandă pe care l-au avut la 
îndemână ideile noi”. 


K. S. STANISLA VKI 
(1863-1938) 
CREATORUL ŞI METODA SA 


Inspirat de modalitatea interpretativă a lui Tomasso Salvini, 
Stanislavski va insista asupra contopirii actorului cu rolul. Şi aceasta 
pentru că tipul de sensibilitate — atât italiană, cât şi rusească — se 
fundamentează pe o astfel de opţiune. La antipodul celei preconizate 
de Diderot care punea accentul pe raționalitatea detaşată a actorului. 
Atât față de personaj, cât şi față de sine însăşi. 

În concepţia lui Stanislavski, actorul trebuie să posede o minte 
cultivată (adică deopotrivă receptivă şi constructivă) să aibă o ţinută 
etică superioară, să-şi îndrăgească profesiunea până la a o transfigura 
într-o adevărată vocaţie, al cărei climat de manifestare nu poate fi altul 
decât plăcerea de a se împlini pe toate planurile posibile. 

In acelaşi timp, era condamnată improvizaţia (pasămite ar 
conduce la superficialitate), rutina (care se manifestă ca o rugină care 
afecta totul), vedetismul (dăunător bunelor relaţii ce trebuie să existe 
într-o trupă de anvergură). 

Deviza favorită stanislavskiană era: „Nu există roluri mici, 
există numai actori mici” şi ea cuprindea o apreciabilă doză de utopie. 
Dar era una din acele utopii emulative: „Astăzi joci rolul lui Hamlet, 
iar mâine eşti figurant, dar şi ca figurant trebuie să fii artistic”. 

Faimosul său sistem este alcătuit din două secțiuni principale: 

1. Munca interioară şi exterioară a actorului față de sine însuşi. 

2. Munca interioară şi exterioară a actorului asupra rolului. 

Primul domeniu avea în vedere o bună mânuire a tehnicii 
sufleteşti, grație căreia actorul îşi modela sensibilitatea; şi un 
antrenament neîntrerupt asupra corporalităţii, în aşa fel încât să poată 
răspunde tuturor comandamentelor fizice. 

Împreună, cele două componente asigură actorului o condiţie 
interpretativă de excepție. 

La fel de importantă, dacă nu cumva chiar mai importantă, este 
munca asupra personajului, bazată pe o pătrundere spirituală a 
raporturilor care-l animă. 

In viziunea lui Stanislavski, sistemul (mai propriu ar fi să-l 
numim metoda, în limba greacă aceasta însemnând „drumul”) trebuia 
să-l conducă pe actor spre un apogeu în care nelimitatele resurse ale 
intelectului, surprizele mereu imprevizibile ale inspiraţiei şi aripile 
necontenit întinse ale fanteziei urmau să înfăptuiască de fiecare dată 
minunea perfecțiunii. 

Cum însă între teorie şi practică există totdeauna o prăpastie, şi 
în acest caz au apărut curând unele discordanţe. De unde se credea că 
fiecare reprezentaţie va avea o strălucire aparte, s-a ajuns la instalarea 
unui fel de monotonie care îi putea satisface numai pe fanatici. De 
aici, o altă slăbiciune, impresia de muzeu pe care o răspândeau 
spectacolele maestrului. 

Am fi însă nedrepți dacă n-am avea în vedere aspectele lăudabile: 
în trupă se înfiripă un climat de efervescenţă creatoare. Fiecare actor se 

simțea obligat să fie la înălțimea celorlalți. O constantă aplecare spre 
studiu a fiecărui participant conferea o distincţie spirituală tuturor. 

Pe plan mai general, exemplul trupei de la Teatrul de Artă a 
imprimat un avânt aproape universal, multor echipe teatrale. Mai ales 
după ce, din rațiuni propagandistice, o dată cu schimbarea regimului 
politic, s-a trecut la o masivă subvenţionare a activităţilor artistice. 

Ecourile, pe plan mondial, n-au întârziat să se facă simţite. După 
momentul reprezentat de Teatrul din Meiningen, care a conferit instituţiei 
un prestigiu deosebit, acest al doilea punct de referință venea să confirme 
ideea indiscutabilei valori a teatrului înțeles ca echipă. 

Au existat şi consecinţe dezagreabile. Cea mai supărătoare a 
constituit-o convingerea unora că sistemul lui Stanislavski ar putea 
ţine loc de talent. S-au înşelat. Amarnic. 

Sistemul nu putea dărui ceea ce omul nu poseda din fire. 

Izbutea însă să cizeleze, ca pe un diamant, înmulţindu-i caratele, 
talentul născut o dată cu omul. 

Şi nu este puţin lucru. 


LUIGI PIRANDELLO 
(1867-1936) 
ŞI PIRANDELLISMUL 


Definindu-şi apartenenţa scriitoricească, Pirandello afirma că 
există: „scrisori de o factură cu deosebire filosofică. Eu, din păcate, 
fac parte dintre cei din urmă”. Numai că această apartenenţă poate fi o 
nenorocire pentru ins (dacă, şi când, este) dar de obicei se soldează cu 
o binefacere pentru umanitate. Lucru probat şi de opera lui. 

I-a plăcut jocul subtil al ideilor, dar el nu le-a despărțit niciodată 
de viață, opțiune demonstrată de faptul că filosofia sa este extrasă din 
pasiunile şi sentimentele omeneşti, atât de adevărate şi de greşite adesea. 

În cazul creaţiei pirandeliene putem vorbi într-adevăr de existența 
unei concepţii filosofice. Motorul tainic al acţiunilor, conflictelor din 
piesele sale sunt gândurile. Ele circulă pretutindeni, fiecare personaj e 
dublat de calitatea de gânditor, nu în sensul tradiţional al acestui termen, 
de om care cugetă pentru întreaga umanitate, ci în acela de ins care 
regândeşte totul pentru nevoile propriei existenţe. 

Vocaţia lui de scriitor filosof a demonstrat-o în nenumărate 
prilejuri. O remarcabilă încercare de teoretizare a propriei sale 
concepţii întâlnim în studiul Umorismul ale cărui principale idei le 
vom pune în evidenţă. 

O primă caracteristică a omului o constituie starea lui de 
multitudine. „Diferitele tendințe ce caracterizează personalitatea ne 
fac să ne gândim în mod serios că sufletul individului nu e unul 
singur. Cum să susţinem, într-adevăr, că e unul, dacă pasiunea şi 
rațiunea, instinctul şi voința, tendinţele şi idealurile, constituie, într-un 
fel, tot atâtea sisteme distincte şi mobile, care fac ca individul — trăind : 
când unul, când altul din ele, când un compromis între două sau mai 
multe orientări psihice — apare ca şi cum în el există mai multe suflete 
deosebite şi chiar opuse, mai multe şi opuse personalități înseşi?” 
Promiţător şi incitant debut de abordare a omului. 

Viaţa sufletească este departe de liniaritatea sau de monotonia 
celor care au imaginat-o ca armonioasă, unitară. Caracteristica sa 
principală o constituie lupta necontenită. „Simplitatea sufletului 
contrazice conceptul istoric al sufletului uman. Viaţa sa e un echilibru 
instabil; e o continuă deşteptare şi aţipire de afecte, de tendinţe, de 
idei; o fluctuaţie neîncetată între termeni contradictorii, o oscilație 
între poluri opuse, ca speranţa, frica, adevărul şi falsul, frumosul şi 
urâtul, dreptatea şi nedreptatea ... 

Dacă în imaginea întunecată a viitorului se luminează dintr-o 
dată un plan de acțiune sau licăreşte nedesluşit floarea bucuriei, nu 
întârzie să apară — răzbunând. drepturile experienţei — gândul 
trecutului, nu arareori mohorât şi trist; sau intervine, pentru a înfrâna 
zglobia fantezie, simţul ursuz al prezentului. 

Această luptă de amintiri, de presimţiri, de percepții, de idealuri, 
poate fi închipuită ca o luptă între suflete care-şi dispută stăpânirea 
definitivă asupra personalității”. 

Subtil dialectician, Pirandello distinge în toate manifestările 
existenţei un freamăt în care adeseori triada hegeliană a tezei, antitezei 
şi sintezei nu se urmează în succesivitate, ci are un caracter de 
simultaneitate. 

„Viaţa e un flux continuu pe care noi încercăm să-l oprim, să-l 
fixăm în forme statornice şi determinate, înlăuntru şi în afara noastră, 
deoarece noi înşine suntem deja forme imobile şi care, totuşi, pot urma 
fluxul vieţii până când, încremenind puţin câte puţin, mişcarea — 
încetinită şi ea — încetează. 

Formele în care căutăm să oprim, să fixăm în noi înşine acest 
flux continuu, sunt conceptele, sunt idealurile faţă de care vrem să ne 
păstrăm consecvent toate ficțiunile pe care ni le creem, condiţiile, 
starea în care tindem să ne statornicim. Dar înlăuntrul nostru, în ceea 


129 


ce numim suflet şi care e viaţa în noi, fluxul continuă, indistinct, pe 
sub zăgazuri, dincolo de țărmurile pe care ni le impunem, alcătuin- 
du-ne o conştiinţă, o personalitate. 

În anumite momente furtunoase, cotropite de flux, toate aceste 
forme fictive se prăbuşesc într-un ţinut mizer; şi chiar ceea ce nu curge pe 
sub zăgazuri şi dincolo de ţărmuri; ci ni se dezvăluie desluşit şi a fost 
analizat cu grijă în afectele noastre, în îndatoririle pe care ni le-am impus, 
în deprinderile trasate, în anumite momente se revarsă şi răstoarnă totul”. 

Este firesc ca față de -această simultană incandescență, din 
momentul în care devenim conştienţi de ceea ce se petrece, să adoptăm o 
atitudine, dacă nu inchizitorială, cel puțin întrebătoare, curioasă, dornică 
de a elucida, în măsura în care se poate, ceea ce se petrece. 

„Şi iarăşi, pentru toți, poate să reprezinte uneori un chin, faţă de 
sufletul care se mişcă şi se topeşte însuşi corpul nostru, fixat pentru 
totdeauna în trăsături imuabile. Oh, de ce trebuie să fim tocmai aşa? — 
ne întrebăm uneori, privindu-ne în oglindă — cu fața asta, cu trupul ăsta? 
Ridicăm o mână, inconştient, iar gestul ne rămâne suspendat. Ni se pare 
straniu că l-am făcut chiar noi. Ne vedem trăind”. Şi continuă: „In 
anumite clipe de linişte lăuntrică, în care sufletul ni se despoaie de toate 
prefăcătoriile obişnuite, iar privirile noastre devin mai ascuţite şi mai 
pătrunzătoare, ne vedem pe noi înşine în viață — în viața în ea însăşi — 
aproape într-o goliciune aridă, neliniştitoare; ne simțim cuprinşi de o 
nelinişte ciudată, de parcă într-o singură clipită, ni s-ar limpezi o 
realitate care trăieşte dincolo de vederea umană, în afara rațiunii umane. 

Cu o mare luciditate, contextul existenţei cotidiene, aproape 
suspendat în golul liniştii noastre lăuntrice, ne apare lipsit de scop, şi 
această realitate diferită ne apare groasnică în cruzimea ei nepăsătoare 
şi misterioasă, pentru că toate obişnuitele noastre legături sentimentale 
şi de imagini ni s-au separat şi s-au dezagregat în ea. 

Golul lăuntric se lărgeşte, depăşeşte limitele corpului nostru, devine 
un gol din jurul nostru, un gol ciudat ca o oprire a timpului şi a vieţii, ca şi 
cum liniştea noastră lăuntrică s-ar scufunda în abisurile misterului. 
Printr-un efort suprem încercăm atunci să redobândim conştiinţa 
normală a lucrurilor, să reînnodăm cu ele legăturile obişnuite, să 
reconectăm ideile, să ne simțim din nou vii ca mai înainte, ca de obicei. 

Dar nu mai putem avea încredere în această conştiinţă normală, în 
aceste idei reînnodate, în acest sentiment obişnuit al vieții, pentru că ştim 
că sunt o amăgire a noastră, ca să trăim şi că dedesubtul lor e altceva, pe 
care omul nu poate să-l privească fără să moară sau să înnebunească. 

A fost doar o clipă; dar mai dăinuie multă vreme impresia unui 
vârtej, în contrast cu stabilitatea zadarnică a lucrurilor, aparențe 
ambițioase sau mizere. 

Atunci, viața, care se învârteşte măruntă, obişnuită, printre 
aceste aparenţe, ni se pare că nici nu mai există cu adevărat, că e un fel 
de fantasmagorie mecanică. Cum să-i mai dăm importanță? Cum să-i 
mai purtăm respect?” 

In cazul tuturor marilor scriitori, şi Pirandello este unul, între ideile 
„teoretice” şi opera propriu-zisă, există mari decalaje, în favoarea ome- 
nescului. Aşa se face că în ciuda propriilor sale idei, autorul sicilian a dăruit 
umanităţii o modalitate de a se apropia de ea însăşi, în chip reflexiv. 


PAUL CLAUDEL 
(1868-1955) 
MODELUL TEATRULUI ORIENTAL 


Poet şi dramaturg de o factură aparte, călătoriile sale în China şi 
Japonia i-au influenţat tehnica dramatică şi au constituit punctul de 
plecare al observaţiilor sale asupra artei teatrului, în volumele 
Cunoaşterea răsăritului şi Pasărea neagră în răsărit de soare. 

Actorul, susține Claudel, este un artist şi nu un critic. Scopul său 

nu este de a face înțeles un text, ci de a da viață unui personaj. 
l După emoție, importantă este muzica vocilor şi concertul 
inteligent format din vocile agreabile şi articulate corect ale actorilor. 
Diviziunea în versuri adoptată de Claudel se bazează pe necesitatea de 
reluare a respirației, ca în muzică, în aşa fel încât debitul verbal să nu 
fie nici violent, nici abrupt şi sacadat. 

De asemenea, în timpul jocului, trebuie evitate gesturile bruşte, 
violente, artificiale, manierismul şi afectarea fiind total contraindicate, 
ca neconforme cu natura. 

Tot ce este inutil trebuie cu severitate eliminat. Plimbările 
nesfârşite de-a lungul şi de-a latul scenei, aşezatul şi sculatul 
nemotivate, sunt cu totul enervante pentru spectatori. Actorul ar trebui 
să ştie să stea liniştit sau chiar imobil în anumite situaţii, căci fiecărui 
moment al dramei îi corespunde o anumită atitudine, iar gesturile nu 
sunt decât compunerea şi descompunerea acestei atitudini. 

Actorul mare este preocupat nu de succesul imediat obţinut în 
fața publicului, ci de cea mai bună realizare a operei de artă căreia 
trebuie să-i dea viață. Şi poate că tocmai în această nepăsare, în acest 
dezinteres față de părerea sălii, rezidă cel mai sigur mijloc de a o 
câştiga, de a o emoţiona. 

În ceea ce priveşte modalităţile în care muzica poate fi folosită în 
spiritul dramei, Claudel remarcă: „Între atmosfera cuvântului pur şi aceea 
a muzicii este o diferență aproape dureroasă şi trecerea de la una are drept 
efect distrugerea aproape completă a farmecului poetic instaurat până în 
acel moment”. Introducerea intermediilor muzicale trebuie realizată cu 
extremă atenţie, nu în vederea realizării unui agreabil tablou sonor, ci 
doar atunci când, grație muzicii, se obține o înnoire a emoției prin 
mijloace pur ritmice, încă mai directe decât cuvântul. 

Sferele celor două arte, a cuvântului şi a muzicii, trebuie să se 
afle în perfectă concordanță pentru ca vraja să nu fie ruptă, ci, 
dimpotrivă, prelungită. 

Muzica, aşa cum se întâmplă în teatrul oriental, poate avea darul 
de a crea o ambianţă, un fel de terapie sonoră care sugerează, prin 
coloritul său discret şi plăcut, scurgerea timpului sau dezlănţuirea unor 
sentimente inexprimabile, provocând în spectator efluviile unei muzici 
personale legate de experienţele vieţii fiecăruia”. 

O dată aceşti paşi făcuţi în acceptarea altei arte în țesătura 
propriu-zisă a dramei, Claudel merge mai departe, invocând apelul la 
arta filmului, care ar putea, întocmai unei oglinzi magice, să contribuie 
la exprimarea nuanţelor celor mai fine ale sentimentului, ale amintirii 
şi ale gândului, înlocuind aridul decor fix cu tot felul de umbre şi 
fantome care, în mişcările lor sugerează lumea tulbure a visului la care 
spectatorii sunt părtaşi. 

Ideile lui Claudel au însemnat o invitație adresată creatorului de 
a-şi orienta privirile şi interesul spre un spațiu teatral ignorat sau 
insuficient'remarcat până la el. Un spaţiu teatral în care sugestivitatea 
în cea mai multilaterală accepţiune — text, mişcare, gestică, vorbire, 
decor — se impune ca o realitate de care ar trebui să se ţină seama. 

Gestul său s-a dovedit anticipator. Secolul XX şi mai ales a doua 
jumătate a lui au devenit un tărâm pe întinsul căruia cele mai diverse 
influențe şi tendinţe, venite din toate colţurile lumii, aveau să se 
interfereze în chip fecund, contribuind la o permanentă înnoire a 
actului teatral. 

Astfel rezultată, arta spectacolului a cunoscut o înflorire fără 
precedent, atestând încă o dată importanța pe care o pot avea în 

configurarea unei epoci artistice diferitele modalităţi de întruchipare 
estetică a unor mesaje ce sporesc înțelegerea în lume. 

EDWARD GORDON CRAIG 
(1872-1966) 
POET AL SPECTACOLULUI DE TEATRU 


Teoretician englez ale cărui idei, publicate î 
Ti A (1904) a făcut vâlvă în toată ana e 

„La început, el nu a promovat decât exprimarea artistică l 
sentimentelor, fiind categoric împotriva conlorsiunilet, grimaselor folosite 
de unii actori pe scenă. Dar intenția lui de a folosi o supramarionetă în locul 
actorului a produs indignare..A produs indignare deoarece textul craigian a 
fost citit superficial. (Vom reveni asupra acestei probleme.) 

| El a înființat o şcoală actoricească la Florenţa. Tot acolo şi-a 
publicat o parte din studiile sale. (Opera teoretică a lui Craig numără nu 
mai puţin de o sută opt volume, dintre care doar opt au fost tipărite până 
în prezent. Doar opt din o sută opt cărţi?! Neverosimil de puţin ...) 

Trecem în revistă câteva din originalele sale idei asupra teatrului. 

La origine, corpul omenesc nu servea drept instrument pentru 
arta teatrală, considerându-se că emoțiile omului nu constituie un 
spectacol bun de arătat mulțimii. Lupta animalelor în arenă oferea 
senzațiile şi emoţiile violente pe care şi le putea dori publicul. Dar 
omul, mânat de vanitate a luat locul animalelor şi acum îşi exhibă 
propria persoană în public, fără a se sinchisi de situația lui jenantă de a 
fi purtătorul de cuvânt al altuia, de fapt sclavul autorului. 

Deşi se teme să nu rănească susceptibilitatea multora, Craig este 
convins că natura umană se revoltă împotriva acestei subordonări a 
omului, devenit un simplu instrument al unei arte. 

Încercând să găsească o ieşire din această servitudine, Craig propune 
o nouă manieră de Joc, constând în mare parte din gesturi simbolice. 

e Actorul înregistrează viața, aşa ca un aparat de fotografiat, fără 
să încerce să ridice arta sa la nivel de creaţie; el se mulţumeşte să fie 
un imitator, nu un artist. 

Un cardinal englez a avut cam aceleaşi viziuni descurajante 
asupra artei actorului, atunci când a declarat că actorul îşi prostituează 
„corpul purificat prin botez”. 

Craig crede a găsi soluţia acestei stări înjositoare, recurgând, în 
locul persoanei actorului, la supramarionetă, pe care el nu o consideră 
aşa ca mulți alţii, o simplă păpuşă, ci descendenta vechilor idoli de 
piatră din temple, imaginea degenerată a unui zeu. 

| Impasibilă, marioneta reprezintă pentru Craig ultimul vestigiu al 
unei arte nobile şi frumoase dintr-o civilizaţie trecută. 

Astăzi, aceste păpuşi nu sunt altceva decât nişte groteşti şi 
vulgari histrioni; corpul lor ţeapăn şi-a pierdut graţia hieratică de 
odinioară. Ele îşi arată sforile, uitând că arta desăvârşită ascunde atât 
meşteşugul, cât şi pe artizanul lui. 

Herodot, povestind despre vizita lui la teatrul sacru din Teba, 
unde Regina aşezată pe tron reducea la maximum gesturile sale 
simbolice, pomeneşte de faptul că egiptenii numesc această artă drept 
cea care „arată şi voalează”, fiind de o atât de mare forță spirituală 
încât deţine un loc preponderent în religie. 

Dacă acest lucru era posibil în anul 800 î.Hr., oare nu ar fi 
timpul ca marioneta să redevină mediumul fidel al gândirii artistului, 
în care vom regăsi „nobila convenţie” de care vorbeşte istoricul grec? 

Statuile egiptene au ochi impasibili care îşi păstrează secretul, şi 
gesturile pline de o tăcere care seamănă cu moartea. Şi totuşi câtă 
graţie şi farmec răspândesc, venind parcă din lumea de apoi, ca o 
compensare a agitației de pe pământ. 

Supramarioneta nu va rivaliza cu viața, ci va merge dincolo de ea; 
ea nu va figura corpul din carne şi oase, ci un corp în stare de extaz. 

Artistul este, prin definiţie, cel care vede mai mult decât cei din 
jurul său, şi care exprimă mai mult decât a văzut. Dar, prin efortul său, 
artistul nu lasă nimic la vedere: opera adevăratului artist al marilor arte 
din vechime nu conţine mărturisiri sau efuziuni sentimentale. 

Încetul cu încetul însă s-a impus în artă realismul, această copie 
grosolană a vieţii. lar când vorbim astăzi de marionete, uităm de 
originile sale atât de nobile şi de frumoase, când în Asia, pe malurile 
Gangelui, idolului i s-a construit un palat; două femei care asistau la 
ceremonie au dorit să fie ele simbolul a ceea ce este divin în om. Aşa 
încât şi-au făcut veşminte asemănătoare cu cele ale idolului, au făcut 
aceleaşi gesturi, şi în felul acesta, din stupida vanitate a celor două 
femei, care nu au putut vedea simbolul divinității, fără să vrea să ia 
parte la el, s-a născut Actorul şi întreaga lui vogă. 

Declinul marionetei şi succesul celor două femei exhibându-se 
în locul ei, au marcat instalarea sumbrului Haos. 

In momentul în care acest simbol ar reveni, noi vom vedea 
remarcând antica bucurie a ceremoniilor, celebrarea Creaţiei, imnul 
vieţii, divina şi fericita invocaţie a Morţii. 

| In ceea ce priveşte arta spectacolului, Craig militează pentru o 
stilizare expresivă şi imaginativă. 

Când Stanislavski i-a cerut să pună în scenă Hamlet la Teatrul de 
Artă din Moscova, Craig a recurs la perdele, introducând în scenă o 
arhitectură mobilă, intensiv valorificată ulterior de succesori. 

Când teatrul va fi pătruns de sensul profund al cuvântului 
„Frumuseţe”, vom şti că teatrul se apropie de înnoire. 

Arta teatrului nu este nici jocul actorilor, nici piesa, nici regia, 
nici dansul. Ea este formată din elementele care o compun: din gest, 
care-i este sufletul, din jocurile de cuvinte care sunt corpul piesei, din 
liniile şi culorile care sunt însăşi existenţa decorului; din ritmul care 
este esenţa dansului. 

Decorul nu trebuie să distragă atenţia de la piesă, ci să creeze un 
loc care să se armonizeze cu gândul poetului. Participanţii la actul 
creator nu trebuie să se lase ghidaţi de realitate, ci să-şi urmărească 
viziunea interioară, singura hotărâtoare. 

_ _ Lipsa îndrăznelii și grija față de amănunte fac să se piardă ideile 
fericite care se nasc în mintea scenografului. 

Nu trebuie pierdută tema principală a piesei. 

Prin sugestie se poate crea pe scenă iluzia multor lucruri: ploaia, 
vântul, soarele şi căldura excesivă. 

Toate conduc la naşterea unui regizor care este Poetul 
spectacolului. 


MAX REINHARDT 
(1873-1943) 
TEORETICIANUL REGIEI COMPLETE 


_ Max Reinhardt nu şi-a concretizat imensa experienţă teatrală în 
masive tomuri justificative. Totuşi a formulat destule idei care îşi 
vădesc originalitatea şi, mai ales, autenticitatea, poate, astăzi încât mai 
mult decât în clipele formulării. 

Deviza sa, cu un caracter mai curând retrospectiv, dar marii 
creatori poartă în ei multe revelații care îşi fac drum destul de târziu în 
câmpul realităţilor palpabile, ar putea fi această idee: „Astăzi putem 
trece oceanul cu avionul, putem auzi şi vedea ceea ce se întâmplă de 
cealaltă parte a lui. l 

Dar drumul care duce spre noi înşine şi spre semenul nostru se 
află la mii de ani lumină. 

Actorul face paşi înainte pe acest drum”. 

„Actorul ... Nu-i de mirare că Max Reinhardt îi conferă acest 
merit ... cosmic. Că vede în el un astronaut. Ştia din proprie experiență 
— aproape două decenii a fost el însuşi un astfel de inițiat al 
depărtărilor — ce înseamnă actoruh E 

Cuvintele sale privind neîncetatul travaliu al actorului sunt edifi- 
catoare: ,.... în viitor, actorului i se va cere cea mai desăvârşită măiestrie a 

meşteşugului, o suverană stăpânire a cuvântului şi a vocii, o temeinică 
pregătire muzicală, coregrafică, sportivă, da, chiar şi acrobatică”. 

Suntem în anul 1929 şi viitorul este deja prezent: „Vă sfătuiesc 
cu toată seriozitatea: profitaţi de orice prilej pentru a vă perfecționa 
sub aspectul vorbirii scenice, al culturii muzicale, ținutei corporale, 
condiţiei fizice şi sportive”. ară 

Următoarea idee este ca un sigiliu: „Şi fiți mereu. dispuşi să 
învăţaţi, asta e totul!” 

Intregit de un avertisment: „Ceea ce nu învățați acum, cu greu 
veți mai putea recupera mai târziu”. 

Observaţiilor de bun simţ de până acuim, le adaugă altele: „Ceea ce 
lipseşte cel mai mult în teatru, ca şi în orice artă, este personalitatea”. 

Personalitatea? Dar, bine ... „Fireşte, personalitatea nu este ceva 
care să poată fi transmis prin învăţătură celui care nu a fost înzestrat cu 
acest dar suprem. Personalitatea nu se învaţă, şi ceea ce vreau să 
accentuez cu deosebită tărie, ea nu poate fi jucată sau simulată nici prin 
cele mai ingenioase extravaganțe şi nici înlocuită cu ifose de genialitate”. 

Cumplit verdict. Care ar trebui să pună pe gânduri armate întregi 
de artişti. Şi de actori, bineînţeles ... 

Dar nu este totul. Accentuează: „Cine tremură pentru 
personalitatea sa, nu o are ... 

Fiţi realişti, lumea în care păşiţi azi, nu este o lume a ficţiunii, ci 
a realităţii. 

În ea se afirmă nu cel care face ceva, ci acela care reprezintă ceva”. 

Extraordinar! Aşadar nu meşteşugarul are câştig de cauză, ci 
artistul. Meşteşugarul face ceva, artistul reprezintă ceva. 

_ Ajungem la o adevărată profesiune de credinţă a lui Max Reinhardt: 
„Incă din copilărie am trăit exclusiv în teatru, în acea lume pe care omul a 
creat-o după asemănarea sa, pentru a se juca în ea, cu toate lucrurile grave 
sau vesele pe care le oferă viața”. Subliniem că este surprinsă aici una 
dintre cele mai frumoase definiţii ale teatrului dată vreodată. 

Orizontul se nemărgineşte: „Cu această însuşire venim pe lume 
şi oamenii fericiți şi înțelepții vor şti să n-o piardă niciodată ...”. 

Iar optimismul său incorigibil întrezăreşte soluţii: „Şi dat fiind că o 
realitate cruntă ne-a demonstrat că războiul se pregăteşte în timp de pace, 
mă gândesc că în timp de război ar trebui să ne pregătim pentru pace”. 

Orice creator autentic are -propriul său credo. Al lui Max 
Reinhardt este următorul: „Nu există decât o singură plăcere şi aceea 
este munca. Ea nu poate fi stânjenită nici de mese, nici de vreo 
sărbătoare, nici de vreun weekend, nici chiar de vacanţă”. 

lată-l pe regizor dezvăluindu-şi şi dezvăluindu-ne ceea ce a fost 
mereu: un fanatic al activităţii. Singura formă de fanatism benefică. Şi 
emulativă pentru ceilalți. 

Iată viziunea încă mai conturată: „O operă de artă poate fi creată 
numai printr-o muncă fără răgaz, dăruită, munca prin ea însăşi fiind 
prima care dă satisfacţii”. . 

Realitatea artistică scapă oricăror „reglementări” socializante: 
„De aceea noile reguli ale sindicatelor care limitează zilele şi orele de 
muncă la fel ca în fabrici, nu sunt aplicabile într-o activitate artistică şi 
devin de-a dreptul absurde”. 

Viaţa înţeleasă astfel are dreptul inevitabil corolar — bucuria. „A 
face teatru fără bucurie, chiar şi atunci când se joacă cea mai 
întunecată tragedie, devine sinonim cu prostituarea”. Tranşantă 
observaţie, fără echivoc. 

„Bucuria trebuie să însoţească munca de la prima repetiţie până 
la ultima reprezentaţie ...” 

Este posibilă o astfel de ipostază? „Ea este totdeauna prezentă acolo 
unde este trezit copilul din om; oamenii sunt mult mai copii decât vor s-o 
recunoască în.mod obişnuit”. (Un gând asemănător a formulat Brâncuşi, 
cu un final încă mai drastic decât în cazul regizorului german. O dată cu 
extincția copilului moare şi artistul din om!) 

Argumentaţia are un crescendo: „De aceea, scânteia divină a 
bucuriei (beethoveniene) o dată aprinsă în actor, sare cu repeziciune 
peste rampă în întunecimea sălii de spectacol, înflăcărează publicul şi 
creează un joc în care solemnitatea se interferează cu o elevată 
delectare şi care nu este altceva decât vraja nemuritoare a teatrului”. 

Plină de noimă este caracterizarea făcută celui mai mare dintre 
cei mari: „Shakespeare este cel mai neasemuit noroc al teatrului. A 
creat o lume încântătoare, desăvârşită: pământul cu toate florile, marea 
cu toate furtunile, lumina soarelui, a lunii, a stelelor; focul cu toate 
spaimele şi cerul cu toate duhurile; şi printre toate acestea oameni, 
oameni cu toate pasiunile, oameni ca adevărul însuşi. 

Atotputernicia lui Shakespeare este nelimitată, de necuprins. 
Intr-un singur om trăiau Hamlet şi Claudius, Ofelia şi Polonius, 
Othello şi Iago, Falstaf şi prinţul John, Shylock şi Antonio, Bottom, 
țesătorul şi Titania, ca şi toată suita de nebuni veseli şi trişti ... 

Toţi sunt părți ale fiinţei sale insondabile. 

El însuşi pluteşte deasupra ca o divinitate, nevăzută şi neştiută”. 

„Teatrul, spune Max Reinhardt, nu este un lux pentru o pătură 
restrânsă, ci o indispensabilă hrană spirituală pentru păturile largi”. 

El este categoric împotriva sistemului starurilor. Acesta „nu este, 
desigur cel mai vechi, dar e fără îndoială cel mai prost sistem pe care 
l-a produs teatrul vreodată”. 

Şi aceasta deoarece: „Teatrul, prin specificul său, este o operă 
artistică orchestrală. Este importantă calitatea aleagă a fiecărui instrument 
în parte dar, factorul hotărâtor pentru fiinţa teatrului rămâne, înainte de 
toate, modul cum cântă împreună, cum se armonizează în ansamblu”. 

Cine? „Autorul, actorul — începând cu capul de afiş până la 
interpretul celui mai mărunt rol —, regizorul, arhitectul, compozitorul, 
maestrul de balet, pictorul, electricianul ş.a., construiesc o operă de 
artă colectivă”. i 

lar în alt loc vorbeşte despre „cea mai înaltă idee a tot ceea ce 
înseamnă artă teatrală, ansamblul”. 

Orice creator este mare şi pentru că se raportează întotdeauna la 
propriul său vis lăuntric. „Spune-mi ce fel de vis lăuntric cultivi ca 
să-ți dezvălui ce fel de creator eşti” este un gând inspirat de această 
realitate artistică maxreinhardtiană. Să-l ascultăm: 

„Visez un teatru care să redea oamenilor bucuria. . 

Un teatru care să-i scoată pe oameni din cenuşiul vieţii 
cotidiene, pentru a le oferi ambianța veselă şi curată a frumuseţii. 

Simt cât de sătui sunt oamenii să regăsească în teatru iar şi iar 
propria lor mizerie. 

Şi cât de mult doresc culorile luminoase şi o viață mai frumoasă”. 

Sună ca o lege. Pentru înfăptuirea căreia este nevoie de mari calităţi. 
Este destul să lipsească una dintre ele, ca totul să se ducă pe râpă. Din 
fericire, Max Reinhardt le-a reunit pe toate. Şi din reunirea lor s-a născut 
consecventa atât de rară, dar şi atât de necesară pe care a transformat-o într-o 
realitate a fiecărui spectacol pus în scenă de-a lungul anilor. 


ALFRED JARRY 
(1873-1907) 
RĂZVRĂTITUL 


Scriitor francez, a condus împreună cu Remy de Gourmont revista 
„L Imagier”, iar la Théâtre de I'Oeuvre unde era director regizorul 
Lugne-Poe, a funcționat ca secretar general. Tot aici i s-a jucat în 1896, 
originala piesă Ubu-rege, care a scandalizat critica vremii. 

Părerile lui despre teatru dovedesc însă un spirit lucid şi 
clarvăzător, chiar dacă modalitatea sa de a le exprima ţine, prin 
subtilitățile aluzive, ironice, sarcastice chiar, mai mult de stilul literar 
decât de cel convenţional teatral. 

Decorul, susţine el, să fie nici natural, nici artificial, căci în primul 
caz, ar fi un duplicat superfluu, iar în al doilea, ar impune unui public 
de artişti o viziune care nu totdeauna corespunde cu aceea a fiecăruia 
dintre spectatori. 

Cine ştie să citească o operă literară, vede în ea numai sensul ei 
ascuns şi destinat în mod special lui. 

Pentru marele public, orice fel de decor e bun, fiind acceptat ca 
o autoritate. Decorul numit „trompe-loeil” nu înşeală decât pe cei 
care ştiu să vadă natura într-un mod inteligent. 

Decorul făcut de cel care nu prea ştie să picteze, se apropie mai 
mult de decorul abstract, nedându-i decât substanța. 

Noi am încercat decoruri heraldice, declară Jarry, adică având o 
tentă uniformă în cursul întregului act, personajele perindându-se 
armonios pe acest câmp de blazon. Într-un fel cam pueril, tenta 
stabilindu-se singură — ținându-se seama de daltonismul universal sau 
de unele idiosincrazii — pe un fond fără culoare. 

Un afiş adus la fiecare schimbare de loc evită schimbarea 
obositoare a decorurilor materiale. 

Actorul îşi „face chipul” personajului, deşi ar trebui să aibă în 
vedere întregul corp. El ar trebui să-şi substituie propriul cap, cu efigia 
Personajului, care nu va avea, ca în teatrul antic masca râsului sau a 
plânsului, ci caracterul personajului: avar, mincinos, criminal. Şi cum 
caracterul etern al personajului este închis în mască, există o 
modalitate simplă, paralelă cu caleidoscopul sau, şi mai bine, cu 
giroscopul, de a pune în lumină momentele accidentale. 

Contrariu deducţiilor rudimentarei şi imperfectei logici, în ţările 
solare nu există o umbră netă, aşa încât în Egipt, de pildă, nu cade nici 
un pic de umbră pe figură, lumina venind de sus, verticală. 

Prin mişcările lente ale capului, actorul deplasează umbrele pe toată 
fața, iar expresia dovedeşte că cele şase poziţii principale — plus cele de 
profil — acoperă toate expresiile. (exemplele pot fi furnizate de teatrul de 
marionete. Cum este vorba de expresii simple, ele sunt universale.) 

Eroarea gravă a pantomimei actuale este că se adresează 
limbajului mimat convenţional, obositor şi de neînțeles. Mai sugestivă 
pare atitudinea imposibilă a mişcării din care se răspândesc cuvintele 
grave sau hilare. 

In privința vocii actorului, Jarry susţine că ea trebuie să capete 
sunetele speciale ale rolului, dar aşa ca țâşnite din gura măştii, debitul 
verbal al întregei piese fiind de preferinţă unul monoton. 

Jarry a avut numeroşi prozeliţi. Dintre ei unii ca A. Artaud de-a 
dreptul geniali. Acesta, în 1926, în Programul Teatrului Alfred Jarry, 
afirmă: z 

„Teatrul nu va mai fi închis în spațiul restrâns al scenei, ci se va 
plia tuturor solicitărilor circumstanţiale. 

De fiecare dată, spectacolul va fi diferit. 

Teatrul Jarry va încerca să traducă ceea ce viaţa uită, ascunde, 
sau este incapabilă să răspundă”. 

O dată cu trecerea timpului, ideile lui Jarry au dobândit o importanță 
pe care autorul lor, deşi un megaloman notoriu, n-ar fi cutezat să viseze 
vreodată. Iar piesele sale, care răspund concepțiilor proprii despre rostul 
teatrului, au prilejuit numeroase experimente de mare răsunet. 


LUCIA STURDZA BULANDRA 
(1873-1961) 
ŞI ARTA ACTORICEASCĂ 


Lucia Sturdza Bulandra a fost. o mare artistă, o inimoasă 
conducătoare de teatru (sub directoratul ei fostul teatru ;„Municipal” din 
Bucureşti, care astăzi îi poartă numele, a devenit unul dintre cele mai 
valoroase din ţară şi din străinătate), o excelentă pedagogă (numeroşi 
actori îi datorează finisarea personalităţii lor inconfundabile), şi o 
remarcabilă teoreticiană a artei actoriceşti. Preocuparea aceasta a avut-o 
încă din anul 1912, şi chiar dacă n-a devenit o constantă a activităţii ei 
multilaterale, s-a impus ca o prezență de primă mărime, prin observaţii 
pline de profunzime şi de subtilitate, încărcate cu acea zestre de 
perenitate care le fac totdeauna actuale. 

Dacă în viaţă te mişti cum vrei, te scoli şi stai când vrei, vorbind 
cu câte două-trei persoane deodată, scrie reputata actriţă, la teatru 
toate trebuie făcute în vederea unui ansamblu, după anumite cerinţe, 
pentru îndeplinirea scopului urmărit de autor, după punerea în scenă 
stabilită mai dinainte. Strădanie însă care nu se desfășoară la voia 
întâmplării, ci trebuie să pară naturală. 

Alegerea mijloacelor prin care naturalul se evidenţiază în teatru este 
esenţială şi se realizează prin proporția păstrată între diferitele nuanţări ale 
rolurilor, prin armonizarea tuturor manifestărilor unui caracter în aşa fel, 
încât totul să pară compact, omogen, bine alcătuit; prin legătura logică 
stabilită între mers, îmbrăcăminte, pieptănătură, gesticulări, voce, debit, 
vioiciune sau tristețe, ca manifestări exterioare; prin modul de a exprima 
stările sufleteşti care personifică rolul de jucat, prin nedesminţirea măcar 

o clipă a firii ce voim s-o trăim, transpunând deopotrivă toate aceste 
manifestări, astfel încât să fie un raport între ele, pe de o parte, şi între 
scenă şi sala de spectacol, pe de alta. 

Păstrarea proporțiilor este imperioasă deoarece numai prin justa 
lor cumpănire actorul poate da ceva verosimil. 

La antipodul acestui mod de interpretare se situează aceea în ` 
care neverosimilul e la el acasă. Neverosimilitatea este o plagă a artei 
în general, şi a celei actoriceşti în deosebi, şi ea se produce prin lipsa 
de armonie, de proporţie. Dat fiind că la teatru totul se face având la 
bază anumite convenţii, greutatea este să se reducă toate 
concomitenţele la anumite proporţii, care, deşi având convenţii la 
temelie, să pară a fi clădite pe adevăr şi să se întemeieze astfel unele 
pe altele, încât, ridicându-le dimpreună la acelaşi grad şi 
transportându-le pe scenă, să le redăm proporţiile fireşti. 

Nu e fals, susține marea actriță, când se vorbeşte de natural, de 
justeţe, de simţire la teatru. Atât doar că toate aceste manifestări sunt 
înconjurate de un întreg cortegiu de condițiuni speciale, care contribuie ca 
naturalul, justeţea şi simţirea la teatru să nu fie aceleaşi ca în viaţă. 

La această deosebire contribuie sunetul, culoarea, calcului, măsura, 
forţa, distanța, toate îmbinările, toate ciocnirile, toate melodiile şi 
scrâşnirile, toată ponderaţia şi toată nebunia, toate, absolut toate, 
angajate într-o interdependență din care nimic nu poate să rămână 
ignorat, în câmpul de activitate al artei actoricești. 

Pentru a emoţiona şi interesa, teatrul îşi desfăşoară activitatea la 
lumina rampei; iar glasul trebuie amplificat ca să pătrundă în auzul 
tuturor spectatorilor, adunaţi într-o sală cu proporţii mai mari decât 
acelea ale unei camere obişnuite. 

Emoţiile actorului se contopesc cu cele ale publicului, care, 
vibrând la unison, fiecare îl influențează pe celălalt; fluxuri şi refluxuri 
de entuziasm sau de nemulțumiri ondulează prin toată sala. 

Succesul sau insuccesul unei reprezentații este rezultatul 
aprecierilor de ansamblu, a tuturor celor adunaţi la un loc în aceeaşi sală. 

Lipsită de farmecul deosebit pe care poți să-l guşti prin propriile 
aprecieri față de un tablou, de o carte bine scrisă, în reculegerea tainică a 
izolării şi cu „satisfacția de a nu fi influențat decât de judecata şi 
sensibilitatea proprie, arta actoricească pierde din perspectiva celorlalte 
arte, care nu-şi dau în vileag secretele manifestărilor lor. 

Prezentată la vedere, arta scenică păstrează în felul acesta pentru 
unii o aparenţă de lucru făcut în grabă, terminat într-un interval de 
numai două-trei ore. Puţini sunt aceia care se întreabă câtă ştiinţă, câtă 


141 


străduință, grijă şi muncă, câtă preocupare artistică şi inteligenţă, câtă 
sensibilitate a cheltuit actorul ca să-şi construiască rolul şi să-l 
armonizeze în ansamblul piesei.” 

Descoperim în aceste păreri nu atât un reproş adresat unora dintre 
spectatori, cât o dezvăluire impregnată de respect a polivalenţelor pe care 
le întruneşte munca de fiecare zi şi de fiecare seară a actorului, a muncii 
sale atât de facilă aparent, dar atât de dificilă de fapt. 

Problema talentului actoricesc a preocupat-o de asemenea pe 
Lucia Sturdza Bulandra. Nu putem nega, afirmă ea, că arta 
actoricească este o imitație a naturii, o copie a vieţii; cu cât va fi mai 
perfectă, cu atât va fi mai bună. 

„Acei care au mai multă uşurinţă pentru imitație aceia sunt 
oameni cu talentul înnăscut. Darul înnăscut însă se cere cultivat prin 
urmărirea acelor tendinţe care îi sunt proprii, şi îl vom dezvolta 
dându-i mai multă tărie, amplificându-l prin exerciţiu. Iar acolo unde 
n-a existat deloc talent, îl vom crea, în aparenţă cel puţin slujindu-ne 
de cele observate la acei ce au talent. Ceea ce la ei a fost spontan, noi 
vom dobândi prin cercetare. Dacă dânşii puteau să redea perfect 
tipurile din natură, fiindcă le observau în mod nesilit, fiindcă li se 
întipăreau în minte cu înlesnire, noi, cei fără talent înnăscut, ne vom 
însuşi modelele naturii prin observaţie voită, stăruitoare, şi vom putea 
să le redăm cu atât mai bine cu cât mai bine le-am observat. 

Prin urmare, dacă talentul există, studiul nu-l va distruge, din 
contră, prin studiu îl putem dezvolta, iar atunci când nu există ne 
servim de mijloacele care îi sunt proprii şi care la nevoie le pot 
înlocui, întrucâtva”. 

Ample, convingătoare, demonstrațiile teoretice amintite sunt o 
adevărată profesiune de credinţă, ca tot ce a făcut în rodnica sa 
activitate Lucia Sturdza Bulandra. 


VS. MEYERHOLD 
(1874-1940) 
PLURIVALENȚA CREATOARE 


Este convins că teatrul contemporan are o altă orientare decât 
cele ce l-au precedat. De aici rezultă două posibile opțiuni: fie să li se 
acorde lucrărilor dramatice anterioare atenţia în spiritul vremii în care 
au fost scrise, fie să lé trateze potrivit noilor accepţiuni. 

___ Meyerhold a ales sublinierea acelor caracteristici care se 
distingeau prin modernitate imaginând o adevărată stilistică în acest 
sens: „Prin toate mijloacele expresive să se scoată la iveală sinteza 

interioară a epocii şi a fenomenului dat, să reproducă trăsăturile lor 
ascunse existente în partitura dramatică înfăţişată scenic”. ; 

Redarea acestei ;;înfățişări lăuntrice” trebuia să devină principala 
atribuţie a regizorului şi a trupei sale. Era însă vorba nu de o redare 
automată, ci de una care să transfigureze materialul artistic. l 

Gânditor profund, Meyerhold descoperă propriile sale procedee. 
Unul dintre ele este cel „supravital”, care îi va îngădui să imagineze pe 
scenă lumea iluzorie a existenței ideale, reducând, printr-un limbaj scenic 
pe măsura celui literar, contrastul dintre realitatea telurică reprezentată de 
interpreți şi cea de natură cosmică existentă în piesele noi. Era însă, şi 
Meyerhold a înțeles acest lucru, o modalitate indicată doar pentru piesele 
simboliste, destul de limitate ca zestre de sugestivitate. 

Trăind necontenit cu senzaţia „pumnalului intrigilor actoriceşti” 
înfipt în spate, Meyerhold a izbutit performanţa de a fi, aşa cum l-a 
numit unul dintre contemporanii săi, „doctor dapertutto”, adică în stare 
să monteze toate tipurile de lucrări dramatice. 

Deviza sa devine, pentru o vreme, deoarece mintea sa era într-o 
continuă efervescenţă: „Cuvintele în teatru sunt doar nişte ornamente 
pe canavaua mişcării”. Prin aceasta, mişcarea este un comentariu 
plastic al cuvântului rostit, care înlocuieşte mai vechea sa preocupare 
de a sublinia „curenții submarini ai dramei”. 

Noua modalitate pune accentul pe pantomimă. Opţiunea i-a fost 
determinată de nevoia de a reacționa împotriva tendințelor acapara- 
toare ale textului față de întregul spectacol. „Aceste spectacole fără 
text, argumentează subtil Meyerhold, oferă prilej regizorilor şi 
actorilor să valorifice elementele primordiale ale teatrului: masca, 
gestul, mişcarea, intriga”. 

O altă contribuție a lui Meyerhold a constituit-o biomecanica, 
definită astfel: „Om-mişcare; om-cuvânt-mişcare; Om-om; om-obiectul 
ținut în mâini; om-elementele ambianţei; om-spaţiu; om-timp; om- 
mulțime”. 

Este o cale importantă de a obţine perfecţionarea corpului omenesc 
animat de un suflet desprins de orice contingenţă socială, un suflet 
specific actoricesc pe care creatorul l-a şi numit „anima allegra” — suflet 
vioi, radios, atât de în măsură să-l exprime pe actorul din totdeauna. 

Pe alte căi decât Stanislavski, Meyerhold era preocupat şi el de 
educarea actorului. Dar, dacă primul căuta să creeze un om social, un om 
al imediatului şi al slujirii acestuia, al doilea urmăreşte să cultive persona- 
litatea din actor, puntea spre universalitatea pe care acesta o adăposteşte 

în el însuşi. În accepțiunea sa, actorul în reprezentaţie dobândea un chip 
care se subsuma înfățişării unice pe care spectacolul trebuia s-o aibă. 

Meyerhold aproape că interzicea actorului să se complacă în 
aproximaţii, în vorbărie goală, în îndepărtarea de la tema propusă 

“tuturor. Avea oroare față de actorii cu ochi ;„neastâmpăraţi”, ochi care 
pentru el reprezentau semnul imposibilității de a se concentra. Axul 
lăuntric al întregii sale viziuni creatoare, suprema sa grijă era acordată 
gestului pur, plasticii dezinvolte. 

Era, de asemenea convins, că ceea ce nu izbuteşti să realizezi din 
interiorul actorului, izbuteşti de minune dacă acţionezi din exterior. Era 
una din probleme prin care regizorul îşi dădea cu repeziciune seama care 
dintre colaboratorii săi are o distinctă profesionalitate şi care nu. 

Este o opţiune care atestă indiscutabilul caracter intelectual al 
concepției regizorale meyerholdiene. El transfera senzațiile fiziologice, cu 
întregul cortegiu presupus de ele, pe tărâmul psihologic. Primul stadiu 
presupune o muncă de Sisif, mereu reluată de la capăt, în vreme ce al 
doilea recomandă implicarea unui Prometeu în tot ce întreprinde actorul. 


JACQUES COPEAU 
(1879-1949) 
EFERVESCENTUL 


Critic înainte de a fi director de teatru, Copeau a fost şi eminenţa 
cenuşie a Carterului din care mai făceau parte Jouvet, Batty şi Dullin 
(lor adăugându-li-se şi Pitoeff). 

Luptând împotriva cabotinajului şi a teatrului de proastă factură 
comercială, el a condus teatrul Vieux Colombier, unde a înfiinţat o 
adevărată şcoală a actorului, purificată de vanele ambiţii de vedetism, 
actorii simțindu-se cu adevărat slujitori ai unui teatru în care predomina 
grija faţă de perfecţiune, de rigoare, de valoare. 

In concepţia sa, conformă cu teoriile lui Craig şi Appia, teatrul 
trebuie să-şi dobândească tonul autentic datorită unei sobre simplități. 
Astfel, el instituie la Vieux-Colombier scena complet goală, semănând 
cu o schelă având câteva scări şi practicabile, suficiente pentru 
interpretarea oricărei piese. i 

Influenţa acestor principii sănătoase asupra actorilor a fost atât de 
mare, încât ei înşişi şi-au spus cu mândrie „les copiaux” („aşchiuţele” 
având în vedere că numele Copeau înseamnă Așchie), titlu care vorbeşte 
îndeajuns despre spiritul de devotament desăvârşit faţă de teatru, care 
domnea la şcoala lui Copeau. 

Dintre numeroasele sale idei desprindem următoarele: l 

Nu este surprinzător că, în prezent, tineretul preferă teatrului, 
romanele şi filmele. Acestea din urmă, nu numai din cauza distracțiilor 
pline de prestigiu şi de farmec, ci pentru că ele dau, mai bine decât 
teatrul, o idee despre lume. Ele leagănă întocmai muzici şi îmbată 
întocmai ca viteza, fiind în acelaşi timp şi nişte excelente instrumente de 
explorare a vieţii, universului, spațiului şi timpului. 

Teatrul, la rândul său, apelează la inteligență, la judecată şi la 
reflectare, la toate facultăţile şi reacţiile sufleteşti ale spectatorului. 

Intrebarea nu este dacă teatrul de azi va deveni atrăgător datorită 
diverselor experienţe ale regizorilor. 

Intrebarea este dacă teatrul va fi viu, adică popular. Ori, pentru a trăi, 
el trebuie să aducă omului motive de a crede, de a spera, de a se dezvolta. 

Graţie scenei, am învăţat multe. Am ajuns la un sistem pentru că 
am simțit cum acest simplu instrument exaltă jocul actorilor, făcând 
mai vie mişcarea piesei. 

Fără îndoială că în timp, îl vom dezvolta în mod progresiv, 
conform cu învățămintele pe care le vom trage din însăşi folosința lui, 
şi în funcţie de exigenţele noilor opere ce vor vrea să se aventureze pe 
cele patru scânduri ale scenei noastre. 

(„„Sistemul” consta într-o îmbinare fericită a interesului intelectual 
cu cel corporal. În fiecare zi, maestrul şi discipolii săi analizau câte o 
lucrare dramatică, cu temeinicia pe care doar pasiunea o conferă studiului, 
pe urmă se trecea la exerciţii de scrimă, înot, echitație, menite să întreţină 
condiția fizică în aşa fel încât să fie receptivă la orice efort. Toate 
instituțiile de învățământ actoricesc din lume au ajuns treptat să aplice 
înțeleptele prevederi ale renumitului mentor ...) 

Nu erau căutate nici excentricitatea, nici noutatea în sine, ci, 
dimpotrivă, printr-un anumit aranjament al suprafeţelor de joc, printr-o 
anumită configuraţie şi a reliefului scenic, erau redate unei piese 
nemuritoare ţinuta sa primordială, stabilindu-se astfel o apropiere de o 
tradiţie pierdută, al cărui spirit renăscut să inspire noi talente. 

„Cei care mă iau peste picior tratându-mă de «jansenist», nu ştiu 
cât de pasionat sunt eu pentru înalta farsă. 

Nu cer decât să-mi fie lăsat timpul necesar pentru a-mi putea forma 
«farsorii» şi a-i orienta către spaţiile libere şi izvoarele generoase. 

Sunt sigur că reînnoirea dramatică totală la care dorim să 
contribuim, va porni de la renașterea farsei, iar din ea se va desprinde 
încetul cu încetul, sensul încercărilor noastre ulterioare”. 

- Dezideratele lui Copeau au fost strălucit împlinite de discipolii săi, 
de fostele „aşchiuţe” devenite, la rându-l lor, odrăslitoare de valoroşi emuli. 

TUDOR ARGHEZI 
(1880-1967) . 
POETUL CAPTIVAT DE TEATRU 


Tudor Arghezi n-a fost doar un mare poet, doar un subtil 
prozator şi un pamfletar virulent, ci şi un înzestrat dramaturg, şi mai 
ales un remarcabil teoretician al artei teatrale. Cele mai preţioase idei 
le-a formulat în paginile Vieţii Româneşti şi ale Biletelor de papagal, 
relevându-ne un atent şi pătrunzător observator al actului teatral 
surprins în toată complexitatea implicaţiilor sale. 

Din punctul lui Arghezi de vedere, „Teatrul e o academie de 
civilităţi, de conversaţie, de bune procedee. El învaţă eleganța, forma, 
mlădierile gândirii şi ale limbii. E incontestabil că omul obişnuit cu teatrul 
are asupra sentimentului împietrit în axiome superioritatea elasticităţii, a 
surâsului şi a toleranţei; indiferenții, nepăsătorii din orgoliu sau falsă 
demnitate faţă de spectacol sunt tocmai acei care au mai multă trebuință 
să dobândească din frecventarea lui o sensibilitate şi un bun-simţ 
perfecționat”. Şi pentru ca ideea de şcoală a moravurilor şi a conduitei 
civice pe care o are teatrul să capete şi mai multă greutate, Arghezi 
susţine: „Indemnăm pe toţi autorii noştri de teatru să-şi îndrepte sforțările 
către un teatru de energie naţională, singurul teatru util şi potrivit cu 
timpurile noastre şi să-i dea teatrului, în vederea evoluţiei mari a 
neamului românesc, înălțimea unei tribune”. Toate eforturile de 
consolidare a unei mişcări teatrale de importanță naţională şi europeană 
trebuie îndreptate spre făgaşul principalului curent literar al secolului XX 
— realismul. „De-ar fi numai copie, stenografie, realismul n-ar fi putut 
niciodată întemeia o şcoală literară şi n-ar fi pretins la literatură, n-ar fi 


însemnat nimic. Realismul e o inspiraţie. Ceea ce-i face tot preţul e. 


tocmai transparența lui neîncetată, sunt figurile văzute cu mintea, pe care 
gândirea le descrie în interiorul lui, strict, geometrizat”. 

Tudor Arghezi are convingerea că opera dramatică posedă legile 
ei specifice. „Teatrul ... înfrânge lenea cuvintelor, mai mult sau mai 
puţin accelerate însă supuse unui paralelism orizontal de repaosuri 
inevitabile; el trece dincolo de cuvinte, le sparge şi le face caduce 
construind situaţii, armonii biologice şi contrasate superlativ animate.” 
i In mai mare măsură decât se întâmplă în beletristică, „În teatru, 
cuvântul duce în caravane rapide soarta ideii”. 

Foarte sugestivă e scara de intensitate pe care o posedă cuvântul 
în accepțiunea argheziană; „Cuvinte fulgi, cuvinte aer, cuvinte metal”. 

In alt loc este subliniată necesitatea ca teatrul să fie „puternic”. 

Fiind „mai apropiat ca toate artele de viață, mai viu ca toate 
artele laolaltă”, teatrul trebuie considerat un mijloc direct de „educație 
şi cultură”. 

Indiferent de transformările prin care ar trece teatrul, el rămâne 
în orice perioadă în concordanță cu vremea. l E 

Dezideratele supreme ale tipului de teatru pentru care militează 
Arghezi sunt atinse de dramaturgia de factură ibseniană. „Cu Ibsen, 
spune el, teatrul ia o înfăţişare de catedrală. Cât suntem de departe de 
aşa-numitul teatru modern şi de bibelourile lui, de sufletele lui 
mărunte ... de-atâtea stafii mici ale vieții false şi maladive ... (...) 
Cugetarea lui Ibsen are pe sufletul nostru reflexul vioi şi primejdios al 
lamelor lucii şi-l spintecă neted. Un furnicar de fulgere care dau la un 
loc lumină”. Iar în personajele acestuia „şopteşte, ca-n “scoicile de 
sidef, din nămolurile granitice, vocea care a vorbit o singură dată, 
atunci când spiritul se purta pe ape, între luciul negru şi întuneric”. 

O constantă atenţie a acordat Arghezi actorului, considerat cel mai 
important element al spectacolului. „Actorul n-are nici un drept, ci o 
nemaipomenită, permanentă datorie: să placă cu rolul lui şi, de l-ar juca 
scârbit de rol şi de sine, de o sută de ori pe rând, să placă de o sută de ori 
.... Trebuie să placi fiecăruia, şi celui care te apreciază, şi celui care te 
duşmăneşte; să nu-ţi permiți sarcasmul de a li te împotrivi şi displăcea ...”. 

Tot el „trebuie să fie capabil să realizeze într-o strâmbătură 
genială, fulgerătoare, emoția întreagă, căpătată pe dibuite, cu paleta şi 
condeiul.” 

Cât de mare poate fi rolul actorului în configurarea unei 
reprezentații reiese şi din ideea: „un actor urcat pe scaun într-o cameră 
goală. Nu trebuie mai mult” — cu alte cuvinte, actorul de valoare nu se 
pune în evidenţă prin recuzită, ci prin datele talentului său. 

Descriind interpretarea Mariei Ventura, marele scriitor român 
insista implicit şi asupra imponderabilelor din care este alcătuită 
personalitatea artistului autentic. „Ce puţin lucru e talentul! Un trup gentil 
de insectă, nişte mâini foarte albe, genunchi bine închegați, călcâiul 
sprinten. Un fel de a spune cuvântul, parcă a supt buzele dintr-un 
ciorchine bălan, un fel de a ridica un deget şi de a strecura o privire; un fel 
de a pune piciorul ca pe-o piatră-n râul albastru. Un sensualism a toate. 

Un rezumat de organe şi gesturi poate să ducă greutăţile geniului 
într-însul, fără să pară, cu un atletism secret. Poate să zguduie ca 
infernul, poate să bucure, poate să îndulcească. Sunt spectatori care ies 
din teatru beatificați”. 

O fină intuiţie a funcţiei regizorului o are Arghezi când afirmă 
„Regizorul bun e şi el artist, însuşirile lui precizează. şi sporesc pe ale 
artistului jucat, nu i le împiedică, nu i le ştirbesc, nu i le anulează”. 

Ca şi a criticii teatrale, de altminteri: „Indiferent de un scop 
artistic, penal şi administrativ, critica trebuie să fie înainte de toate 
interesantă şi, dacă se poate, frumoasă ...”. l 

După cum spectatorii înşişi pot să exercite o critică personală, 
uneori singura în stare să remedieze marile vicii ale unei reprezentații. 
„Pe timpurile fluieratului s-au putut vedea, de pildă, celebrităţi în faşă 
dispărând definitiv din arena culturală ... Ca să facem o definiţie, 
fluieratul e violenţa aeriană, aplicată unui organism impertinent”. 

La capătul acestor consideraţii, se impune constatarea 
remarcabilei importanţe pe care a avut-o Arghezi şi din perspectiva 
mai puţin ştiută de teoretician al teatrului. 


EUGEN LOVINESCU 
(1881-1943) 
TEATRUL CA ŞCOALĂ 


Teatrul l-a preocupat pe cunoscutul nostru critic literar Eugen 
Lovinescu de-a lungul întregii sale activităţi, atât ca posibil dramaturg, 
cât şi ca teoretician al celor mai importante aspecte legate de 
conţinutul său. 

„Teatrul, afirma Eugen Lovinescu este o şcoală. El nu schimbă 
structurile şi nu poate altoi sentimente morale în terenuri pustii sau 
ingrate; el nu reprezintă durata, ci numai o clipă fără eficacitate 
dincolo de raza celor treizeci de metri, când în aerul de afară 
spectatorul se pipăie şi se regăseşte cum era. El nu e o şcoală de 
educaţie morală sau cetățenească, ci o şcoală a frumosului, scopul lui e 
de a ne produce acea rapidă emoție estetică — semnul cel mai 
caracteristic al omului evoluat; deşi durează cât spaţiul unui spectacol, 
prin educaţia teatrului ea se perpetuează în amintire ca o punte de stele 
luminoase, peste fosforescenţa cărora trecem în eternitate”. 

Din această matcă cuprinzătoare pornesc nenumărați afluenţi 
care vizează majoritatea problematicii umane. „Gustul mulţimii, 
afirmă Eugen Lovinescu, se îndreaptă spre dramă şi spre melodramă 
mai mult decât spre comedie — acum şi întotdeauna. Lucru, în adevăr 

ciudat. S-ar crede că e mai firesc să căutăm râsul. După tristeţile vieţii 
şi ostenelile zilei — un ceas de veselie ar trebui să fie binevenit. Uităm 
astfel de necazuri. Neplăcerile rămân la uşă, ne lăsăm în voia fanteziei 
ce tulbură monotona neclintire a lucrurilor fatale şi călătorim într-o 
lume capricioasă şi zburdalnică. | 

“Asta nu înseamnă însă că jucăuşa comedie nu ar fi pe gustul 
publicului. Drama şi melodrama sunt şi mai iubite. Lacrimile păşesc 
înaintea râsului. Publicul vrea să plângă ... Vezi ochii roşindu-se, 
batistele trecând repede peste pleoape; vezi piepturi umflându-se 
furtunos şi respirații tăiate ... Eroul moare pe scenă în timp ce în sală 
nu se mai aude nici o suflare. Toţi sunt încordaţi şi zguduiţi până în 
adâncul fiinţei lor ... Tristeţea stăpâneşte sufletele ... 

Şi atunci te întrebi: pentru ce mulțimea aceasta a plătit anume ca 
să se întristeze, ca să plângă şi să simtă o emoție ce zdrobeşte? 
Tristeţea, durerea, suferința — le găsim în viaţă, la fiecare cotitură ... 
De ce să vedem moartea pe scenă, când ea seceră pe ai noştri în 
fiecare zi, şi ne îngrozeşte? De unde gustul lacrimilor zadarnice? 
Plângem în viață de ajuns şi nu ne aduce nici o bucurie. Şi totuşi, 
mergem anume la teatru ca să plângem, ca să ne răscolim sufletele. 
Căutăm senzația puternică şi dureroasă ... Trecem pe lângă râsul 
sănătos şi nepăsător, pentru a găsi în teatru aceleaşi preocupări, 
aceleaşi griji, aceleaşi dureri ce ne împresoară şi dincolo de porţile 
teatrului, în vâltoarea vieţii. Căutăm fiorul tragic, spaima, spasmul cu 
ochii daţi peste cap şi cu mâinile încleştate”. 

„Explicaţia acestei înclinări este simplă, demonstrează eminentul 
nostru om de cultură. În melodramă fiecare găseşte exaltarea 
sentimentelor lui cele mai bune, ce stau altfel ascunse sau chiar uitate. 
Ne simțim buni, ne simţim generoşi, ne simţim nobili; compătimim cu 
cei ce sufăr, suntem totdeauna cu virtutea împotriva viţiului ... 

În viață suntem aşa cum suntem: mai mult răi şi egoişti, aprigi după 
câştig şi feroci în lupta existenţei. Mergem la o melodramă: deodată ne 
prefacem sufletește, urâm pe ticălos, ne pasionăm pentru bunătate şi 
virtute, dorindu-le izbândă, pe care le-am zădărnici-o în viaţa reală. Toate 
instinctele bune folosesc şi ne îmbălsămează sufletul. Creştem în proprii 
noştri ochi. Căci oricât de jos am fi căzut, avem nevoie de buna noastră 
părere despre noi înşine; voim să ne ştim generoşi măcar pentru o clipă. 
Şi melodrama ne dă această dulce iluzie. Ne costă atât de puţin! Ne 
înălțăm pe un piedestal ideal; devenim oameni ... Avarul care ar lăsa să 
moară de foame pe un cerşetor adăpostit în curtea lui, devine deodată 
darnic şi risipitor, fricosul se simte cuprins de cele mai nobile şi 
îndrăzneţe sentimente; invidiosul e generos şi larg la suflet. 

Această clipă o căutăm venind la melodrame. Lacrimile ne sunt 
preţioase; în ele vedem o regenerare sufletească. Regenerare, de altfel, 
zadarnică şi chiar egoistă. Fiind buni şi virtuoşi la teatru, ne putem 
apoi îngădui libertatea de a fi răi şi viţioşi în viață. 

In tragedii, virtutea nu e totuşi răsplătită. Nefericirea se abate 
asupra unor eroi nevinovaţi. Fatalitatea fulgeră pe Oreste care nu era 
Stăpân pe destinele lui. Şi cu toate acestea, urmărim nefericirile eroilor 
tragici ca şi pe ale eroilor melodramatici. 

Ca şi în melodramă ne exaltăm părţile bune ale sufletului nostru. 
Compătimim. cu cei ce suferă, şi ne indignăm împotriva asupritorilor: 
e un fel de purificare fățarnică a sentimentelor noastre. Se mai adaugă 
însă ceva: un egoism feroce. 

Suferința e pe scenă: durere, sânge, moarte. Noi stăm în fotoliu, 
liniştiţi. Năpasta nu se abate asupra noastră. Ne-am pus la adăpostul 
suferinţei. Ne pipăim: trăim, plini de viaţă şi de speranţe. Şi ce bine e să 
trăieşti. Oricând e bine să trăieşti. Simţi însă de două ori plăcerea vieţii, 
văzând pe alții murind, după cum simţi de două ori bucuria focului, 
văzând pe alții tremurând de frig pe ulițe, fără acoperiş, văzând pe alții 
bătuți de ploaie. E ceva din ceea ce spunea Lucrețiu: te simţi aşa de bine 
pe țărmul mării în timp ce în largul ei se răstoarnă o barcă de pescari ...” 

Atrăgând atenţia asupra posibilelor satisfacţii egoiste pe care le 
putem încerca asistând la asemenea spectacole, Eugen Lovinescu 
pledează de fapt pentru consolidarea unor oameni care să nu se mai 
mulțumească doar cu aparențele înnobilării sufleteşti, ci să aspire să 
înfăptuiască în esență aceste schimbări. Bunătatea să fie bunătate, 
virtutea să fie virtute, sentimentele înalte să aibă constanță, ceea ce ne 
caracterizează pentru o clipă să devină realitate perenă. 


VAHTANGOV 
| (1883-1922) 
INVENTIVITATEA FĂRĂ FRONTIERE 


Avea o disponibilitate artistică surprinzătoare. Graţie ei izbutea 
să se ataşeze de fiecare piesă într-un chip distinct. Dar disponibilitatea 
presupune o maximă receptivitate față de tot ce se întâmplă în timpul 
său şi, implicit, capacitatea de a asimila creator toate influențele care 
pe alţii i-ar desfiinţa. 

A „împrumutat” şi de la Stanislavki şi de la Meyerhold. Dar au 
fost împrumuturi care l-au ajutat să se descopere pe sine, pe o linie din 
ce în ce mai ascendentă. 

A recepționat schimbările sociale petrecute cu un elan care 
constituie marca oricărei înzestrări artistice autentice. 

Accentul l-a pus pe valoarea de mit a trăirilor omeneşti, de aici, 
o expresivă teatralitate care i-a însoţit toate viziunile regizorale. 

Reprezentativ pentru scurta sa viață este spectacolul cu 
Turandot. Preluând o sugestie a lui Craig în valorificarea draperiilor 
transformatoare de cadru scenic, el conferă omenescului dimensiuni 
legendare, singurele capabile să-l exprime total. 

Când i-a pus în scenă pe Cehov, Strindberg, Maeterlinck, autori 
de „ultimă oră”, el căuta să le atribuie atributele clasicităţii. Şi reuşea. 

Una dintre cele mai fertile idei a reprezentat-o năzuinţa de a 
„detaşa” actorul de personaj, năzuinţă anterioară strădaniei lui Brecht 
de a înfăţişa actul teatral prin. intermediul efectului de distanţare. În 
Erik al XIV-lea, procedeul izbutea să obțină separarea dorită a 
actorului de personajul interpretat, şi, pe plan mai amplu, obținea chiar 
să sugereze că lumea istoriei evocată n-are nici o legătură cu noile 
probleme ale contemporaneităţii. l sX 

Mihail Cehov, interpretul tânărului rege, a oferit o imagine 
deopotrivă impulsivă şi caustică personajului, subliniind acutizarea unui 
moment de criză pe palierul istoriei dar şi pe cel al individualității omeneşti. 
| Intreaga personalitate a lui Vahtangov răspândea un _indicibil 
farmec care, coroborat cu temeinicele sale daruri artistice, făgăduiau un 
viitor de excepţie. Un viitor căruia nu i-a fost dat să fie. Să mori la patruzeci 
de ani, în teatru, echivalează cu o adevărată crimă săvârşită de soartă. 


WALTER GROPIUS 
(1883-1969) 
ARHITECT AL NOII CLĂDIRI A TEATRULUI 


Arhitect, critic şi scriitor german, Gropius preconizează o nouă 
arhitectură pentru un teatru total. 

În concepţia sa, arhitectul contemporan are drept sarcină să 
creeze un spaţiu amplu care să-i permită regizorului „universal” să 
controleze lumina și tot ce se află în scenă. Acest spaţiu trebuie să fie 
destul de neutru şi variabil pentru a se putea supune tuturor viziunilor 
imaginaţiei sale, fără a i le paraliza sau constrânge; deci un teatru al 
cărui spaţiu să trezească prin el însuşi spiritul şi să-l pregătească. 

Nucleul teatrului este scena. Forma şi dispunerea sa raportate la 
spectator au importanță capitală pentru desfăşurarea spaţială a dramei 
şi pentru forța sa emotivă. De aici trebuie să se nască noua concepție 
asupra spaţiului teatral. 

Teatrul său total permite regizorului să conducă jocul, în timpul 
aceleiaşi reprezentații, tot atât de bine pe scena din profunzime cât şi 
în avanscenă sau pe o arenă circulară, ori chiar pe mai multe planuri 
simultan. Scena ovală a spectatorilor se sprijină pe 12 coloane subțiri. 
Indărătul a trei intervale de coloane, la una din extremităţile ovalului, 
sunt rânduite una lângă alta, trei scene în profunzime care cuprind 
locurile din față ale publicului. Se poate juca pe scena din mijloc, sau 
pe o scenă laterală, sau pe toate trei o dată. 

Cel mai mic rând al parterului poate fi coborât şi după ce i s-a 
mutat scaunele la subsol, el poate servi în fața scenei în profunzime de 
proscenium, avansând printre rândurile de spectatori. Actorul poate 
cobori prin mulțimea spectatorilor prin culoarul central. 

Este de ajuns să întorci cu 180° marele disc al parterului, pentru 
a transforma completamente teatrul. Căci atunci scena excentrică 
montată acolo, devine o arenă rotundă, centrală, înconjurată de 
spectatori pe toate laturile. Această transformare se poate realiza chiar 
în timpul reprezentaţiei. Mijloacele mecanice necesare schimbării de 
loc a scenelor sunt completate de mijloacele de proiecţie luminoase. 
Ele sunt modalitatea cea mai eficientă a punerii în scenă. Şi asta 
deoarece în spaţiul neutru al scenei întunecate se poate lesne construi 
cu ajutorul luminii. 


TAIROV 
(1885-1950) 
TEATRUL DESCĂTUŞAT 


A înțeles teatrul ca pe o sărbătoare. Cu obârşia în două domenii: 
carnavalescul şi pasiunea exuberantă. Carnavalescul potența dorința 
de ieşire din sine a omului, în timp ce pasiunea contribuia la sondarea 
înalturilor şi a adâncurilor din individ. Prima direcţie a fost 
materializată în versiunea proprie asupra prinţesei Turandot (1919), 
iar a doua şi-a găsit întruparea în Fedra lui Racine. 

In Teatrul descătuşar, Tairov şi-a strâns studiile referitoare la 
teatru. El simte nevoia unei ştiinţe teatrale. Câteva din „pietrele 
fundamentale” ale acesteia le-a pus el însuşi. 

Cu aplombul omului convins de propria sa valoare, declară: „Eu 
cred cu fermitate că va veni ziua acestei ŞTIINŢE şi că ea va constitui 
cea mai solidă bază din care se vor desprinde zborurile cele mai libere 
şi mai sigure.” 

O astfel de încercare este în spiritul celorlalte arte, cu atât mai 
mult cu cât destule şi-au dobândit acest statut: „Un mare număr de arte 
îşi au propria ştiinţă, sau cel puţin principiile necesare stabilite, pentru 
a se ridica la o ştiinţă. ACUM A VENIT RÂNDUL TEATRULUI.” 

O condiţie o reprezintă individualizarea sferei: „Pentru ca 
această ştiinţă să-şi aibă o puternică temelie în vederea ulterioarelor 
dezvoltări, e necesar să se recunoască autonomă, diferenţiindu-se cu 
hotărâre de aceea a oricăror alte arte.” 

Nu este un proces extrinsec, ci unul profund intrinsec: 
„Teatralizarea teatrului trebuie condusă până la sfârşit.” 

Motivul este binecuvântat: „Teatrul e teatru. Acest simplu 
adevăr trebuie în sfârşit recunoscut.” 

Datele esenţiale există: „Puterea teatrului rezidă în dinamismul 
acţiunii şi acel care trebuie s-o dezlănţuie este actorul.” 

Cum va putea s-o facă? „Forţa sa este stăpânirea mijloacelor sale 
tehnice. Această stăpânire este cel mai veritabil conținut al teatrului.” 

Există şi calea: „Creaţia scenică şi nu textul literar trebuie să 
constituie ultimul scop al teatrului viitorului.” 


LIVIU REBREANU 
(1885-1944) 
ŞI ATRACȚIA TEATRULUI 


Liviu Rebreanu s-a ilustrat strălucit ca romancier. Jon, Pădurea 
spânzuraţilor, Răscoala sunt pietre de hotar ale beletristicii noastre. Tot el 
însă a fost şi un interesant comediograf Plicul reprezentând o satiră la 
adresa moravurilor unei lumi în care afacerismul şi lipsa de scrupule 
îmbrăcau cele mai insolite aspecte. Preocupat de destinele teoriei teatrului 
în mai mică măsură, Rebreanu a înjghebat totuşi un punct de vedere 
cuprinzător asupra principalelor probleme pe care aceasta le însumează. 

Intr-un avântat articol intitulat „Cred”, Liviu Rebreanu îşi 
expune principalele convingeri legate de actul creator în general, 
lăsându-ne să întrevedem exigenţele care l-au însuflețit permanent, 
atât față de sine, cât şi faţă de alţii. 

Arta, din punctul lui de vedere, înseamnă creaţia de oameni şi de 
viață. Creând oamenii vii, cu viață proprie, cu lume proprie, scriitorul 
se apropie de misterul eternității. 

Nu frumosul, o născocire omenească, interesează în artă, ci pulsaţia 
vieții. Când ai reuşit să închizi în cuvinte câteva clipe de viață adevărată, 
ai realizat o operă mai prețioasă decât toate frazele frumoase din lume. 


153 


Precum naşterea, iubirea şi moartea alcătuiesc enigmele cele mai 
legate de viața omenească, tot ele preocupă mai mult şi pe scriitorul 
care încearcă să creeze viață. Literatura rezultată din asemenea 
preocupări nu va mulțumi, poate, nici pe superesteţii ce savurează 
numai rafinările stilistice sau extravaganțele sentimentale, nici pe 
amatorii de povestiri gentile de salon. Nici n-are nevoie. Literatura 
trăieşte prin ea şi pentru ea însăşi. Durabilitatea ei atârnă numai de 
cantitatea de viaţă veritabilă ce o cuprinde. A 

Creaţia ... e o verigă între trecut şi viitor. Îşi împlântă adânc 
rădăcinile în pământ ca să se poată urca mai sus. Se uită cu evlavie 
pioasă înapoi, spre a putea privi mai sigur înainte. Nu-şi închipuie nici 
o secundă că înaintea ei n-a existat nimic şi după ea se va prăbuşi tot. 

Sinceritatea e calitatea de căpetenie a scriitorului adevărat. 
Sinceritatea faţă de artă. Dacă nu te dăruieşti întreg artei în clipa 
creaţiei, nu vei zămisli decât monştri fără viaţă. 

A crea oameni nu înseamnă a copia după natură indivizi 
existenţi. Asemenea realism sau naturalism e mai puţin valoros ca o 
fotografie proastă. Creaţia nu poate fi decât sinteză. Omul pe care îl 
zugrăvesc eu o fi având şi trebuie să aibă asemănări cu mii de oameni, 
cum au şi în viaţă toți oamenii, dar trăieşte numai prin ceea ce are unic 
şi deosebit de toţi oamenii din toate vremurile. Unic însă e numai 
sufletul. Viaţa eternizată prin mişcări sufleteşti — realism. 

Temelia creației rămâne, negreşit, expresia, nu însă ca scop, ci ca 
mijloc. De dragul unei fraze strălucite sau a unei noi împerecheri de 
cuvinte, nu vom sacrifica niciodată o intenţie. „Prefer să fie expresia 
bolovănoasă şi să spun :într-adevăr ce vreau, decât să fiu șlefuit şi 
neprecis.” Strălucirile stilistice, cel puţin în opere de creaţie, se fac mai 
totdeauna în detrimentul preciziei şi a mişcării de viaţă. De altfel e mult mai 
uşor a scrie frumos decât a exprima exact. Poate nu e o simplă întâmplare 
că toţi creatorii mari de viaţă s-au mulțumit să scrie bine şi au neglijat 
floricelele stilistice după care se prăpădeau contemporanii. Precum iarăşi nu 
trebuie uitat că tocmai stilul e mai trecător într-o operă de artă. 

Expresia exactă îşi cere mai multă zbuciumare: „Cuvântul ce 
exprimă adevărul.” Numai prin ea poţi urmări de-aproape sinuozitățile 
sufletului care explică viaţa. 

Psihologia şi obiectivitatea merg alături şi presupun aceeaşi retragere 
a eului scriitoricesc în colțul cel mai modest al sufletului, spre a lăsa loc 
desfăşurării creaţiei. Modestia nu e şi dezinteres, ci dimpotrivă, o atitudine. 
Fără amestecul direct, opera va putea creşte şi trăi mai independent. 

Dacă priveşti arta drept creaţie, trebuie să-i atribui şi o valoare 
etică. Arta ca uşoară jucărie ar fi tot atât de incomprehensibilă ca şi 
viața socotită fără rost. 

Arta n-are menirea să moralizeze pe om, evident, dar poate să-l 
facă să se bucure că e om şi că trăieşte, şi chiar să-l facă om. 

Perspectiva lui Rebreanu asupra teatrului se situează la aceleași 
cote valorice. Teatrul, pentru el, trebuie să reflecte „viaţa trecută prin 
prisma sufletului.” De aceea, „drama înainte de a rezolva o problemă, 
trebuie să zugrăvească oameni adevăraţi.” De asemenea, teatrul 
trebuie să fie „regenerator al omenirii”, o îmbinare de „realism al 
inteligenţei cu romantismul sufletului.” ă 

Liviu Rebreanu consemnează cu bucurie faptul că „În anii din 
urmă poate nici un gen literar n-a fost mai cultivat şi n-a luat un avânt 
mai puternic, la noi, ca literatura dramatică. Din an în an autori noi au 
răsărit, aducând fiecare câte ceva, iar unii dintr-înşii impunându-se 
atenţiei criticii şi publicului deopotrivă. Fiecare stagiune a avut să 
numere cel puţin câte un succes românesc.” 

În această afirmare, „Teatrul Naţional pare a fi înțeles pulsul vremii. 
Un comitet harnic şi conştiincios s-a întors cu toată dragostea spre 
producția dramatică românească. Și, cu o hotărâre energică, a fixat un loc 
deosebit de important românilor în repertoriul teatrului. Prin aceasta se va 
putea ajunge ca cel puţin pe prima noastră scenă să nu mai pătrundă 
actualitățile fără valoare ale teatrelor de bulevard din străinătate. 

Teatrul Naţional va putea fi o adevărată instituție de cultură 
românească unde, în afară de glasul autorilor români, nu se vor mai 
auzi decât clasicii tuturor neamurilor (...)” Ă 

Viu interes a arătat Rebreanu actorului. Într-un articol consacrat 
acestuia, autorul român întreprinde o avizată analiză a diferitelor tipuri de 
actor care s-au succedat în ultimele decenii în teatrul românesc. Mai întâi 
a fost „Nobilul tip al actorilor de stil, personalități actoriceşti de o mărime 
ieşită din comun; ei au fost aievea eroi, regi, tirani, intriganți care cu 
picioarele stăteau înțepeniţi în pământ, iar cu capul măturau stelele. Chiar 
fizicul lor era, şi trebuie să fie impozant. Mersul, privirea, vocea şi 
gesturile lor purtau pecetea grandiosului. Stilul jocului lor era ceva 
monumental; muchii ascuţite, laturi largi, umbre adânci. Pasiunea eroilor 
lor se ridica drept spre cer şi strălucea, nestânjenită de pestriciunea 
analizelor psihologice, într-o singură culoare limpede şi plină. 

Actorii de stil cei mari, dădeau o simplificare- reprezentativă şi 
ademenitoare figurilor poetice. O simplificare izvorâtă parcă din nişte 
legi matematice care alcătuiau ființa cea mai intimă a personagiilor... 

A urmat apoi un alt tip de interpretare, datorat unor actori ai 
redării materialului brut. Felul acesta de interpretare însă n-a putut 
dăinui; lumea nu se simţea bine admirându-l. 

Pentru ca pe la sfârşitul veacului trecut să apară un nou soi de 
actori care se dădeau drept mijlocitori între fanaticii naturalismului şi 
actorii de stil. Dar nici viaţa lor nu va dura. 

Locul lor va fi luat de actorii de mâine, interpreţi ai sufletului 
omenesc, neliniştiţi şi tulburați, mânaţi să interpreteze prin o 
expansiune de posibilități omeneşti pe care le simte sau le bănuieşte 
într-însul. Nu va vrea să pară ceva; va fi ceea ce este într-însul.” 

Asemeni tuturor scriitorilor noştri reprezentativi dintre cele două 
războaie mondiale, şi Liviu Rebreanu a văzut în teatru o admirabilă 
posibilitate de soluţionare a problemelor umanității. 


GASTON BATY 
(1885-1952) 
REGELE CUVÂNT 


Regizor şi estetician francez. Dintre studiile sale sunt de 
menţionat Masca şi cădelnița, Cortina lăsată şi Rege Cuvântul. 
Acesta din urmă a stârnit violente polemici. 

Ca şi când gustul, culoarea, muzica, nu ar fi mijloace de 
expresie ale gândirii la fel de importante, cuvântul este considerat 
superior tuturor celorlalte arte. Toţi cei care glorifică în acest fel 
cuvântul, ar dori să-l vadă izolat de tot ceea ce înseamnă, în ansamblul 
său, spectacolul. Pentru ei, toate celelalte arte nu constituie decât o 
vană plăcere a ochiului şi a urechii; după ei, teatrul ar trebui să renunţe 
la toate acestea, pentru a deveni numai şi numai „literar”. 

Istoria teatrului s-ar reduce astfel doar la studiul textelor, 
mulţumindu-se cu rolul de mărunt capitol al istoriei literaturii. 

Au apărut studii care demonstrează interesul pentru construcția 
sălilor, maşinăriilor, decorului, costumelor în diverse epoci, jocul actorilor 
şi Situaţia lor în societate. Lipseşte însă acea lucrare de ansamblu care să 
prezinte evoluţia dramei integrale, sub toate aspectele sale, legând-o de 
marile curente de idei şi de sentimente. Pentru aceasta ar trebui ca autorul 
să fie un om de teatru, dublat de un. istoric, un filosof, un erudit şi un 
artist. El ar constata că dezvoltarea teatrului este paralelă cu aceea a 
artelor plastice mai mult încă decât cu aceea a literelor. 

Artele plastice şi credinţa religioasă au dus la apariţia dramei. 
Chiar despărțit de ele, uneori alungat şi blestemat, teatrul continuă să 

trăiască întocmai vieţii unei biserici: crizelor de credință şi de 
sensibilitate religioasă, le corespund crizele realizărilor artistice. 

In ciuda anilor care au trecut, o legătură telepatică pare a uni în 
continuare pe mamă şi pe copilul său. Aşa încât Domnul Cuvânt a încercat 
zadarnic să aducă pe vechiul trunchi grefe de intelectualism şi de laicizare; ` 
seva de la origini urcă până la cele mai înalte ramuri şi le revitalizează. 

Toate aceste reproşuri aduse Cuvântului şi pretențiilor sale 
dominatoare, pălesc în fața concluziilor trase de regizorul-estet-filosof 
care a fost Baty, când afirmă fără putință de tăgadă: 

„Textul este partea esenţială a dramei. El este pentru dramă ceea 
ce sâmburele este pentru fruct; centrul solid în jurul căruia vin să se 
ordoneze celelalte elemente. Şi întocmai cum, fructul o dată savurat, 
sâmburele rămâne să asigure creşterea altor pomi fructiferi asemănă- 
tori, textul după ce a dispărut prestigiile reprezentaţiei, rămâne să 
aştepte într-o bibliotecă să fie din nou înviat într-o bună zi.” 


CHARLES DULLIN 
(1885-1949) 
TEATRUL CA VASE COMUNICANTE 


Actor şi mai apoi regizor a creat, în 1921 Teatrul Atelier, un 
teatru care, aşa cum îi spune şi numele a fost spaţiul multor experienţe 
încununate de succes. 

Atras de principiile care stăteau la băza vechiului teatru japonez, 
Dullin a găsit în el unele idei care l-au ajutat să-şi înnoiască şi 
îmbogăţească viziunea regizorală. 

Actorul japonez pleacă de la realismul cel mai meticulos şi ajunge 
la sinteză şi la nevoia de adevăr. La europeni, cuvântul „stilizare” evocă 
un fel de estetism înţepenit, cu un ritm tern şi docil; la japonezi stilizarea 
este directă, elocventă, mai expresivă decât însăşi realitatea. 

Fiecare gest este întărit de o trăsătură ascuţită care-i măreşte 
valoarea. Dacă un actor dă cu piciorul într-un adversar, el de fapt nu-l 
atinge, dar executarea mişcării e atât de precisă încât dă impresia de o 
mai mare brutalitate decât dacă ar fi cu adevărat efectuată; dacă 
loveşte cu tăişul sabiei, el abia îşi atinge advegsarul, dar mica lovitură 
seacă pe care o face ca pentru a retrage fierul din rană este de un 
asemenea adevăr, încât simți cum arma pătrunde adânc în carne. 

În alte momente, anumite gesturi se impun ca un ritual sacerdotal. 


157 


Corpul actorului japonez nu are numai suplețea unui foarte abil 
dansator, dar el pare modelat de teatru pentru teatru. Înainte de a fi un 
intelectual, el este un instrument al cărui mecanism trebuie să fie 
neîncetat perfecționat. | 

Actorii japonezi sunt până într-atât posedaţi de arta lor, încât 
dacă n-ar mai juca, probabil că nu ar mai putea trăi. 

Ei datorează mult marionetelor şi măştilor, ca formă elevată a 
artei dramatice; astfel ei au învăţat să se servească de corpul lor mai 
mult decât de față. 

Intrebuinţarea măştii coincide în mod ciudat cu cele mai 
frumoase momente ale teatrului, dacă nu şi cu cele mai rafinate. 
Arlechin, fără mască, ar deveni o fadă travestire de carnaval. 

In cinema, obiectivul. măreşte figura actorului, dându-i întreaga 
elocvență; dar în teatru, fără mască sau fără desenul măștii pe obraz, 
actorul este nevoit să-şi exagereze mimica, ceea ce este adesea şocant. 

In teatrul japonez, din ordonarea dramatică a spectacolului se 
degajă întreaga sa forță: alegerea instrumentelor care compun 
orchestra, folosirea esențialmente dramatică a muzicii, sunetele, vocile 
umane, zgomotele, totul concură la producerea acelei impresii din care 
se desprind principiile artei teatrale. 

Istoria teatrului se scrie de obicei numai bazându-ne pe succese. 
Ori adesea din eşecuri aflăm multe: unele invenţii, originalităţi care nu 
au avut cătare la vremea respectivă, dar care pot constitui în viitor 
fermentul ce va conduce la-reușită. Ce a şocat la un moment dat prin 
noutate, poate deveni în timp sursă de succes. 

In privinţa progreselor mecanice în teatru, ele se referă toate la 
predominanţa decorului, fie că este vorba de un decor de inspiraţie 
realistă, naturalistă, cubistă, suprarealistă; iar progresul în sine s-a 
limitat de fapt la posibilităţile mărite de schimbare rapidă a locului în 
care se petrece acţiunea. 

Apărătorii acestui sistem par a crede că doar un Shakespeare 
jucat cu zeci de decoruri luxoase poate fi în sfârşit mai bine cunoscut 
de spectatori. 

Dullin crede, dimpotrivă, că folosirea excesivă a decorurilor este 
un obstacol pentru sublinierea valorii unui text. În favoarea teoriei 
sale, el citează pe Muss&t care spunea: „sunt convins că arta dramatică 
nu este posibilă încadrată de toată această splendoare.” 

Dullin crede că această preferință pentru decorurile fastuoase se 
potriveşte teatrului italian, pentru a favoriza escamotajele, trucurile 
necesare acțiunii specifice. Însă vechiul teatru grec până la Euripide, 

teatrul japonez autentic, se mulțumesc cu o arhitectură aptă de a pune în 
valoare mişcările importante ale dramei şi câteva simboluri familiare care 
să servească drept suport imaginaţiei spectatorului. Scena elisabetană, în 
aparență grosolană, dar în realitate mult mai puţin naivă decât a noastră, 
mai păstra orânduiala antică a spectacolului. 

Scriind acestea, Dullin recunoaşte că el nu militează pentru 
readucerea în scenă a vechilor dispozitive desuete; dimpotrivă, el ar 
dori folosirea invențiilor moderne ca. mijloc de reînnoire 
indispensabilă, dar cu condiţia, ca ele să servească teatrul fără a-i răpi 
din profunzime sau a-i denatura spiritul. 

Arta regizorală pretinde din ce în ce mai mult moderație şi tact, 
dată fiind influenţa inevitabilă a filmului şi facilităţile nou apărute. 

Din punct de vedere tehnic, lumina este singurul element al 
cărui progres poate ajuta teatrul fără a-l sărăci. Rolul luminii nu stă în 
obținerea de efecte facile, tablouri de gen, clar obscururi, şi altele 
trucuri de acest gen. Rolul luminii este mult mai subtil; ea acţionează 
asupra imaginaţiei spectatorului fără a-i distrage atenţia. 

Lumina este ca muzica; element viu, unul dintre fluidele 
imaginaţiei. Obiceiul de a ascunde publicului preparativele spectacolului 
şi schimbările sale, ridică o barieră între dramă şi spectatori. Atmosfera 
este în permanenţă perturbată, iar spectacolul trădat. 

Spectatorii, rupți de vraja acţiunii exact în momentele culminante, 
îşi pierd până la urmă interesul pentru piesă, în ansamblul ei. l 


LOUIS JOUVET 
(1887-1951) 
CREATORUL LABORIOS 


Actor şi regizor format la şcoala lui Copeau de la teatrul Vieux- 
Colombier, Jouvet a meditat necontenit asupra artei teatrale, observaţiile 
sale concretizându-se în lucrări de referință: Mărturii asupra teatrului şi 
Actorul desincarnat. Evocăm câteva din gândurile sale: 

„„Condamnaţi să-şi explice misterul vieţii, oamenii au inventat 
teatrul. Alungaţi din paradisul terestru, ei şi-au creat acest paradis 
artificial şi temporar, poate în aşteptarea unui paradis viitor.” Este una 
din acele definiții ale teatrului cu valoare emblematică. 

Suita de elogii nu încetează: „În orice caz, dintre toate invențiile 
lor este cea mai perfectă, cea mai uimitoare, cea mai originală.” Trei 
epitete şi toate cu o mare proprietate față de fenomenul analizat. 

„Teatrul conţine toate celelalte invenții, şi, în puerilitatea sa, are 
ceva divin: Bachus, Orfeu, Dionysos, Eleusis, mistere, aprofundări, 
coborâri în infern, coborâri în sine însuşi, cercetări în alte zone, 
dincolo de sine.” Un adevărat imperiu dat omului ca să-l străbată şi 
să-l colonizeze cu tot ceea ce este frumos, adevărat, bun, pur. 

„Mi se pare că în teatru se stabilizează în mine tot ceea ce viaţa 
m-a făcut să înțeleg şi să cunosc, mai bine decât am putut-o face prin 
lecturi sau contemplarea operelor de artă, într-un mod mai permanent. 

Totul aici se ampliifcă, provoacă interogaţiile, câştigă în adâncurile 
conştiinţei şi a sensibilităţii, dă un fel de prezenţă, o stare prealabilă a unei 
stări superioare, tot ce viața cotidiană contrariază şi stinge.” 

„Teatrul redă oamenilor tandreţea.” 

„Aş dori ca arta dramatică să nu fie considerată niciodată ca un 
instrument de propagandă, să nu fie asimilată niciodată unei 
negustorii; scena să devină o tribună. Aş dori ca scena să rămână o 
ofertă, un schimb de prietenie şi de dragoste între oameni. 

Independenţa teatrului, universalitatea sa, trebuie să constituie 
pentru omul de teatru punctul de plecare al tuturor preocupărilor sale.” 

In teatru trebuie să pornim de la realism, dar unul sublimat în aşa 
fel încât să atingem generalul, deci spiritualul. Trebuie escaladat zidul 
limitat al vieții personale, să-i refuzi mediocrităţile, să te faci 
disponibil pentru poezie, spirit, cosmogonie şi metafizică. 

Debutantul nu ştie că personajul există şi că el însuşi intră într-o 
lume alarmantă, într-o zonă de inspiraţie plină de prezenţele reale care 
trăiesc în el, fie că este conştient, fie că nu e conştient de aceasta. 

Eroul de teatru are o viață cu mult superioară propriilor senzații 
ale actorului. Jucându-l, actorul atinge un nou stadiu, el dobândeşte o 
conştiinţă nouă, percepțiile sale obişnuite sunt multiplicate, aude şi 
vede altfel, cu o luciditate crescută. 

Autorul dramatic se eliberează prin text, dar nu se poate servi de 
el pentru a-l vedea materializat. Spiritul personajelor sale îl torturează 
ca nişte fantome în căutare de trupuri, sau, cum spunea Dante, ca nişte 
gânduri în căutarea sufletelor. 

Aici intervine actorul care, la citirea textului intră într-un fel de 
transă şi, încarnându-se: îşi împrumută propriul corp personajului. 
Această ospitalitate acordată personajului are drept consecință 
calitatea interpretării spectacolului. 

Exerciţiul actorului este un fel de reformă a sinelui, o amplificare, 
o căutare a Iubirii şi a Libertăţii. 

În teatru, totul este secret, particular, efemer. 

Totul începe de la text, pe care actorul trebuie să încerce. să-l 
găzduiască în el însuși. Când cuvintele textului urcă pe buzele actorului, 
el are exact sentimentele pe care le-a trăit autorul când le-a conceput. 

Spectatorii, reuniți acolo din întâmplare, devin brusc o singură 
fiinţă, sensibilă şi caldă; teatrul îi ajută să-şi dobândească sensibilitatea. 

Regizorul imprimă vieţii de pe scenă ceva din propria lui 
personalitate. Munca sa e ca o mărturisire. 

Arta regizorului nu este o profesie, este o stare. Ca aceea de 
îndrăgostit. Variantele sunt infinite. 

In teatru, actorii şi spectatorii încep să trăiască la unison. 


T. S. ELIOT 
(1888-1965) 
DILEMATICUL 


Thomas Stearns Eliot, poet şi dramaturg american, naturalizat 
englez, este influențat de simbolismul francez şi a încercat să dea 
teatrului un ritm poetic şi un substrat religios. 

In lucrarea sa critică Scopurile dramei poetice, el repune din nou pe 
tapet întrebarea clasică: „O piesă trebuie scrisă în proză sau în versuri?” 

Părerea generală este că versul reprezintă o formă de exprimare 
pe care teatrul a depăşit-o, ea fiind potrivită doar în poveşti sau în 
piesele istorice aparținând unui trecut îndepărtat. Amatorul de teatru 
de azi nu mai ia în serios poezia, decât atunci când e semnată de 
Shakespeare, Schiller sau Racine, sau de vreun alt autor din trecut. 
Totuşi, se pare că marii dramaturgi moderni, ca Ibsen, Strindberg sau 
Cehov, erau poeţi autentici pe care limitele prozei i-au cam deranjat. 

Eliot vrea ca oamenii de pe scenă, chiar vorbind în versuri, să 
pară spectatorilor atât de asemănători cu ei înşişi, încât să poată 
exclama: „la te uită, şi eu aş putea vorbi în poezie, la fel ca ei.” În 
acest caz, el, spectatorul, nu ar mai fi transportat într-o lume 
neobişnuită, artificială, ci lumea sordidă, lugubră, în care trăieşte el zi 
de zi, ar fi brusc iluminată şi transfigurată. Şi dacă poezia nu izbuteşte 
acest miracol, înseamnă că ea nu depăşeşte stadiul de decor superfluu. 

Ceea ce poezia ar trebui să facă pentru teatru, ar fi să devină ca o 
umilă imagine sau analogie a Încarnării, acel ceva prin care umanul 
este absorbit de divinitate. 

In efemer, autorul poate şi să ştie exact ce vrea să spună, dar 
dacă publicul nu sesizează aceasta, înseamnă că încercarea lui este un 
eşec. Dar într-o operă realmente creatoare, autorul face ceva ce nu 

înțelege el însuşi. Doar Dumnezeu îşi înțelege creatura; în creația 
umană, omenirea nu este decât un instrument. | 
Poezia impune o formă căreia autorul trebuie să i se supună, elibe- 
rând o forță inconştientă pe care proza n-o are. lată de ce crede el că doar 
poezia dramatică poate să aducă plenitudinea pe care o căutăm în teatru. 


ERWIN PISCATOR 
(1893-1966) _ 
OPȚIUNEA POLITICA 


Regizor şi teoretician al uneia dintre direcţiile dragi secolului 
XX — educaţionalitatea. Mai cu seamă a dezmoşteniţilor sorții. 

Este convins că spectatorii pretind teatrului un răspuns la 
problemele vremii. „Nu se mai poate închide ochii în faţa problemelor ce 
se pun, chiar dacă ele nu ne privesc în mod direct” spunea el programatic. 

Impactul trebuie să se facă utilizând noi modalităţi decât cele folosite 
până acum: „Pentru a se conforma țelurilor teatrului nostru, se cere ca 
şi sentimentul să fie ordonat în mod clar, să devină vizibil din toate 
unghiurile, ca şi cum ar fi prins într-un clopot de sticlă; să fie resimţit 
conştient de spectator.” Altfel spus, omul să se înregimenteze noilor 
comandamente şi din perspectiva acestei părți constitutive umane esenţiale. 

Piscator consideră că sunt două tipuri fundamentale de teatru: 
liric şi epic. Primul este spaţiul universal omenescului. Al doilea, 
reflectă timpurile contemporane, cu multitudinea lor de probleme. | 

Regizorul pretinde spectacolului să exploateze cuceririle tehnice 
de ultimă oră. Imaginează astfel un teatru care seamănă mai curând cu 
o fabrică. Un rol apreciabil îl au proiecţiile de film care introduc în 
spectacol alte spaţii şi evenimente, prezentul se extinde, semnificațiile 
sunt amplificate. 

Ca şi Brecht, pe care îl va influența, vrea ca teatrul să 
depăşească faza „revolută” când se limita să fie „oglinda” vremurilor, 
devenind o forţă transformatoare a întregii existenţe. 

Principalul vehicol al acestei transformări este teatrul politic. Omul, 
crede Piscator, nu mai poate trăi limitându-se doar la el însuşi. La fel de 
importanţi sunt toţi ceilalţi. Ceea ce-i uneşte este necesitatea de a se 
opune celor lipsiți de scrupule care tind să-şi subordoneze totul. | , 

Spectacolele lui Piscator aveau un pronunțat caracter agitatoric, 
dar unul căruia timpul i-a dezvăluit găunoşenia. 

Prin inovațiile aduse artei spectacolului, Piscator este un reper al 
secolului XX. 


162 


CAMIL PETRESCU 
(1894-1957) 
TEATRUL CA VOCAȚIE 


Având un cult al propriei sale activităţi era firesc ca repertoriul să 
constituie pentru Camil Petrescu factorul decisiv în realizarea spectacolului 
teatral: „Funcţia textului în arta teatrului stă tocmai în aceea că el colectează 
momentele rodnice ale procesului de creaţie artistică, dă putință unei 
selecţii în actele spontane — adaptându-se neprevăzutului ei...” 

Valoarea textului e determinată de universul uman dezvăluit şi nu 
de ideile în sine prezentate: „Teatrul nu este şi nu poate fi altceva decât o 
întâmplare cu oameni. Orice operă s-a abătut de la acest principiu a fost 
menită pieirii... Întâmplările ideilor împărtăşesc soarta ideilor. Se 
învechesc şi se demodează. Unele într-o mie de ani, alte în cinci sute, 
multe într-un veac, cele mai multe în zece, dacă nu în doi ani pur şi 
simplu. Nici o idee n-a rămas neclintită în viața omenirii. Şi pe urmă, câtă 
lume se interesează de întâmplări cu idei? Un cerc restrâns de pasionaţi. 
Deci un autor de piese «de idei» se mărgineşte de două ori: în ceea ce 
priveşte durata în timp şi în ceea ce priveşte auditorul.” 

Pentru a realiza însă o asemenea „întâmplare cu oameni”, 
„privirea autorului dramatic trebuie să fie mult mai amplă, ca să 
surprindă dinamica dialectică a vieţii măcar, inteligenţa lui trebuie să 
fie în stare să rezolve situațiile complicate ale istoriei, să nu rămâie la 
sclipiri asmatice, sau la, discursuri, fie şi epatante, de vervă lirică, dar 
lipite cu pap între ele.” 

Firesc, o lucrare dramatică bună „nu poate fi întemeiată pe 
indivizi de serie, ci axată pe personalități puternice, a căror vedere 
îmbrăţişează zone pline de contraziceri... Tocmai din pricina acestei 
ample şi deci dialectice reflectări a lumii în conştiinţă, personajele de 
dramă nu pot fi «caractere» în înțelesul normal al teatrului. Şi iată de 
ce Hamlet nu e un «caracter». Un caracter nu e în funcţie de arta de 
cunoaştere, ci prezintă o forţă unitară neinfluenţabilă.” 

Personajele ar trebui văzute „cu ochi de mare artist şi studiate 
aşa cum obişnuia Ibsen să spuie că îşi studiază personajele: din față, 
din profil şi trei sferturi.” 

Dramaturgul trebuie să dea dovadă de o totală imparţialitate faţă 
de eroii creaţi: „Personalitatea autorului nu apare niciodată în lucrări 
artistice atunci când, ca un părinte mărginit, favorizează vreun copil, 
persecutând pe celălalt. Atitudinea autorului se vede totdeauna 
suficient din felul în care şi-a ales subiectul, din micile detalii risipite 

conştient pretutindeni, din intensitatea momentelor dramatice şi gradul 
de intelectualitate la care sunt raportate personajele.” Ș 

Un loc important în concepţia lui Camil Petrescu îl are regia. „In 
general, regia nouă a însemnat o bucurie a ochiului. In locul castelelor 
şi pieţelor, stupide în pretenţia lor de a fi reale, s-a introdus decorul 
stilizat, simplificat, proaspăt, plin de fantezie uneori. S-a folosit cu 
dibăcie lumina, prin înlocuirea tot mai mult a rampei fade şi leşioase, 
cu proiectoare laterale.” 

Care sunt calităţile unui bun regizor? „... este reprezentantul 
autorului, a cărui lucrare el trebuie s-o înțeleagă în spiritul ei şi mai 
ales să-i înlesnească o coeziune între diferitele personaje, pe care 
poetul dramatic o neglijează uneori, dând un ritm anume lucrării; pe 
de altă parte, cu ajutorul decorului (aici ajutat de artiştii decoratori), al 
maselor de figuranţi şi mai ales al actorilor, el realizează atmosfera şi 
încorporarea omenească.” 

Pentru a reuşi această contopire, regizorul trebuie să dovedească: 
„+... şi imaginaţie şi gust şi cunoştinţe tehnice...” De asemenea, trebuie 
să ştie să dăruiască punerii în scenă — „căldură.” 

Dezideratele sunt amplificate: „Care sunt în definitiv problemele 
care se pun unui regizor? Şi după ce i se pot cunoaşte meritele? A alege 
interpreţii adecvaţi rolurilor, a urmări de aproape mersul acțiunii, 
crescând o dată cu ea, organizând incidentele secundare ca ele să 
contribuie la evoluția gradată, accelerată, subliniind momentele principale 
ale piesei, făcând să culmineze odată cu textul şi jocul actorilor şi 
intensitatea atmosferei... Atunci când în modul arătat mai sus se 
realizează în scenă o viață intensă, excepțională, de o amploare şi de o 
adâncime impresionantă, o viață complexă care să cuprindă un întins 
registru din gama simțţirii omeneşti, avem de a face cu un mare regizor.” 

Şi pentru a sublinia importanţa ideilor amintite, continuă: „A alege 
interpreţii? În teorie este extrem de uşor. In practică foarte arareori 
aptitudinile actorului coincid cu însuşirile rolului. Actorul pasionat şi cald 
e prea mic de statură, ar fi ridicul lângă actrița înaltă, iar cel înalt e 
mlădios ca un morcov. Actriţa de temperament e slabă şi rolul cere «une 
belle femme», altminteri nu se poate realiza atmosfera. Actorul X ar juca 
mai bine partea întâia a rolului, care e mai exuberantă, dar partea a doua e 
melancolică şi X nu mai merge. La care dintre cele două părți să renunţi? 
Actriţa Z e minunată, dar are ochii negri şi în text e prescris că trebuie să 
fie cu ochi albaştri căci o scenă întreagă se bazează pe acest lucru. 
Energicul X e vulgar, finul W e leșinat, delicioasa Y nu poate să strige, cu 
glasul ei piţigăiat ar face să râdă lumea în sală tocmai în momentul tragic. 

Sunt amuzante distribuțiile pe care cei dinafară de teatru le fac Şi 
niciodată publicul nu va bănui toată bătaia de cap a unui regizor până se 
fixează la o serie de interpreți.” 

Actorul, surprins atât de plastic în paragraful anterior, a 
constituit pentru Camil Petrescu o constantă: „O piesă nu poate să aibă 
succes fără actori, căci spectacolul este al lor. Poate să aibă succes, un ` 
anumit succes, chiar o piesă proastă cu interpreţi buni. Niciodată o 
piesă bună cu actori proşti sau nepotriviţi.” 

o. Actorul cel mai aproape de artă e totdeauna creator. Jocul lui „nu € 
o imitare a vieții. E viața însăşi în devenire.” Actorul comun „cunoaşte 
reguli şi are un canon pentru frumos, neînduplecat în mediocritatea lui.” 
Actorul mare „e deasupra acestor mijloace mărunte.” 

“Valoarea unui actor se manifestă şi prin capacitatea de a refuza 
rolurile care îi pun în lumină slăbiciunile: „... De ce a jucat acest rol? 
Două răspunsuri sunt posibile. Nu a cunoscut rolul. Sau nu Şi-a 
cunoscut propriile mijloace ...” Prima e o vină intelectuală, a doua 
este o vinovăţie ... letală. 

Definiţiile propuse sunt pătrunzătoare: „Ştiţi cum s-ar putea 
defini cabotinismul: dorința de a te exbiba, de a-ţi impune 
personalitatea fizică...” Sau „...mijloacele unui mare comedian: 
inteligenţă, fizic, imaginaţie, vervă şi un mare simţ al detaliului şi al 
nuanțării.” Ori: „Cine pune geniu ca să epateze numărând până la zece 
nu e artist.” Convingător, nu ? 

Camil Petrescu a împlinit cel mai de seamă deziderat pentru un 
creator. Şi-a trăit viaţa ca pe o statornică vocaţie pentru care teatrul a 
reprezentat superlativul.. . 


LUCIAN BLAGA 
(1895-1961) 
FAȚETELE TEATRULUI NOU 


Poet de valoare universală, filosof original în context mondial, 
dramaturg de primă mărime, Lucian Blaga şi-a demonstrat şi virtuţi de 
teoretician al artei teatrale. Preocupările de acest gen datează din anii 
tinereții, când practic orizontul său intelectual se vădea quasi 
nelimitat, atras de majoritatea problemelor de cultură. În această 
perioadă Blaga scrie o interesantă încercare de definire a „feţelor unui 
veac” cum numea el diferitele stiluri care au înflorit şi s-au stins în 
secolul al XIX-lea: romantismul, naturalismul (asimilabil şi 
realismului), impresionismul, şi ca o rezultantă a tuturor acestora 
„noul stil” articulat în anii secolului XX. 

lată cum _ sublinia autorul român câteva din trăsăturile 
romantismului: „În artă — lumea simțurilor, realitatea concretă era ocolită 
principial. Inchipuirea se refugia în trecut, în viitor, în depărtări exotice: 
exuberantul, utopia, aventura, hrăneau deopotrivă imaginaţia artiştilor şi a 
poeților, profund nemulţumiţi de ceea ce e «dat». Concretul simţurilor era 
considerat ca simplu material: «Un material sensibil al datoriei de artist». 
Lucrurile sunt în sine — ceea ce artistul poate să facă din ele”. 

Şi continuă: „Alături de poeţi şi artişti, teoreticienii mişcărilor 
sociale se gândesc la o temeinică prefacere a societăţii: descoperim şi 
în atari preocupări, de caracter în general utopic, aceeaşi generală 
nemulțumire în raport cu ceea ce e «dat» — pe care o remarcăm şi în 
celelalte fenomene romantice. 

Intâiele sisteme ale socialismului modern apar o dată cu ivirea 
romantismului, iar deplina închegare teoretică a socialismului 
(marxismul) coincide cu sfârşitul romantismului, cu revărsarea 
acestuia în apele naturalismului şi realismului.” 

Aceste pătrunzătoare observaţii erau formulate în anul 1925, 
demonstrând o veritabilă cunoaştere a resorturilor sociale şi artistice. 

Pe aceeaşi linie de înţelegere în profunzime a fenomenelor se 
înscriu şi opiniile lui Lucian Blaga despre momentul teatral al 
timpului său, căruia îi surprinde trăsăturile diverse şi dominante, şi, 
mai mult, îi descopere viitoarele configurații. 

Blaga e convins că „măreţia exterioară şi patosul teatrului 
romantic mai interesează doar pe cercetătorul literar, obligat la 
aceasta prin meserie, şi un public cu gustul întârziat. Amintim aici 
teatrul romantic ca şi teatrul naturalist, de altfel, numai pentru a avea 
necesarele puncte de reper în vederea caracterizării teatrului nou. 

Fiecare epocă îşi are noutatea ei. În epoca naturalistă scriitorii 
s-au îndreptat cu dragoste, rodnică uneori, inutilă adeseori, spre faptul 
imediat; de aici alunecarea lor frecventă spre «faptul divers». 

Pozitivişti şi scrutători, naturaliştii nu se voiau altfel decât aşa 
cum erau. În artă ei se uitau ca într-o oglindă netedă: voiau să se vadă 
încă o dată. Naturalismul aducea realitatea banală, de toate zilele, 
intrigile binelui şi ale răului — şi pe scenă. Publicului i se oferea astfel 
prilejul să «revadă» şi la teatru oameni, pe care îi întâlnea aiurea: 
oamenii tuturor intereselor meschine de pe stradă, oamenii reveriilor 
burgheze din cafenea, oamenii cotidieni, cu înfăţişări de automate. 

Niciodată omul nu a fugit mai puţin de sine însuşi ca în timpul 
naturalismului. Insului nu-i era destul să se vadă zilnic reeditat în 
milioane de exemplare, exasperant de monotone, pe uliti şi în saloane; 

insul se mai ducea seara la teatru să se vadă încă o dată, neschimbat şi 
iarăşi şi iarăşi acelaşi. | 

Teatrul şi realitatea cotidiană erau un fel de vase comunicante. 
Regizorul aducea în faţa privitorilor arbori vii, cu rădăcini smulse din 
pădure, şi actrițe goale, făcând pe nimfele, făceau baie în izvoare 
izbucnite de sub scândurile scenei. 

Actorul nu mai «juca», purtat de gândul înalt de a da acţiunii 
accent şi proporții, actorul ținea să fie exact omul de toate zilele. 

Actorul nu se sfia să marcheze cu un guturai melancolia 
prințului Hamlet. Ticul, cuvântul dialectal, accentul provincial, gestul 
fără semnificaţie, populează spațiul scenei. 

Meritul teatrului naturalist însă e mare prin urmările sale, prin 
tentativele generate care urmăreau înnoirea expresiei literare şi 
scenice. O direcţie ar fi aceea de spiritualizare a teatrului, piesele unui 
Claudel sau Werfel culminează în anumite momente de ridicare 
extatică a personajelor. 

Ca înnoitori în alt sens, aproximativ în aceeaşi linie de asalt, un 
Strindberg şi Wedekind. Unele din lucrările lor dramatice încearcă să 
dea oarecum esenţialul firii omeneşti, glasul crud, impersonal, al 
instinctului. Personajele plăsmuite de aceşti dramaturgi sunt de obicei 
ireal crescute, de proporţii halucinante. 

Un al treilea gen de teatru nou e ilustrat de piese cu dialog 
comprimat, cu acțiuni fără vreo însemnătate anecdotică, culminând în 
conflicte cu idei-forţe. 

De astă dată se pare că personajele nu mai există prin ele însele 
ca indivizi, ci numai ca exponenţi ai unor puteri impersonale angajate 
în ciocniri care macină sau salvează. 

Personajele se configurează contrapunctic şi sunt împinse spre fapte 
de energiile dezlănţuite. Acțiunea înaintează masivă dar exponenţii ei sunt 
mai mult de oțel decât de carne vie. Deznodământul pieselor e adeseori 
vizionar şi deschide perspectiva unei vieţi mai înalte. 

Un al patrulea gen devine reprezentativ prin opera unui Shaw 
sau Pirandello. Ei aduc pe scenă toată problematica vieții moderne. 
Dialogul e dialectic, iar situaţiile înadins alese pentru ca personajele să 
se menţină cât mai mult posibil pe un plan de discuţie”. 

Conchizând, Lucian Blaga sintetizează: „Mânaţi de acelaşi elan 
inovator, unii tind să spiritualizeze viața, alţii tind să redea esenţialul 
acesteia, unii vor să arate dinamica ideilor forță, alții întruchipează 
problematica complexă a timpului.” 

Concentrate, dense, adevărate, ideile lui Blaga despre teatru au 
şi astăzi valabilitate. 

VICTOR ION POPA 
(1895-1946) 
MULTILATERALUL ANIMATOR 


Un alt reprezentant strălucit al teoriei teatrale româneşti este 
Victor lon Popa, militant consecvent pentru lucrări dramatice de mare 
valoare, care să poată rezista tuturor influențelor de oriunde ar veni 
ele. „În valul de lucrări mediocre izvorâte din influenţa proastă a unui 
anume cinematograf asupra teatrului, fraza, construcția artistică în 
sensul literar al dramei s-au alterat progresiv şi ameninţător. N-a rămas 
doar în picioare — şi asta foarte aproximativ — decât aşa zisa tehnică 
teatrală prin care o acțiune îşi lasă văzută, în etape succesive, cauza, 
desfăşurarea şi efectul. Ar fi şi aceasta o construcţie, dacă vorba ar 
însemna numai atât, şi n-ar fi o problemă de proporții, cu sens artistic 
mult mai adânc, şi deci mai puţin supus fluctuaţiilor şi modelelor”. 

O astfel de concepţie determină în mod inevitabil o situare 
artistică meschină. „Teatrul se mulţumeşte să fie jurnalier şi urmează 
calea imediată, cu procedeele cele mai imediate, pentru succesul cel 
mai apropiat. Prospeţimea lui, exagerată de veşnicul «as» îi dă 
inconsistenţa florilor de o zi, ofilit mâine, prăfuit poimâine, peste o 
săptămână este căzut la pământ fără putință de reînviere. Şi tragedia 
lui începe de fiecare dată, cu clipa în care a izvorât.” 

Estetica trebuie să acorde teatrului locul care. i se cuvine potrivit 
complexităţii lui neobişnuite. „Teatrul nu e literatură, nu e arhitectură, 
nu e muzică şi nu e sculptură. (...) El e o artă — poate să fie şi trebuie 
să fie — o artă în care se într-ajută toate faţetele diverse ale 
sensibilităţii omeneşti. Oricâtă confuzie ar putea să nască în ochii cari 
nu vor să vadă, acest întreţesut de mijloace ale exprimării, dă naştere 
unui tot, întreg şi rotunjit care nu poate să fie sortit unei vieţi 
mărginite. Cel puţin principial nu.” 

Există o serie de întrebări tulburătoare legate de perenitatea şi de 
caducitatea operelor dramatice. „Care e cauza prăfuirii grave în care 
cad atâtea lucrări sclipitoare la obârşia lor? Ce rost intim rugineşte 
timpuriu în ele de sunt sortite unei morți premature şi dezolante? Să 
fie însăşi esenţa teatrului vinovată, ori dincolo de ea trăieşte vreun 
agent ajutător care se răzbună când nu mai este întrebuințat.” 

Şi suita de întrebări care conțin de fapt în mod explicit şi răspunsul 
adecuat, continuă. „De ce opera prăbuşită a lui Sardou nu mai poate 
reînvia şi de ce Henry Bataille a dus cu dânsul, sub piatra mormântului, 
toate lacrimile, şi de bucurie şi de durere, pe care le-a iscat? 

Şi de ce, în aceeaşi vreme, Sofocle şi Shakespeare zâmbesc 
nestingheriţi peste veacuri? A rezistat construcţia din operele lor? Dar 
tehnica anticului dramaturg nu are nici o legătură cu aceea 
shakespeareană, şi între desfăşurarea ţinutei din Oedip-Rege, formida- 
bilă capodoperă de stil detectiv şi sinuozităţile geniale ale liniaturii 
hamletiene este cel puţin tot atât de mare deosebirea ca între 
dramaturgia lui Rostand şi a lui Ibsen.” 

- Omul de teatru român constată cu satisfacţie rolul tot mai mare pe 
care piesa originală îl ocupă în repertoriile marilor teatre. „De câtăva 
vreme încoace, Teatrul Naţional din capitală îşi duce repertoriul numai 
cu piese originale. E de la sine înţeles că nu s-a ajuns la formula aceasta 
— care contrazice categoric tot ponosul zvârlit, de atât amar de ani, în 
spinarea producţiei dramatice autohtone — fără ca balanța comparaţiei 
băneşti să nu-şi fi făcut o dreaptă judecată. Mai limpede spus, piesa 
originală a dovedit că poate aduce tot atâta public, ca şi sora ei streină, 
atunci când e bine manevrată, bine distribuită şi chibzuit impusă.” 

Situaţia e cu atât mai îmbucurătoare cu cât se poate afirma că: 
„Aşadar, problema viitorului repertor, trebuie să plece de la ideea că, 
publicul românesc îşi cere piesele lui după cum actorul român îşi cere 
rolurile lui.” 

Victor Ion Popa subliniază un adevăr axiomatic, căruia anii care 
au urmat i-au dat deplină validitate. „Piesa românească trebuie să fie 
temelia repertoriilor româneşti. Teatrele care se plâng de lipsa pieselor 
dovedesc că nu le-au căutat, pentru că nu le interesează. Altminteri, 
le-ar găsi mai uşor decât găsesc piesele străine şi le-ar găsi de cele mai 
multe ori mai bune. În orice caz le-ar găsi mai potrivite.” 

Plecând de la pledoaria lui Victor Eftimiu care cerea înfiinţarea 
unui teatru de artă, autorul piesei Tache, Ianke şi Cadâr consideră pe 
de o parte cu ironie o astfel de propunere, pe de alta, demonstrează 
existenţa unui astfel de teatru ori de câte ori se petrece un eveniment 
deosebit. „Teatrul de artă? Cum adică? Există şi un teatru care poate 
să nu fie artă, când însuşi cuvântul îi cuprinde înţelesul? Sau poate o fi 
vorba de un teatru în care să se joace numai piese de înaltă ţinută 
literară, față de atâtea şi atâtea scene unde se reprezintă bucăţi 
ieftioare. Pentru care «teatru» şi pentru care «artă» luptăm, de vreme 
ce ştim bine că Novelli a făcut artă teatrală uluitoare pe smiorcăiala lui 
Papa Lebonard, în vreme ce X, marele maestru, şi-a batjocorit cariera 
şi talentul în — hai să zicem — Hamlet. 

Care o fi marea artă din cutare piesuță de Ostrovski, încât 
Stanislavski a îndrăznit să croiască un spectacol de mare artă teatrală? 
Şi pentru ce nu mai este nici o artă când aceiaşi bucată încape pe mâna 
altor oameni?” 

Interogaţia continuă, şi, la fel ca în alte împrejurări similare 
răspunsul emană din chiar întrebarea pusă. „Ce-i atunci teatru de artă? 
Interpretarea fără de cusur sau, poate, operă dramatică fără cusur? Să 
zicem că, negreșşit trebuie să fie şi una şi alta. Dar atunci se cuvine să 
ne întrebăm, ce-i o interpretare fără de cusur şi ce-i o operă dramatică 
fără de cusur?” 

Victor Ion Popa a făcut parte dintre oamenii de teatru 
multilaterali dotați. Temele pe care le-a sprijinit, întrebările pe care şi 
le-a pus, răspunsurile pe care le-a dat reprezintă tot atâtea dovezi care 
îi atestă statutul amintit. 


ANTONIN ARTAUD 
(1896-1952) 
PROFET AL TEATRULUI 


Poate cel mai de seamă teoretician de teatru al secolului XX. 
Spunem, poate, deoarece formula tranşantă — „cel mai de seamă” este sus- 
ceptibilă de a fi considerată un alt fel de dogmatism. De care avem oroare. 

De ce l-am investit astfel? Deoarece Artaud are nu numai o 
înțelegere „dinlăuntru” a fenomenului, ci şi pentru că entuziasmul şi 
erudiția puse în demonstrațiile sale, şi mai ales pecetea pe care 
viziunea sa a imprimat-o întregei arte a spectacolului din a doua 
jumătate a secolului precedent, îi autentifică acest loc. 

Să-l punem însă în pagină: „A crea Mituri, iată adevăratul scop 
al teatrului, a reda viaţa în aspectul său universal, imens, şi a extrage 
din această viaţă imagini în care am dori să ne regăsim.” 

Promiţătoarei definiţii i se dă amploare: „Teatrul trebuie să 
urmărească prin toate mijloacele sale o repunere în cauză nu numai a 
tuturor aspectelor lumii obiective şi descriptiv externe, ci şi lumii 
interne, adică omului considerat metafizic. 

Numai astfel se va mai putea vorbi în teatru despre drepturile 
imaginației. Nici Umorul, nici Poezia, nici Imaginaţia nu vor spune nimic 
dacă, printr-o destrucție anarhică, producătoare de prodigioase diversifi- 
cări de forme care vor fi întregul spectacol, nu va repune în discuţie, în mod 
organic, omul, ideile sale despre realitate şi locul lui poetic în realitate.” 

lată una dintre cele mai profunde definiţii ale teatrului. 

Într-un astfel de context de generozitate, ce poate însemna 
teatrul cruzimii, preconizat cu atâta obstinaţie de autor şi care i-a 
înspăimântat pe mulți? Pe toți aceia care necitindu-i cărţile l-au 
judecat după „ureche”, lăutăreşte. 

lată-i punctul de vedere: „Se poate foarte bine imagina o 
cruzime pură, fără sfâşieri carnale. 

Şi filosofic vorbind, ce este de altfel cruzimea? 

Din punct de vedere spiritual, cruzimea înseamnă rigoare, 
aplicație şi decizie implacabilă, determinare ireversibilă, absolută.” 

Parcă s-ar lumina zările! „În starea de degenerescenţă în care 
suntem, metafizica va fi introdusă în spirit prin piele.” Grozav. Cu alte 
cuvinte, prin cea mai elementară dintre părțile constitutive ale trupului 
omenesc. Cea mai elementară, dar şi cea mai senzitivă. Operaţie fără 
vărsare de sânge şi, mai cu seamă, complet nedureroasă. 

Şi înălţătoarea sa pledoarie continuă: „Teatrul trebuie să devină 
egalul vieţii, nu al unei vieți individuale, unde triumfă caracterele, ci 
un fel de viaţă liberă care risipeşte individualitatea umană şi în care 
omul nu mai e decât un reflex.” 

Să nu ne speriem. Preferinţa arătată este departe de a arunca în 
aer întregul edificiu uman, ci mai ales o invitaţie adresată tuturor de a 
se integra mai deplin cosmicului. 

O astfel de ipostază face ca viața să nu mai poată fi „decriptată 
filosofic, redusă la idei şi sisteme, ci intuită poetic sub forma unei stări 
de acuitate atât de intensă, cu o trăsătură atât de absolută pe care o 
simți prin înfiorările muzicii şi sub forma amenințărilor subterane ale 
unui haos pe cât de decisiv, pe atât de primejdios.” 

Înfricoşător tablou. Dar, se spune (şi o spune un Leonardo da 
Vinci) că omul avertizat este pe jumătate salvat. 

Funcţia de avertizator asumată de Artaud, într-o lume agresată 
de pretutindeni, este de o nobleţe cu care vremurile noastre nu mai 
sunt deprinse. 

În acest sens „Teatrul cruzimii va alege subiecte şi teme care 
răspund agitaţiei şi neliniştii caracteristice epocii noastre” prin ele 
izbutindu-se o eliberare de numeroasele angoase contemporane. 

Inovaţiile propuse de Artaud sunt fundamentale. „Teatrul 
cruzimii refuză superstiția teatrală a textului şi dictatura scriitorului.” 
Strigătul său patetic — „Să terminăm cu capodoperele!” nu presupune 
instituirea anarhiei, ci repunerea în discuţie a tuturor componentelor 
acestora. „Când spunem că nu vom juca piesă scrisă, vreau să spun că 

nu voi juca piesa bazată pe scriitură şi cuvânt, că în spectacolele pe 
care le voi monta va fi o parte fizică preponderentă care nu s-ar putea 
fixa şi scrie în limbajul obişnuit al cuvintelor, şi chiar partea vorbită şi 
scrisă va fi într-un sens nou.” 

Alte exigenţe: dialogul „în măsura în care va rămâne nu va fi 
redactat, fixat a priori, ci pe scenă; el va fi făcut pe scenă, creat pe 
scenă, în corelaţie cu celălalt limbaj, şi cu necesităţile, atitudinile, 
semnele, mişcările şi obiectele.” 

Cuvintele însăşi se „cer percepute ca mişcări, iar aceste mişcări 
directe şi simple aşa cum le întâlnim în toate împrejurările vieţii.” 

Intr-o astfel de concepție, rolul de eminenţă cenușie a reprezentaţie 
revine regizorului. Dar el nu schimbă un dictator, pe scriitor, cu altul, care 
este el însuşi. De aceea am şi folosit expresia „eminenţă cenușie.” 
Aceasta este o putere care îşi exercită prerogativele fără a jigni posibilele 
susceptibilităţi ale altora, dar pe deplin conştientă de propriile resurse. 
Prototipul este Richelieu, cel care definind politica afirma că aceasta este 
„arta de a alege din două rele pe cel mai mic.” Regizorul este un astfel de 
selector în care erudiția, rafinamentul şi subtilitatea sunt realităţi 
indiscutabile şi indestructibile. 

Dar pentru a-şi traduce scenic părerile, regizorul are nevoie de 
cineva care să-i întruchipeze ofertele. Iar acest cineva nu este altul 
decât actorul. Dar el nu mai este înțeles ca de antecesorii săi — Appia, 
Craig, Stanislavski, Meyerhold sau de mai tânărul Brecht — toți adepți 
fie ai teatrului de trăire, fie al celui de reprezentare, ca un subordonat — 
mai mult sau mai puţin pasiv —, ci ca ambasador al unui nou limbaj 
teatral. Acela al semnelor. Pentru el, caracterele hieroglifice însăși 
sunt lizibile şi lui îi revine îndatorirea de a le transmite sub forma unor 
simboluri precise şi citibile direct. 

Importanţa pantomimei este apreciabilă. Dar şi aceasta este una 
„nepervertită” „unde omul, în măsura în care contribuie să le formeze, 
nu este decât o formă ca oricare alta, căreia, prin dubla sa natură, îi 
adaugă un prestigiu singular.” 

Variaţiunile pe temele propuse de Artaud pot fi fără sfârşit. Noi 
am optat pentru câteva care să-i sublinieze meritele de anvergură 
avute în sensul înnoirii substanţiale a teatrului, a artei spectacolului, 
mai ales. Artaud este piatra de hotar de la care încolo am intrat în era 
viitorului teatrului. Cât va dura acest tip de viitor nimeni nu poate 
anticipa. Dar este o realitate existenţa sa în acest sens. 

TUDOR VIANU 
(1897-1964) 
ERUDIȚIA TEATROLOGULUI 


Tudor Vianu a desfăşurat una dintre cele mai complete activități pe 
teritoriul teatrului. A fost un eminent erudit al creaţiei shakespeareane sau . 
goetheene, a analizat cu pertinență pe cei mai reprezentativi autori 
dramatici români, a elaborat o amplă lucrare dedicată artei actorului şi a 
fost o vreme cronicar dramatic urmărit cu interes şi pasiune chiar de către 
cei preocupați de soarta teatrului nostru în context naţional şi universal. 

In tot ce a scris, Tudor Vianu s-a arătat preocupat să sublinieze 
profunda responsabilitate pe care umanitatea o are față de propriul ei 
destin, un factor important al acestei responsabilități revenindu-i artei în 
general şi teatrului în special. Există în această preocupare mărturia unei 
înaintate atitudini umaniste care parcă ar spune că nimic din ce e omenesc 
nu-i este indiferent. „Răspunderile artei față de publicul pe care îl 
oglindeşte, îl exprimă dar trebuie să-l şi educe, scrie el, au fost adeseori 
puse în lumină. Arta introduce în societate idei, sentimente, tendinţe Şi 
imagini, capabile să stăpânească mintea, inima şi fantezia oamenilor. 
După felul şi valoarea acestor imagini, tendinţe, sentimente şi idei, 
acțiunea artei asupra publicului poate fi binefăcătoare sau nefericită. 

O faptă de creaţie este mai întâi o faptă, şi, ca atare, nu este deloc 
nepotrivit să-i aplicăm criteriile cu care preţuim toate acțiunile omenești. 
Unui profesionist în orice ramură a muncii, chiar simplului particular în 
relaţiile lui practice de viață, îi cerem onestitate, respectul de sine şi de 
alții. Putem să exceptăm de la această exigență generală pe artistul 
creator? Pot fi îngăduite acestuia fapte şi atitudini condamnabile în 
simplul cetățean? Nu cred că exceptarea aceasta ar fi posibilă şi dreaptă. 

Creaţia artistică angajează răspunderi ca orice faptă săvârşită în 
societate. Răspunderile artei nu sunt deloc mai mici ca acele ale 
oricărei acțiuni omeneşti...” 

Pe acest fundal larg cuprinzător, Tudor Vianu situează locul şi 
răspunderile actorului în societate. Şi aceste răspunderi i se par mari 
datorită condiţiilor deosebite în care îşi desfăşoară activitatea. „Un 
pictor sau un poet lucrează prin intermediul operei lui. Trebuie să-l 
căutăm pe pictor şi pe poet în opera sa şi să-i descifrăm ideile, 
tendinţele şi sentimentele în imaginile create de el. 

Operația aceasta nu dă totdeauna rezultate evidente din primul 
moment. Trebuie uneori să treacă ani sau chiar decenii până să ni se lămu- 
rească tendințele profunde ale unui poet sau ale unui artist plastic. Acţiunea 
lor socială operează uneori cu întârzieri mai mult sau mai puţin mari. 

Acţiunea actorului este însă instantanee, imediată şi evidentă. 
Actorul lucrează şi el prin opera lui; dar această operă este actorul 
însuşi, în momentul când joacă. 

Din primul moment al apariţiei pe scenă şi de la primele replici, 
spectatorul recunoaşte treapta omenească ocupată de deţinătorul unui 
rol şi dacă acesta este o ființă înaltă sau josnică, plină de distincţie sau 
vulgară. 

Indiferent de caracterul pe care îl întrupează şi de situaţiile 
indicate de textul dramatic, jocul actorului prezintă o caracteristică 
umană, asupra căreia nimeni nu se înşeală. Recunoscând atât de uşor 
valoarea, orală şi socială a actorului, publicul suportă acţiunea ei. 

Dintre toate artele omeneşti, arta actorului exercită puterea de 
sugestie cea mai întinsă şi cea mai adâncă. Mai ales asupra tineretului, 
adică asupra acelei părți a publicului mai supusă influenței exemplelor, 
sugestia exercitată de arta actorului este plină de consecinţe...” 

„In ce constă această forță formativă pe care arta actorului o posedă? 
„In primul rând, actorii sunt maeştrii de limbă ai publicului lor. Nicăieri, 
în nici un alt punct al vieţii sociale, limba naţională nu răsună cu 
puritatea, forța şi farmecul pe care le dobândeşte pe scenă, în rostirea 
bunilor actori... Pe scenă se stabileşte norma perfectă a limbii literare. 

Modul în care vor vorbi oamenii culți ai unei epoci atârnă într-o 
măsură foarte importantă de graiul auzit pe scenele teatrelor. 
Responsabilitatea actorilor este deci covârşitoare în sarcina fixării şi 
înălțării limbii naționale.” 

Arta actorului este chemată să împlinească nevoia de 
completitudine resimţită de toţi oamenii. „Aspiraţia de a ieşi din 
individualitatea proprie şi de a intra în forma unor individualităţi 
străine este tendința fundamentală pe care o dezvoltă arta actorului. 
Această tendință exercită o vrajă deosebită asupra oamenilor, chiar 
mai înainte de a deveni artă. 

Plăcerea de a trăi sub o mască, aşa cum se realizează în 
mascaradele pe care le regăsim în civilizațiile tuturor popoarelor, 
răspunde unei nevoi de eliberare, căreia viața practică nu-i oferă 
niciodată satisfacția dorită...” 

Tudor Vianu insistă apoi asupra caracterului interdependent care 
există între textul dramatic şi actor, intercondiționarea lor reliefată 
de-a lungul tuturor epocilor. „Dacă este evident că arta actorului îşi 
găseşte temelia sa în creaţia poetului, nu este mai puţin adevărat că 
aceasta din urmă trebuie să țină seama de condiţiile celei dintâi, pentru 
ca realizarea scenică să devină posibilă. Fără colaborarea actorilor, 

drama este sortită să devină caducă. Numai prin actori se realizează 
intenția dramatică profundă a operei literare. 

Actorul transformă toate indicaţiile textului în trăire prezentă de 
o mare intensitate. 

Actorul ne sugerează în fiecare moment adevărul că trecutul şi 
viitorul nu devin motive ale faptelor noastre decât ocolind prin 
actualitatea conştiinţei. 

Oricare din manifestările fizice ale actorului este produsul unei 
adaptări spontane şi vii la imaginea sau sentimentul care au 
condamnat-o. Am spune că în cel mai simplu «da» sau «nu» pe care 
un mare actor îl pronunță, trăieşte cu o viață nouă şi expresivă faptul 
intim al afirmației sau negaţiei.” 

Trecând la sublinierea  caracteristicilor determinate de 
interpretarea propriu-zisă a partiturilor dramatice, Tudor Vianu 
menționează: „In construirea rolului său, dezvoltat pe baza unui text 
literar, dar până la nivelul unei creații originale, actorul adoptă 
manifestarea multiplă a personajului pe care îl reprezintă masca sa cea 
mai adecuată, presupusul său fel de a vorbi, gesturile şi atitudinile care 
s-ar cuveni să-i fie mai potrivite. Intuiţia adâncă a caracterului pe care 
actorul îl înfăţişează se dezvoltă astfel în suma tuturor detaliilor fizice 
care transpar la suprafață, întocmai cum toate organele plantei se 
ridică din sămânţa care a rodit. 

Unitatea organică a tuturor acestor detalii fizice dovedeşte că 
actorul este atât de stăpân pe intuiţia caracterului dat în seama sa, încât 
nici una din intonaţiile, gesturile şi expresiile mimicei sale nu apar 
întâmplător. Toate deopotrivă indică sensul lor convergent către punctul 
interior al unei concepții, a cărei forță şi fecunditate le leagă în unitatea 
unui întreg indestructibil. Jocul unui actor este astfel cu atât mai preţios, 
cu cât manifestă o coerenţă mai solidă a elementelor sale.” 

Evoluţia unui caracter se face sub presiunea mediului omenesc în 
care el trăieşte. „Societatea ne determină în felul nostru de a fi şi această 
idee trebuie să devină vizibilă şi într-o reprezentaţie teatrală. Nimic din 
ceea ce stă în preajma noastră nu rămâne fără ecou în sufletul nostru, 
după cum nimic din acestea nu refuză marca pe care le-o putem 
imprima. Oamenii şi locurile stau într-o neîntreruptă legătură 
funcţională pe care reprezentaţia teatrală trebuie s-o sugereze”. 

Am insistat asupra problemelor artei actorului din perspectiva 
lui Tudor Vianu, fiindcă ne aflăm în faţa unei contribuţii româneşti 
demnă să figureze alături de cele mai prestigioase concepţii mondiale 
consacrate domeniului teatral. 

B. BRECHT 
(1898-1956) 
TEORETICIAN AL TEATRULUI EPIC 


Brecht a fost socotit de Peter Brook drept „cel mai influent şi 
mai radical om de teatru din epoca noastră. Nici o. persoană care se 
ocupă serios de teatru nu poate ocoli poziţia brechtiană.” 

Mai rar au fost formulate păreri atât de laudative la adresa unui 
om de teatru ca acestea. Dar ele sunt justificate. Chiar dacă subscriem 
sau nu la ele. | ; 

Brecht a avut talentul de a atrage atenția asupra sa. Talent? Da. Este 
un talent sinonim cu statutul vedetei născute, iar nu făcute. Fiu de 
fabricant, optează pentru muncitori. Experimentează fel de fel de „isme” 
până când ajunge el însuşi să creeze aproape unul: brechtianismul. 

În ce a constat acesta? Preluând sugestii de la Piscator, Brecht va 
formula principiile teatrului epic, deosebit de cel de tip liric (numit de 
el, aristotelic), adică tradiţional, prin cele aproape douăzeci de 
caracteristici pe care le pune, spre confruntare, pe două coloane. 


Teatrul aristotelic Teatrul epic 
1. acţiune naraţiune 
2. omul cunoscut omul obiect de cercetare 
omul imuabil omul transformă şi se transformă 
omul dat fix omul ca proces 
3. experienţa trăită oferă o viziune a lumii 
4. sugestie l argumentează 
5. spectatorul implicat spectatorul observator 
pasiv intelectual trezeşte intelectul 
provoacă sentimente îl obligă la decizii 
e cufundat în ceva e plasat în fața a ceva şi-l studiază 
interes pentru deznodământ pasionat intens de desfăşurare 
sentimentele păstrate ca atare sentimentele conştientizate 
6. o scenă pentru următoarea fiecare scenă pentru sine 
creştere organică montaj 
desfăşurare lineară desfăşurare sinuoasă 
evoluţie continuă salturi 
7. gândirea determină ființa fiinţa socială determină gândirea 
8. sentiment rațiune 

A creat apoi efectul pe care l-a numit distanțare. De fapt, miezul 
incandescent, al foarte raţionalului său tip de teatru. Efectul amintit, în 
chip paradoxal, pune o distanţă între actor şi public, pe de o parte, dar pe 
de altă parte, desfiinţează orice îngrădire posibilă între aceşti doi factori. 

Actorul de tip brechtian are un adevărat cult al publicului căruia i se 
adresează. El ştie că acesta, urmând îndemnul dramaturgului a cărui piesă 
vine nu s-o vadă, ci s-o cântărească, a intrat în sala de teatru având propria 
sa minte în stare de maximă trezie. Toate tentaculele ei invizibile, şi 
acestea sunt numeroase, sunt în stare de alertă. Ele sunt gata să surprindă 
critic slăbiciunile textului (text care i s-a recomandat stăruitor înainte, să 
fie parcurs şi, eventual, confruntat cu istoria însăşi), ale jocului celor de pe 
scenă (supuşi unui alt fel de tratament decât în mod obişnuit), ale lui 
însuşi chiar (aşa că, nici o scuză, nici pentru el). 

Efectul de distanţare creează un mod aparte de „apropiere” între 
actor şi public. Nu în sens sentimental (de implicare lacrimogenă în 
subiect), ci într-unul rațional. Contopirea sentimentală durează cât 
dăinuie actul de iubire. Pe urmă, intervine fie detaşarea, uneori mai 
dureroasă chiar decât despărțirea pentru totdeauna, fie, ceea ce este 
de-a dreptul dezumanizant, dezgustul. 

Apropierea rațională nu-i contopire, dar poate fi o împreunare în 
care partenerii sunt pe deplin conştienţi de ceea ce li se întâmplă. 
Conştienţi, dar continuând să fie implicaţi tot timpul. Nici urmă, în 
acest caz, nici de detaşare, nici de dezgust. Luciditatea prezentă 
pretutindeni şi tot timpul stabileşte o coeziune aproape indestructibilă. 

Această situație dublă este una din minunile teatrului. Pe care 
teatrul epic nu numai că n-o interzice, nici măcar nu-i pune piedici, 
mai mult, o întreţine, cultivând-o. Goethe spunea că dacă un curcubeu 
(Şi ce este oare mai frumos decât el, n.n. — E.V.N.) ar dura mai mult de 
un sfert de oră, n-ar mai interesa pe nimeni. Ei bine, în teatrul epic 
chiar şi după cincisprezece minute, curcubeul mai e demn de interes. 

Dar distanțarea mai posedă şi alte însuşiri. Dă publicului 
sentimentul unei complexităţi intelectuale, resimţită ca un bine 
generalizat. El îşi părăseşte propriul trup şi se contemplă din afară, iar 
tabloul îl tonifică. 

La rândul său, actorul nu mai este subminat lăuntric (de el însuşi, 
evident), de sentimentul incapacității talentului său de a-l catapulta în 
trăirea frenetică a rolului. El constată că adoptând faţă de sine atitudinea 
unui străin, străinului îi prieşte priveliştea ce i se dezvăluie. 

În felul acesta, actorul se deprinde să creadă despre sine că 
posedă remarcabile calităţi, care îl ajută să-i aprecieze cât trebuie pe 
alţii şi destul de exigent pe sine. Învață să descopere căile pe care se 
poate debarasa de tot ce este balast în propria interpretare, balast care, 
adeseori, este singurul impediment între el şi rol. 

Scăpat de sub teroarea neapăratei contopiri cu personajul, el se 
va mişca în largul său în spaţiul, vast şi el, al opțiunii critice. Şi în 
felul acesta, are bucuria descoperirii unei soluții care altminteri ar fi 
întârziat să-i parvină. 

Actorul brechtian se va familiariza cu ideea că este o gravă auto- 
limitare impunerea unor reguli rigide determinate de o alegere sau 
alta. El nu va dori să aplice nimic în chip dogmatic, ci după ce s-a 
consultat frecvent cu sine, şi s-a confruntat cu perspectiva regizorală 
ce i-a fost sugerată. E 

La capătul acestui proces, actorul cucereşte o dezinvoltură care, 
în mod obişnuit, ar trebui s-o posede celălalt tip de actor, cel al trăirii. 

Regizorul, la rândul său, se va simți mai puţin încorsetat 
familiarizându-se cu ideile lui Brecht care, nici o clipă n-a fost animat 
de gândul de a făuri un alt soi de pat al lui Procust, elaborându-şi 
teoria teatrală. 

Teatrul epic şi distanţarea pot acționa chiar benefic asupra 
regizorului din clipa în care acesta se convinge că ele nu există ca să-l 
constrângă, ci ca să-i imprime un avânt necesar în orice explorare de 
natură artistică. 

Povestind cu claritate, dezvăluind resorturile care de obicei 
scapă privirii grăbite ale unui neiniţiat, stabilind relaţii adevărate între 
personaje, reuşita nu poate fi departe. 

Ciudat este faptul că teatrul brechtian nu face apel în 
exclusivitate la cerebralitatea regizorului şi a actorilor. Ciudat, şi nu 
prea. În artă, orice tip de exclusivism se plăteşte. Şi încă întrecând cu 
mult pagubele reale pricinuite. Desigur, este importantă şi 
cerebralitatea, dar la fel de semnificativă este şi lumea conexiunilor pe 
care le dezvăluie sentimentul. Fiindcă e adevărat că raţionalul este 
precumpănitor, dar nu este unic. Nu poate fi unic. Drumurile revelate 
de sentiment posedă propriul lor farmec, pe care Brecht nu l-a neglijat 
niciodată când era cazul să fie evidenţiat. 

Teatrul epic şi distanțarea stau în acelaşi timp la baza unor 
valoroase texte contemporane. Dramaturgia lui Diirenmatt, Frisch, a 
documentariştilor germani, le au Muze inspiratoare. Tinerii furioşi 
plătesc şi ei inevitabil tribut orientării brechtiene. 

Nici unii reprezentanţi ai teatrului francez — Sartre, Camus, 
Genet — nu-s străini de influența exercitată de Brecht. În proporții 
variabile, desigur, mărturisit sau nemărturisit, prezente totuşi. 

Evocându-l astfel pe Brecht, se pare că noi înşine am căzut în 
capcana pe care Brook n-a evitat-o deliberat. 

Dacă se poate vorbi despre teorie cu un pronunţat fond raţional atât 
de elogios, de firesc elogios, este limpede că aceasta posedă pe lângă calită- 
tile determinate de ea însăşi, şi unele de natură sufletească. Şi aşa şi este. 

Brecht a fost un impetuos rațional cu nespus de mult sentiment! 

Paradoxal? Ca tot ce se petrece pe acest tărâm al frumuseţii al 
cărui nume nu-i altul decât ... teatrul. 

Teatrul sentimentului este cu neputinţă să se desfăşoare doar în 
diapazonul lui însuşi, după cum teatrul raţional are momentele sale de 
îmbrăţişare, involuntară, a „duşmanului.” 

Din această emulativă convieţuire se va naşte întru eternitate 
Teatrul (cu majusculă), deoarece dacă sentimentul luminează lăuntrurile 
firii omeneşti, rațiunea are privilegiul de a limpezi orizonturile exterioare, 
operaţii în urma cărora cel mai câştigat este omul planetar în general. 


G. M. ZAMFIRESCU 
(1898-1939) 
IMPETUOZITATEA CREATORULUI 


G. M. Zamfirescu a fost una dintre cele mai complexe personalități 
ale teatrului românesc. Dramaturg de primă mărime, director de scenă 
timp de peste un deceniu, el s-a dovedit în acelaşi timp și un atent 
observator al fenomenului teatral de pe pozițiile teoreticianului. Mărturiile 
în contemporaneitate cum şi-a numit contribuția legată de problemele 
teatrului, reliefează o conștiință artistică însufleţită de cele mai nobile 
idealuri, dornică să ajute teatrul românesc în procesul său evolutiv. 

Pentru G. M. Zamfirescu, dramaturgul trebuie „să vadă în clocotul 
contemporan un scop al piesei de teatru şi în această piesă un scop al 
spectacolului de pe scenă.” Majoritatea articolelor sale sunt pledoarii 
„pentru promovarea literaturii dramatice originale, pentru independența 
teatrului românesc.” „„...vom avea în adevăr un suflet românesc, scria el, 
în ziua când vom avea un repertoriu românesc.” Iar acest deziderat poate 
fi atins „prin imperativele sufleteşti şi ideale ale vremii.” 

Teatrul trebuie să fie „o sinteză a pasiunilor, a ideilor, a 
frământărilor şi elanurilor colective, artă a prezentului, pentru marele 
public.” Creatorul autentic e necesar să fie implicat în viaţa socială 

deoarece „un scriitor şi un artist în genere, nu se poate gândi decât la 
adevărul social şi omenesc pe care e chemat să-l transfigureze prin 
mijloacele lui de realizare.” 

Şi G. M. Zamfirescu, la fel ca mulţi dintre contemporanii săi de 
valoare, vorbeşte despre „saltul ideologic şi sufletesc” al dramaturgiei 
de după primul război mondial, deoarece „din tranşee a ieşit o lume 
nouă transfigurată de propria sa suferință morală.” 

O posibilitate de înnoire G. M. Zamfirescu o vede în existența 
teatrului experimental. „În marile şi micile capitale, oriunde a fost 
înțeles imperativul epocii, teatrul a încercat în experienţele grupărilor 
de avangardă, în presiunea pe care acestea au exercitat-o asupra 
importantelor întreprinderi artistice — să-şi caute un drum al lui şi al 
imperativelor sufleteşti speciale de azi.” 

Prospectarea să meargă mai departe. „Un teatru pentru muncitori 
va trebui să-l caute pe spectator la èl în mahala.” 

" Teatrul menit să înfrunte timpurile este alcătuit din „piese de 
mare şi etern adevăr omenesc.” „Cuvântului trebuie să i se acorde 
importanța pe care o reclamă acest prim şi esenţial element al 
teatrului. El exprimă gândul poetului dramatic şi justifică fapta.” 

În realizarea unei imagini teatrale de amplă semnificaţie, un rol 
deosebit îi revine regizorului. Văzut din interiorul profesiunii, G. M. 
Zamfirescu punând în scenă piese de la Hoţii de Schiller şi Nunta lui 
Figaro de Beaumarchais până la Tatăl de Strindberg şi Cvadratura 
cercului de Kataeev, funcţia acestuia în definirea actului teatral este 
hotărâtoare. 

„Un director de scenă, avea să scrie el, nu trebuie să fie prizonierul 
unei anume maniere de realizare scenică. El este ca şi actorul un interpret 
şi ca atare un artist dator (...) să se familiarizeze cu mijloacele de creaţie 
ale tuturor curentelor artistice şi literare.” Distingem în această afirmaţie o 
deschidere remarcabilă pe care autenticul creator trebuie s-o aibă faţă de 
multitudinea variantelor posibile pe care orice text de valoare le cuprinde 
într-însul, şi grija ca prin talentul şi intelectualitatea sa, regizorul să pună 
în lumină laturile esențiale. Dar, ţine să avertizeze autorul român, 
„inovațiile regizorale în text (atunci când sunt gratuite sau făcute numai 
de dragul de a epata) deservesc un spectacol.” 

Ele nu sunt îngăduite nici „atunci când au ca sursă inteligența şi 
experienţa unui director de scenă de prestigiu recunoscut.” 

Din păcate însă în teatrul epocii lui, nu o dată numitorul comun 
al reprezentaţiei teatrale se vădea a fi compromisul. Acordându-i 

atenție, G.M. Zamfirescu trage de fapt un semnal de alarmă. Din 
punctul lui de vedere „Toate complicităţile între autor şi regizor îşi au 
cântecul lor dureros. Dramaturgul ştie că nu trebuie să supere pe 
nimeni în teatru şi cu atât mai puțin pe directorul de scenă, omul care 
are soarta lucrării sale în mână. (...) Idealul lui e unul singur şi mare: 
să ajungă oricum şi prin orice compromis la premieră.” 

In ce-l priveşte pe regizor, acesta va răspunde după circum- 
stanță, că „succesul e al inovațiilor sale sau că insuccesul e numai al 
autorului, pentru că a scris o piesă proastă,” În fond însă, responsabili- 
tățile trebuie să fie împărțite, deoarece „spectacolul este o operă de 
colaborare între autor, regizor, actor şi pictorul scenograf.” 

Locul decorului, în special în istoria teatrului modern, susține 
G. M. Zamfirescu, a influenţat celelalte mijloace de realizare tehnică 
şi s-a lăsat la rându-i influenţat, a impus directive noi în literatură şi în 
arta interpretării, aşa cum a ştiut să se reducă la rolul modest de simplă 
jucărie a reflectoarelor. El este chemat să formeze cadrul unei acţiuni, 
să stabilească atmosfera necesară şi să determine locul anume, să 
inspire șpectatoului sentimentul general al piesei şi să stimuleze 
imaginaţia celui care asistă la spectacolul de pe scenă. 

„Decorul nu e o artă în sine. Mai precis: nu e o artă liberă. Decorul 
depinde de textul unei piese, iar textul diferă de la dramaturg şi de la un 
subiect la altul. Cu alte cuvinte, decorul e un auxiliar al textului şi al 
actorului. Decorul ideal va fi acela care va stabili caracterul simbolic al 
atmosferei şi va reuşi să stimuleze imaginaţia spectatorului; aşadar, 
decorul e un interpret, un organism viu, o realitate psihologică.” 

Enumerarea unora dintre ideile care au constituit concepţia 
despre teatru a lui G. M. Zamfirescu ne-a îngăduit să descoperim un 
artist pentru care „Teatrul este un examen colectiv de conştiinţă, o 
sintetizare a pasiunilor şi ideilor, frământărilor sociale şi a elanurilor 
spirituale hotărâtoare la un moment dat în viaţa mulțimilor şi este 
obligat să corespundă acestei misiuni...” 


GARCIA LORCA 
(1898-1936) 
POEZIA, UNIVERS AL TEATRULUI 


Creatorul, care era el însuşi, ceea ce pretindea personajelor sale 
— un om curat ca apa de izvor — nici ca teoretician al teatrului nu se 
dezminte. Aceeaşi transparență, acelaşi gust de fruct pârguit, aceeaşi 

nobleţe care se împarte tuturor, fără deosebire de vreun fel sau altul, 
atât de stânjenitoare totdeauna când apare. „Teatrul are nevoie ca 
personajele care apar pe scenă să fie înveşmântate în poezie, dar în 
acelaşi timp să li se vadă oasele, sângele.” Adică o aleasă împreunare 
de idealitate şi de realitate, aliaj indestructibil câtă vreme suflul care îl 
creează este unul de factură cosmică. 

Aceleaşi personaje din aluat celest şi terestru totodată „Trebuie 
să fie atât de omeneşti, atât de îngrozitor de tragice şi de legate de 
viață şi de clipă, cu atâta forță încât să-şi dea în vileag trădările, să li 
se înțeleagă durerile şi să le vină pe buze toată tăria cuvintelor lor 
pline de dragoste sau de silă.” Frumoasă definiție nu numai a 
personajelor de teatru, ci şi a condiției umane în general. Cu atât mai 
frumoasă cu cât în cazul lui Lorca „trădările” şi „sila” nu vizează 
niciodată sublimul omenesc, ci nivelul subsolului teluric de care se 
despart ca de ceva atât de antiuman încât a păstra doar o firavă 
legătură faţă de el, reprezintă o insultă adusă propriei naturi. 

„Teatrul e poezie care iese din carte şi se umanizează. Şi când se 
umanizează, vorbeşte şi ţipă, plânge şi se jeleşte.” Dar nu sunt 
surprinse aici atributele teatrului de bună calitate dintotdeauna? 

Autorul dramatic trebuie să fie o personalitate nu numai foarte 
distinctă, ci şi de o tărie sufletească ieșită din comun: „Pentru poeți şi 
dramaturgi, în loc de omagii, eu aş organiza atacuri şi provocări, în 
care să ni se spună de la obraz şi cu toată înverşunarea: «De ce n-ai 
curaj să faci asta?» «De ce nu eşti în stare să exprimi groaza de mare a 
unui personaj?» «De ce nu te încumeţi să exprimi deznădejdea 
ostaşilor care urăsc războiul?»” Trei întrebări în centrul cărora există 
unul şi acelaşi cuvânt-stare, cuvânt-stare care i-a caracterizat de 
minune propria existenţă: curajul. 

Moartea însăşi i s-a tras din cauza curajului său extraordinar. Ca 
nici un alt creator al vremii sale, Lorca a condamnat neîncetat 
abuzurile sinistrei „gărzi civile” spaniole. Care l-a şi trecut pe răbojul 
celor ce trebuie nimiciţi. Cum o va şi face, de altfel. 

Dar unde este curaj „Exigenţa şi lupta, pe un fond de dragoste 
severă, călesc sufletul artistului, pe care măgulirea facilă îl efeminează 
şi destramă.” 

In teatru, primejdiile au, de obicei, înfăţişări fermecătoare: 
„Teatrele sunt pline de sirene înşelătoare, încununate cu trandafiri de 
seră...”, adică atracţii mereu seducătoare indiferent de anotimp, căci 
serele tocmai asta fac — asigură oricând trandafirii necesari 
încununărilor. Trandafiri fără miros, dar cât de voluptoşi altminteri. 

»+..poetul dramatic, dacă vrea să se salveze din ghearele uitării, 
nu trebuie să uite straturile de trandafiri (atenţie! enormă deosebire, 
n.n. — E.V.N.) umezite în zori” (deci care pe lângă frumusețea 
celorlalți, posedă suplimentar, farmecul indicibil al unui parfum 
incomparabil, n.n. — E.V.N.). 

In plus, tot poetul dramatic, nu trebuie să uite „nici porumbelul 
rănit de un vânător misterios şi care trage să moară în stufăriş, fără ca 
nimeni să-i asculte geamătul”. Dar, oare, acest porumbel rănit de „un 
vânător misterios” nu-i însuşi artistul din totdeauna? 

Şi cum orice mare creator adăposteşte într-însul şi pe un poeta 
vates, pe un poet profet, Lorca ni se dezvăluie superb şi în această 
ipostază. „Teatrul este unul dintre cele mai expresive şi utile 
instrumente pentru ridicarea nivelului unei ţări, şi barometrul care-i 
înregistrează mărirea sau declinul. 

Un teatru sensibil şi bine orientat în toate genurile sale, de la 
tragedie până la vodevil, poate preface în câţiva ani sensibilitatea 
poporului; iar un teatru decăzut, în care copitele înlocuiesc aripile 
(fabuloasă imagine, n.n. — E.V.N.), poate să abrutizeze şi să adoarmă o 
națiune întreagă.” 

Definiția este magistral completată: „Teatrul este o şcoală a 
plânsului şi a râsului, şi o tribună liberă, unde oamenii pot să scoată în 
evidență morale vechi sau îndoielnice şi să explice cu exemple vii 
normele veşnice ale inimii şi simţământului omului.” i 

Gândurile care urmează sunt cutremurătoare prin adevărul 
implicat în ele: „Un popor care nu-şi ajută şi nu-şi promovează teatrul, 
dacă nu e mort, e pe moarte; după cum teatrul care nu înregistrează 
pulsația socială, pulsaţia istorică, drama oamenilor lui şi culoarea 
adevărată a peisajului şi spiritului lui, cu râs sau cu lacrimi, n-are 
dreptul să se numească teatru, ci sală de joc, sau un loc pentru făcut 
acel lucru îngrozitor numit «a omorî timpul».” 

Norul greu, întunecat, sălaş al fulgerelor şi al tunetelor însă e pe 
cale să se mute pe alte meleaguri. Simţim cum starea de suflet a 
poetului, a dramaturgului se înseninează. „Aud în fiecare zi, 
vorbindu-se despre criza teatrului şi-mi spun de fiecare dată că răul nu 
se află în faţa ochilor noştri, ci în partea cea mai întunecată a esenței 
lui; nu este o boală actuală a florii, adică a operei, ci a rădăcinii din 
adâncime, adică, la urma urmei, un defect de organizare. 

Atâta timp cât actorii şi autorii se află în mâinile unor 
intreprinderi absolut comerciale, libere şi fără nici un control, literar 
sau de stat, intreprinderi lipsite de orice criteriu şi fără nici un fel de 
garanţie, actorii, autorii şi întregul teatru vor decădea pe zi ce trece, 
fără vreo salvare posibilă.” ` 

„Unde vezi înseninarea, dom'le?” mi se va putea spune. În 
convingerea că un creator ca Lorca o are în el însuşi. Şi într-adevăr, ne 
şi demonstrează aceasta: „Trebuie păstrate atitudini demne cu 
siguranța că vor fi răsplătite cu dobândă. A face contrariul înseamnă a 
tremura de frică în spatele sufletelor şi a ucide ficțiunile, imaginaţia şi 
farmecul teatrului, care e întotdeauna, întotdeauna, o artă şi va fi 
întotdeauna o artă măreaţă... 

Artă mai presus de orice. Artă cât mai nobilă cu putință; iar voi, 
dragi actori, artişti mai presus de orice. Artişti din creştet până-n tălpi, 
pentru că din dragoste şi din vocaţie v-aţi urcat în lumea fictivă 
şi dureroasă a scenei. Artişti prin ocupație şi preocupare. 
(Admirabil, n.n. — E.V.N.) 

De la cel mai modest teatru până la cel mai proeminent trebuie 
șcris cuvântul „Artă” în săli şi în cabine, pentru că altminteri scriem 
cuvântul „Comerţ” sau altul pe care nu îndrăznesc să-l rostesc. 

Şi mai trebuie disciplină, şi jertfă, şi dragoste.” 

Disciplină. Jertfă. Dragoste. lată într-adevăr trei cuvinte cu o 
excepțională încărcătură magică. Disciplina, fiindcă ea este o expresie 
a consecvenţei, fără care nimic notabil nu se poate înfăptui nicăieri. 
Cu atât mai puţin în artă. În teatru. Jertfă, fiindcă nimic nu se poate 
păstra multă vreme, nici o dăinuire nu este posibilă dacă omul, dacă 
creatorul, mai ales, nu este în stare să se sacrifice pe el însuşi pentru ca 
arta pe care o slujeşte să devină mai sănătoasă, mai robustă. Dragoste, 
fiindcă nimic nu accede la propriile sale altitudini dacă nu este 
însufleţit de acest sentiment al tuturor sentimentelor, în sensul că le 
conţine pe toate; după cum nimic nu poate atinge marile străfunduri 
dacă dragostea nu-l adăposteşte, ca un altfel de batiscaf, capabil să 
reziste tuturor presiunilor infernale care îl asaltează „acolo”. 

Să revenim însă la Lorca. Şi la propriile sale argumente. 

„Nu vreau să vă dau o lecţie, căci aş merita să primesc lecţii. 
Cuvintele acestea mi le dictează entuziasmul şi convingerea. 

Nu sunt un visător. Am cugetat mult — şi cu răceală — la tot ce 
gândesc... Ştiu că adevărul nu-l posedă cel care spune «azi, azi, azi», 
mâncându-şi pâinea lângă foc, ci cel care priveşte cu seninătate, în 
depărtare, primul licăr al zorilor pe câmp. 

Ştiu că n-are dreptate cel care spune, «acuma chiar, acum, acum», 
cu ochii aţintiți spre casele de bilete, ci cel care spune «mâine, mâine, 
mâine», şi simte venind viața nouă care planează asupra lumii.” 

Nu cred că s-a scris vreodată un manifest teatral mai total ca acesta. 
Lorca a surprins în el tot ce pulsează într-o conştiinţă mare, fiindcă 
aceasta, conştiinţa, ca solară expresie a omenescului din om, este o putere 
redutabilă în numeroasele lupte care îl aşteaptă, tot ce pulsează într-o 
inimă de artist, adică înflăcărarea care poate dezgheţa cel mai cumplit 
dintre friguri, frigul polar lăuntric din unii semeni; tot ce pulsează într-un 
suflet de creator autentic, adică într-un Cosmos coborât printre oameni, 
puterea căreia nimic nu-i rezistă. Nici moartea. Și ea bate în retragere în 
faţa lui, fiindcă el nu-i unul ca oricare, ci unicul. 


G. CĂLINESCU 
(1899-1965) 
AXIOLOGIA TEATRALĂ 


Una din feţele proteicei personalități călinesciene a constituit-o 
teatrul, problemele legate de existența şi valoarea lui. În fiecare 
formulare, Călinescu a fost preocupat şi de aspectul axiologic nu 
numai de cel ontologic. Şi de fiecare dată, umanismul reprezenta 
criteriul suprem al întregului artistic. 

Într-un dens eseu intitulat Spre marele teatru, G. Călinescu 
sintetizează poziţia sa privitoare la destinele artei teatrale situată în 
bătaia de lumină a eternității. „Erau odată în teatru, scrie el, «les 
faiseurs», fabricanții după reţete facile ai unor spectacole, care dacă 
ne-am lua după statistică ar trebui să fie geniale. Ei sunt şoptitorii 
teoriei că omul de teatru e altceva decât literatul. Sutele de astfel de 
«faiseurs» au murit ca musculițele şi înaintea noastră rămân masivi 
Racine, Ibsen, Tolstoi, Cehov, Gorki, Caragiale, adică cei gravi, poeţii 
în înțelesul larg al cuvântului. 

Omul învață şi râzând mi se va răspunde, avem nevoie şi de 
spectacolul «uşor». Prea bine. Şi Molière râde, dar râde serios. Goldoni la 
fel, deşi mai didactic. Oricum ar fi, solemn ori burlesc, ori aristofanesc, 
adevăratul om de teatru, ca şi veritabilul literat, este un gânditor. Gândirea 
atrage pe spectator mai mult decât şuierătura goală. Grandilocvența, 
hiperbolismul, gesticulația pompoasă, acestea nu sunt gravitate, ci 
bufoneria gravităţii, afară când slujesc spre a defini un personaj. 

Prin urmare, aşa stând lucrurile, se cere mai degrabă un efort | 
regizoral spre a expune bine piesele cu probleme şi mult mai puţin 

spre a determina un eventual autor grav, care va şti sigur să profite de 
lecţiile punerii în scenă. 

Ceea ce ar dăuna intrării în competiţia dramatică a tuturor 
forțelor vârstnice şi tinere ar fi timorarea în fața textului focos şi dens. 

Se întâmplă tot mai rar, ca vreun critic, să vadă scorpii şi vipere în 
cele mai generoase combustiuni. Este drept că în teatru, mai cu seamă, se 
pot găsi spectatori care să.audă greşit instrumentaţia. E necesar, deci, ca 
în adunările de consultaţie şi la reprezentările de probă, fie şi fragmentare, 
să ia parte cei mai exercitați şi mai autorizaţi ascultători. 

În felul acesta vom stimula talentele, care în condiţiile noastre nu 
pot să lipsească, şi vom vindeca de stridenţă autorii poate plini de merit 
latent. Oricine a observat tendinţa spre senzaţional şi funambulesc a unor 
autori, trecătorul din stradă e ameţit cu trâmbiţe, împins în cort, cu 
făgăduiala de a vedea «fata aerului» şi «omul care înghite săbii.» Sunt 
procedee de «ciarlatano» care scoate dinţii după ce a perorat suit pe o 
masă... Autorii vor să aibă succes şi poate vina nu e numai a lor. 
Dramaturgul solid câştigă publicul încet şi noi n-avem nevoie de 
calcule comerciale. 

E bine iarăşi să distingem între cultură şi creaţie, cu toate că 
ultima reprezintă un fapt cultural. Totuşi, fără a exagera, creaţia îşi are 
legile ei. Poţi da unui actor nu un munte, cum cineva la mijirea culturii 
noastre a dat pentru un manuscris, ci câţiva munți şi nu vei căpăta 
scriptura mirifică. După Molière au venit comediografii brilianţi, gravi 
ca el în hohote, nici unul...” 

Un alt aspect ridicat de Călinescu îl reprezintă judicioasa 
integrare a tuturor epocilor creatoare în cultura umană, ca şi 
valorificarea plenară, în funcţie de particularităţile fiecăreia, a celor 
mai importante sensuri. „Particularitatea teatrului dell’arte, prin raport 
la comedia scrisă, este aceea că eliberează pe actor de constrângerea 
textului literar şi-l face autor şi actor totodată. Oricât de strălucit ar fi 
un Pantalone, el nu interpretează, ci inventează. 

Idealul unui actor pur, subiect histrionic proiectat imediat pe o 
scenă, a pasionat pe mulţi actori şi chiar mai deunăzi unii încercau să 
revină la comedia dell'arte, măcar alegându-şi singuri o piesă 
significantă şi anonimă, spre a da liber curs volubilităţii lor verbale şi 
gesticulare, ce-i dreptul uneori admirabile. 

Câte-un regizor ambițios tinde şi azi, cu obsesia talentului pur, 
să gonească pe dramaturg şi chiar pe actor din teatru, sufocând textul 
cu libera lui fantezie parazitară. 

O insuficiență capitală a piesei, a farsei cu canava este că nu 
permite analiza caracterelor ce rezultă numai din viziunea genială a 
unui creator literar. Ce-ar fi Tartuffe ori Caţavencu improvizaţi de 
feluriţi actori? De altfel fiinţele lor neconsistente şi multiple s-ar 
mistui o dată cu căderea cortinei. 

Totodată, măştile pun piedică interpretării realiste, înlocuind 
expresia sentimentelor cu hieroglife.” 

Lui Călinescu îi datorăm de asemenea o prețioasă contribuție la 
definirea artei actorului. „După natura piesei, interpretarea poate oscila de 
la un chip mai natural, la unul mai teatral. Un lucru este sigur. Imitând 
viaţa, teatrul nu o copiază pedestru. Arta scoate din ea semnificaţia cea 
mai adâncă şi o traduce cu accente deosebite. Acesta e adevăratul 
realism.” Necesare precizări face autorul român când destramă aura de 
artisticitate a unor interpretări actoricești care nu sunt altceva decât nişte 
rebuturi. De pildă, atunci când „actorii, în piesele cu subiect modern, 
vorbesc aşa de încet încât în rândul publicului se produce rumoare, avem 
de a face cu iluzia naturalistă că în viaţa de toate zilele noi vorbim şters şi 
banal şi aproape numai din frânturi incoerente. De aceea, unii încearcă a 
spune sublimităţile din Ibsen cu-tonul cu care ai cere o perie de dinți. 

Eroarea stă în aceea de a crede că în planul diurn noi folosim 
vreodată asemenea colocviu lipsit de nervi. Noi ţipăm, declamăm, 
facem tapaj, nu cunoaştem efectul muzical al monotoniei. 

In afară de aceasta, teatrul „familial” de tipul celui ibsenian, 
întinde o cursă spectatorului şi actorului. El e vibrant ca şi în tragedia 
greacă, uzând însă de o declamaţie în surdină, bine studiată. 
Familiaritatea dialogului este «ireală», vreau să zic imposibil de 
obținut în colocviul zilnic. Dacă actorul — sau mai bine zis regizorul — 
nu vede acest lucru, atunci rolurile sunt convertite în replici anodine, 
în gesturi comune şi poezia totului dispare. În scurt, naturalismul nu 
este regimul adevăratului teatru. Realismul teatral se întemeiază pe 
interpretarea dramatică a realității, în forme de patetism mai concen- 
trate sau mai impetuoase, după natura textului. (...) 

Eu merg la teatru să văd omul interpretând personajul. Dacă omul e 
aşa de grimat sufleteşte încât nu-l recunosc, a pierit oriee sentiment al 
vieţii. Realismul teatral stă într-aceea că omul prin actor coordonează 
toate ipostazele rolului. Actorul poate să declame oricât, atâta timp cât e 
viu. Ştefan cel Mare al lui Delavrancea nu era jucat, numai domnul 
Moldovei, ci şi C. Nottara. Eu mă duceam la teatru pentru Nottara ca 
Ştefan cel Mare. Actorul trebuie să aibă personalitate.” 

lată că, nici atunci când discută problemele artei teatrale, 
G. Călinescu nu-şi desminte calitatea de Profesor. De data aceasta, 
auditorul este însăşi eternitatea. 


ION SAVA 
(1900-1947) 
ŞI UNA DIN MĂŞTILE SALE 


Unul din monştri sacri ai teatrului românesc. Tot ce a atins, ca 
un alt rege Midas, prefăcea în aur. Nu în barialul aur al finanţelor, ci în 
acela mai nobil depozitat în băncile sufleteşti. Singurele care nu pot fi 
devalizate vreodată. Sau dacă sunt, capitalul le creşte direct 
proporțional cu sumele „însuşite”. 

prezentul portret de creator ne vom limita doar la una dintre 
măştile sale — aceea de teoretician al teatrului. Şi încă limitând-o şi pe 
aceasta doar la dominantele actorului şi ale regizorului. Altminteri 
riscul de a ne pierde în luxurianța gândirii sale este imens. 

Aşadar, actorul. Cum îi apare acest creator? „Actorul nu este un 
om normal, desigur, dar nu este nici artist ca ceilalți.” 


Afirmaţie şocantă. Dar explicată îndată: „Poetul, pictorul, 


sculptorul, compozitorul lucrează sub vraja inspiraţiei având răgazul 
contemplaţiei şi revenirii asupra operei. me 

Actorul nu are acest răgaz. Pregătirea în repetiţie a rolului nu 
înseamnă că el joacă rolul înainte de premieră.” 

Dezvăluirile continuă: „Rolul începe să fie jucat în prima seară 
de contact cu publicul.” 

Ion Sava încearcă o definiţie: „Ce este actorul? Este acel individ 
uman cu posibilitatea de a-şi schimba făptura sa fizică şi sufletească, 
împrumutând făptura fizică şi sufletească a personajelor dramatice.” 

Este o definiţie într-adevăr sugestivă. 

Pentru a elimina primejdia unor neînţelegeri, regizorul avansează o 
ingenioasă configurare a talentului însuşi. 

»+.-comparăm talentul cu aburul ce iese din apă când e pusă oala 
pe jăratic. Desigur aburul din oală se iroseşte şi nu serveşte la nimic 
decât să aburească pereţii şi geamurile.” Descumpănirea noastră este 

„totală. Acesta să fie, oare, talentul? O, nu... | | 

„Dar dacă intervine știința, teoretică şi tehnică, şi punem apa 
într-un cazan matematic calculat cu rotiţe şi şuruburi, cazanul se 
cheamă locomotivă şi aburul o mişcă cu mulţi kilometri pe oră trăgând 
în viteză după ea multe sute de vagoane.” 

Ca şi în alte împrejurări, „talentul actorului nu e nimic dacă nu e 
întrebuințat cu ştiinţă. Şi e periculoasă această încredere în: pur şi 
simplu talent. 

In mod obişnuit la noi, talentul dă naştere la succese întâmplă- 
toare ca loteria de stat, şi de cele mai multe ori nu e decât o formă A 
condamnabilă a lenei.” 

Aspre cuvinte. Dar, nu o dată, atât de adevărate, vai! 

La fel de incitante sunt şi reflecţiile lui Ion Sava despre regizor: 
„Când teatrul va fi «Teatru», funcţia de regizor va fi echivalentă cu 
aceea de profesor universitar.” În sensul său maximal, desigur. 

Ca toate naturile neliniştite, Ion Sava nu este satisfăcut doar cu 
stadiul problematizării. El vrea şi soluţii. În acest sens formulează 
câteva întrebări esenţiale. Unele răspunsuri sunt implicit afirmative, 
altele pretind o vehementă negare. Le cităm deoarece prin ele îl 
descoperim mai bine pe Ion Sava, teoreticianul. 

1. Trebuie să fie regizorul un intelectual cu studii echivalente 
unei licenţe universitare, pentru a avea asigurate drumurile unor 
uşoare mişcări printre paginile dicționarelor, manualelor şi 
enciclopediilor? ` 

2. Trebuie să aibă regizorul ample cunoştinţe de specialitate? 
Estetică, psihologie, istoria dramei, istoria teatrului, spectacologia 
modernă, literatura dramatică, istoria costumului, istoria stilurilor, 
arhitectura teatrală, electrotehnica etc. 

3. Trebuie să fie regizorul un poliartist? Să-i placă muzica? Să 
aibă ureche muzicală şi elementare cunoştinţe muzicale? Să-i placă 
artele plastice? Să cunoască istoria artelor plastice? Să-şi poată desena 
cu uşurinţă, pe hârtie, gândurile regizorale? Să-i placă poezia? Să 
cunoască poeţii şi opera lor? Să aibă simţul ritmului? Să-i placă 
dansul? Să aibă cunoştinţe de artă coregrafică? 

4. Trebuie să fie regizorul, un element înzestrat cu mijloace 
mimice, vocale, fizionomice şi corporale, pentru a indica, teatral, 
intenţiile sale? l 

5. Trebuie să fie regizorul un element cu forță spirituală şi fizică, 
pentru a căpăta autoritate în raporturile cu actorii şi a putea dezvolta şi 
întreţine magica atmosferă scenică? 

Poate fi regizorul orb sau surd? Poate fi un om pipernicit, debil, 
nedinamic? Un paralitic poate fi regizor? 

6. Trebuie să cunoască regizorul viața sub toate aspectele sale? 
Din auzite, din citite sau din experiență? (...) 

7. Regizorul trebuie să fie un om viu în viața socială? Poate fi 
regizor un retrograd? Unul care se sperie de noutăţi poate fi? Un om 
neted, de tipul directorilor de la arhivele statului, poate fi regizor? (...) 

Am impresia că această problemă poate fi considerată o problemă 
teatrală”. Ion Sava nu s-a înşelat. Regizorul, cu toate implicaţiile variatei 
sale activități, nu numai că poate, dar este o problemă teatrală. 

Evident, însăşi perspectiva pe care o pretinde el regizorului trebuie 
amendată. Multe din exigenţele formulate au o apreciabilă doză utopică. 
Nu că n-ar putea exista astfel de regizori superlativi. Există. De ei se 
ocupă până şi cartea noastră. (Care însă nu se limitează doar la ei...) Dar 
numărul celor câre să posede toate caracteristicile cerute de Ion Sava este 
mai curând limitat decât satisfăcător. 

Şi apoi, mai există un aspect al problemei. Sunt unii care ar 
putea să întrunească toate aceste atribute. Dar dacă din punct de 
vedere artistic este asemănător oalei puse direct pe jăratic, de care 
vorbea autorul nostru însuşi? Dacă nu le transformă pe toate în mult 
dorita „locomotivă”? | 

Să abandonăm însă această pistă. Autorul trebuie analizat pe terenul 
său, iar terenul lui Ion Sava este unul al idealității. Şi este bine să fie 
astfel. Fiindcă numai oamenii cu picioarele foarte temeinic înfipte în 
pământ şi cu inima sau sufletul, asemenea condorilor, plutind în vastităţile 
celeste sunt în stare de viziuni întregitoare de lumi, cum ar trebui să fie 
toate cele manifestate pe tărâmul artei. Şi mai cu seamă al teatrului. 

lon Sava a fixat nişte eșaloane. De care învățământul de 
specialitate românesc ţine în mare măsură seama. Desigur, el nu poate 
da talent. Dar poate contura o conştiinţă artistică pentru care 
autodepăşirea continuă să devină o normă existenţială diurnă. 


MIHAIL SEBASTIAN 
(1907-1945) 
TEATRUL CA EXISTENŢĂ 


O cuprinzătoare teorie a dramei întâlnim în activitatea lui Mihail 
Sebastian consacrată artei teatrale. „Omul, susţine acesta, e un animal cu 
facultatea de a se închipui altul decât este. Mai mult: cu necesitatea acestei 
închipuiri. Nu există viață destul de bogată, nu există fericire destul de largă 
pentru a închide irevocabil în cercul ei un om. Acest cerc trebuie sărit. Să îl 
sărim fiecare cum ne pricepem, arareori în fapt, totdeauna în vis.” 

Sentimentul acestei singularizări care nu se acceptă este complex. 
„Unul din cele mai tulburătoare lucruri pentru o conştiinţă, ce prinde a-şi 
pipăi hotarele, trebuie să fie tocmai acesta: aici sfârşesc eu, de aici mai 
departe începe lumea, tu, el, ei, ceilalți. E începutul singurătăţii. 

Dar nu ne acceptăm niciodată singurătatea în care ne aflăm 
zăvorâţi. Nu ne resemnăm niciodată să rămânem fără schimbare aşa 
cum suntem, ăştia care suntem. Dincolo de noi sunt atâtea vieţi 
posibile. Le vom căuta, le vom închipui. Masca ne ajută. Masca ne 
transfigurează. Ea împlineşte uşor miracolul acestei călătorii în afară 
de noi — călătorie pe care nu e nimeni destul de obez, destul de 
insensibil, destul de trândav, pentru ca să n-o fi dorit, măcar o dată 
într-o străfulgerare, ce nelinişteşte cea mai opacă dintre inimi.” 

In accepțiunea pe care Sebastian o dă măştii există evident o mai 
mare apropiere de noţiunea pe care ea o avea în antichitate decât de 
cea pe care i-o dăduse Pirandello. „Omul cu mască este poate jocul 
însuşi al artei, în expresia cea mai simplă a acestui joc. Raporturile 
dintre om şi mască, sunt raporturile dintre om şi realitate, dintre 
luciditate şi vis, dintre adevăr şi feerie. În simplul gest al omului care 
îşi acopere faţa cu masca, stă resortul actului de creaţie în artă.” 

De aceea, apropierea sensului autentic al semnificației avută de 
mască este un indiciu sigur al comprehensiunii artei însăşi. „A nu înţelege 
o operă de artă nu este altceva, decât a-i smulge măştile, a nu-i pricepe 
jocul de transfigurări, a nu-i reține decât înțelesul direct, calp, trivial.” 

Adevăratele personaje în teatru trebuie să fie „poli de umanitate”, 
numai de la acest stadiu în sus există garanţia că ele reflectă în măsura 
necesară specificul omenesc. Aceste ipostazieri nu trebuie să vizeze 
neapărat măreția formală, deoarece „grandiosul nu se rezumă în 
dimensiuni”, ci este înainte de orice o problemă de esență. 

Caracterul de continuă devenire al teatrului, Mihail Sebastian îl 
subliniază referindu-se la teatrul de idei. Acesta, de-a lungul anilor a 
cunoscut diferite accepţiuni, începând cu Dumas-fiul şi culminând cu 
Ibsen, situat „pe un plan superior de artă.” 

In ce constă acest soi de teatru? „O «idee» transformată în 
dramă. Un personaj pentru, un personaj contra, o scenă în care cele 
două atitudini se ciocnesc — şi pe urmă deznodământul, care punea 
concluzii. Construcţia dramatică avea ceva silogistic. Trei acte — două 
premise şi o concluzie. Atâta tot”. 

E concentrată în această formulare lapidară un adevăr profund — 
acela al stadiilor succesive prin care trebuie să se treacă pentru ca arta 
teatrală să depăşească toate crizele şi să-şi afirme eterna tinereţe. Chiar 

dacă „ne vine greu să înțelegem astăzi cum publicul putea lua în serios 
aceste «simpozioane» dramatice şi cum câteva generaţii de spectatori 
s-au bătut eroic pentru a promova un asemenea teatru care pe atunci era 
«obscur», «abstract», «superior», dar nu e azi decât fără interes şi pueril.” 

„Orice artă — spune în continuare Sebastian — care porneşte de la 
_un rebus, riscă să piară odată cu dezlegarea lui. Şi nu există rebusuri 
etern nedezlegate.” „Căci destinul tehnicii (dramatice, n.n. — E.V.N.) 
este de a fi mereu depăşită.” | 

Din când în când pe parcursul istoriei teatrului, apare necesitatea 
schimbării. „Te întrebi cine va interveni aici, cu un pumn brutal, să 
dea peste cap aceste savante construcţii mintale (se referă la 
dramaturgia pirandelliană, n.n. — E.V.N.) şi să facă loc unui gest viu, 
unei bătăi de inimă, unui strigăt cald.” 

Cele mai multe dintre personajele acestui tip de teatru „se mişcă 
desigur cu uşurinţă, cu vervă, într-un ritm nervos, ce simulează destul de 
bine uneori spontaneitatea, dar nu ajunge niciodată să creeze viață. Ai 
impresia că dacă ai apropia de buzele acestor eroi o oglindă, luciul ei nu 
s-ar aburi. Sunt morți. Nişte morți inteligenți. Discută cu vioiciune, se 
amuză cu paradoxuri, se stimulează cu idei. Dar rămân mereu 
fantomatici. Sunt descărnaţi. N-au sistem sanguin, n-au căldură 
animală, n-au realitate fizică ...” 

E nevoie de o diversitate mereu şi mereu înnoită. „Teatrul de 
idei nu poate suplini teatrul de pasiune, după cum problemele nu pot 
suplini oamenii. O artă nu este niciodată mare, dacă ferestrele ei nu 
sunt direct deschise spre viaţă.” 

De interes din partea lui Sebastian s-au bucurat două forme de 
artă teatrală considerate adevărate cenuşărese — farsa şi comicul de 
situaţie. Prima este indiscutabil „gen superior de artă”, iar secundul 
„rezultă din discordia proporţiilor, a sentimentelor, a gesturilor.” 

In schimb, un foc concentric va deschide autorul Ultimei ore 
împotriva „teatrului de factură meschină fundamentat pe un ideal care 
pleacă din certitudine şi merge spre certitudine. E un ideal care locuieşte 
într-o casă nouă, frumos mobilată, prosperă. E un ideal care se sprijină pe 
un venit modest, dar apreciabil. Personajele unui asemenea teatru cum să 
înțeleagă febrilitatea, neliniştea, căutările unor generaţii, care au văzut 
descompunându-se în jurul lor atâtea adevăruri, atâtea fantoşe”... 

Cea mai potrivită încheiere acestei concise prezentări ne-o oferă 
Sebastian însuşi, autorul dramatic, romancierul şi teoreticianul care 
prin tot ce a întreprins a realizat o artă mare, a cărei ferestre au fost 
deschise direct spre viaţă. 

EUGEN IONESCU 
(1909-1994) : 
ICONOCLASTUL CREATOR DE ICOANE 


Față de teatru, Eugen Ionescu a avut o atitudine paradoxală. „Îmi 
pare uneori, se confesează el, că m-am apucat să scriu teatru pentru că . 
nu-l puteam suferi”. Şi continuă: „Nu încercam nici o plăcere, nu luam 
parte”. Nimic din ce aparținea teatrului nu-l impresiona favorabil. Faţă 
de autorii dramatici de pildă, era necruţător. „Corneille, zău aşa, mă 
plictiseşte”. „Schiller mi-e nesuferit”. „Comediile lui Musset sunt 
subțirele, cele ale lui Vigny nu se pot juca de fel. Sângeroasele drame 
ale lui Hugo ne fac să râdem în hohote; în schimb, orice s-ar zice, ne 
vine destul de greu să râdem la mai toate piesele comice ale lui 
Labiche. Dumas-fiul, cu-a sa Damă cu camelii e de un sentimentalism 
ridicol. lar ceilalți! Oscar Wilde? uşor, Ibsen? greoi; Strindberg? 
stângaci”. Şi „pomelnicul” continuă ... 

Să nu fie nici un autor dramatic care să-l intereseze? Ba da! 
». nu eram nesimțţitor în faţa lui Sofocle sau a lui Eschil şi nici, mai 
apoi, în fața unor piese de Kleist sau Büchner”. S-ar părea că 
nonconformismul nu este total. Rămân încă doi autori dramatici faţă 
de care nimeni nu poate rămâne indiferent. Shakespeare şi Molière ... 
Acesta „mă plictiseşte. Poveştile astea cu zgârciţi, fățarnici, 
încornorați, nu mă interesau. Spiritul lui ametafizic îmi desplăcea”. Cu 
unul, a rezolvat-o. Rămâne, totuşi, celălalt. „Shakespeare punea în 
cauză totalitatea condiției umane şi a soartei omului”. Dar „piesele lui, 
în măreţia lor, mi se păreau micşorate la reprezentaţie”. 

Aşadar, cu rare şi minime excepții, un diagnostic sumbru în ceea 
ce priveşte textul. Poate, însă, actorul să-l impresioneze mai mult. Aş! 
„Jocul actorilor mă stingherea: mă simțeam stingherit în numele lor. 
(...) Nu înţelegeam cum poate fi cineva actor. Socoteam că actorul 
face un lucru neîngăduit, vinovat. Se lepăda de sine, se lăsa în voia 
altuia, îşi schimba pielea. Cum de se putea învoi să fie un altul? Să 
joace un personaj? Pentru mine era un soi de grosolană înşelătorie, 
cusută cu aţă albă, de neconceput. 

Actorul nu devenea de altfel un altul, se prefăcea doar, ceea ce e şi 
mai rău. Lucrul mi se părea neplăcut şi, într-un anume fel, necinstit”. 

Ar mai rămâne o speranţă. Deși minimă. Poate totuși, să-i placă 
spectacolul de teatru în ansamblul său. Excesiva sa luciditate însă îşi lua 
şi în această împrejurare un excesiv tribut. „Să mergi la spectacol însemna 
pentru mine să te duci să vezi oameni, serioşi, zice-s-ar, care se dau în 

spectacol. Şi totuşi nu sunt pe de-a-ntregul cu picioarele pe pământ. 
(Urmează o foarte frumoasă teorie care parcă vesteşte pe altcineva decât 
cel de până acum, subl. ns. — E.V.N.). Nu sunt vrăjmaş al închipuirii. Ba 
am şi socotit întotdeauna că adevărul plăsmuitului este mai adânc, mai 
încărcat de înţeles decât realitatea zilnică... Adevărul nostru se află în 
visele noastre, în închipuire; totul, clipă de clipă, întăreşte afirmaţia 
aceasta. Ficţiunea a premers ştiinţei. Tot ce visăm, adică tot ce dorim, este 
adevărat. Doar mitul este adevărat: istoria străduindu-se să-i dea viață, îl 
poceşte, îl feşteleşte pe jumătate; ea nu e decât impostură, mistificare, 
dacă se făleşte că a «izbutit» Tot ceea ce visăm se poate înfăptui”. 

Frumos. Şi mai ales promițător. Un om care poate gândi astfel e 
în stare când te aştepţi mai puţin să-şi părăsească pielea animalului 
dizgrațios în care se complace pentru adevăratul său trup care este cu 
totul altul decât cel afişat cu ostentaţie. (Ca în poveşti!) 

Dar până îl vom descoperi astfel, mai ne este dat să îndurăm. 
lonescu simte nevoia de a se limpezi adresându-şi întrebări. „De ce 
oare nu mi se impunea realitatea teatrală? De ce mi se părea că 
adevăru-i fals? Iar amăgirea de ce mi se părea că vrea să treacă drept 
adevăr, să ia locul adevărului? Era oare vina actorilor? a textului? a 
mea?” Introducerea „eului” în final, este iarăşi un semn încurajator. 
S-ar putea ca vina să-i aparţină lui şi nicidecum celorlalți. l 

„Cred că înțeleg acum că ceea ce mă tulbura la teatru era prezența 
pe scenă a personajelor în carne şi oase. Prezența lor materială nimicea 
ficţiunea. S-ar fi zis că fiinţau laolaltă două planuri ale realităţii, realitatea 
concretă, materială, sărăcită, golită, mărginită a inşilor vii, oarecare, care 
se mişcă şi vorbesc în scenă, şi realitatea închipuirii, amândouă faţă-n 
faţă. Imposibil de a fi suprapuse, de-a fi raportate una la alta; două laturi 
potrivnice care nu ajung să se unifice, să se contopească”. 

Motivaţiile au un grăunte de sare a firescului. Se conturează 
posibilitatea de a începe să-i dăm dreptate. „Şi într-adevăr aşa şi era; 
fiecare gest, fiecare atitudine, fiecare replică rostită pe scenă năruia, în 
ochii mei, universul pe care gestul acesta, replica aceasta ţinea cu 
dinadinsul să-l işte; îl năruia mai înainte chiar de a-l isca; pentru mine 
era un adevărat avort, un soi de dare în petec, un soi de neghiobie”. 

N-a fost însă întotdeauna aşa. ,.... în anii copilăriei, mama nu mă 
putea smulge din fața teatrului de păpuşi din grădina Luxemburgului. 
Stăteam acolo, puteam rămâne acolo, vrăjit, zile întregi. Nu râdeam 
însă. Spectacolul teatrului de păpuşi mă ţintuia locului, de parcă aş fi 
fost încremenit, datorită priveliştilor păpuşilor acelora care vorbeau, se 
mişcau, se ciomăgeau. 

Era însuşi spectacolul lumii. care, ciudat, neverosimil, dar mai 
adevărat decât cel adevărat, mi se înfățişa sub o formă nespus de 
simplificată şi caricaturală, de parcă ar fi vrut să-i dea în vileag 
caraghiosul şi brutalul adevăr. | 

Şi mai târziu, până la cincisprezece ani, oricare piesă de teatru 
mă tulbura, şi oricare piesă de teatru îmi dădea simțământul că lumea 
e stranie, simțământ ale cărui rădăcini sunt atât de adânci încât nu m-a 
părăsit niciodată. . 

„„ Fiecare spectacol trezea în mine acest simțământ al ciudăţeniei 
lumii, care nu se arăta nicăieri mai bine ca la teatru”. 

Dacă lucrurile stăteau aşa, ce s-a putut întâmpla de vreme ce 
toate păreau atât de profund schimbate? De obicei zestrea noastră de 
Simțăminte pe care ne-o dăruieşte copilăria, devine cea mai 
inalienabilă dintre bogății. Eugen Ionescu oferă o explicaţie: „De când 
n-am mai iubit teatrul? Din clipa în care, ajungând niţel mai lucid, 
dobândind spirit critic, am luat seama la sforile, la groasele sfori ale 
teatrului, adică din clipa în care am pierdut orice nevinovăție”. 

Justificarea găsită este şi nu este întemeiată. Lucru-l simte 
Eugen Ionescu însuşi: „Cine sunt «monștrii sacri» ai teatrului care 
ne-ar putea-o înapoia. Şi în numele cărei trainice vrăji ar putea 
revendica teatrul dreptul de a fermeca? Nu mai există vrăji; nu mai 
există sacralitate; nici o pricină, nici o îndreptăţire nu-i de ajuns pentru 
a reînvia înăuntrul nostru”. 

Oare? Eugen Ionescu, apucându-se să scrie teatru, şi scriindu-l 
magistral aşa cum l-a scris, a demonstrat contrarul. 

Spre binele întregii umanităţi ... 


J. L. BARRAULT 
(1910-1994) 
TEATRUL CA VIAȚĂ PERSONALĂ 


Actor şi regizor, a scris multe din observațiile sale asupra teatrului 
în lucrări ca: Reflecţii asupra teatrului. Sunt un om de teatru ş.a. 
Ideile sale au savoarea entuziasmului. Iată câteva dintre ele: 
“Teatrul la care visase de la vârsta de şase ani, a devenit însăşi 
viața sa. El trebuie să dezgheţe tăcerea, s-o facă să vibreze, căci Arta 
este o sfidare a morţii. lar clădirea însăşi a teatrului este văzut de 
Barrault ca un spațiu magic. ` 
N Omul a simțit dintotdeauna dorința de a se exprima prin sunetele 
vocii sale şi prin mişcările corpului său. Limbajul primitiv al omului 
este deci compus din sinteza dintre voce şi gest. Încă de la origini, s-a 

numit muzică acest ansamblu misterios şi magic din poezie, cântec şi 
dans, trinitate care de fapt este o unitate, al cărei creator este poetul- 
scriitor, dar şi compozitor în acelaşi timp. De altfel, nici unul din 
aceşti trei termeni nu a existat cu adevărat la început; căci poezia se 
transmitea cu ajutorul memoriei, muzica propriu-zisă se năştea 
spontan din fluiere şi tobe, iar dansul era doar salt. 

Pe de o parte specializarea, pe de alta hazardul sunt cele care, cu 
timpul, vor separa genurile, nu însă şi principiul esenţial. Cel care, astăzi, 
încearcă să regăsească această sinteză dintre cuvânt, cântec şi dans, nu 
ascultă de o aşa-zisă manie intelectuală, ci caută în mod fizic să regăsească 
forma originară, esențială şi naturală a exprimării muzicale a Fiinţei umane. 

Chiar dacă nu s-ar numi commedia dell’arte, sau teatru de 
improvizație, există în actor tendința de a încerca să reproducă viața 
doar prin mijloacele puse la dispoziţia sa de corpul uman. Poţi, urcat 
pe scândurile montate pe cele patru butoaie să recreezi lumea întreagă, 
doar cu ajutorul corpului, a respirației, a vocii, a feţei şi a mâinilor. 

„În acest fel se obţine şi contactul cu trecătorii care se opresc să 
privească, şi care vor reveni să participe la această comunicare, care îi 
face părtaşi la bucuria recreării lumii pur şi simplu cu mijloacele 
specific umane. 

Prin acest joc se stabileşte între actori şi spectatori un schimb 
sufletesc, o armonizare a suflurilor din toate piepturile care ne dă la 
toți curaj şi reaprinde încrederea pe care o avem în viață. 

Prin acest joc, asemănător unui radar, actorii captează ceea ce 
viața are mai omenesc; omul se topeşte în natură, în timp ce Natura se 
joacă de-a omul. 

În aceste momente, actorul simte cum creşte în el Personajul său. 

Viaţa sa de zi cu zi se şterge, iar întregul său corp se sfarmă sub 
presiunea nemiloasă a personajului, care vine să locuiască în el, care 
este de fapt dublul său, fratele său, corespondentul său astral. 

Acest personaj este de fapt El-însuşi, adică prototipul propriei 
sale specii, dar crescut, înflorit. ` 

Acest personaj este culmea propriei sale personalități, şi, după ce 
l-a vegheat ani de zile, ajunge să-i cunoască până şi cea mai mică 
părticică existenţială. 

După ce a aprofundat cu minuțiozitate raporturile care pot să existe în 
orice circumstanţă între: acest personaj şi celelalte prototipuri ale umanității, 
memoria actorului care devine o adevărată enciclopedie de tirade, este gata 
să se descurce în infinitele combinaţii ale situațiilor dramatice. 

Acum actorul este înarmat din cap până în picioare pentru a trăi 
orice situaţie. i 

Arta: mimului este departe de înfloriturile desuete; este o artă 
care porneşte de la o situaţie tragică. 

Aminteam la început entuziasmul barraultian. Lui trebuie însă 
să-i mai asociem o inteligenţă vie, o capacitate de înmagazinare, de-a ` 
dreptul electronică, a cunoştinţelor, pe care apoi le redistribuie 
încărcate de propria sa putere, o putere ieşită din comun. 

Barrault nu s-a confundat numai cu Teatrul. Această treaptă au 
atins-o destui. El a ajuns să sporească Teatrul în lume. Un Teatru 
înnobilat de cea mai înaltă dintre năzuinţele umane, am numit 
dragostea. Cu miriadele ei înfăţişări dintre care el a ales abnegaţia. 

Şi bine a făcut. 


TENNESSEE WILLIAMS 
(1911-1983) 
PSIHOTERAPEUTUL 


Dramaturg american în ale cărui piese, mult jucate în întreaga 
lume, ne este prezentată o societate pe cale de disoluţie, iluzia 
confruntându-se în permanență şi în mod dureros cu realitatea. 
Intr-una din rarele sale confesiuni publice are curajul de a spune 
adevărul atât despre el, cât şi despre piesele sale. 

Duritatea, violenţa, tensiunea şi rancuna din operele lui se 
explică prin faptul că toate aceste resentimente, aflându-se în plină 
expansiune în lumea în care trăieşte, l-au marcat în aşa măsură, încât 
ele se reflectă în operă fără voia lui. Cu alte cuvinte, Williams face 
parte dintre creatorii pentru care propria biografie este cea care le 
hotărăşte destinul literar. Ca Strindberg, de pildă. Un alt autotorturat 
de fiecare întâmplare din viaţa avută. 

Toate acestea însă par pentru autor, un remediu contra stării 
morbide în care se zbate; dar şi pentru publicul care se află, el însuşi, 
la limita unei stări de psihoză. 

Deci, se poate spune că opera constituie pentru el un fel de 
esențială psihoterapeutică. Lucru care nu s-a întâmplat la fel şi cu 
Strindberg. Acesta cu fiecare nouă scriere, în loc să se elibereze, îşi 
îngreuna şi mai mult lanţurile. 

Tennessee Williams susţine că el nu încearcă să antreneze pe 
nimeni pe această cale a lui, a unei lumi chinuite, zice el, „unui text 
amuzant pe care l-ai citit de-a-ndăratelea”. 


197 


Luciditate. Multă luciditate. Dar ea nu-l antrenează să creadă 
despre lume, cum a făcut Strindberg, că este un infern. Dovadă stau şi 
aceste cuvinte, socotite de el însuşi, mesajul adresat universului: 

„Nevoia sfâşietoare, nevoia de a urla despre giganticul efort 
universal de a ne cunoaşte pe noi înşine şi de a-i cunoaşte mai bine pe 
ceilalţi, sau cel puţin de a înţelege că nici un om nu are monopolul 
binelui şi al virtuţii, după cum nici un om nu are «privilegiul» 
duplicităţii, a răului şi a celorlalte...” 

Emoţionantă invitație la toleranță, într-o lume care pare din ce în 
ce mai ostilă tuturor şi fiecăruia în parte. O invitație la redobândirea 
sănătății sufleteşti pierdute, cu valoarea ea însăşi de paradis ... 


HORIA LOVINESCU 
(1917-1983) 
CONŞTIINŢA DEMIURGICĂ 


Horia Lovinescu este tipul dramaturgului-conştiință. Ce 
înseamnă aceasta? Că în tot ce întreprinde sinceritatea este o 
componentă esenţială. Sinceritatea? Da. Sinceritatea, deoarece aceasta 
este întotdeauna alcătuită dintr-o multitudine de factori, printre care, în 
proporţii variabile, întâlnim adevărul, dreptatea, imparţialitatea... 
„Orice lucrare are două istorii, una cunoscută, deschisă, şi alta mai 
obscură, ținând de frământările intime, uneori inconştiente şi adesea 
nemărturisite ale autorului”. 

Relaţia dintre scriitor şi opera pe care o scrie este una total 
implicantă: „Nu cred în detaşarea artistului față de subiectul pe care îl 
tratează... Motivele care au dus tocmai la alegerea acelui subiect şi 
tocmai la dezvoltarea unei anumite teme sunt, în mare măsură, 
profund subiective, interesate, aş spune chiar”. 

Legături oculte prezidează adeseori acest gen de „relaţie”: „a-ţi 
însuşi o idee înseamnă a te căsători cu ea şi a angaja deci, în 
elaborarea lucrării alături de intenții lucide, pornirile cele mai adânci 
din tine. Cred că o lucrare artistică reprezintă o soluţie obiectiv- 
estetică şi o alta strict personală care îl interesează doar pe autor, dar 
care face ca pentru el opera să devină cu adevărat necesară. Se pare că 
aceșt caracter de necesitate nu rămâne fără influenţe favorabile asupra 
valorii estetice obiective a operei”. 

Un adevărat proces alchimistic se produce în sufletul autorului: 
„Odată clarificată, adică devenită susceptibilă de a fi exprimată în 
două, trei fraze, ideea unei piese rămâne înregistrată în spiritul tău, 

chiar dacă nu se transformă în literatură. S-ar crede că ai uitat-o. Peste 
ani de zile, o altă idee te iluminează cu aceeaşi emoție. O aşterni. pe 
hârtie şi, deodată, îți dai seama că este tot cea veche, însă văzută sub 
alt unghi, şi poate mai coaptă artistic. Cred că atunci e bine să te apuci 
de scris. Înseamnă că, fără ştiinţa ta, ideea te-a urmărit, a început să 
facă parte din tine şi, ca atare, sunt şanse să ducă la un rezultat 
mulțumitor. Răspunde unei necesități interioare”. 

Decantarea substanțelor se produce după legi imprevizibile: 
„Ideea dramatică este totdeauna o concluzie. Ea nu e rezultatul unei 
speculaţii abstracte, ci e saturată de viaţă, de cunoaştere. Evenimentul, 
faptul concret, oricât ar fi de spectaculos, nu mă solicită în sine. Mă 
interesează mai degrabă ecourile lui, în măsura în care au pătruns 
efectiv în mine şi mi-au modificat modul de a vedea lumea. Izvorul de 
inspiraţie al scriitorului stă în reacția în profunzime a personalităţii lui 
față de evenimente, şi nu în evenimentele în sine”. 

De fiecare dată, dramaturgul trebuie să dea dovadă de respect 
față de sine: „Este un act de probitate artistică elementară să te 
îndrepţi către ceea ce cunoşti mai bine şi către chipurile care ţi se par 
mai apte a exprima ceea ce ai tu de spus. Dacă această mărturie a ta 
are vreo importanță, personajele vor deveni reprezentative pentru 
epocă, indiferent de ponderea lor în viaţa reală”. 

Scriitorul autentic e „locuit? de un anume tip de om ideal: „Eroul 
meu principal — căci socotesc că un autor dramatic are un erou principal 
care apare, sub diverse ipostaze, în majoritatea pieselor sale — se află în fața 
unor probleme contemporane, pe care le socotesc cruciale, iar acţiunile lui 
tind să capete valoare semnificativă din ce în ce mai generală” 

Tema capătă noi conotaţii: „Dacă în lucrările mele există un tip de 
erou care revine sub diverse ipostaze, în nici un caz faptul nu e rezultatul 
unei gândiri deliberate. Totdeauna am crezut că o operă se construieşte — 
asemenea scocii — în jurul unui număr limitat de motive. Starea de 
disponibilitate a artistului care poate să scrie sau face «orice» e o iluzie”. 

Punctul acesta de vedere e ilustrat copios în literatură: „Chiar 
opera marilor creatori — sau mai ales opera marilor creatori — se 
vădeşte, la o analiză mai atentă, a fi comandată de câteva idei-forţă. În 
artă, mulțimea ideilor creative, a matricelor mi se pare suspectă”. 

Aspectul e generos validat de dramaturgie: „În teatru, mai mult 
decât în alte genuri literare, eroul principal reprezintă cea mai sigură 
întruchipare a motivului de bază al autorului, cred în identitatea 
ascunsă sub mai multe măşti a aceluiaşi personaj”. 

Destule noțiuni n-au suficientă „acoperire”: „Niciodată n-am 
ştiut ce-i teatru de idei. Poate aş fi de acord cu această formulă, dacă 
mi s-ar explica pe larg care-i semnificaţia ei. Termenul ca atare mi se 
pare însă a fi creat mai mult ca să complice lucrurile decât să le 
lămurească. Evident, sunt piese de teatru care au o tensiune 
intelectuală mai pronunțată, o încărcătură ideatică mai mare decât 
încărcătura sentimentală, afectivă. Dar asta nu ajunge pentru a fi 


definite drept teatru de idei. Nu există teatru de idei există teatru pur şi | 


simplu. Bun sau prost. Asta-i altceva!” 

Sunt obsesii fecunde care se cer transfigurate: „Mai devreme sau 
mai târziu, uneori foarte de vreme, fiecare om se întâlneşte, dacă nu 
direct cu moartea, cel puţin cu obsesia sau problematica ei. Pentru 
mine, Moartea unui artist a reprezentat un act de exorcism, de 
eliberare. Un act foarte intim: nevoia de a mă elibera de o anumită 
preocupare, de gândul morții, care mă cam hărțuia pe vremea aceea”. 

Nevoia de a ieşi din matcă este o caracteristică a omului din 
totdeauna şi întru eternitate: „Chiar atunci când se prăbuşesc, oamenii 
care ţintesc mereu dincolo de limite, o fac cu 6 nobleţe — din păcate — 
deseori ignorată. Chiar în cazul în care se prăbuşesc nu e vorba de o 
cădere, ci de o înălțare: Icar doborât, e mai aproape de soare decât cei 
ce s-au târât toată viaţa pe pământ”. 

Teatrul este sinonim cu noutatea: „Nu poți să scrii teatru, azi, fără 
să cunoşti tot ceea ce este nou în teatru, fie că îţi place sau nu-ţi place. 
Ceea ce este dezastruos este pastişa noilor tehnici. În măsura în care le 
asimilezi organic, şi le găseşti absolut necesare pentru exprimarea ta, este 
bine să le adopți, să ți le însuşeşti fără nici un fel de ruşine”. 

Printre „personajele invizibile” din teatru există de veacuri un 
protagonist: „Nu se poate face literatură fără adevăr. Adevărul este 
una din temeliile operei de artă solide”. 

Adevărul însă nu este totdeauna astfel: „Fetişizarea adevărului în sine 
poate să ducă şi ea la anumite excese” la invazia „adevărurilor mărunte” 
receptabile, „controlabile de cetățeanul de pe stradă în fiecare zi”. 

Oamenilor le plac devizele sub care obişnuiesc să-şi petreacă 
existența. Ele reprezintă un factor dinamizant, aproape totdeauna 
benefic. A domniei voastre care este? „Fidel mie însumi”. 

GIORGIO STREHLER 
(1921-1997) . 
IMPORTANȚA TEATRULUI STABIL 


Din capul locului constată că regia de teatru este atinsă de o 
infirmitate... benefică: „Regizorii şi-au luat dificila misiune de a ajuta |. 
teatrul, fără a avea posibilitatea ca ei personal să se realizeze până la capăt”. 

Oracolar text care se limpezeşte: „trebuie să facem teatru, dar 
când am terminat, torța o trecem în mâna actorilor”. 

Intr-o completă autocaracterizare, regizorul spune: „Probabil că 
în afară de om de teatru şi om al scenei sunt un adept al structurii”. 
Aceasta înseamnă că orice spectacol trebuie să dezvăluie nivelele 
distincte ale piesei, supusă parcă unei analize ca acelea al căror 
protagonist sunt razele röntgen. 

„Probabil că în acelaşi timp, continuă el, cred în teatru ca într-o 
sarcină poetică, socială şi educativă”, acestor trei deziderate mai este nevoie 
să li se adauge una: „un teatru la fel cu poezia şi o poezie asemănătoare 
adevărului”. Noţiunea „cred” este reiterată: „cred într-un teatru anume 
structurat pentru întâlnirea dintre oameni...” (idee pe care o vom găsi şi la 
Grotowski); în accepțiunea sa, nu este însă vorba de una „fugară, destinată 
unei simple satisfacţii estetice, ci pentru mult mai mult”, 

„Mult mai mult” ar putea fi socotită deviza acestui eminent 
regizor şi conducător de trupă. 

Evocându-şi opțiunea, Strehler îşi face un excelent autoportret: 
„Profesia mea este să povestesc celorlalți ...” Regizorul povestitor? 
Da, dintr-o perspectivă epică este posibil. „Povestesc istorii spuse de 
alţii prin intermediul fiinţelor omeneşti, pe o scenă de lemn, cu 
ajutorul lucrurilor şi al luminilor”. 

Tendinţa aceasta de a nara este irepresibilă: „Dacă n-ar fi existat 
această scenă de lemn, le-aş fi povestit oriunde, în piață, pe stradă, pe 
un balcon, în spatele unei ferestre”. 

Chemarea de acest soi acţionează ca o inexorabilă lege lăuntrică: 
„Dacă n-aş fi avut oameni care să mă ajute să le întruchipez, le-aş fi 
povestit cu ajutorul unei bucăţi de lemn, cu ajutorul unor cârpe, al 
unor hârtii decupate, cu bucăţi de tablă sau cu orice altceva”. 

Alfabetele semnelor conțin o luxuriantă bogăţie de semnificaţii: 
„Dacă n-aş fi avut nimic la îndemână aş fi povestit cu vocea şi dacă 
n-aş fi putut vorbi le-aş fi comunicat cu mâinile şi degetele”. 

Mai mult, sau mult mai mult, din nou: „Şi dacă n-aş fi avut 
mâini aş fi povestit cu trupul”. 

Şi conchide: „Pentru mine lucrul cel mai important este să 
povestesc celor ce mă ascultă. (.,.) Nu are importanță mijlocul, 
deoarece acesta este un intermediar”. 

Nu cunosc o mai frumoasă autodefinire a nevoii artistice, ca 
aceste idei prin care Strehler defineşte, în fond, condiţia creatorului 
autentic dintotdeauna. O definiţie nespus de tonică. 

Conducător multe decenii a trupei de teatru Piccolo Teatro din 
Milano, Strehler se consideră un privilegiat: „... nu poate fi un 
adevărat regizor dacă nu dispune de un loc stabil. Cred mai mult ca 
oricând în trupa ca atare, în amplasament”. 

Remarcabile sunt caracterizările pe care regizorul italian le. face 
câtorva autori pe care i-a pus în scenă. Despre Goldoni: ,„... a atins aici 
(în Gâlcevile din Chioggia) o perfecţiune de necrezut. 

Prin cele mai simple mijloace el povesteşte o istorie cu o suită 
de întâmplări, pe care le leagă logic cu toate consecinţele lor. 

O scenă urmează după cealaltă, fără nici o întrerupere, aşa după 
cum în timp, un minut urmează după altul”. 

Testamentului . dramatic pirandelian Uriaşii munţilor i-a 
consacrat un spectacol, căruia îi descoperă următoarele atribute (toate 
foarte în spiritul autorului sicilian): „magic, fantastic şi adevărat în 
acelaşi timp, înspăimântător de omenesc, în care se aud toate temele 
lui Pirandello, de la drama condiţiei umane și drama teatrului, până la 
teatrul popular şi dialectal”. 

Şi continuă: „La lumina galbenă-albăstruie a unei lămpi de 
acetilenă, pe o scenă goală, săracă, actorii poartă trupul fără viaţă al Ilsei. 

De pe fețele lor a căzut machiajul, pe obraji sunt dungi negre 
înmuiate de lacrimi. (...) În întunericul scenei rămâne numai o singură 
lampă, toate celelalte s-au stins, ca o pădure în faptul serii”. 

Extraordinară forță evocatoare, prin mijlocirea căreia aproape că 
am putea reconstitui întregul spectacol. 

Giorgio Strehler a fost în permanenţă preocupat să pună în 
valoare actorii. Aceştia erau pentru el — lampadoforii, cei care îi preiau 
torța aprinsă şi o dăruiesc la rândul lor spectatorilor. 

lată una dintre aceste idei pline de reverberaţii artistice excepţionale: 
„Fără dialectica dintre regizor şi actor nu merge”. Ce accepțiune are în acest 
context magica „dialectică” socratiană e lesne de înțeles. Şi pentru a întări şi 
mai mult ideea îl citează pe un confrate („„confratele” ar putea fi el însuşi) 
care spunea: „actorii sunt fraţii şi duşmanii noştri, colaboratorii şi 
noncolaboratorii noştri, dar în nici un caz adversarii noştri”. 

Într-adevăr, orice pot fi actorii faţă. de regizor numai adversari nu. 
„Duşmani”, da. Nu o dată, 'exasperaţi de exigenţele fără capăt ale unora 
sau altora, aleg poziţia tranşantă a lui „ia mai lasă-mă, dom'le”. Dar după 
o vreme de reflecţie, ies din propriile tranşee fraternizând cu duşmanul. 
„Adversar” al regizorului actorul nu poate fi. Şi aceasta deoarece amândoi 
slujesc „un comandament mai înalt decât propria lor persoană, 
comandamentul Teatrului. lar acesta nu tolerează conflictualitatea 
mocnită dar permanentă presupusă de starea de adversitate. 

Şi că este aşa, iată-l pe Strehler caracterizându-şi unul dintre cei 
mai inspirați actori pe care i-a avut, pe Marcello Moretti, neuitatul 
protagonist al piesei lui Goldoni — Siugă la doi stăpâni: „Avea o 
capacitate uimitoare de a înțelege acest personaj”. Până aici, destul de 
comun. Dar: „Era în primul rând o înţelegere a iubirii, dar, exact ca 
într-o iubire adevărată, relația sa cu personajul a însemnat şi 
contradicții şi durere şi nepotrivire”. 

Relaţia lui Giorgio Strehler cu Teatrul s-a fundamentat ea însăşi 
pe această fantastică „înţelegere a iubirii”. Fără ea este cu neputinţă ca 
să se producă vreun lucru notabil în artă în general şi în teatru, mai 
ales. De ce? Fiindcă teatrul este un infinit sacerdoțiu al iubirii. 

Cine nu-l înțelege astfel, e mai bine să-l uite. 

Dacă va putea ... 


JERZY GROTOWSKI 
(1922-1999) 
TEATRUL CA ÎNTÂLNIRE 


Sunt creatori de care te poți apropia numai iubindu-i. Grotowski 
face parte dintre ei. Teatrul propus de el este un ciudat amestec de 
complexitate şi de simplitate. Complexitate, la nivelul mesajului general 
omenesc transmis. SimphHtate, la nivelul modalităţile artistice folosite. 

EI însuşi şi-a numit genul de teatru practicat — sărac. Personal, cred 
că mai nimerit ar fi fost să-l numească auster. „Sărac” sugerează mai mult 
o implicare în social. „Auster” are în vedere dimensiunea etică pe care 
acest teatru o revelează cu pregnanță. Dar dacă a vrut el aşa... 

Grotowski susține că teatrul pe care-l practică este vechi de când 
lumea. Afirmația este foarte exactă. Privindu-i spectacolele ai impresia că 
te situezi undeva într-un timp foarte îndepărtat, oriunde pe ` acest 
mapamond. Având rădăcini atât de străvechi şi luxuriant ramificate el 
poate fi uşor asociat şi cu avangarda. Dar, în aceiaşi vreme păstrează şi 
ceva din tradiția teatrului de bună calitate dintotdeauna. 

Întrunind. atâtea calităţi, la prima vedere. divergente, dacă nu 
chiar conflictuale, el a interesat multă lume. A participa la unul din 
spectacolele lui Grotowski înseamnă un titlu distinctiv, pe viață. 
Interesul este determinat de caracterul fast dinamizator în sensul 
înnoirilor fără de care orice artă e amenințată de moarte. 

Teatrul pe care l-a numit „Laborator” are o dublă semnificaţie: una 
de „muncă” şi o a doua de cercetare. Ambele particularităţi îl caracteri- 
zează, fiindcă el este şi un „Institut de cercetări asupra jocului actorului”. 
Sediul — Wroclaw, Polonia. Avea o trupă formată din opt actori. 
Repertoriul cuprinderea nouă piese, iar spectatorii variau între 36 şi 70. 

„„Ceremoniile primitive au fost cele care au făcut să se nască 
teatrul prin intermediul ritualului la care participă ambele părţi, actorii 
şi spectatorii”, susține Grotowski. 

Pornind de aici, „m-am gândit că ar fi posibil să regăsesc acest 
ceremonial de participare vie, directă, o particulară reciprocitate, o 
reacție imediată, deschisă, liberă şi autentică”. 

Reînvestirea nu putea să se petreacă oricum: „Ar fi necesar ca 
actorii şi spectatorii să se întâlnească față în faţă în cadrul spaţiului 
teatral şi ar trebui să căutăm un schimb succesiv de reacții, propunând 
spectatorilor o coparticipare specifică”. ` 

Un teatru ritual trebuia să aibă personalitatea sa: „Ea consta în 
organizarea inedită a spațiului pentru fiecare reprezentaţie în parte, cu 
scopul de a lichida concepţia conform căreia scena şi stalul sunt 
locuri separate unul de altul, şi de a face din interpretarea actoricească 
un stimul care să atragă spectatorul în acţiune”. 

Punând în scenă Kordian de Slowacki, „Sala teatrului a fost 
transformată într-o sală de spital neurologic, spectatorii au devenit 
bolnavii, până şi medicii, adică actorii, erau considerați astfel, toți 
sufereau de marea boală a unei anumite epoci, a unei anumite 
civilizații, sau mai curând erau obsedaţi de tradiţie”. 

Ingenios. Dar caracterul de parabolă este amplificat: „Cel mai rău 
bolnav dintre toți, Kordian adică, suferea de boala nobleţei; în vreme ce 
boala cea mai uşoară o avea medicul care îl îngrijea şi care era un individ 
rațional şi cu judecată sănătoasă, dar de o sănătate şubredă”. 

Consecințele decurg firesc: „dacă actorul, prin interpretarea lui ar 
provoca spectatorul la colaborare, la mişcare, făcându-l să cânte, să dea 
replici etc., ar fi posibilă reconstruirea, reconstituirea unității originare”. 

Prin astfel de procedee se ajungea la situația dorită: „Vocaţia 
spectatorului este aceea de a fi observator, dar mai presus de toate de a 
fi martor”. Acesta „stă deoparte, nu ţine să intervină, vrea să fie 

conştient, să privească ceea-ce se întâmplă de la început până la sfârşit 
şi să păstreze în minte tot ce a văzut”. A a 

Nu exista ceva din ceea ce se întreprindea să nu aibă un obiectiv 
precis: „In procesul tuturor acestor căutări, făceam efortul de a 
determina un ax al ritualului”. Cu atât mai mult cu cât acesta avea 
semnul schimbat: „nu ne propuneam reînvierea teatrului religios; ceea 
ce făceam noi era o tentativă de ritual laic”. 

Orientarea era totdeauna superioară: „Istoria Laboratorului” 
nostru cuprindea reprezentanţii „groteşti” unele chiar cu un umor. 
specific; n-am realizat însă niciodată spectacole care să producă o 
ieftină euforie, la care să poată participa oricine, numai şi exclusiv 
graţie instinctelor sale celor mai primitive, inferioare, nu spun 
sălbatice, deoarece acestea ar fi un lucru onorabil; vreau să spun graţie 
instinctelor comune, aspectelor supărătoare ale participării”. 

În privința spectacolului, observaţiile sunt pline de miez: 
„Actorul este în stare să imite viaţa. Dar vrem să creăm impresia că 
există o altă lume, o lume a teatrului, a zeilor”, a imaginaţiei, a 
fanteziei, în care realitatea este supusă la transformări, în fond ea se 
poate numi lumea iluziei”. 

„Aşadar, sau viaţa cotidiană, sau iluzie — ambele posibilităţi 
există de multă vreme”. 

„Am urmărit duelul lor de-a lungul întregii istorii a teatrului”. 

Trebuie să fie ceva mai presus de aceste două realități: „Noi căutăm 
o Situație care să nu presupună nici imitarea vieţii, nici tentativa de a crea 
realitatea din fantezie, din imaginaţie, ci una care să ne permită obţinerea, 
în reprezentație, a unei vieţi umane cu adevărat contemporane”. 

Toate aceste idei trebuie să recurgă la serviciile unui factor esenţial. 
Acest factor esenţial este actorul: „Dacă actul total are loc, atunci actorul, 
adică esenţa umană, depăşeşte stadiul de fragmentarism la care ne 
condamnăm noi înşine în viața de fiecare zi. Dispare diviziunea dintre 
gândire şi sentiment, corp şi suflet, conştient şi subconştient, viziune şi 
instinct, sex şi creier: actorul a îndeplinit actul, realizează întregul. 

Când este capabil de a săvârşi până la capăt acest act, e mult mai 
puțin obosit decât înainte, pentru că s-a reînnoit, şi-a regăsit indivizibilitatea 
primitivă şi în el au început să activeze noi izvoare de energie”. 

“Teatrul sărac grotowskian se dovedeşte a fi unul dintre cele mai 
fecunde izvoare de bogăţie lăuntrică. Cel care intră în posesia acestui 
tip de avuţii descoperă că nu mai poate privi lumea așa cum credea el 
că există, ci cu văzul pe care aceşti generoşi artişti i l-au dăruit. 

Şi, dintr-odată, totul devine mult mai frumos în propria viaţă. 

PETER BROOK 
(1925) 
ÎMPOTRIVA TEATRULUI MORTAL 


Unul dintre cei mai importanți regizori contemporani; şi-a făcut un 
titlu de merit din atacul concentric desfăşurat împotriva teatrului pe care l- 
a numit mortal, una dintre cele mai dureroase plăgi dintotdeauna ale 
acestei extraordinare Instituţii: „Teatrul mortal poate fi uşor depistat la 
prima vedere, fiindcă înseamnă teatru prost. Întrucât este forma de teatru 
pe care o vedem de cele mai multe ori, şi, întrucât este foarte strâns 
asociat cu mult hulitul şi dispreţuitul teatru comercial, s-ar părea că este o 
pierdere de timp ca el să fie criticat. Dar nu devenim conştienţi de 
dimensiunile acestei probleme decât dacă putem constata că acest caracter 
mortal este amăgitor şi că se poate ivi pretutindeni”. - 

Nici un autor, oricine ar fi el, nici o varietate de teatru, oricare ar 
fi ea, nu scapă de acest „rău” al tuturor timpurilor: „un teatru care să 
bucure cu adevărat nu există; nu este vorba numai de comedia trivială 
şi «musicaly-ul mediocru, care nu justifică banii cheltuiţi pe bilete, ci 
şi de grand opera, de tragedie, de piesele lui Molière, cât şi de piesele 
lui Brecht, în care poate pătrunde teatrul moral”. 

Dar Shakespeare? Poate el scăpa acestui flagel? Aş! „Desigur că 
nicăieri teatrul mortal nu se instalează atât de sigur, de confortabil şi 
de neobservat ca în piesele lui William Shakespeare, deoarece teatrul 
mortal se ataşează uşor de Shakespeare”. 

Surprinzătoare remarcă. De ce are şi Shakespeare porțiuni care-i 
plătesc tribut? „vedem piesele lui jucate de actori buni, într-o manieră 
aparent adecvată. Toţi par plini de viaţă şi culoare, intervine ilustraţia 
muzicală şi toţi sunt costumați aşa cum se presupune că ar trebui să 
fie, în cadrul celui mai bun teatru clasic. Totuşi, în taină, ni se pare 
chinuitor de plicticos şi în sinea noastră îl condamnăm fie pe 
Shakespeare, fie teatrul ca atare, sau chiar pe noi înşine”. 

Factorul care amplifică teatrul mortal este oarecum insolit: „Pentru 
a agrava lucrurile, există întotdeauna un spectator mortal, care din 
considerente personale gustă lipsa de intensitate şi chiar lipsa elementului 
distractiv, asemenea eruditului care, în timp ce-şi recită în gând versurile 
preferate, asistă zâmbind cu satisfacţie la interpretările şablon ale 
clașicilor, deoarece acestea nu-l distrag de la verificarea şi confirmarea 
propriilor sale teorii. În sinea sa, doreşte sincer un teatru mai măreț decât 
viața de toate zilele şi confundă o satisfacţie intelectuală de un anumit 
gen cu adevărata experienţă după care tânjeşte”. 

Verdictul formulat se pare că nu-i suficient de drastic. Urmează 
lovitura de grație: „Din nefericire, el conferă monotoniei prestigiul 
autorităţii sale şi astfel teatrul mortal îşi urmează calea nestingherit”. 

Dificultatea de a exprima un diagnostic precis când e vorba de 
teatrul mortal este apreciabilă: „Dacă vorbim despre mortal, trebuie să 
menţionăm că deosebirea dintre viață şi moarte, atât de clară în privinţa 
omului, este oarecum difuză în alte domenii”. Motivele sunt oarecum 
explicabile: „Un doctor poate face pe loc distincția dintre ultimele pâlpâiri 
ale vieţii şi carcasa inutilă din care s-a scurs viaţa. Suntem însă mai puţin 
versați cum poate trece de la viaţă la moarte o idee, o atitudine sau o 
formă. Este greu de definit, dar un copil poate intui acest lucru”. 

Tresărim. Un copil, da, şi un erudit, nu? Brook nu explică de ce. 
Noi trebuie să înțelegem însă că un copil fiind o natură nepervertită, 
posedă acel al şaselea simţ, care cu vârsta se transformă în altceva sau 
chiar ajunge să piară, al şaselea simţ capabil să-i indice deosebirea 
dintre lucruri. Inclusiv dintre teatrul mortal şi cel bun. 

Dificultatea amintită este generată de condiţiile specifice pe care le 
diagnostichează: „Un cuvânt este un produs final, care începe sub formă 
de impuls: stimulat de atitudinea şi comportamentul care dictează nevoia 
de exprimare. Este un proces interior al autorului dramatic care se repetă 
şi în cazul actorului. Amândoi pot fi conştienţi doar de cuvinte, dar atât 
pentru autor cât şi pentru actor, cuvântul constituie doar o mică fracțiune 
vizibilă dintr-o gigantică structură invizibilă”. |, 

Analiza continuă cu aceeaşi fineţe: „Unii scriitori se străduiesc 
să-şi fixeze scopurile şi intenţiile în indicaţii de regie. Cu toate acestea 
nu poate să nu ne surprindă faptul că cei mai buni autori dramatici dau 
cele mai puţine explicaţii. Ei îşi dau seama că indicaţiile suplimentare 
sunt fără îndoială inutile. Ei îşi dau seama că unicul mod de a găsi 
calea adevărată pentru rostirea unui cuvânt este un proces care poate fi 
comparat cu procesul original de creaţie”. 

Primejdia este agravată şi de stereotipiile verbale folosite drept 
criterii irefutabile de apreciere ale spectatorilor: „Din nefericire, în 
clipa în care vorbeşte un îndrăgostit sau perorează un rege, ne repezim 
să-l etichetăm: îndrăgostitul este «romantic», regele este «nobil». Şi ne 
trezim vorbind despre dragostea romantică şi nobleţe sau măreție 
regească, ca şi cum acestea ar fi obiecte pe care le-am putea lua în 
mână şi ne-am aştepta ca actorii să ţină seama de ele. Dar acestea nu 
sunt nişte substanţe, ele nu există. Dacă suntem în căutarea lor, cel mai 
bun lucru este să le reconstituim sumar din cărți şi din picturi”. 

Evident, nici un artist nu-şi recunoaşte cu uşurinţă limitele. De 
aceea: „Dacă îi cerem unui actor să joace într-o «manieră romantică», 
va face o încercare temerară, închipuindu-și că ştie ce dorim. Care 
sunt de fapt sursele lui de inspirație? Intuiţie, imaginație şi un album 
de amintiri de teatru, toate la un loc conferindu-i un vag «romantism» 
împletit cu o imitație deghizată a oricărui actor mai bătrân pe care 
întâmplător îl admiră”. 

Tabloului i se adaugă tuşe încă mai acuzate, de fapt, mai 
` necruțătoare: „Dacă socoteşte prin propria sa experiență, rezultatul 
s-ar putea să nu se potrivească cu textul. Dacă interpretează doar textul 
aşa cum crede de cuviință, va fi imitativ şi convenţional. Oricum ar fi, 
rezultatul este compromis, de cele mai multe ori neconvingător”. 

La antipodul teatrului mortal este cel viu. Iar diferenţele sunt 
majore: „Într-un teatru viu am începe în fiecare zi repetițiile, punând 
la încercare descoperirile de ieri, dispuşi să ne închipuim că adevărata 
esenţă a piesei ne-a scăpat din nou. Dar în teatrul mortal clasicii sunt 
interpretați ca şi cum cineva ar fi descoperit şi precizat cândva cum 
anume trebuie montată o piesă”. O astfel de atitudine determină 
adevărate catastrofe. 

Şi criticul profesionist poate avea o funcţie mortală: „Criticul 
căruia nu-i mai place teatrul este în mod evident un critic cu rol 
dizolvant, mortal. Criticul care iubeşte teatrul, dar n-are o concepție 
critică asupra teatrului, este de asemenea un critic mortal”. 

Invăţătura? Să ne ferim să devenim vreodată purtători ai 
morbului mortalităţii în teatru... 


EUGENIO BARBA 
(1927) _ 
ŞI ANTROPOLOGIA TEATRALĂ 


„Mi-am închipuit uneori antropologia teatrală ca pe un abecedar 
al actorului, un ghid elementar al artei sale”, afirmă Eugenio Barba. 

Capul de pod este consolidat: „Alteori mi-am închipuit-o ca pe un 
drum făcut din cuvinte, capabile însă să-i poarte pe cercetători dincolo de 
cuvinte şi de umbre, spre un nucleu care ar fi echivalentul experienţei.” 

Urmează o surprinzătoare deschidere! „Se pot oare suprapune 
cele două imagini? Poate fi abecedarul și un fir al Ariadnei?” 

Întrebarea este evident retorică. Între cele două realități nu există 
nici o incompatibilitate. Dimpotrivă. 

O altă idee importantă: „Să regândim ceea ce este al nostru 
experimentând ceea ce este diferit de noi.” Este tipul de interdependență 
care asigură maxima potențare a ambilor termeni, determinând o 
fecundă înrâurire reciprocă. 

„___ Antropologia teatrală a lui Eugenio Barba militează pentru 
valorificarea formelor tradiţionale asiatice caracterizate de faptul că ` 
sunt teatrul care dansează. De ce? Motivul este simplu: „Se extinde şi 
se aprofundează cunoaşterea potenţialităţilor meseriei noastre.” 
Rezultatul? Astfel se creează premisele unei mai temeinice înţelegeri a 
„principiilor care revin”, principiile opoziţiei, ale interferenţei 
contrariilor, ale echilibrului în acţiune, zestre multimilenară a celor 
mai importante orientări teatrale de pretutindeni. 

Aşa s-a conturat teatrul eurasian graţie căruia nici o cucerire de 
seamă în domeniu nu rămâne fără ecou în conştiinţa unor slujitori 
deprinşi să descopere avantajele ce decurg dintr-o astfel de concepție 
nu numai cuprinzătoare ci şi dinamizantă. 

Este concepţia pe care Eugenio Barba o are mereu în vedere 
convins fiind că numai îmbinând cele două realităţi, universul teatral are 
enorm de câştigat. De fapt imensul câştig rezultă din maxima valorificare 
a tuturor influențelor fertile existente în întreaga lume, tendință uşor 
de remarcat în configurarea artei spectacolului din a doua jumătate a 
secolului al XX-lea, perioadă caracterizată de o constantă îmbogăţire a 
tuturor modalităților spectacologice , indiferent de locul lor originar. 


` TEODOR MAZILU 
(1930-1980) 
AVENTURA TEATRULUI 


Întreaga existență creatoare a lui Teodor Mazilu se desfăşoară 
sub semnul eticului şi a cunoaşterii de sine: „Eu am încercat şi încerc 
să fac operă de înțelegere a lumii şi a individului. Mai mult chiar, 
consider că o operă de regenerare etică, fără o încercare de explicare a 
lumii nu este posibilă. Trebuie să ne înţelegem în primul rând pe noi 
înşine, şi numai după aceea, în virtutea acestei cunoaşteri, să ne 
schimbăm. Nu se poate vorbi de o regenerare morală pe bază de 
ignoranță. Iată de ce mi se pare de maximă importanță cunoaşterea de 
sine, cunoaşterea realităților exterioare, cunoaşterea raporturilor dintre 
oameni. De aceea, prima obligaţie a artei — nu atât obligaţia cât 
rațiunea ei simplă — este de a ajuta omul să se cunoască”, 

Această cunoaştere însă nu este la voia întâmplării: „Observațiile 
pe care le fac în legătură cu oamenii provin dintr-un interes adânc pe 
care-l nutresc faţă de ei şi cred că acest interes nu se poate naşte decât 
din iubire”. Iubirii trebuie însă să i se mai asocieze şi alte determinante 
pentru ca operă de artă să fie convingătoare: „Scriitorul adevărat se 
dedică cu pasiune materialului de viaţă pe care îl are la îndemână. El 
este condus numai de imperativul de a spune adevărul despre acea 
realitate pe care o simte, fără să se preocupe de nici un fel de ambiţii 
estetice, fără să se compare cu un scriitor sau-altul”. 

Ce mai trebuie să includă o operă reprezentativă? „Pentru mine 
viaţă, inteligență, adevăr, frumos sunt tot una, ele există într-o strânsă şi 
dialectică interdependență. Literatura mea pare uneori brutală, uneori 
didactică pentru că eu nu accept o contradicţie întru adevăr şi frumuseţe. 
Pentru mine un lucru care este fals nu are cum să fie frumos...”. 

Receptivitatea artistului trebuie să fie maximă. „În artă există 
numai descoperirea vieţii, de fiecare dată unică, cu ochiul, cu suferința 
ta proprie. In această ingenuitate, în această dăruire totală, plină de 
riscuri, dar de o inegalabilă frumuseţe, în această copilărie stă frumu- 
seţea unei creaţii”. P 

În artă nu este suficient o înțelegere unilaterală: „Înțelegerea 
estetică, înțelegerea frumosului, începe. o dată cu înțelegerea adevărului. 
De fapt, cum recunoaştem valoarea unei opere de artă? O recunoaştem 
prin viața care este în ea şi recunoaştem atâta viață într-o operă de artă 
câtă viaţă este în noi”. 

O astfel de concepţie teoretică era firesc să ducă, atunci când e 
dublată de un talent autentic, la performanţe remarcabile: „Teatrul 
meu este un teatru, cred eu, vital, deschis...” Iar în altă parte: „Cred că 
teatrul meu este în esență un teatru al lucidităţii. E un teatru care îşi 
propune să elibereze individul de tot soiul de prejudecăţi, de angoase, 
de idei false, de vanităţi stupide, cu dorinţa de a-l reda lui însuşi, 
propriei sale responsabilităţi”. 

Subliniind statutul aparte al propriilor sale personaje dramatice, 
Teodor Mazilu nu face decât să le pună în evidenţă general omenescul 
fără care nu este de conceput nici o mare creaţie literară. „Personajele 
mele sunt sincere şi totuşi sunt personaje ridicole. Şi sunt ridicole fiindcă 
au iluzia că mărturisirea adevărului le-ar absolvi de orice pedeapsă”. 

În altă parte, trăsăturile portretului sunt completate: „Se poate 
observa la personajele din comediile mele îmbătrânirea lor prematură. 
Ele şi-au pierdut poate nu atât vitalitatea, cât ingenuitatea. Ele şi-au 

pierdut conştiinţa de om, şi au dobândit, într-un fel, conştiinţa de 
marfă. Ele s-au plictisit de condiţia lor umană şi duc dorul de a avea o 
conştiinţă de marfă”: 

© Comediograful zilelor noastre are o misiune complexă. „Sarcina 
comediei este cu atât mai dificilă cu cât mişcarea şi varietatea, abilitatea şi 
vitalitatea inculpaților morali fac ca aceştia să fie din ce în ce mai greu de 
depistat. :Vitalitatea imposturii nu e un secret pentru nimeni. Idiotul şi 
impostorul nu stau pe loc, într-un fel progresează şi ei. Impostorul 
contemporan ştie că este obligat la o conduită morală; înainte de a comite 
potlogăria,. el va rosti, inevitabil, câteva cuvinte mari ... Despărțind satira 
de matca comicului, o sărăcim de marea sa influență socială şi, în ultimă 
instanță, nu reușim să descifrăm cu ajutorul ei, adevărul”. 

Dramaturgul autentic trebuie să posede un pronunţat simţ al 
dreptăţii. „In scrierile mele am pornit cu deplina încredere în ceea ce 
este liber şi inteligent în fiecare om, adică aveam convingerea că 
mărturisirile personajelor oricât de «sincere» ar fi şi oricâtă inteligență 
ar cheltui pentru a-şi ascunde vidul, ele vor fi descoperite de 
sensibilitatea spectatorilor. Ceea ce s-a şi întâmplat, deşi viclenia 
personajelor era destul de mare. i i . : 

Personajele mele, comice, ridicole, au un anume fel de loialitate, 
ele îşi exprimă limpede punctul de vedere. Ele sunt atât de deschise, 
pentru că nu ştiu că vor deveni personaje de teatru, că vorbele vor fi 
auzite şi de alții. Nu şi-au luat nici o măsură de precauţie. La ele nu 
există deosebirea dintre aparență şi esență. Această sinceritate. brutală 
se explică prin faptul că ele trăiesc în acel moment în subconştientul 
lor. Din această trăire în subconştient şi din exprimarea lor în vorbirea 
cea mai curentă reiese, până la urmă şocul şi chiar demascarea 
personajelor. Ele au ajuns pe treapta cea mai de jos, în sensul că le-a 
dispărut sentimentul duplicității ca expresie a contradicțiilor”. 

Majoritatea personajelor maziliene posedă o deloc surprinzătoare 
„$mecherie” psihologică. „Ticăloşia personajului este cu atât mai mare 
cu cât el exploatează laturile cele mai bune ale celorlalți oameni, 
seduşi de aparenta gratuitate, de caracterul abstract şi dezinteresat al 
metodei practicate de personaje. El îşi face până şi din dezinteres o 
metodă de acaparare”. 

Bogăția vieţii este atât de nemărginită încât ea poate oferi 
surprize Chiar şi acolo unde te-ai aştepta mai puţin. „Prin natura ei, 
prostia este violentă. Dar nuanţând-o, trebuie să-i recunoaştem prostiei 
o anumită complexitate. Prostia nu e numai obtuză. Ea are o 
extraordinară putere de a mima orice: poate mima inteligenţa — cum 

am văzut — prostia se poate indigna față de mediocritate, poate mima 
chiar sila față de prostie”. 

Alte fațete aparent de neconceput vin să întregească alaiul 
„pozitivelor” însuşiri-ale prostiei. „Puterea de adaptare a prostiei este 
inimaginabilă. Am întâlnit proşti care îşi pun probleme de metafizică, 
care încearcă să-şi aroge o puternică viziune de ansamblu. (...) Prostia 
care nu are satisfacţiile pe care consideră că le merită, prostia care 
manifestă o grandomanie fără margini, devine. agresivă. De aceea 
există, după părerea mea, o legătură strânsă între prostie şi ură. Prostul 
este lipsit: de relativitate. Neînţelegându-se pe sine, e incapabil să-i 
înțeleagă pe alții. Având un acut. sentiment de frustrare, este gata se 
obţină, prin orice MOSE ceea ce id ci ad 

Fără comentarii .. 


RADU STANCA 
(1920-1962) 
SUBLIMUL VOCAȚIEI ACTORICEŞTI 


Una dintre cele mai seducătoare personalități ale artei teatrale 
româneşti a fost Radu Stanca. Poet, dramaturg, actor, regizor, 
teoretician, conducător de teatru — iată tot atâtea atuuri care! 
recomandă ca pe un om de teatru autentic. 

Ei a formulat câteva dintre cele mai frumoase, mai clei şi mai 
profunde idei despre teatru, în general, şi despre actor, în special, nu 
numai de pe cuprinsul acestei țări, ci din lumea întreagă. 

Este o onoare să le evocăm. 

„Rămâi mereu tânăr atâta timp cât arta ta e o permanentă 
profesiune de credință; în momentul când această credinţă a devenit o 
profesiune, ai îmbătrânit”. 

Poate fi imaginată o mai elocventă relaţie între calitatea de artist 
şi eterna lui tinereţe, ca aceasta?... 

„Vorbeşte în aşa fel încât, dacă s-ar afla în sală un orb, el să 
poată «vedea», ascultându-te, ceea ce se întâmplă pe scenă”. 

Superb, nu? 

Gândul este întregit: „De asemenea, mişcă-te în aşa fel încât un 
surd, care te-ar urmări cu privirea, să poată «înţelege» tot ceea ce se 
vorbeşte”. 

Ce am putea adăuga? 

O invitație esenţială: „lubeşte cuvântul! Aceasta e unealta ta cea 
mai însemnată”. 

Puterea de influențare exercitată de actor asupra publicului este 
imensă: „Spectatorii tăi nu imită sentimentele tale; ci felul tău de a 
simţi sentimentele lor. Depinde, prin urmare, numai de tine să-i faci să 
şi le simtă măreț sau mizerabil”. 

Aptitudinile actorului sunt de-a dreptul magice; „Nu vei 
spune niciodată cuvinte nemaiauzite. Arta ta este de a le face să fie 
ca niciodată ascultate”. 

l Pentru el, există „organe” mai importante decât cele somatice: 
„Vocea ta să nu-şi aibă laringele în gât, ... ci în suflet” 

Unui astfel de „laringe” nimic nu-i este imposibil. 

Un avertisment de care trebuie să se țină seama: „E posibil ca 
unele talente să rămână nedescoperite. Dar e cu neputinţă ca, până în 
cele din urmă, lipsa de talent să nu se dea de gol”. 

Şi se poate da de gol în cele mai insolite moduri. 

Actorul demn de acest nume este acela care se racordează la 
ceilalți ca la nişte adevărați el însuşi: „Fii atât de zelos în a-ți înțelege 
rolul tău, încât împinge lucrurile cât mai departe ... până la a înțelege 
rolurile celorlalți”. 

Sunt atât de numeroase pericolele redutabile pentru actor. lată unul 
dintre ele: „Cu cât înveţi mai repede un rol pe dinafară, cu atât îl uiţi mai 
repede pe dinăuntru”. Uneori graba este o multiplă superficialitate care 
afectează straturi ale conştiinţei artistice nebănuite. 

Nu o dată, opțiunea actorului este paradoxală: „Când instinctul 
tău îți «şopteşte» într-un fel, iar regizorul îți «dictează» într-alt fel, 
mărgineşte-te, fără comentarii, la ceea ce-ţi «spune» poetu:...”. 

Poate fi ceva mai profund? 

Atitudinea față de rol trebuie să fie una „elastică”: „Nu te arăta 
niciodată prea sigur de rol. Micile ezitări, întreruperile neaşteptate, o 
uşoară dezorientare pe scenă, sporeşte considerabil impresia de 
spontaneitate pe care jocul tău o lasă publicului. Acesta din urmă 
simte o plăcere secretă tocmai în aşteptarea încordată a ceea ce s-ar 
putea să urmeze fără a fi prevăzut”. 

Un „calambur” cu carate de nepreţuit diamant: „Daţi-mi actorul 
care să vorbească numai de insuccesele lui şi voi face cu el numai 
succese”. 

Îndatoririle actorului diferă de la epocă la epocă şi, de aceea, 
trebuie să respecte pe cele dictate de prezent: „Actorul modern are o 
dublă menire: să umple cu sentimente piesele noi şi cu idei pe cele 
vechi”. Este formulată aici o subtilă critică la adresa „imperfecţi- 
unilor” specifice fiecărui timp. 

Un elogiu, indirect, de o rezonanţă ieşită din comun: „Piesele 
cele mai bine jucate sunt acelea pe care spectatorii, întorşi acasă, le 
rejoacă în sinea lor, ca protagonişti”. 

Actorul trebuie să străbată până pe Tărâmul Mumelor, ori de 
câte ori este în căutarea unui sens ce depăşeşte obişnuitul: „Deosebirea 
dintre Faust şi Hamlet: cel dintâi are certitudinea îndoielii, cel de-al 
doilea îndoiala certitudinii”. 

Totul trebuie regândit în propriul tău limbaj, dacă eşti actor: 
„«Auzul muzical» şi «auzul teatral» sunt două lucruri cu totul 
deosebite. l 

Astfel, am cunoscut actori lipsiți complet de auz muzical, dar 
cotați cu un perfect auz teatral. Şi viceversa. 

Auzul teatral nu are a face cu vibrația naturală care produce 
sunete, ci cu vibrația artificială care naşte situaţii”. 

Totuşi, bine este când ambele sunt reunite în una şi aceiaşi 
persoană. 

Atât de frecvent actorul se mulţumeşte că a constatat unele 
deficienţe, fără să le mai şi îndrepte: „E destul — din păcate — să ştim 
despre anumite defecte că le putem corecta, ca să fim mulțumiți de ele 
aşa cum sunt”. 

Există taine” pe care actorul trebuie să le păstreze pentru 
propriul său „uz”: „Nu da niciodată publicului impresia că tu cunoşti 
mai dinainte sfârşitul piesei pe care o joci în faţa lui. S-ar putea să nu-l 
mai aştepte”. 

După cum există „taine” revelate lui însuşi: „Nimic nu este mai 
natural decât un actor care se preface”. Este naturaletea specific 
teatrală şi care uneori poate s-o întreacă pe cea a firii. 

Tentaţiile facile nu trebuiesc creditate: „Suntem în stare să ne 
schimbăm părerea obiectivă despre un coleg de-al nostru, numai 
fiindcă am auzit că acela şi-a schimbat părerea subiectivă pe care o 
avea despre noi” 

Jalnic, nu? 

Autoexigenţa actorului trebuie să se manifeste şi acolo unde îi 
vedem mai greu utilitatea: „Nimic nu este mai primejdios pentru 
cultura unui actor tânăr decât atracţia pe care o exercită rolurile bune 
din piesele proaste”. 

Actorul trebuie să fie atent la atâtea lucruri pe care doar el le 
poate recepta într-un anume fel: „Sunt unele lucruri în teatru care, 
pentru a fi auzite, nu trebuie numaidecât spuse. De pildă ... tăcerea”. 

In vocaţia actoricească sunt multe lucruri la care ajungi indirect: 


„Pentru a fi un mare artist al vorbirii, trebuie să devii un virtuoz al 


sunetelor nearticulate. Şi viceversa”. 

Actorul trebuie să deslușească semnificaţii care „scapă” 
din alte profesiuni: „Nu oricine declamă... spune poezii”. 

Esenţa trebuie să precumpănească în tot ce întreprinde actorul: 
„Patosul trebuie să fie aripa cuvântului, nu penele lui”. 

Rezolvările alese să nu fie ostentative dar nici prea uşor trecute 
cu vederea: „Joacă reținut şi discret. Dar aşa ca toată lumea să vadă 
cât de reţinut şi de discret joci”. 

Relaţia față de personaj să nu fie una de subliniată subordonare: 
„Nu te lăsa total copleşit de personajul tău. Mai păstrează şi din tine 
ceva. Cel puţin atât cât să fie de ajuns că publicul, atunci când te va 
aduce la rampă, să te cheme pe numele tău .... şi nu pe acela al 
personajului”. 

Sunt domenii în care ipocrizia este contraindicată fiindcă 
adeseori îl împedică pe cel ce se serveşte de ea să-şi atingă obiectivele 
majore: „Râvneşte celebritatea. E un bun din care se vor înfrupta în 
primul rând personajele tale — şi astfel faci un act de cultură”. Deci, tot 
altruismul trebuie să ocupe primul loc. 

Nu trebuie să-ți impui îngrădiri de teama de ce vor putea zice 
unii sau alții: „Strâmbă-te, schimonoseşte-te. Numai snobii te vor 
condamna că te-ai chinuit să stârneşti râsul. Oamenii de bun simț te 
vor condamna numai dacă l-ai stârnit... chinuindu-te”. Adică dacă ai 
obținut efectul în chip nefiresc. 

Un admirabil remember: „Când joci un mare rol, nu reînvii 
numai personajul respectiv, ci o dată cu el pe toţi actorii care l-au 
întruchipat”. 

Orice imperfecţiune profesională erupe mai eclatant decât ne 
putem imagina: „N-ai înţeles rolul. S-a văzut din faptul că l-ai jucat ca 
şi cum l-ai fi explicat”. 

Sunt împrejurări când discreţia este benefică: „Evită orice 
discuţie în contradictoriu cu criticul. E singurul mijloc de a-l 
împiedica să-ţi descopere adevăratele tale defecte”. Prevedere de 
atâtea ori nesocotită deoarece nimănui nu-i vine mai greu să fie discret 
decât amorului propriu... 

Nimic în această profesiune, nu-i lipsit de importanță. Ba, 
uneori, cu cât pare mai insignifiantă, cu atât este mai importantă: „Nu 
tonul face intonaţia”. lată o laconică precizare de enormă importanţă. 


celor 

Adeseori, excesul duce la contra performanțe: „Ţi-ai pozat vocea 
atât de bine, încât tot timpul am avut impresia că-mi vorbeşte... o 
fotografie”. era 

Umorul este bine să fie necontenit de faţă: „Eşti mâna dreaptă a 
poetului; afară de cazul când poetul e stângaci”. ha 

Nimic “nu este dat o dată pentru totdeauna: „În viață, 
comportarea îţi indică caracterul. Pe scenă, caracterul îţi indică felul 
cum să te porți”. . 

Unele mărturisiri dezvăluie adevărul despre stadiul relaţiilor 
dintre actor şi personaj: „Unii actori spun: mă obsedează. personajul. 
Sunt actori care nu au în ei, personajul, ci numai ideea fixă a 
personajului”. Între cele două stări distanța se măsoară în ani lumină. 

Există un abecedar al artei actoricești în care sensul ocupă 
primul loc: „Nu umbla, păşeşte; nu vorbi, rosteşte. Mărgineşte-te, 
aşadar, la esențe”. n 

Fiecare artă are propriile ei modalități specifice. De ele trebuie 
să ţii necontenit seama dacă vrei să fi prețuit. „Arta poetului este arta 
lui cum. Arta ta este aceea a lui ca şi cum”. 

Unii interpreți găsesc în exteriorul lor un ajutor edificator. Actorul 
de teatru trebuie să descopere astfel de ajutoare” în el însuşi. Mai mult, 
în cel mai inspirat loc din el însuşi: „Unui cântăreţ de operă îi bate ritmul 
dirijorul cu bagheta. Tu trebuie să ţi-l baţi singur... cu inima”. 

Colosal! 

Actorul trebuie să-şi aleagă cele mai indicate mijloace 
întotdeauna. Dacă n-are această aptitudine, înseamnă că talentul său, 
sau încă mai propriu, inteligența sa este deficitară: „Opreşte-te! O să-ți 
plesnească vinele-n cap şi plămânii în piept şi tot n-o să izbuteşti să 
mişti altceva decât... decorurile”. Ironia este pe deplin îndreptățită. 

Majoritatea actorilor nu se simt „compleți” până nu încearcă, 
măcar O dată, să facă regie. Dar atunci: „Dacă vei ajunge vreodată să 
regizezi, nu-ţi atribui în funcţia asta un rol mai mare decât trebuie. 
Rezumă-te doar să anticipi viitorul public al spectacolului pe care-l 
pui în scenă. Fii, aşadar, ecoul unui sunet care nu s-a stârnit încă”. 

Dar câţi dintre temerari au o doză de bun simţ atât de masivă? 

Marii creatori, şi Radu Stanca a fost chiar unul multilateral, marii 
creatori manifestă în permanență o solicitudine plină de frumuseţea 
nobleţei sufleteşti, față de proprii săi colaboratori: „Te prevalezi şi tu ca şi 
toți colegii tăi de faptul că eşti tânăr. Astăzi se pune mare preţ pe tinerețe, 
pentru că tinereţea aduce implicit cu sine noul”. 

Avertismentul însuşi porneşte dintr-o emoţionantă dragoste: 
„Dar fii atent: tânăr nu vei putea rămâne mereu. Și tinereţea 
pierindu-ţi, s-ar putea să ducă cu sine-n neant şi noul din tine”. 

De aceea, curiozitatea vizând deznodământul este pe deplin 
îndreptățită: „Or, tocmai aceasta e problema: cum vei face ca, în 
pofida tinereţii care se duce, să rămâi totuşi mereu proaspăt, mereu 
plin de noutate. 

Iţi spun drept: sunt curios cum vei face”. 

Cât de generoase sunt sugestiile inspirate de bunul simţ: „Nu te 
întoarce cu spatele la rampă sub pretextul că partenerul tău are de 
rostit un text masiv şi că, prin urmare, îl lași să-şi desfăşoare astfel 
nestingherit toată puterea de seducţie”. 

Proasta creştere este încă mai gravă în arta actoricească decât 
oriunde altundeva: „Nu faci prin asta decât să distragi atenţia 
publicului de la dânsul şi să o atragi asupra ta”. | 

Prin această proastă creştere se perverteşte până şi publicul: 
„Căci spectatorii sunt mai interesați de impresia pe care o produce 
asupra ta jocul partenerului decât asupra lor”. 

Actorului îi stă la dispoziție o apreciabilă putere de a fi el însuşi: 
„Răsfoiam deunăzi o carte într-o librărie când, la un moment dat, 
te-am auzit în spatele meu stând de vorbă cu cineva”. 

Dar ea nu se limitează doar la atât: „M-am întors să te salut, dar în 
locul tău am zărit un tânăr pe care-l văd adeseori în sala de spectacol”. 

Important însă e să ştii să valorifici acest privilegiu: „Şi m-am 
întrebat atunci: oare-ți dai tu seama cât eşti de puternic?” 

Ce amarnică decepţie însă: „Desigur, nu, mi-am răspuns tot eu; 
căci astfel nu te-ai comporta, ca un neputincios, atât de slugarnic...” 

Sunt doar câteva din ideile acestui fascinant îndreptar actoricesc 
care îl recomandă pe Radu Stanca drept unul dintre cei mai 
reprezentativi teoreticieni teatrali din toate timpurile. 


ÎNCHEIERE 


NOUĂ ÎNTEMEIERE 


Am străbătut aproape trei milenii de teatru prin intermediul 
teoriilor elaborate cu privire la destinul acestuia. Trei milenii, ca o 
singură clipă, dâr această clipă se confundă cu veşnicia însăşi. 

Toţi cei care şi-au adus obolul considerațiilor lor asupra teatrului 
şi-au mărturisit, când cu uimire, când cu încântare, când cu entuziasm, 
când incandescent pasional, nu numai ataşamentul față de el, ci 
abnegaţia însăşi. 

Atașamentul, mai păstrează o oarecare distanță față de subiect, 
luciditatea simte nevoia încă de a se detaşa, măcar întrucâtva de 
subiect, în vreme ce abnegaţia înseamnă o contopire până la totala 
uitare de sine dacă aceasta i s-ar fi pretins. 

Şi chiar dacă nu li s-ar fi pretins niciodată, fiindcă teatrul are 
Sfinţenia lui, şi această Sfinţenie are oroare de sacrificii sângeroase, ei 
se identificau cu el până la totala dăruire de sine. Iar unde dăruirea de 
sine este o realitate de zi şi de noapte, timpul însuşi se nesfârşeşte şi, 
în chip de Eternitate, îşi manifestă consubstanţialitatea cu slujitorii lui, 
slujitori care se dovedesc toți de rang regal, cei mai mulţi prinți ai unei 
vocaţii de dragul căreia şi-ar da chiar viaţa. 

Minunat este că printre aceştia au existat numeroşi creatori 
români, care s-au întrecut cu cei mai mari dintre hărăziți, impunând o 
bogăţie de idei constituită într-un adevărat tezaur al spiritualităţii 
teatrale mondiale. Vocile lor, asemănătoare vocilor pe care loana 
d'Arc le auzea, şi nu numai ea, înaintea-i le-au auzit atâţia alții — s-au 
înfiripat într-un suport cosmic pentru noi, privilegiaţii că i-am avut pe 
Eminescu, Caragiale, Davila, Arghezi, Camil Petrescu, Ion Sava, 
Sebastian, Mazilu, Radu Stanca. Şi pe lângă ei, pe atâţia alţii... 

Evocând „falanga” teoreticienilor care au existat în întrega lume, 
i-am preferat pe aceia care aduceau o noutate în discuţie, un punct de 
vedere insolit, o perspectivă surprinzătoare, dar temeinică, întregite, 
cu timpul, de alte şi alte opțiuni care să le autentifice încă mai mult 
substanţialitatea. 

Am limitat la maximum intervenţiile celor care, deşi faimoşi, 
n-au făcut altceva decât să se inspire din izvoarele altora, 
actualizându-le într-o formă sau alta. 

Teoria Teatrului a devenit astfel un domeniu al ideilor atât de bine 
individualizate încât opțiunile îmbrățişate s-au constituit, fie în trepte ale 
viitorului, şi au fost destule, în cazurile excepţionale, și ele numeroase, în 
adevărate aripi dăruite Posterităţii, iar aceasta, în bunul ei obicei, le va 
folosi, cu dragostea şi discernământul de care numai ea este capabilă. 

În felul acesta, Teoria Teatrului devine un tărâm al achiziţiilor 
într-adevăr referenţiale, contribuind la o mai bună înţelegere a 
feluritelor filosofii care s-au bucurat în timp de un interes şi de un 
tratament de excepţie. 

Orice încheiere autentică este o invitaţie la un nou început, o nouă 
întemeiere. Noi, scriind-o, am avut sentimentul eminescianului mag 
călător în stele, călătorie care, ca toate de acest fel, o dată începută, nu se 
mai poate „isprăvi” decât o daţă cu dispariţia fizică a temerarului. Fiindcă, 
deşi ne-am reîntors pe pământ, ceva din spiritul nostru, ceva din sufletul 
nostru, ceva din inima noastră, continuă peregrinarea. Spiritul, ca 
întruchipare a Domnului, sufletul ca existență a Cosmosului în om, iar 
inima ca superlativă parte a umanităţii în ins. Sunt cele trei puteri, fără 
sfârşit pe care fiecare trebuie să le valorificăm,. în sensul lor, clipă de 
clipă, dacă vrem ca minunile să continue. . 

De acum încolo, rolul magului călător în stele au nesperata şansă 
să-l „trăiască”, să şi-l adjudece ca pe o fabuloasă comoară, studenții 
mei. Emulii mei. De dragul cărora am şi întreprins fantastica explorare 
a „necunoscuturilor”. Eu le pun la dispoziţie astronava. Ei trebuie să 
aibă curajul de a o folosi, potrivit propriilor lor resurse, adeseori 
inimaginabil de bogate, lansându-se pe cea mai fericită dintre toate 
orbitele ştiute, orbita unei mai aprofundate cunoaşteri de sine. 
Adevăratul univers al explorărilor cărora fiecare este chemat să-i dea 
propria lui viață. 

Când călătoria propriu-zisă va „înceta”, ei vor avea bucuria să 
constate că au rămas înscrişi în continuare pe mirifica orbită. lar 
priveliştile desluşite vor fi din ce în ce mai frumoase... 

